
Vestens kriger etter 1945
Diktatorer av alle slag har alltid undertrykt enhver opposisjon. Stalin sendte millioner i Gulag uten at han trengte å begrunne sine politiske beslutninger. Under det store spranget i Maos Kina mellom 1958 og 1961 døde flere titalls millioner. Kolonihistoriene til Storbritannia, Nederland, Belgia, Spania, Portugal og Frankrike er fulle av redsler. Alle stormakter har blodige rulleblad. Etnisk rensing og konsentrasjonsleirer finnes fortsatt. Redslene i Rwanda, på Balkan, i Palestina og i Sudan rammet millioner av sivile.
I denne sammenheng dreier «Vesten» seg først og fremst om USA, selv om NATO og andre land har bidratt til USA-ledede invasjoner og CIA-orkestrerte kupp. William Blum, Noam Chomsky og andre amerikanske historikere har i en rekke bøker påvist omfattende amerikansk innblanding i den tredje verden, men lite av dokumentasjonen har fått medieoppmerksomhet i USA.
Post-Cold War, New-World-Order time, it looks good for the Military-Industrial Intelligence Complex and their global partners in crime,  the World Bank and the IMF. They’ve got their NAFTA, and soon  their World Trade Organization. They’re dictating economic, political  and social development all over the Third World and Eastern Europe.
(Blum. S 19)
Jeg har konsentrert meg om tre globale regioner: Asia, Latin-Amerika og Midtøsten.
I retorikken selges USAs utenrikspolitikk som et engasjement for frihet og demokrati. I praksis har politikken ofte handlet vel så mye om økonomisk dominans, strategisk kontroll og interessene til store selskaper. Utenrikspolitikken er til dels bestemt av USAs innenrikspolitikk. De to store partiene i landet er begge avhengige av støtte fra mektige transnasjonale selskaper og det militærindustrielle komplekset. I utenrikspolitikken har det ofte vært større kontinuitet enn de offentlige konfliktene mellom partiene skulle tilsi, selv om forskjellene på enkelte områder har vært reelle. I dag mener flere statsvitere og kommentatorer at det republikanske partiet har utviklet seg i autoritær retning.
USAs politikk, både innenriks og utenriks, selges til offentligheten gjennom falske nyheter, banal retorikk og bevisste løgner. Mediene i Vesten nøyer seg ofte med å kritisere klønete gjennomføring av et utenrikspolitisk «edelt» formål, i stedet for å undersøke selve målet for de militære operasjonene i Latin-Amerika, Vietnam, Irak eller Afghanistan.
Andre land fordømmes gjerne for brudd på menneskerettighetene, mens tilsvarende overgrep begått av USA eller USAs allierte langt oftere forklares, bagatelliseres eller forsvares. Sekkebetegnelsen «terror» brukes nesten alltid om andre. Slik retorisk praksis er kjent fra historien, og Donald Trump er langt fra den første som bruker gjentatte løgner for å kapre velgere.1
Den stadig uttalte vestlige kampen for demokrati overalt i verden har et dystert bakteppe. Den vestlige dobbeltmoralen, som stadig nevnes av flere muslimske land, har dessverre harde fakta som støtte. USA har i alle år holdt fanen høyt som leder av «den frie verden». Samtidig har landet et milelangt synderegister med udemokratiske, voldelige intervensjoner og statskupp i store deler av verden, ikke minst i mange land i egen bakhage i Latin-Amerika.
Ifølge den amerikanske historikeren William Blum har USA etter 1945 forsøkt – og i mange tilfeller lykkes med – å velte mer enn 50 fremmede regjeringer. USA har forsøkt å ta livet av 50 ledere i andre land, blandet seg inn i demokratiske valg i 30 land, sluppet bomber på befolkningen i over 30 land og forsøkt å knuse folkelige bevegelser mot utålelige regimer i mer enn 20 land.
USA og NATO har forsterket sin intervensjonspolitikk de siste tiårene. Særlig har dette rammet Midtøsten. Land som Afghanistan, Irak, Libya, Syria og Jemen har vært utsatt for forferdelige ødeleggelser. Kontroll over olje og energiflyt har vært et sentralt motiv i USAs Midtøsten-politikk, sammen med strategiske allianser, Israel-politikk, våpenindustri og rivalisering med andre stormakter. Kapitalismen er internasjonal, og Norge utgjør også en del av det globale imperialistiske systemet. Vår handel og vår militære aktivitet er direkte eller indirekte med på å opprettholde undertrykkende strukturer i en rekke land.
1950- og 60-årene var på mange måter en idyllisk tid med jevn økonomisk vekst og økende velstand, men også en paranoid tid med atomtrusler og sjelelig angst. Men faren for atomkrig er større i dag enn for 50 år siden, og klimakatastrofen nærmer seg for hvert år som går. Opprustningen øker i et urovekkende tempo. NATO-landene har forpliktet seg til å sikte mot forsvars- og sikkerhetsrelaterte investeringer på 5 prosent av BNP innen 2035.
Faren for verdenskrig snakket folk sjelden eller aldri om for få tiår siden. I dag inngår truslene i både medieoppslag og hverdagsretorikk. Donald Trump har gjentatte ganger avvist eller bagatellisert klimaforskningen. Under hans politikk er miljøreguleringer svekket, og offentlig klima- og miljøforskning satt under press. I stedet er det full gass mot katastrofen.
Et blodig hundreår
De to verdenskrigene, den første fra 1914 til 1918, den andre fra 1939 til 1945, er kalt massakrenes tidsalder. Antallet døde i krig i disse 40 årene er anslått til omkring 187 millioner – en tidel av verdens befolkning i år 1900.2
Tapene under første verdenskrig alene var over elleve millioner soldater og omkring sju millioner sivile. Det gjør første verdenskrig til en av de dødeligste konfliktene i historien. Ententemaktene mistet rundt seks millioner soldater, sentralmaktene omkring fire millioner. Minst to millioner døde av sykdommer, og seks millioner forsvant simpelthen.
Omkring to tredjedeler av militære dødsfall under første verdenskrig var i kamp, i motsetning til tidligere kriger, der flertallet av soldater døde av sykdom. Bare ved Verdun i 1916 var de samlede tapene – drepte, sårede og savnede – omkring 700 000. Kun hver tredje franske soldat kom seg helskinnet og uskadd hjem etter krigen. I slaget ved Somme i 1916 ble nesten én million mennesker drept eller såret. Det armenske folkemordet fra 1915 og framover kostet anslagsvis mellom én og halvannen million armenere livet.
Den amerikanske sosialistiske politikeren og senatoren Victor L. Berger ble flere ganger valgt inn i Kongressen, men var motstander av amerikansk deltakelse i første verdenskrig. Han ble dømt til 20 års fengsel, men dommen ble senere opphevet. I 1920-årene regnet han ut hva første verdenskrig hadde kostet. For den summen kunne man, mente han, utstyre hver eneste familie i USA, Canada, Australia, Storbritannia, Frankrike, Tyskland, Belgia og Russland med hvert sitt hus pluss inventar. I alle byer med mer enn 20 000 innbyggere i disse landene kunne man i tillegg utstyre samtlige med et offentlig bibliotek og et universitet, og dessuten kjøpe alt løsøre i Frankrike og Belgia.
Mellomkrigstiden ble ikke minst preget av den internasjonale økonomiske krisen etter krakket på New York-børsen i 1929. I Europa ble forholdene desperate, og ikke bare i Tyskland med sine 44 prosent arbeidsløse. Prosentandelen arbeidsløse var 32 i Danmark, 31 i Norge, 29 i Østerrike, 27 i USA, 24 i Sverige og 23 i Storbritannia og Belgia. Verdenshandelen sank med 40 prosent i løpet av fire år. Demokratiske institusjoner smuldret bort under fascistiske bevegelser som kom til makten i Tyskland, Japan, Italia, Portugal og Spania.
Den menneskelige tragedien under andre verdenskrig ble den største katastrofen i moderne historie. Andre verdenskrig kostet trolig mellom 70 og 85 millioner mennesker livet. Sovjetunionen hadde de største tapene, ofte anslått til rundt 27 millioner døde. I tillegg kommer Stalins terror og Gulag-systemet, som ikke bør blandes direkte inn i selve krigstallet. I tillegg til de seks millioner jødene i tyske konsentrasjonsleirer ble én million romer og hundretusener av mennesker nazistene definerte som psykisk utviklingshemmede, samt homofile, drept.
De økonomiske kostnadene var enorme. Konvertert til dagens valuta var summen 4,1 billioner dollar. Denne summen utgjorde hele 36 prosent av BNP for de krigførende landene. Til sammenligning kostet første verdenskrig 2,1 billioner dollar, eller 13 prosent av verdens BNP.
Etterkrigstid og stormaktene
I mai 1945 var det minst 40 millioner flyktninger i Europa. Tretten millioner tyskere ble utvist fra de delene av Tyskland som ble annektert av russere og polakker. Ti millioner returnerte senere til sine hjemland. Da India ble selvstendig i 1947, ble den tidligere britiske kolonien delt i to. Femten millioner mennesker ble tvunget til å krysse grensen mellom India og Pakistan, og mellom noen hundre tusen og to millioner mennesker ble drept i volden som fulgte delingen.
Diskusjonen om ordningen av verden etter krigen begynte allerede i krigens sluttfase. Mot slutten av krigen forhandlet særlig USA, Storbritannia og Sovjetunionen om etterkrigsordningen. Frankrike fikk senere en viktig rolle som okkupasjonsmakt og fast medlem av FNs sikkerhetsråd. Warszawa-opprøret i 1944 ble slått ned av tyske styrker, mens Den røde armé stod øst for byen uten å gripe avgjørende inn. For mange polakker kom dette i tillegg til traumet etter Katyn-massakren i 1940, da sovjetiske NKVD-styrker drepte tusenvis av polske offiserer og representanter for eliten.3
Polens bitterhet over det sovjetiske sviket ble aktualisert så sent som i 2010. Blant de 96 om bord var Polens president Lech Kaczynski og hans kone Maria, landets sentralbanksjef, flere sentrale politikere og en rekke militære ledere. Flyet styrtet på vei til Smolensk og 70-årsmarkeringen for Katyn-massakren.
Hva så med de polske grensene etter krigen? Skulle de flyttes vestover, slik at Sovjet beholdt de østlige delene de allerede hadde erobret? Den polske eksilregjeringen i London motsatte seg dette, men områdene i øst forble en del av Sovjetunionen. Samtidig ble Polens grense mot Tyskland flyttet vestover til Oder-Neisse. Etter krigen var Litauen, Latvia, Estland, Belarus og Ukraina sovjetrepublikker innenfor Sovjetunionen.
Den tyske befolkningen i Øst-Preussen ble i stor grad drevet på flukt, fordrevet eller drept da fronten rykket vestover i 1945 og i årene etter. I Tsjekkoslovakia hadde sudettyskerne bodd like lenge i landet som den tsjekkisktalende befolkningen, likevel ble de internert i konsentrasjonsleirer eller jaget ut av landet etter krigen. Det samme hendte i Ungarn, Jugoslavia og Baltikum. Omkring 20 millioner sivile ble fordrevet fra steder der det hadde bodd tyskere i tusen år. Mellom tre og fem millioner ble drept.4
Jaltakonferansen på Krim varte fra 4. til 11. februar 1945. Møtet mellom statslederne i USA (Franklin D. Roosevelt), Storbritannia (Winston Churchill) og Sovjetunionen (Josef Stalin) var en fortsettelse av det tidligere møtet i Teheran i 1943, der målet var å koordinere de tre stormaktenes krigsinnsats mot Tyskland og Japan.
Potsdamkonferansen ble holdt på Cecilienhof slott i Potsdam i Tyskland fra 17. juli til 2. august 1945. Deltakerstatene var Sovjetunionen, Storbritannia og USA, de tre største og mektigste av de seirende allierte. Landene ble representert av Josef Stalin, Winston Churchill og Clement Attlee, statsminister i Storbritannia fra 1945, og Harry S. Truman, som da var blitt president i USA. På møtet ble Tyskland delt i interessesfærer. Da FN ble etablert i 1945, fikk Sovjetunionen plass som en av fem faste medlemmer i Sikkerhetsrådet sammen med USA, Kina, Frankrike og Storbritannia.
Etter den kinesiske revolusjonen i 1949 omfattet den sosialistiske verden bortimot en tredjedel av verdens befolkning. Av disse 870 millioner menneskene var 590 millioner kinesere, 180 millioner sovjetborgere og 100 millioner østeuropeere.
De østeuropeiske landene var svært ulike. Romania, Bulgaria og Ungarn var alliert med Nazi-Tyskland, mens Albania, Jugoslavia og Tsjekkoslovakia hadde vært Hitlers ofre. DDR og Tsjekkoslovakia var industrialiserte land, mens andre land i regionen i hovedsak var jordbruksland.
Allerede før andre verdenskrig var over, fordelte Sovjet og USA Europa mellom seg i interessesfærer. Viden kjent er Churchills håndskrevne lapp til Stalin under Moskva-konferansen i oktober 1944, den såkalte prosentavtalen om deling av innflytelse i ulike deler av Europa etter krigen. Stormaktenes interessesfærer var overordnet prinsipp.
Forslaget gikk ut på at Sovjetunionen skulle ha 90 prosents innflytelse i Romania og 75 prosent i Bulgaria. I Ungarn og Jugoslavia mente Churchill at de skulle ha 50 prosent hver. Storbritannia skulle ha 90 prosent i Hellas. Churchill skrev tallene ned på et papir og skjøv det over bordet til Stalin.
Avkolonisering og avdemokratisering
Den amerikanske statsviteren Samuel P. Huntington ga i 1991 ut The Third Wave: Democratization in the Late Twentieth Century, der han beskrev det han kalte flere bølger av demokratisering i verden siden 1800-tallet. Den første bølgen, fra 1828 til 1926, inkluderte land som USA, Frankrike og Storbritannia. Fra 1945 til 1962 omfattet demokratiseringen også land som Japan, Tyskland og Italia, samt en rekke avkoloniserte land i Afrika og Asia.
Huntington mente at demokratisering ikke alltid var en lineær prosess. Mange land hadde gått gjennom perioder med demokratisk tilbakegang eller stagnasjon. I 1970 var det 130 selvstendige land i verden, men bare 30 av dem var liberale demokratier. I 1980-årene ble militærdiktaturer avviklet i Hellas, Spania og Portugal, mange land i Latin-Amerika og Øst-Asia, og etter 1990 forsvant det sovjetiske imperiet. Tyskland ble igjen samlet, og nye demokratier vokste fram over hele Øst-Europa, i de baltiske statene, i Georgia, Armenia og Ukraina. Antallet kriger ble betydelig mindre, og velstanden økte i en rekke land.
Flere land i Sør-Europa (Hellas, Spania, Portugal), Sør-Amerika (Argentina, Brasil, Chile og Uruguay) og Sentral-Europa (Bulgaria, Tsjekkoslovakia, Ungarn og Polen) gjennomgikk et skifte fra autoritært styre, deriblant militærdiktatur, til mer demokratiske styresett.
Avkoloniseringen gikk raskt: Syria og Libanon i 1945, Filippinene i 1946, India og Pakistan i 1947, Burma (Myanmar), Sri Lanka og Indonesia i 1948. I 1948 ble også staten Israel opprettet, mens det britiske mandatet over Palestina tok slutt og den første arabisk-israelske krigen brøt ut. I 1950 var avkoloniseringen gjennomført i store deler av Asia. Andre land frigjorde seg gradvis fra europeisk kontroll. Egypt hadde formell selvstendighet fra 1922, men britisk innflytelse fortsatte lenge. Marokko og Sudan ble selvstendige først i 1956, mens franskmennene fortsatt holdt på Algerie.
Slutten på den kalde krigen førte til at mange autoritære stater mistet støtte både fra Vesten og Sovjetunionen. Land som Angola, Guinea-Bissau, Kambodsja, Kamerun, Kenya, Mosambik, Russland og Tanzania etablerte flerpartivalg i løpet av 1990-årene. Tiåret ble med andre ord en «perfekt storm mot diktaturer». Problemet var bare at de liberale prinsippene ikke ble institusjonalisert i alle land. Som i 1930-årene ser vi i dag en urovekkende økning i autoritære og totalitære tendenser når levekårene forverres.
Etter andre verdenskrig ble de vestlige okkupasjonsområdene i Berlin slått sammen og Berlin delt, først i fire og siden i to. Under Berlinblokaden i 1948–1949 sørget en luftbro til Vest-Berlin for tilførsel av nødvendige varer. Vesten opprettet et selvstendig Vest-Tyskland i 1949, og Sovjet gjorde det tilsvarende i Øst-Tyskland.
Den første sovjetstøttede maktovertakelsen i Øst-Europa kom i Tsjekkoslovakia i 1948. I 1945 hadde kommunistene nesten 40 prosent av stemmene. Det ble etablert en samlingsregjering, og senere fulgte en formelt fredelig, men sterkt presset overgang til kommuniststyre. Det var ingen sovjetiske styrker i landet, og tsjekkerne var mer russervennlige enn polakkene. Ved valget til nasjonalforsamling i mai 1946 fikk kommunistene 40 prosent av stemmene i Tsjekkia og 30 i Slovakia, og kommunistpartiets formann Klement Gottwald dannet ny koalisjonsregjering.
Uoverensstemmelser i regjeringen om blant annet innenriksministerens ledelse av politiet utløste en regjeringskrise der tolv ikke-kommunistiske ministere leverte sine avskjedssøknader i februar 1948. Utenriksminister Jan Masaryk, som var gått med i den nye regjeringen, ble 10. mars funnet død nedenfor et vindu i sin embetsbolig. I april 1948 ble kommunistpartiet og det sosialdemokratiske partiet slått sammen. I mai ble det vedtatt en ny, «folkedemokratisk» forfatning, og blant annet en fullstendig sosialisering av industri og handel samt utvidelse av landbrukskooperasjonen.
Mellom 1945 og 1948 sikret Sovjetunionen seg kontroll over store deler av Øst- og Sentral-Europa, blant annet Polen, Tsjekkoslovakia, Ungarn, Bulgaria og Romania. Allerede i 1947 var jernteppet mer enn et språklig bilde: Europa var i ferd med å bli delt politisk, militært og ideologisk. Berlin lå langt inne i den sovjetiske okkupasjonssonen, som i 1949 ble Øst-Tyskland. NATO ble dannet i 1949, mens Warszawapakten først kom i 1955. Frontene i den kalde krigen var dermed i ferd med å bli faste, men de militære alliansene på begge sider var ikke fullt etablerte før midten av 1950-årene.
Under den kalde krigen førte både Sovjet og USA det Timothy Snyder har kalt evighetspolitikk. Når striden mellom samfunnssystemer og forsvaret for «sivilisasjonen» alltid pågikk, måtte opprustning og utvikling av nye våpen prioriteres framfor velstandsutvikling. Slik hadde stormaktene gjensidig utbytte av at striden fortsatte.
Truman-doktrinen og dominoteorien
Atommakten USA var verdens rikeste og mektigste land da krigen var over. USAs utenrikspolitikk ble under den kalde krigen solgt til folket som en nødvendighet for å demme opp for kommunismen, beskytte demokratiet og yte militær og økonomisk bistand til stater som ble truet av kommunistisk maktovertakelse.
Det går klare linjer i USAs utenrikspolitikk gjennom hele 1900-tallet og fram til dagens kaotiske og fascistoide trumpisme. Ideologisk ble politikken forsvart av den såkalte Truman-doktrinen, i det vesentlige utformet av presidenten selv i samarbeid med utenriksminister Dean Acheson og George Marshall. Marshallplanen (1947–1952) gikk ut på å gi omfattende lån til et krigsherjet Europa fordi man fryktet en utvikling som i mellomkrigstiden. Vilkårene for å få støtte var innføring av markedsøkonomi og demokrati. 17 land takket ja, men både Sovjet og resten av Øst-Europa avstod. For planen ble Marshall tildelt Nobels fredspris i 1953.
Utenriksminister Acheson overbeviste Truman om å bistå de franske styrkene i Indokina, og Truman presenterte den såkalte oppdemmingspolitikken i en tale til Kongressen i plenum 12. mars 1947. «Det må være De forente staters politikk å støtte frie folk som gjør motstand mot væpnede mindretalls forsøk på å ta makten, eller mot press utenfra», sa han.
Dominoeffekten var begrunnelsen for USAs innblanding i politikken i andre land. Hvis ett land falt for kommunismen, hevdet man, ville naboland også stå for tur, og falle som dominobrikker. I mange land var det likevel ikke bare kommunismen som truet amerikansk innflytelse. Også nasjonalisme, sosialdemokrati og krav om kontroll over egne naturressurser kunne komme i konflikt med USAs strategiske og økonomiske interesser, både i Korea, Vietnam og en rekke land i Latin-Amerika.
Etter murens fall i 1989, og ikke minst angrepet på tvillingtårnene i New York 11. september 2001, ble den nye begrunnelsen for USAs utenrikspolitikk kamp mot terrorisme – mens de underliggende motivene fremdeles var å beskytte amerikanske selskaper mot nasjonalisering og sekkeposten «sosialisme».
Milton Friedman (1912–2006) fikk Sveriges Riksbanks pris i økonomisk vitenskap til minne om Alfred Nobel i 1976. Friedman og Chicago-skolen la fra 1950-årene et viktig ideologisk grunnlag for en radikal markedsøkonomisk politikk. I flere land, ikke minst i Latin-Amerika, ble slike ideer senere tatt i bruk etter kupp, autoritært styre og økonomiske kriser, de fleste steder etterfulgt av økonomiske sjokkdoktriner med dramatiske konsekvenser for folks velstand, samt en uhørt opphopning av penger hos et mindretall i befolkningen.5
Flere latinamerikanske land ble laboratorier for Friedmans økonomiske ideer. Friedman sammenlignet sin rolle i Chile med en lege som bekjempet en pestsykdom – inflasjonens pest. Medisinske analogier var gjennomgående. Sjokkterapien var «antistoffer» som bekjemper økonomiske ideer, omtrent som nazistene som sammenlignet jødene med en betent blindtarm i samfunnslegemet – og som da selvsagt måtte fjernes.
Den ekstreme nyliberalismen er verken ny eller liberal, og har vært fremmet av en rekke tenketanker i mange tiår. Allerede i Capitalism and Freedom fra 1962 la Friedman fram sine ideer om økonomisk framgang. Oppskriften var klar: Regjeringene måtte selge alt som kunne drives med fortjeneste, og kutte all finansiering av sosiale programmer. Skattene måtte være lave, helst med lik prosentsats for alle. Alle priser skulle fastsettes av markedet. Derfor skulle det verken finnes offentlig helsevesen eller fastsatt minstelønn. Postvesen, utdanning, alderspensjon – ja, til og med nasjonalparker måtte privatiseres.
Mont Pelerin Society, selve forskningslaboratoriet for den ekstreme nyliberalismen, ble grunnlagt allerede i 1947. Blant grunnleggerne var Friedrich von Hayek og Milton Friedman. I 1950- og 60-årene gikk foreningen på mange måter i dvale, men i løpet av 1970-årene og særlig med Thatcher og Reagan på 1980-tallet ble Tornerose vekket til nytt liv, og ideene fulgt opp i en rekke statskupp og kriger, ikke minst i Irak i 2003.
Heritage Foundation ble grunnlagt i 1973. Ed Feulner var en av stiftelsens sentrale skikkelser og ledet den som president fra 1977 til 2013. Han skrev også etterordet til republikanernes Project 2025. I 1979 fikk Feulner utarbeidet handlingsplanen Mandate for Leadership, som blant annet førte til Reagans suksess. I et intervju med Ivar Hippe (op.cit) opplyser Feulner at handlingsplanen er et (…) resultat av eit stort samarbeid, eit ledd i ei rørsle, oppfattar eg. Over 50 organisasjonar og 360 ekspertar frå heile den konservative rørsla har gått saman om å vidareføre Mandate for Leadership-tradisjonen.6
Trump-tradisjonen har en ekstrem agenda. Den nordiske blandingsøkonomien og velferdsstaten, historiens mest vellykkede samfunnsform, omtales som en trussel mot menneskenes felles frihet. Staten skal ha færre oppgaver og fjernes fra helse og utdanning i en langvarig kampanje mot offentlig sløsing.
Samtidig drives det en intens kulturkamp mot inkludering og likestilling. Målet er å renske ut «tvilsomme» krefter fra akademia og universitetene med sjokkterapi. Vietnamkrigen førte i sin tid folk ut i gatene i protester som etter hvert også omfattet en rekke samfunnsforhold, mens USAs regjeringer og presidenter mistet folks tillit. Folkelige bevegelser er noe dagens amerikanske regjering for all del vil unngå. Hat og misnøye må ledes bort fra styrtrike ledende politikere og det militærindustrielle komplekset. Skylden for vanskelige tider er alltid innvandrere, homofile, feminister, venstreorienterte, universiteter og professorer, vitenskapen og media.
The shining city on the hill
Where is the shining city upon a hill? It may be out there … somewhere.  But its lights have dimmed … There are dark shadows where little or  no light shines.
Uttrykket er naturligvis en henvisning til Bibelen, nærmere bestemt Matteusevangeliet 5:14–16. Det ble først brukt av puritaneren John Winthrop i 1630. President Ronald Reagan brukte mange ganger uttrykket i sine taler, sist i avskjedstalen i 1989. Ikke minst handler dette om «amerikanske friheter»: (…) America is freedom – freedom of speech, freedom of religion, freedom of enterprise. And freedom  is special and rare. It’s fragile; it needs protection. Presidenten omtalte seg selv som lederen av hele «den frie verden», en som viet seg til kampen for frihet og demokrati, noe også alle senere presidenter, Barack Obama medregnet, talte om.
I realiteten skjuler de sine overgrep i dydens retorikk. «Friheten» er friheten til å dominere. USA handler til stadighet i strid med uttalte moralske prinsipper og unngår oftest å undertegne internasjonale avtaler. Chomsky kaller dette en mafia-doktrine. «Verdenssamfunnet» betyr her USA og eventuelle allierte, mens flertallet i det reelle verdenssamfunnet gjerne har helt andre meninger enn USA, og betegnelsen «nasjonal interesse» ofte betyr interesser som ikke tåler offentlig innsyn.
Tre dager før innsettelsen av John F. Kennedy holdt avtroppende president Dwight D. Eisenhower sin avskjedstale til folket. Presidenten lanserte slett ikke noe alternativ til USAs politikk, og tok på sedvanlig vis til orde for markant opprustning. Samtidig advarte han faktisk mot farene ved et voksende «militærindustrielt kompleks»: Vi må (…) aldri sette våre friheter eller demokratiske  prosesser i fare. (…) Samtidig måtte vanlige folk, som helst ønsket noe annet enn stadig opprustning og kriger i andre land, holdes i mørke. USA skulle overta posisjonen kolonimakten Storbritannia hadde hatt, altså i det som ble kalt «Grand Area Planning»: hele den vestlige halvkule, inkludert oljestatene i Midtøsten og Øst-Asia.
Derfor måtte opprustningen fortsette – slik at USA kunne oppnå både militær og økonomisk dominans.7
Sør- og Øst-Asia skulle være kilder til råvarer og utgjøre større marked for USA, og i Midtøsten handlet det først og fremst om kontroll over oljeressursene. Det som kunne true slike interesser, var ikke minst nasjonalismen som vokste fram i mange av de tidligere europeiske koloniene, mens kampen mot kommunismen ble det fremste retoriske argumentet.
I Latin-Amerika fantes viktige råvarer til amerikansk industri, og dessuten et utvidet marked for amerikansk eksport og mange muligheter for investeringer for amerikansk kapital – naturligvis forutsatt at lokale styresmakter ikke skapte problemer for USAs profitt og dominans. Under en konferanse som ble holdt for alle amerikanske land så tidlig som i 1945, la USA fram et økonomisk charter. Her måtte nasjonalisme i alle former bekjempes. De som drog fordel av en vellykket kampanje mot nasjonalismen, var amerikanske selskaper og på ingen måte den lokale befolkningen.
På hjemmebane måtte USAs befolkning hindres i å «blande seg inn» i utenrikspolitikken. Til dette ble det brukt eufemismer og abstraksjoner i stor stil. Medienes rapporter fra USAs kriger i andre land konsentrerte seg om hvor bombene ble avfyrt fra, mens de fryktelige menneskelige lidelsene bomber og granater førte til, ble holdt skjult. Som korrespondent Chris Hedges i The New York Times uttrykte det: We taste a bit of war’s exhilaration, but are protected from seeing what a war actually does, its smells, noise, confusion.  And most of all its overpowering fear.8
Under en høring da Samantha Power ble nominert til USAs FN-ambassadør i 2013, ble hun en rekke ganger spurt om USAs utenrikspolitikk. Svarene var klare nok: USA var det største landet i verden og hadde ikke noe å be om unnskyldning for. USA var etter hennes oppfatning en leder i kampen for menneskerettigheter. USA var som ingen andre land, et land som stod ved sine prinsipper.
Medienes omtale av USAs kriger fokuserer sjelden på motivene, derimot på dårlig gjennomføring og feilgrep, som i Irak. Ved å bare se på hva som sies, ikke hva som gjøres, ved å lukke øynene for USAs intervensjoner og fjerning av andre lands regjeringer, blir derfor, som Noam Chomsky spissformulerer det, å støtte et av historiens mest undertrykkende diktaturer: (…) flagrantly violating  both the public opinion and settled international law, and waging illegal  wars with catastrophic humanitarian consequences. It is a record of  election interferences, nuclear threats, and outright assassinations that  would get any other country labeled as a terrorist state.9
Elefantsyke
USAs militære apparat består i dag av rundt 1,4 millioner aktive soldater og om lag 850 000 i reserve. Opprustningen skjøt fart etter 1945, ettersom USA ønsket et globalt hegemoni med en militær kapasitet ingen land ville våge å utfordre. Det ordinære amerikanske forsvarsbudsjettet for 2025 var på om lag 850 milliarder dollar. Regner man bredere militære og sikkerhetsrelaterte utgifter, nærmer summene seg 1000 milliarder dollar. USAs militærbudsjett er større enn de neste ni landene på listen til sammen. USA alene har 35 prosent av alle forsvarsutgifter i verden. Militærbudsjettet utgjør omtrent 3,5 prosent av landets BNP.
USA har verdens klart største nettverk av militære baser og anlegg utenfor egne grenser. Tallet varierer etter definisjon, men ofte vises det til rundt 750 anlegg i over 80 land og territorier. Knapt 200 000 soldater er stasjonert utenfor landets grenser. Mange av disse basene er etablert de siste 70 årene. USA har riktignok lagt ned en rekke baser, men har hele tiden også opprettet nye.
Under den første golfkrigen undertegnet for eksempel Bahrain og USA i 1991 en avtale om militært samarbeid som ga USA adgang til militære anlegg og fasiliteter i Bahrain. Etter Golfkrigene har Bahrain mottatt ekstra militærstøtte fra USA, som fremdeles har militære styrker stasjonert i landet.
Bahrain ble selvstendig i 1971. Etter en folkeavstemning i 2001 ble Bahrain i 2002 erklært som konstitusjonelt monarki, men kongen beholdt svært omfattende makt. Dette bidro til et demokratiopprør i 2011. Opprøret ble, som i andre land i Midtøsten, slått ned med voldsmakt, støttet av militær intervensjon fra Golfrådet, anført av Saudi-Arabia.10
Sjiamuslimene utgjør 65–75 prosent av befolkningen i Bahrain. Den herskende eliten, med kongefamilien, er sunnimuslimer. Opposisjonen består særlig av sjiaer. Misnøye med manglende gjennomføring av politisk liberalisering og motsetninger mellom samfunnsgrupper har flere ganger ført til opprør, først i 1994– 1995, deretter i 2004 og i 2011, med voldelige sammenstøt mellom demonstranter og sikkerhetsstyrker. Valgene i 2018 og 2022 ble delvis boikottet, og kritisert av Amnesty International for å være preget av politisk undertrykking.
USAs flybaser på Guam spilte en viktig rolle etter andre verdenskrig. I 1950 vedtok USA Organic Act of Guam, som etablerte sivilt styre, ga innbyggerne amerikansk statsborgerskap og stadfestet Guam som et uinnlemmet amerikansk territorium. De amerikanske Jomfruøyene er også et uinnlemmet amerikansk territorium, og er i dag et selvstyrt representativt demokrati med en guvernør som utøvende makt.
Marshalløyene ble en del av det USA-styrte UN Trust Territory of the Pacific Islands i 1947. Selv om øyene ble selvstendige i 1986, står USA fortsatt for forsvarspolitikken og mye av den økonomiske politikken. Avtalen innebærer en frivillig tilknytning mellom USA og de selvstendige statene i Stillehavsterritoriene. Prinsippet er enkelt: USA yter økonomisk bistand mot ubegrenset rett til militær aktivitet i området.
Fra 1946 til 1958 utførte USA kjernefysiske prøvesprengninger på Bikini og Enewetak. De miljø- og helsemessige konsekvensene av disse sprengningene var store og kan fortsatt merkes. Mellom 1951 og 1955 bygde USA dessuten opp et nettverk av allianser, sikkerhetsgarantier og avtaler om baserettigheter over hele verden med Australia, New Zealand, Japan, Storbritannia, Frankrike, Pakistan, Thailand, Laos, Kambodsja, Sør-Vietnam og Taiwan.
USA har involvert seg både militært og økonomisk i Latin-Amerika, og etter andre verdenskrig i Iran, Irak og Afghanistan. Interessen for Latin-Amerika ble vekket alt da den såkalte Monroe-doktrinen fra 1823 slo fast at USA ville beskytte søramerikanske land fra europeisk imperialisme. USA ga seg selv retten til å intervenere på hele det amerikanske kontinentet dersom USAs interesser stod i fare. Det var også et sentralt mål å fordrive europeiske kolonimakter fra Latin-Amerika. USAs standpunkt fikk stor betydning for blant annet revolusjonene i Latin-Amerika mot europeiske koloniherrer. I 1945 la George Kennan fram et planleggingsdokument som skisserte arkitekturen for etterkrigstiden:
USA (…) have about 50 percent of the world’s wealth, but only 6.3  percent of its population. (…) Our real task in the coming period is  to devise a pattern of relationships that will permit us to maintain the  position of disparity. (…) We should cease to talk about vague (…)  and unreal objectives such as human rights, the raising of living standards, and democratization. The day is not far off when we are going to  have to deal in straight power concepts. The less we are then hampered  by idealistic slogans, the better.11
Sørøst-Asia
Indonesia
Vestens imperialistiske politikk etter krigen startet for alvor i begynnelsen av 1950-årene. Sørøst-Asia var en storprodusent av viktige råvarer. Regionen har historisk vært en viktig produsent av naturgummi, tinn, kopra12 og andre råvarer.
Begrepet globalisering fikk bred politisk og økonomisk utbredelse fra 1980-årene, særlig i forbindelse med deregulering, ny informasjonsteknologi og friere kapitalflyt. Noen har hevdet at den politiske virkeligheten bak den senere globaliseringsretorikken kan spores tilbake til Asia i 1965, da blodbadet i Indonesia åpnet landet for en ny økonomisk orden.
Indonesia har i dag nær 290 millioner innbyggere og er verdens fjerde største land etter folketall. Det var den gang betydelige indre motsetninger i det indonesiske militæret. Noen støttet den venstreorienterte statssjefen Sukarno, mens andre var høyreorienterte anti-kommunister. En av disse var general Suharto.
President Sukarno ledet landet etter at Indonesia erklærte uavhengighet i 1945 (anerkjent av Nederland i 1949). Ti år senere, i april 1955, innkalte han til den såkalte Asia-Afrikakonferansen i den javanesiske fjellbyen Bandung. Her møtte representanter fra 29 asiatiske og afrikanske land og enda ikke selvstendige kolonier. Egypt, Kina og India var også med. De alliansefrie landene vedtok også en felles slutterklæring rettet mot kolonialisme.
I Bandung hadde altså flertallet av verdens folk tatt et politisk initiativ utenfor de to supermaktenes kontroll. Her møttes for første gang lederne i mange av verdens utviklingsland for å ivareta felles interesser og utarbeide felles prinsipper for økonomisk samarbeid. De overordnede målene ble nedfelt i fire punkter: respekt for menneskerettigheter, respekt for alle lands nasjonale suverenitet og territoriale integritet, erkjennelse av alle folks likeverd og løsning av stridsspørsmål ved fredelige midler.
Etter at noen av Sukarnos tilhengere skulle ha drept seks anti-kommunistiske generaler 1. oktober 1965, satte general Suharto og hærledelsen i gang en utrensking av alle venstreorienterte i hæren og tvang Sukarno til å gå av. Forfølgelsene spredte seg over hele landet og omfattet systematisk massedrap på omkring en halv million mistenkte «kommunister», de fleste småbønder, og en rekke overgrep mot den kinesiske etniske minoriteten i landet.
Suharto fikk støtte fra CIA, og amerikanske diplomater har senere innrømmet at CIA hadde utarbeidet lister over kommunister som de ga til den indonesiske hæren. Howard Federspiel, Indonesia-eksperten i USAs utenriksdepartement i 1965, uttalte at (…) ingen brydde seg, så lenge de var kommunister, om at de ble slaktet ned. Ingen hisset seg opp over det.
Massakrene i Indonesia fra 1965 til 1966 er blant de mest brutale hendelsene etter andre verdenskrig. De mange henrettelsene var rettet mot medlemmer av det indonesiske kommunistpartiet (PKI) og deres sympatisører, samt andre grupper som ble ansett som venstreorienterte. Amerikanske dokumenter og senere granskninger har vist at USA fulgte massakrene tett, og at amerikanske tjenestemenn bidro med informasjon og lister over kommunister til den indonesiske hæren.13
I løpet av få måneder ble et sted mellom en halv og én million mistenkte kommunister og venstreorienterte drept av paramilitære grupper og den indonesiske hæren. I tillegg ble hundretusener, kanskje opp mot én million, fengslet uten lov og dom. De ble systematisk utsatt for tortur og overgrep.14
I 1975 erklærte Øst-Timor uavhengighet fra Portugal, men etter bare ni dager okkuperte Indonesia landet for å bryte ned all lokal motstand. Anslagene varierer, men mellom 100 000 og 200 000 mennesker døde som følge av okkupasjonen, volden, sulten og sykdommene den førte med seg. I 1991 massakrerte indonesiske soldater over 250 mennesker som deltok i begravelsen til en drept uavhengighetsforkjemper på Santa Cruz-kirkegården i hovedstaden Dili.
I en folkeavstemning 30. august 1999 ble det et overveldende flertall for uavhengighet. Det utløste en ny bølge av vold, der milits trent og væpnet av Indonesia, gikk amok. Store deler av infrastrukturen ble ødelagt; ofte anslås ødeleggelsene til mellom 70 og 80 prosent. Minst 1500 mennesker ble drept og 300 000 internt fordrevet.
Øst-Timor, som kun er på størrelse med Buskerud og i dag har rundt 1,2 millioner innbyggere, ble satt under FN-administrasjon. En internasjonal styrke rykket inn for å få slutt på volden, og FN-styrkene ble værende helt fram til 2012. I mai 2002 ble frigjøringslederen Xanana Gusmão innsatt som president. Gusmão satt som president til 2007, da han overtok som statsminister, en post han hadde til 2015.
General Suharto etablerte det han kalte Den nye orden. Han fjernet kommunistene fra parlamentet, eliminerte fagorganisasjonene og økte pressesensuren. Alle viktige politiske avgjørelser ble tatt av ham personlig. Han rustet opp militæret og bygde ut sikkerhetsapparatet. Under og etter maktovertakelsen ble hundretusener av mistenkte kommunister og venstreorienterte drept, fengslet eller forfulgt. Den amerikanske støtten til Suharto var omfattende helt fram til slutten av 1990-årene.
Det økonomiske samarbeidet med USA var nært, og Suhartos hær fikk amerikanske våpen. Da Suharto var på besøk i Washington i 1995, skal en embetsmann i Clinton-administrasjonen ha sagt at Suharto var our kind of guy. Indonesia under Suharto var også med på å grunnlegge samarbeidsorganisasjonen ASEAN, en økonomisk og politisk sammenslutning av sørøstasiatiske nasjoner som ble grunnlagt i 1967 av Indonesia, Malaysia, Filippinene, Singapore og Thailand.
Først i 1998, etter en total økonomisk kollaps, måtte president Suharto trekke seg, men han tok samtidig med seg enorme verdier. Time anslo i 1999 familiens formue til rundt 15 milliarder dollar. Etter avgangen trakk Suharto seg tilbake til en familie-eiendom i det sentrale Jakarta, og gjorde kun noen få offentlige opptredener.
I mai 1999 estimerte en reportasje i Time at formuen til Suhartos familie var på 15 milliarder dollar i form av kontanter, aksjer og eiendommer i selskap, samt juveler og kunst. Av dette skulle ni milliarder være deponert i en bank i Østerrike. Familien skal ha kontrollert omtrent 36 000 km² territorium i Indonesia, inkludert 100 000 m² kontorarealer i Jakarta og nesten 40 prosent av landområdet i Øst-Timor. Enorme pengestrømmer gikk gjennom selskaper og stiftelser knyttet til familien under Suhartos 32 år lange regime. Ifølge Transparency International skal Suharto ha underslått mer penger enn noen annen verdensleder i historien, med et estimat på mellom 15 og 35 milliarder dollar i løpet av sine 32 år ved makten.
29. mai 2000 ble Suharto satt i husarrest etter at indonesiske myndigheter begynte å etterforske korrupsjonen under regimet hans. I juli samme år ble det annonsert at han ville bli tiltalt for å ha underslått nærmere 517 millioner dollar av statlige donasjoner og overført midlene til familien. Men i september 2000 annonserte rettsoppnevnte leger at Suharto ikke hadde helse til å tåle en rettssak. Påtalemyndigheten prøvde igjen i 2002, men legene argumenterte denne gangen med en uspesifisert hjernesykdom. Den tidligere presidenten døde i 2008.
Øst-Timor var etter flere års geriljakrig det fattigste landet i Asia da det ble selvstendig, og er også i dag et av de minst utviklede land. Til tross for landets store olje- og gassforekomster er Øst-Timor er fremdeles blant de fattigste landene i Sørøst-Asia.
Den kalde krigen blir hetere
Den kalde krigen i Europa var varme kriger andre steder i verden. Bare fem år etter at andre verdenskrig tok slutt, ble den første store styrkeprøven mellom øst og vest utkjempet i Korea, fra 1950 til 1953. Formelt er krigen fremdeles ikke over.
Koreahalvøya ble innlemmet i det japanske riket etter Japans seier i den russisk-japanske krigen i 1905, og landet ble med vestmaktenes aksept et japansk protektorat. Fra 1910 utviklet dette seg til et fullt kolonistyre. Korea ble tvunget til å forsyne Japan både med råvarer, landbruksprodukter, arbeidskraft og soldater.
I 1945 okkuperte Sovjet den nordlige delen av landet. I Sør-Korea ble venstreorienterte, mistenkte kommunister og sivile opprørere utsatt for omfattende undertrykking og massakrer. På Jeju ble mellom 14 000 og 30 000 drept, og under Bodo League-massakren i 1950 ble titusenvis, kanskje langt over 100 000, drept.15 Den koreanske halvøya ble delt i en sovjetisk og en amerikansk okkupasjonssone. 15. august 1948 ble Sør-Korea opprettet som en selvstendig republikk med Syngman Rhee i spissen for et antikommunistisk, provestlig styre, hvoretter Kim Il-sung proklamerte den nordkoreanske folkerepublikken 9. september samme år, støttet av Sovjetunionen.
Grensen gikk ved 38. breddegrad. Målet var at FN skulle gjennomføre uavhengige valg og etablere et samlet koreansk styre. Sovjetunionen nektet imidlertid FN adgang til den nordlige delen av landet, og FN kunne derfor bare gjennomføre valg i den sørlige delen.
Da de sovjetiske okkupasjonstroppene i nord trakk seg ut, hadde de med utgangspunkt i eksisterende geriljastyrker bygd opp en slagkraftig nordkoreansk hær. Det samme skjedde ikke i sør, hvor Sør-Koreas befolkning på denne tiden var sterkt splittet. Rhees regjering manglet folkelig støtte, og hæren var dårlig forberedt på den kommende konfrontasjonen.
Etter en periode med økte spenninger og flere militære sammenstøt mellom nord og sør brøt krigen ut 25. juni 1950, da Nord-Korea angrep Sør-Korea for å gjennomføre en koreansk gjenforening med militære midler. På få dager utviklet angrepet seg til det som kunne blitt en internasjonal storkrig mellom tidens supermakter. Det nordkoreanske angrepet ble støttet av Kina og Sovjetunionen, mens Sør-Korea fikk hjelp både av USA og FN.
Med intervensjonen fra USA og 15 andre FN-medlemsstater på den ene siden og Kina og Sovjetunionen på den andre, ble Koreakrigen en internasjonal væpnet konflikt. Det er fortsatt uenighet om hvorvidt Sovjetunionens Josef Stalin oppfordret den nordkoreanske lederen Kim Il-sung til angrepet. At Stalin insisterte på at Kim Ilsung skulle sikre seg aksept for planen fra den nye kinesiske lederen Mao Zedong, vet man derimot med sikkerhet.
FN-intervensjonen til støtte for Sør-Korea kunne gjennomføres fordi Sovjetunionen hadde boikottet FNs sikkerhetsråd i protest mot at det var Taiwan og ikke den kommunistiske Folkerepublikken Kina som ble permanent medlem av Sikkerhetsrådet. Sovjetunionen var derfor avskåret fra å bruke sin vetorett til å stanse den militære støtten til Sør-Korea.
16 av FNs medlemsland deltok med militære styrker, men USA stod for 90 prosent av disse. Etter anmodning fra den amerikanske presidenten Harry S. Truman sammenkalte FNs generalsekretær Trygve Lie Sikkerhetsrådet, som 27. juni 1950 vedtok en henstilling til Nord-Korea om å trekke styrkene tilbake. Da det ikke skjedde, vedtok Sikkerhetsrådet to dager senere en resolusjon som henstilte til medlemslandene å yte den assistansen som var nødvendig for å slå angrepet tilbake og gjenopprette fred i området. Fra 1. juli begynte amerikanske fly og marinestridskrefter å gi Sør-Korea militær bistand.
De nordkoreanske styrkene hadde i krigens første fase rask framgang og trengte de sørkoreanske styrkene sammen i et begrenset område helt sør i landet, omkring havnebyen Busan. Styrkene i sør klarte likevel å konsolidere stillingen. Med den amerikanskledete militære assistansen, især landsettingen av tropper ved havnebyen Inchon nær Seoul, ble den nordkoreanske hæren splittet og forsyningslinjene avskåret. Høsten samme år gjenerobret FN-styrkene hele det tapte området, og dermed var FN-misjonen i realiteten fullbrakt.
Den amerikanske øverstkommanderende for FN-styrkene, general Douglas MacArthur, krigshelten fra Stillehavskrigen under andre verdenskrig, var imidlertid innstilt på å fortsette krigen for å oppnå et samlet Korea med militærmakt. President Truman ønsket fortsatt et FN-mandat, men det kunne han ikke få i Sikkerhetsrådet, der Sovjetunionen nå var gjeninntrådt.
Saken ble derfor behandlet i Generalforsamlingen, hvor ingen hadde vetorett, og 7. oktober 1950 sluttet et flertall seg til forslaget om bruk av militærmakt for å sikre stabiliteten i Korea. Dermed var det gitt grønt lys, og FN-troppene kunne fortsette inn på nordkoreansk område. Imidlertid ga Truman ordre om at amerikanske soldater ikke skulle delta i denne operasjonen, av frykt for at det ville gi Kina så vel som Sovjetunionen anledning til en direkte militær inngripen.
MacArthur ignorerte presidentens ordre og avanserte inn i Nord-Korea og fram mot Kina. Den kinesiske regjeringen advarte om at de ville gå med i krigen hvis FN-styrkene truet Kinas sikkerhet. I november 1950 støtte FN-kommandoens styrker sammen med de første militære enhetene fra Kina. Etter hvert økte det kinesiske engasjementet vesentlig, og med 300 000 kinesiske soldater på vei inn i Korea ble FN-styrkene tvunget til retrett. På to uker ble troppene, herunder de amerikanske, drevet tilbake til sør for 38. breddegrad.
General MacArthur var ikke desto mindre fortsatt innstilt på å trappe opp krigen og angripe mål på kinesisk territorium, og om nødvendig bruke atomvåpen, med risiko for åpen krig mot Kina og Sovjetunionen. Dette var i strid med FN-mandatet så vel som den amerikanske regjeringens vurdering av situasjonen. Generalen ble avskjediget og hjemsendt 11. april 1951. Her fikk han en heltemottagelse, en ticker-tape parade16 i New York. Heretter ble målet for den USA-ledede FN-innsatsen ikke lenger Koreas gjenforening, men å sikre Sør-Koreas nasjonale uavhengighet.
De første våpenhvileforhandlingene kom i gang 10. juli 1951, og 23. november samme år ble partene enige om å stanse kampene. Forhandlingene fortsatte likevel i mer enn to år, med gjentatte sammenbrudd og nye forhandlinger. Det var både lokale kamphandlinger på bakken og omfattende amerikanske bombetokter over Nord-Korea.
Krigens ødeleggelser var enorme både i sør og nord. I juni 1951 var det knapt byer eller infrastruktur igjen å bombe i Nord-Korea. USA ønsket å opprettholde et militært press under våpenhvileforhandlingene. 78 landsbyer i nord ble valgt som angrepsmål og totalt utslettet. Etter dette ble bombetoktene over Nord-Korea innstilt, og en avtale om våpenhvile ble inngått 27. juli 1953. Dermed ble den treårige krigen et første oppgjør mellom øst og vest. Det er stor usikkerhet om antall falne i Koreakrigen, men de fleste er enige om at over to millioner mennesker døde, og at tallet på sårede var enda høyere.
Koreahalvøya preges fortsatt av krigens ettervirkninger. De to koreanske regimene har inntatt uforsonlige holdninger som holdes ved like – i nord som i sør – med kraftig politisk indoktrinering gjennom oppdragelse, utdanning og medier. Korea forble et av de mest spenningsfylte områdene i verden inntil valget av Kim Dae-jung, som var Sør-Koreas president fra 1998 til 2003. Hans forsoningspolitikk overfor nord, som ble videreført og utdypet av president Moon Jae-in (2017–2022), bidro til at spenningsnivået en tid ble senket, og at dialog kunne følges opp av konkrete avtaler.
Men i 2025 var våpenhvileavtalen fra 1953 fremdeles ikke avløst av en endelig fredsavtale på tross av en rekke toppmøter mellom lederne i de to statene. Møtene mellom USAs president Donald Trump og Nord-Koreas Kim Jong-un i 2018 og 2019 førte heller ikke til noe gjennombrudd.
Grenseområdet mellom nord og sør er fremdeles ikke en offisiell statsgrense. Nord-Korea anser USAs militære tilstedeværelse i Sør-Korea og de store, årlige militærøvelsene som en overhengende trussel. Nord-Korea driver konsekvent en evighetspolitikk som tar oppmerksomheten bort fra interne problemer og sosial nød. Sett fra USAs side er Nord-Koreas militære oppbygging av atomvåpen og langtrekkende missiler årsaken til at konflikten fortsetter.
Vietnamkrigene – ungdomsopprøret forandrer USA
1968 var et skjellsettende år i verdenshistorien. Vietnamkrigen var på sitt mest intense, Sovjet invaderte Tsjekkoslovakia, og studentopprøret i Paris endret det politiske landskapet over store deler av Vesten. Amerikanske demonstrasjoner mot krigen i Vietnam preget i stadig større grad amerikanske bysamfunn. Venstrebevegelser fikk oppslutning i mange land, ikke minst i studentkretser. Che Guevara ble en attraktiv helteskikkelse for unge, engasjerte kvinner og menn med eller uten lilla skjerf. Kantiner og andre bygg på universitetsområdene ble prydet med veggaviser med anti-amerikanske slagord. Romantiseringen av Kina under Mao og den idylliske framstillingen av kulturrevolusjonen, samt at Maos lille røde avløste Bibelen, var en demonstrasjon av politisk aktivisme – og grenseløs naivitet.
Den berømte Woodstock-festivalen i 1969 med radikale budskap, rusmidler, seksuell frigjøring og verdens fremste rockemusikere, samlet over 450 000 publikummere og bar bud om en ny og endret hverdag for de unge generasjonene. Woodstock ble et sterkt symbol på motkulturen og motstanden mot Vietnamkrigen, selv om festivalen også var et kommersielt musikkarrangement. Festivalen var uttrykk for en stadig voksende motkultur med sterke aversjoner mot amerikansk utenrikspolitikk og daværende president Richard M. Nixon.
Under mottoet Three Days of Peace and Love skulle festivalen være et motsvar til grusomhetene som fant sted i Vietnam. 32 artister opptrådte, blant dem, The Who, Crosby, Stills, Nash & Young, Santana, Joe Cocker, Jimi Hendrix, Janis Joplin, Santana, Grateful Dead, Sly and the Family Stone, Canned Heat, Blood, Sweat & Tears, Joan Baez, Ten Years After og Jefferson Airplane.
Barry McGuires Eve of Destruction ble utgitt i 1965 og ble en av protesttidens største slagere. Teksten advarer mot eskalerende vold og et kjernefysisk ragnarok, og angriper amerikanske ledere for hykleri: verneplikt og våpen til de som er for unge til å stemme. Man kan kritisere hatet i kommunistiske land, synger han, mens folk hjemme i USA kjemper mot innenlandsk rasisme i Selma i Alabama, der borgerettsforkjemperne ledet av Martin Luther King demonstrerte for svarte amerikaneres rett til å delta i demokratiet. Tonen er dyster, og advarer både mot militariseringen og en mulig atomkatastrofe:
The eastern world, it is exploding, violence flaring, bullets loading,  you’re old enough for killing, but not for voting/You don’t believe in  war, but what’s that gun you’re totin’/and even when the Jordan rivers  have bodies floatin’/But you tell me, over and over and over again, my  friend/ah, you don’t believe we’re on the eve of destruction.
Don’t you understand what I’m trying to say/can’t you feel the fears I’m  feelin’ today/if the button is pushed/there is no running away/there’ll  be no one to save/with the world in a grave/Take a look around ya boy/ It’s bound to scare ya boy/ah you don’t believe … osv
Mange amerikanere, spesielt i middelklassen, hadde etter krigen et temmelig idealistisk syn på landet. USA var nærmest et jordisk gudsrike, og mange amerikanere er som kjent svært religiøse. Når USA engasjerte seg utenrikspolitisk, handlet retorikken derfor stort sett alltid om kampen mellom det gode og det vonde.
Den amerikanske høyreekstreme organisasjonen John Birch Society ble stiftet i 1958 av Robert H. W. Welch jr. Organisasjonen er kjent for sin opposisjon til borgerrettsbevegelsen, den var imot FN og seksualundervisning i skolen, den var ikke fremmed for voldelige angrep, den spredte konspirasjonsteorier om fluor i drikkevannet, og den hadde nærmere 100 000 medlemmer.
Organisasjonen har gjort seg bemerket ved ekstrem og ensidig antikommunistisk virksomhet. I 1961 beskyldte organisasjonen menn som Dwight D. Eisenhower, Harry Truman og Earl Warren for å gå kommunistenes ærend. Samme år ble general Edwin A. Walker fratatt kommandoen i Tyskland av daværende president Kennedy fordi han hadde spredt propaganda for John Birch Society blant de amerikanske soldatene der.
Men at USA ikke var verdens frelser, men en imperialistisk makt, gikk gradvis opp for mange etter Vietnamkrigen. Tilliten til presidenten og administrasjonen sviktet da det ble åpenbart for mange at lederne løy og holdt sannheten skjult bak floskler om kampen for demokrati og mot autoritære regimer. Troverdighetstapet var stort. Gapet mellom det som ble fortalt og det som hendte i felten, på bakken, var stadig økende.
Folket i USA hadde lite kunnskap om Vietnam, det samme gjaldt de fleste soldater. Ho Chi Minh hadde oppholdt seg og arbeidet i flere vestlige land, blant annet Frankrike, Storbritannia og USA, og hans prosjekt var både kommunistisk og nasjonalistisk. Etter at franskmennene var fjernet, søkte han støtte hos amerikanerne. Men amerikanerne støttet den upopulære Ngo Dinh Diem, og allerede innen 1960 var alle områder i sør en kampsone. Da Kennedy tok over, hadde kampene økt betydelig. I 1961 stod Kennedy overfor et regime som alt hadde mistet mye av kontrollen over landsbygda.
Den retoriske begrunnelsen for USAs engasjement var Monroe-doktrinen med den banale dominoteorien, der andre land ville falle for kommunismen på rekke og rad. Derfor var det ikke bare Vietnam som ville falle, men også naboland som Laos, Kambodsja og Thailand.
Kennedys rådgivere var utenriksminister Dean Rusk, forsvarsminister Robert McNamara og sikkerhetsrådgiver McGeorge Bundy. Denne trioen var overbevist om at Sør-Vietnam var avhengig av amerikansk innblanding, i siste instans også av amerikanske tropper. Det som kanskje kunne utvikle seg til borgerkrig, ble nå til en amerikanisering av krigen.
I 1963 var det omkring 3000 amerikanske rådgivere i landet, året etter over 11 000. Sør-Vietnam ble forsynt med tunge våpen og fly. Rådgiverne deltok i krigen i stadig større omfang. Men USA skulle ikke samarbeide med vestlig presse. Det var sterk sensur, og intet som kunne antyde regjeringens utilstrekkelighet kunne slippes igjennom. Alt som pressen sendte av brev og artikler fra soldater eller pressefolk, måtte gjennom postkontoret, og ble lest der.
Fransk Indokina var tidligere en føderasjon av franske kolonier og protektorater som omfattet Vietnam, Laos og Kambodsja, og som oppstod etter den fransk-kinesiske krigen i 1885. Føderasjonen eksisterte formelt fram til avkoloniseringen og Genève-avtalen i 1954, men fransk kontroll ble gradvis brutt ned etter 1945.
Fra begynnelsen av 1900-tallet oppstod det en moderne nasjonalistbevegelse blant vietnameserne. Målet var å slå sammen de franske områdene til én nasjon og vinne uavhengighet fra Frankrike. I 1920-årene vokste det også fram en sterk kommunistbevegelse i Indokina. Den mest framstående lederen fikk senere navnet Ho Chi Minh. Ho Chi Minh var utdannet lærer og var i flere år sjømann i utenriksfart. Under første verdenskrig oppholdt han seg i Paris og arbeidet en tid som fotograf. Han ble medlem av det franske sosialistpartiet og var spesielt opptatt av kolonifolkenes frigjøringskamp.
Under andre verdenskrig fortsatte Frankrikes Vichyregjering å styre Indokina etter avtale med Japan. I begynnelsen av 1945 fryktet japanerne at franskmennene kunne støtte en eventuell amerikansk invasjon, så de fjernet det franske kolonistyret i et kupp og erklærte et uavhengig Vietnam. Men siden stillehavskrigen la beslag på nær sagt alle militære ressurser, maktet Japan likevel ikke å erstatte den franske koloniadministrasjonen. I dette maktvakuumet fikk frigjøringsfronten Viêt Minh, som Ho Chi Minh hadde stiftet i 1941, stor framgang. Viêt Minh bekjempet både japanerne og det franske kolonistyret i Indokina i 1940- og 1950-årene.
Da Japan kapitulerte 15. august 1945, grep lokale Viêt Minh-grupper makten i alle Vietnams viktigste bysenter, og Ho Chi Minh erklærte opprettelsen av Den demokratiske republikken Vietnam (DRV). Ho Chi Minh var overbevist kommunist og nasjonalist, og hadde Vietnams selvstendighet som sitt fremste mål.
I september 1945 sendte Charles de Gaulles franske regjering en krigstrent hær for å ta Indokina tilbake. Britiske styrker hjalp til med å knuse revolusjonen i det sørlige Vietnam, men i nord ble Frankrike nødt til å inngå en avtale med Ho Chi Minh for å kunne ilandsette tropper. Tidlig i 1946 inngikk Frankrike og DRV våpenhvileavtaler, men alt i november brøt de sammen, og 19. desember brøt Indokinakrigen ut, først i Hanoi, siden over hele Vietnam.
Fram til 1949 kontrollerte Frankrike alle byer og større veier, mens motstandsfronten Viêt Minh drev geriljakrigføring og dominerte landsbygda. I 1949 opprettet Frankrike en kontrarevolusjonær stat under Vietnams tidligere keiser Bao Dai. Han hadde abdisert under revolusjonen i 1945, men etablerte seg etter krigen i Saigon.
Alt 2. september 1945 erklærte Ho Chi Minh uavhengighet fra det franske kolonistyret. Han sendte en rekke brev både til Truman og Eisenhower og bad om støtte til selvstendigheten. Ho Chi Minh trakk paralleller til USAs frigjøringskamp mot det engelske kolonistyret og 1776 – idealene som ble nedfelt i den amerikanske grunnloven. Han fikk ikke svar.
Fra 1950 ble Indokinakrigen trappet kraftig opp. Viêt Minh fikk støtte fra den nye Folkerepublikken Kina til å bygge opp hærstyrker, mens USA valgte å gi militær støtte til Frankrike. USA betalte etter hvert det meste av den franske krigføringen, og etablerte sin egen militæradministrasjon i Saigon.
Etter at Frankrike hadde tapt et dramatisk slag om Dien Bien Phu i mai 1954, endte krigen i første omgang med en stormaktskonferanse i Genève. Midt under konferansen ble det utnevnt en ny regjering i Sør-Vietnam under ledelse av den anti-franske og anti-kommunistiske Ngo Dinh Diem, som knuste enhver opposisjon, særlig fra buddhistene, som utgjorde flertallet av landets innbyggere. Diem representerte det katolske mindretallet i landet.
Etter fredsavtalen i Genève skulle Vietnam deles ved 17. breddegrad. Franskmennene skulle trekke styrkene sørover, og Viêt Minhs styrker nordover. Delingen i Nord- og Sør-Vietnam skulle være midlertidig, før et valg i hele landet i 1956 skulle gjøre gjenforening mulig. Amerikanske vurderinger, blant annet Eisenhowers memoarer, tydet på at Ho Chi Minh ville vunnet et landsomfattende valg klart, kanskje med så mye som 80 prosent av stemmene.17
Frankrike hadde samarbeidet med tre bevæpnede ikke-kommunistiske grupperinger for å sikre seg lokal støtte mot Viêt Minh, men Diem beordret likevel regjeringshæren til å knuse alle de tre militsene. I oktober 1955 ble Diem valgt til president etter en rigget folkeavstemning, og etablerte republikken Vietnam. Deretter beordret han Frankrike til å trekke seg ut militært og satset på amerikansk hjelp.
USA grep umiddelbart inn med omfattende støtte til den nye republikken Vietnam. I 1957 startet kommunistene i sør et nytt væpnet opprør, og i 1960 dannet opprørerne frigjøringsfronten FNL. Nordvietnameserne bygget et omfattende veinett gjennom Laos og Kambodsja og brukte dessuten skip for å sende våpen, utstyr og soldater sørover. FNL skaffet seg kontroll over et stort antall landsbyer og rekrutterte stadig nye geriljakrigere. President John F. Kennedy, som regjerte fra 1961 til sin død i 1963, svarte med å øke antall amerikanske militære «rådgivere» i Sør-Vietnam. Fra 1964 deltok amerikanerne aktivt i krigen mot Nord-Vietnam.
Det endte med en klassisk øst-vest-konflikt. USA hevdet at Sør-Vietnam kunne falle som en dominobrikke og utløse et skred av kommunistiske omveltninger i Asia. Samtidig kom det til omfattende ikke-voldelige protester i den buddhistiske befolkningen mot katolikken Ngo Dinh Diems egenrådige styre. Kennedy-administrasjonen mente at USA ikke lenger var tjent med å støtte Diems autoritære styre, og i oktober 1963 ga amerikanerne grønt lys for et militærkupp. Diem og broren ble myrdet under kuppet.
Troppene som da inntok presidentpalasset, ble ledet av general Nguyen Van Thieu.
Men ingen av kuppmakerne var i stand til å styre, og det ene kuppet fulgte det andre. Regjeringsapparatet brøt sammen, og hæren var ute av stand til å lede kampen mot FNL. USA overtok da ledelsen av krigføringen i Sør-Vietnam. Alt i 1961 innledet USA direkte angrep på bøndene18. Flere millioner av bondebefolkningen ble drevet inn i konsentrasjonsleirer for å få «beskyttelse».
Da Kennedy ble myrdet 22. november 1963, tre uker etter kuppet mot Diem, rykket visepresident Lyndon B. Johnson inn i Det hvite hus, og vant valget året etter. Han valgte å trappe opp krigen, og Vietnamkrigen ble nå «Johnsons krig». Da det etter hvert reiste seg en amerikansk og internasjonal protestbevegelse mot USAs krigføring, ble Johnson skyteskive.
Da USA for alvor satte inn bakkestyrker i 1965, hadde over 15 000 mennesker blitt drept, mesteparten av napalm og etter angrep fra jagerfly. I februar 1965 kom bombingen av Nord-Vietnam i gang for alvor under kodenavnet «Rolling Thunder». Den offisielle hensikten var å presse Hanoi til å inngå forhandlinger og slutte å sende soldater sørover. Virkningen ble motsatt: Bombingen styrket kampmoralen i hele Vietnam og sikret FNL økt støtte fra Kina og Sovjetunionen.
US-amerikanske bakkestyrker gikk nå direkte inn i krigen i sør. USAs troppenærvær kom i 1967 opp i nærmere en halv million. USA fikk raskt store problemer fordi de ikke hadde noen fungerende lokal regjering å støtte seg til. De betraktet den sørvietnamesiske hæren som korrupt og upålitelig, men var avhengig av den for å ta kontroll over de kommunistledede landsbyene.
Forsvarsminister Robert McNamaras kontrageriljakrig handlet om utmattelse. Fra 1965 til 1968 slapp amerikanske flystyrker 32 tonn bomber i timen. 400 000 tonn napalm regnet ned på befolkningen. Kjemiske våpen ble sluppet for å ødelegge avlingene.
Omkring fire millioner vietnamesere ble også rammet av disse kjemikaliene. Nesten halve befolkningen på landsbygda flyktet, og i 1967 hadde USAs krigføring produsert en million flyktninger.
Den besynderlige og brutale strategien var å drepe så mange av fiendens krigere at det ikke skulle være mulig å erstatte tapene med nye rekrutter. Resultatet ble det motsatte. Nord-Vietnam sendte stadig flere trente soldater sørover på den såkalte Ho Chi Minh-stien.
Tet-offensiv og Pentagon Papers
Vietnamkrigen handlet i stor grad om makt i landsbyene. For Nord-Vietnam var det dessuten viktig å sikre transportveiene fra nord til sør. Troppene kunne ikke gå gjennom den minelagte demilitariserte sonen som skilte Nord- fra Sør-Vietnam, men måtte fraktes til havs eller bevege seg gjennom Laos og Kambodsja. Etter hvert fikk Nord-Vietnam og FNL kontroll over stadig større grenseområder i Laos og Kambodsja og bygget godt skjulte baser der.
For USA gjaldt det å ødelegge Nord-Vietnams baser og kommunikasjonsveier. USA drev omfattende bombing i Sør-Vietnams grenseområder og i Laos, og sprøytet jungelen med ugressmiddelet agent orange. Det fjernet løvet fra trærne slik at de kunne se hva som foregikk på bakken. Under Vietnamkrigen ble Laos, Kambodsja og Vietnam utsatt for en av historiens mest omfattende bombekampanjer. Det ble sluppet flere bomber i disse områdene enn under andre verdenskrig. Følgene er synlige og merkbare for menneskene og naturen den dag i dag.
FNL fikk ikke kontroll over Sør-Vietnams større byer. Bybefolkningen i sør støttet i stor grad opp om Sør-Vietnams regjering, eller tilhørte den ubevæpnede såkalte «tredjestyrken» som ønsket fred og forhandlinger. Fra 1965 styrket Sør-Vietnams regjering seg og fikk en konsolidert ledelse under president Nguyen Van Thieu og statsminister Nguyen Cao Ky. I 1967 vant Thieu presidentvalget, og den sørvietnamesiske hæren ble styrket med amerikansk flystøtte og store tropper. Samme år mente general William Westmoreland, øverstkommanderende for de amerikanske styrkene, at USA og Sør-Vietnam var i ferd med å vinne krigen.
Midt under den vietnamesiske nyttårsfeiringen 30. januar 1968 iverksatte nordvietnameserne Tet-offensiven, en rekke angrep mot Hue, Saigon og andre større byer. Denne offensiven mislyktes riktignok militært. Lederne i Hanoi kalkulerte med spontane byopprør når de rykket inn i byene, men bybefolkningen forholdt seg passiv. Under offensiven led FNL så store tap at nordvietnamesiske soldater måtte overta det meste av krigføringen i årene som fulgte.
Selv om Tet-offensiven mislyktes, ble den en psykologisk seier. Den gjorde nemlig inntrykk på opinionen i USA. Folk mistet troen på at det gikk an å vinne krigen. Robert McNamara gikk av som forsvarsminister i mars 1968, og noen uker senere meddelte en desillusjonert Lyndon B. Johnson i en tale til nasjonen at han ikke ville søke gjenvalg som USAs president samme høst.
I mai 1968 innledet Johnson-administrasjonen fredsforhandlinger i Paris, og de fortsatte under Richard M. Nixons tid som president (1969–1974), under ledelse av Henry Kissinger. Nixon reduserte antall tropper i Vietnam og satset på «vietnamisering» av krigen. Nixon uttrykte i private samtaler at han var villig til å ødelegge landet for å tvinge fram innrømmelser, og luftet også ekstreme alternativer.
Kissinger ville få slutt på hele krigen ved å skremme fienden til innrømmelser ved forhandlingsbordet. Men de mente at de måtte vente til etter presidentvalget i 1972, selv om de visste at krigen i realiteten allerede var tapt. Nixon og Kissinger satset på en kombinasjon av bombeoffensiver og diplomati.
Den første bombeoffensiven i mars 1969 ble rettet mot det nøytrale Kambodsja for å ødelegge FNLs baser i landet. Siden bombingen var folkerettsstridig, ble den holdt hemmelig. Basene ble heller ikke ødelagt. I 1970 fortsatte bombingen av Kambodsja i stort omfang, og i tillegg rykket sørvietnamesiske og amerikanske tropper over grensen.
Nixon ønsket å bombe Nord-Vietnam langt hardere enn Johnson hadde gjort. Høsten 1969 planla han å minelegge havnen i Hai Phong for å hindre tilførsel av våpen og annet utstyr fra Sovjetunionen, og bombe flere nordvietnamesiske byer, samtidig som han satte USAs atomstyrker i alarmberedskap. Håpet var at det skulle gjøre et så stort inntrykk i Moskva at den sovjetiske statslederen Leonid Brezjnev ville legge press på Nord-Vietnam for å gjøre innrømmelser under fredsforhandlingene i Paris.
De såkalte Pentagon Papers på over 7000 sider ble sammenstilt av USAs forsvarsdepartement på oppdrag fra Robert McNamara. De graderte dokumentene redegjør for USAs innblanding i Vietnamkrigen fra 1945 til 1967. Dokumentene ble lekket i 1971 av Daniel Ellsberg, tidligere ansatt som analytiker i departementet. Utdrag av dokumentene ble publisert som en serie i The New York Times i juni 1971.
Dokumentene avslørte blant annet at regjeringen hadde planlagt å øke troppeantallet i Vietnam allerede da president Lyndon B. Johnson lovet at så ikke skulle skje. Det framkom også at det manglet planer om å avslutte krigen, og dokumentene forsterket dermed tillitskrisen i folket. Rapporten viste også at USAs politiske og militære myndigheter i en årrekke tvilte sterkt på muligheten for å vinne denne krigen.19
The New York Times og Washington Post besluttet å offentliggjøre papirene, deriblant «Tonkin-episoden» i 1964, som for Lyndon Johnson ble et påskudd til å oppskalere krigen. USA hadde på dette tidspunktet nesten en halv million soldater stående i Vietnam, og tallet på falne amerikanske soldater hadde allerede passert 50 000. Myndighetene hadde altså med overlegg holdt sannheten om Vietnamkrigen skjult for befolkningen. Utenriksminister Henry Kissinger mente at avisene med dette begikk landsforræderi.
Nixon trakk begge avisene for retten for å stoppe dem, men seks av de ni høyesterettsdommerne ga avisene medhold.
Fra 1965 til 1968 slapp USA 32 tonn bomber i timen over Nord-Vietnam. Sju millioner tonn bomber, inkludert 400 000 tonn napalm ble sluppet over Vietnam, Kambodsja og Laos, mer enn tre ganger så mange bomber som i andre verdenskrig, tilsvarende 640 Hiroshima-atombomber. General Westmoreland mente at de mange drapene ikke var så alvorlig, ettersom life is cheap in the  Orient.
Da Nixon i 1972 stilte til gjenvalg mot demokratenes George McGovern med slagordet Peace With Honor, vant han en overveldende seier. Slagordet indikerte at tanken om militær seier var gitt opp, og at det gjaldt å komme seg ut med æren i behold, selv om Nixons mål i realiteten var å trappe opp krigen. På det meste, i 1968– 1969, stod over en halv million amerikanske soldater i Vietnam.
I stedet for å gjøre innrømmelser i Paris iverksatte Nord-Vietnam en ny offensiv påsken 1972. Nå ble det fart i forhandlingene. Uten å informere president Thieu ga Kissinger opp det sentrale kravet om at alle regulære nordvietnamesiske tropper måtte trekkes ut av Sør-Vietnam. USA og Nord-Vietnam ble enige om å innføre en våpenhvile på stedet. Alle tropper skulle bli stående der de befant seg på det tidspunktet fredsavtalen ble inngått. I oktober 1972 lå en fullstendig avtaletekst klar til undertegning. USA skulle trekke alle styrker ut av Vietnam. Både Nord-Vietnam og Sør-Vietnam skulle frigi alle politiske fanger.
Men Thieu nektet å skrive under. Kissinger bad Nord-Vietnam om visse endringer, men Hanoi sa nei. Julen 1972 gjennomførte Nixon den kraftigste bombingen av Nord-Vietnam under hele Vietnamkrigen. Nord-Vietnam godtok noen mindre endringer i fredsavtalen. Nixon la press på Thieu og forsikret ham om at han kom til å gripe inn på nytt hvis Nord-Vietnam og FNL brøt avtalen. Den 27. januar 1973 kunne fredsavtalen undertegnes i Paris, men krigen var ikke over.
Nixons diplomatiske initiativer endret likevel den kalde krigen. Nixon tilnærmet seg både Sovjetunionen og Kina. I 1972 besøkte han Mao Zedong i Beijing, og deretter Leonid Brezjnev i Moskva. Målet om å forlate Vietnam med «æren i behold» ble likevel ikke nådd. Nord-Vietnams ledere var ikke innstilt på å la seg presse på nytt.
I overensstemmelse med Parisavtalen hentet USA sine gjenværende soldater hjem. Bare 7000 sivile rådgivere ble igjen. Samtidig ble det klart at våpenhvilen ikke holdt. FNL erobret store nye områder like før avtalen ble inngått. Etter undertegningen prøvde Sør-Vietnam å gjenerobre disse områdene, og krigen fortsatte. I 1974 gjennomførte Nord-Vietnam en rekke mindre angrep for å teste om USA ville gripe inn på nytt. Det skjedde ikke.
Hanoi besluttet å iverksette en storoffensiv i 1975. Planen var å erobre Vietnams sentrale høyland og sikre seg tilgang derfra til kyst- og deltaområdene. Angrepet utløste panikk i Sør-Vietnams hær. Thieu ga ordre til en retrett som endte i kaos. Dermed brøt moralen sammen i det meste av den sørvietnamesiske hæren. Nordvietnamesiske styrker inntok i rask rekkefølge kystbyene Hue, Da Nang og Nha Trang og rykket fram mot Saigon.
Thieu gikk av og forlot landet. Den nye presidenten, Duong Van Minh, kapitulerte 30. april 1975. Dermed ble Saigon i stor grad spart for langvarige sluttkamper. Nordvietnamesiske styrker inntok Sør-Vietnams hovedstad den 30. april 1975 i det som fikk navnet Ho Chi Minh-offensiven. Saigon ble omdøpt til Ho Chi Minh-byen, og i 1976 ble Nord- og Sør-Vietnam forent i Den sosialistiske republikken Vietnam (SRV).
I det vietnamesiske samfunnet er krigen et traume. Nesten alle familier mistet noen av sine. Trolig ble over to millioner mennesker drept under Vietnamkrigen, og ytterligere en halv million i Laos og Kambodsja, samt 58 220 amerikanere. I dag bor omkring 2,5 millioner utenlandsvietnamesere rundt om på kloden. I 1995 opprettet Vietnam og USA diplomatiske forbindelser. President Bill Clinton besøkte Vietnam i 2000, George W. Bush i 2006 og Barack Obama i 2016.
Mange amerikanske soldater ble sterkt traumatiserte. Få der hjemme visste hva kampene egentlig handlet om, så soldatene fikk heller ingen hjertelig velkomst da de endelig kom hjem igjen. Snarere tvert imot. Mange soldater var svært unge, og mange av de menige var svarte. Desillusjonerte og bitre veteraner fikk posttraumatiske stresslidelser i etterkant. Mange maktet ikke overgangen til et normalt liv, de klarte ikke å jobbe, og mange bukket under for narkotika.
Kampuchea og Laos: nye katastrofer
I likhet med nabolandene var Kambodsja en fransk koloni, et fransk protektorat i årene 1863–1953, bare avbrutt av den japanske okkupasjonen 1941–1945. Prins Sihanouk var bare 18 år da han ble satt på tronen i 1941, og franskmennene mente han ville være lett å kontrollere. Men Sihanouk lanserte i stedet et «kongelig korstog for uavhengighet» som resulterte i en avtale om uavhengighet.
Nøytralitet ble et viktig prinsipp i Kambodsjas utenrikspolitikk på 1950- og 1960-tallet. Men ved midten av 1960-tallet fungerte deler av Kambodsjas østlige provinser som baser for den nordvietnamesiske hæren og Vietcongs styrker i krigen mot Sør-Vietnam, og havnen i Sihanoukville ble brukt til å få fram forsyninger til disse styrkene. Etter hvert som aktiviteten økte, ble USA og Sør-Vietnam «bekymret», og i 1969 innledet USA en 14 måneders bombekampanje rettet mot de nordvietnamesiske styrkene i Kambodsja, noe som ytterligere bidro til destabilisering i landet.
Sihanouk fryktet med rette at konflikten mellom Nord- og Sør-Vietnam kunne smitte over på Kambodsja, og motsatte seg den amerikanske bombekampanjen langs den vietnamesisk-kambodsjanske grensen og inne på kambodsjansk territorium. Hans politiske mål var å holde Kambodsja utenfor den konflikten. Han var svært kritisk til de amerikanske myndighetene og deres allierte i den sørvietnamesiske regjeringen. USA oppfattet prins Sihanouk som en sympatisør med Nord-Vietnam. Ved hjelp av CIA ble det derfor lagt planer om å kvitte seg med ham.
Gjennom hele 1960-tallet ble innenrikspolitikken sterkt polarisert. Motstanden mot regjeringen vokste både i middelklassen og blant de venstreorienterte, inkludert flere Paris-utdannede ledere. Sihanouk kalte disse opprørerne Røde Khmer. Valget til nasjonalforsamlingen i 1966 viste imidlertid en betydelig dreining mot høyre, og general Lon Nol dannet en ny regjering som ble sittende fram til 1967. I løpet av 1968 og 1969 forverret opprøret seg, og i august 1969 dannet Lon Nol ny regjering. Mens prins Sihanouk var på et utenlandsbesøk i 1970, ble han styrtet i et militærkupp ledet av statsminister Lon Nol og prins Sisowath Sirik Matak. USA anerkjente og støttet senere Lon Nol-regimet.
Mellom 1965 og 1973 slapp amerikanske fly anslagsvis 2,7 millioner tonn bomber over Kambodsja. Fra 1969 ble bombingen kraftig trappet opp gjennom den hemmelige Operation Menu. To millioner kambodsjanere ble gjort til flyktninger av krigen, og de flyktet til Phnom Penh da Røde Khmer tok makten i 1975.
Mellom 1975 og 1979 ble en rekke byer evakuert og befolkningen sendt på tvangsmarsjer til rurale arbeidsprosjekter. Makthaverne ville gjenoppbygge landets landbruk etter modell fra 1000-tallet. De forkastet vestlig medisin og ødela templer, biblioteker og alt de regnet som vestlig.
Mellom en og tre millioner døde ved henrettelser, overarbeid, sult og sykdom. Flere hundre tusen flyktet over grensen til Thailand. Ved årsskiftet 1978/79 krysset vietnamesiske styrker grensen til Kampuchea og tok kontroll over landet på bare to uker. Røde Khmer ble jaget inn i jungelen og fortsatte som gerilja.
Vietnam ble den gangen sterkt fordømt både av Kina og vestmaktene, inkludert Norge. I FN stemte et stort flertall for at Demokratisk Kampuchea, senere en koalisjon der Røde Khmer inngikk, fortsatt skulle beholde landets sete. AKP (m-l) forsvarte lenge Pol Pot-regimet som et revolusjonært eksperiment. Mange vestlige regjeringer, også Norge, støttet samtidig FN-linjen mot Vietnams okkupasjon, noe som i praksis bidro til at Demokratisk Kampuchea beholdt internasjonal legitimitet. Paradoksene ble klart uttrykt av Kjartan Fløgstad: «Det gode Noreg frå AKP gjennom sentrum til ytre høgre har altså støtta både folkemordregimet i Kampuchea og dei muslimske ekstremistane bak 9/11 og kalifatet i Midtausten.»20
Gjennom 1980-tallet mottok Røde Khmer hjelp av Thailand, USA og Storbritannia. Røde Khmer fortsatte å kontrollere store deler av landet, og angrep dessuten territorier de ikke dominerte. Angrepene og de omfattende økonomiske sanksjonene fra USA og andre land gjorde gjenoppbyggingen nesten umulig og etterlot landet i dyp fattigdom.
I henhold til Pariskonferansen fra 1991 skulle det avholdes frie valg i Kambodsja i 1993. De to viktigste partiene var FUNCINPEC (Den forente nasjonale front for et uavhengig, nøytralt, fredelig og kooperativt Kambodsja), som stod kongen nær, og Kambodsjas folkeparti (CPP), det tidligere sovjetorienterte kommunistpartiet. Valget endte med at prins Norodom Ranariddhs FUNCINPEC fikk 45,5 prosent av stemmene, etterfulgt av CPP. De to partiene inngikk i en koalisjon, og Hun Sen fra CPP ble statsminister. Men fire år senere, i juli 1997, førte en tvist til at regjeringen brøt sammen. De to fraksjonene begynte å kjempe mot hverandre, og det hele utviklet seg til en større militær konflikt.
Prins Ranariddh måtte flykte i eksil sammen med flere andre FUNCINPEC-ledere, og flere ble skutt før de kom så langt. Etter at rojalistenes motstand var blitt slått ned i Phnom Penh, fortsatte kampene i de nordlige provinsene. FUNCINPEC slo seg sammen med geriljaen Røde Khmer og kjempet mot Hun Sens styrker til nederlaget var et faktum i august 1997. Ranariddh ble senere benådet av kong Sihanouk og vendte tilbake til Kambodsja i 1998. I 2008 fikk han på nytt kongelig benådning i en senere politisk-juridisk sak.
De siste tiårene har gjenoppbyggingsarbeidet ført til større politisk stabilitet. Formelt har Kambodsja et konstitusjonelt monarki med flerpartivalg, men i praksis har CPP og Hun Sen-familien dominert politikken, og opposisjonen har vært sterkt presset.
Norodom Sihanouk ble gjeninnsatt som konge av Kampuchea i 1993, og da han abdiserte i 2004, ble en av hans sønner, Norodom Sihamoni, valgt som ny konge.
Kambodsja21 har også fått hjelp i gjenoppbyggingen av en rekke mer utviklede land som Japan, Frankrike, Tyskland, Canada, Australia, New Zealand, Indonesia, USA og Storbritannia. Men noen idyll er det ikke snakk om. Transparency International rangerte Kampuchea i 2006 som det tredje mest korrupte landet i Sørøst-Asia, bak Laos og Myanmar.
Fra 1953 til 1975 ble Laos dratt inn i Vietnamkrigen. Den kommunistiske Pathet Lao-bevegelsen ble bygget opp med hjelp fra Nord-Vietnam. Landet ble brukt som en hovedvei mellom Nord- og Sør-Vietnam for de nordvietnamesiske styrkene. For å stoppe de vietnamesiske styrkene ble Laos hardt bombet av amerikanerne. Over to millioner tonn eksplosiver ble sluppet over landet, fordelt på 580 000 bombetokter, altså tilsvarende en flylast med bomber hvert åttende minutt 24 timer i døgnet i ni år.
I 1975 ble den laotiske kongen tvunget til å abdisere, og det kommunistiske partiet tok makten. Til tross for opptøyer, tidvis også terrorhandlinger mot det kommunistiske regimet, har det kommunistiske styret vedvart. Nasjonalforsamlingen spiller en beskjeden politisk rolle. Eneste tillatte parti er Lao-folkets revolusjonære parti (LPRP), og kritikk mot det politiske systemet er forbudt.
Laos, med omkring sju millioner innbyggere, er i dag et av verdens fattigste land. Landet har Asias yngste befolkning. Flertallet av befolkningen bor på landsbygda. I 2018 levde 20 prosent av befolkningen under fattigdomsgrensen. 64,7 prosent er buddhister. Øverste utøvende myndighet er en president valgt av nasjonalforsamlingen for fem år. Presidenten er militær øverstkommanderende og utnevner regjeringen.
I 1980- og 1990-årene ble statssosialismen i landet gradvis avløst av noe friere økonomiske forhold. Markedsøkonomiske reformer ble innført i 1986, og landet fikk sin første grunnlov i 1991. Landet er blitt gradvis mer åpent, blant annet med privat eiendomsrett, men det er snarere økende enn mindre forskjeller mellom byborgerne og den fattigere landbefolkningen.
Myanmar
Myanmar22 har i dag over 55 millioner innbyggere og omkring 135 ulike etniske grupper, hvorav burmanerne utgjør om lag 68 prosent av befolkningen. Rundt 85 prosent er buddhister, fire prosent er kristne og fire prosent muslimer. Tre fjerdedeler av befolkningen bor i lavlandet omkring elva Ayeyarwady og ved kysten. 45– 50 prosent av befolkningen lever under fattigdomsgrensen.
Myanmar, den gang Burma, ble selvstendig fra Storbritannia i 1948. Etter et militærkupp i 1962 var landet i hovedsak styrt av militæret i flere tiår. En militærjunta tok makten i Burma i 1962 og innførte en ettpartistat. Protester ble slått ned med hard hånd av militæret. I 1974 ble landet omdøpt til Den sosialistiske republikken Burma, men Rohingyaene, en muslimsk minoritet på over én million mennesker, ble i praksis nektet statsborgerskap gjennom statsborgerloven av 1982.
På slutten av 1980-tallet ble Aung San Suu Kyi frontfigur for motstanden mot militærdiktaturet. Hun satt i husarrest gjennom store deler av tiden fram til løslatelsen i 2010.
Valget i 1990 ble vunnet av opposisjonspartiet NLD (Nasjonalligaen for demokrati) ledet av Aung San Suu Kyi, men hun ble nektet å overta makten og satt i husarrest i lange perioder til hun ble løslatt. Som ledd i militærets sjutrinns veikart til «disiplin-blomstrende» demokrati fikk Myanmar ny grunnlov i 2008.
Det første valget på 20 år ble avholdt i november 2010. Det var sivilt styre fra 2011 til 2021, da et nytt militærkupp avsatte hele den politiske ledelsen og fordelte alle ministerpostene på militære ledere.
Reformer førte landet i en mer demokratisk retning, men i februar 2021 grep militæret på nytt makten i et kupp. Landets demokratisk valgte ledelse ble avsatt og arrestert, grunnloven suspendert og det politiske systemet satt til side.
Som i mange andre avkoloniserte land var nasjonalistiske ideer et grunnlag for de nye selvstendige statene der nye grenser skulle skille landene. Når befolkningen er sammensatt av ulike nasjonaliteter, språk og religioner, hviler de nye nasjonalstatene på vaklende grunn når statsborgerskap ble knyttet til etnisitet.
Slik også i Myanmar. Helt siden 2012 har religiøs vold, særlig rettet mot den muslimske delen av befolkningen, truet stabiliteten i landet, og Myanmar har fått en oppblomstring av buddhistisk ultranasjonalisme. Uoverensstemmelser om autonomi og selvstyre mellom den burmanske majoriteten og etniske minoriteter har ført til en rekke langvarige væpnede konflikter og borgerkriger.
Særlig alvorlig har den sekteriske volden vært i Rakhine-provinsen, en delstat vest i landet. Rohingyaene er en etnisk folkegruppe som i 2018 omfattet 1,1 millioner mennesker, i all hovedsak muslimer. Gruppen har i lang tid blitt utsatt for forfølgelse og til dels brutal behandling av myndighetene i Myanmar. Myndighetene har nektet dem statsborgerskap.
Over 700 000 rohingyaer flyktet til Bangladesh etter militærets offensiv i 2017.
Flere undersøkelser har dokumentert at Facebook spilte en sentral rolle i spredningen av hat mot rohingyaene. Facebook blir regnet som den største informasjonskilden på nett for innbyggerne i Myanmar. Mange skiller ikke mellom Facebook-innlegg og nyheter, noe som gjør store deler av befolkningen lettpåvirkelig for ekstremt innhold på plattformen.
Ifølge Amnesty International var rohingyaene alt før de siste fordrivelsene segregert og kuet i et apartheidlignende system. De har vært nektet tilgang til helsehjelp, hatt begrenset bevegelsesfrihet, vært underlagt jevnlige portforbud og hindret i å praktisere sin religion.
Telenors virksomhet i Myanmar har vært kritisert av samtlige partier på Stortinget – bortsett fra Arbeiderpartiet, som hadde regjeringsmakt både da Telenor etablerte seg i Myanmar i 2013, og da selskapet trakk seg ut i 2022. Ap hadde i begge tilfeller næringsministeren.
Etter det brutale militærkuppet 1. februar 2021 kom Telenor under sterkt press fra militærjuntaen. Ifølge NRK og Panorama Nyheter utleverte Telenor sensitive trafikkdata om rundt 1300 personer etter krav fra militærjuntaen. Saken har reist alvorlige spørsmål om statens eierskap, menneskerettigheter og Telenors håndtering av presset fra regimet.
Kontroll- og konstitusjonskomiteen sendte derfor over 31 spørsmål til statsministeren, næringsministeren og utenriksministeren om Telenors framferd i Myanmar. Politikerne fikk ikke innsyn i hva Telenor og næringsminister Cecilie Myrseth hadde snakket om i flere titalls møter. UD anmeldte i 2023 Telenor for mulige brudd på sanksjonsreglene i Myanmar, men PST henla saken. Kontroll- og konstitusjonskomiteen tok i 2025 opp Telenors virksomhet i Myanmar og stilte en rekke spørsmål til statsministeren, utenriksministeren og næringsministeren.23
Latin-Amerika
Banankupp og kontrarevolusjoner
Latin-Amerika har vært økonomisk og politisk dominert av stormakter helt siden kolonitiden, fra Spania og Portugal helt fra 1500-tallet, senere Storbritannia og Nederland, og USA fra begynnelsen av 1900-tallet. I ulike perioder har det vært en storstilt innvandring til Latin-Amerika, som dermed er det mest «globaliserte» området i verden. Av de omkring 1,3 milliarder katolikker i verden bor de fleste i Latin-Amerika, men kontinentet har en blanding av ulike kulturer, ikke minst mange land med betydelige urfolksgrupper som Bolivia, Peru og Ecuador.
Latin-Amerika dekker et område på omkring 21 millioner km² og er dermed dobbelt så stort som Europa, med et innbyggertall på omkring 660–700 millioner, avhengig av avgrensning. Brasil er størst i utstrekning og utgjør nesten halvparten av Latin-Amerika. Landet har over 210 millioner innbyggere, fulgt av Mexico med rundt 130 millioner.
Tross store forskjeller mellom landene i Latin-Amerika har kontinentet mange felles utfordringer. I alle land er den sosiale ulikheten fremdeles høy, de siste årene til og med økende. Statene har manglende evne til å beskytte innbyggerne mot vold, ikke minst fra mektige kriminelle nettverk. Mange storbyer sliter også med urban forurensing og dårlig vannkvalitet. Økonomien er fremdeles i stor grad basert på utvinning av råvarer.
Under Theodore Roosevelt i det første tiåret av 1900-tallet var det ikke særlig amerikansk interesse for utviklingen i egen «bakgård», men USA okkuperte likevel Nicaragua fra 1912 til 1933, Haiti fra 1915 til 1934 og Den dominikanske republikk fra 1916 til 1924.
Dette skulle imidlertid endre seg radikalt i etterkrigstiden. Etter andre verdenskrig så politiske bevegelser i en rekke land for seg en alliansefri verden. I mange land i Latin-Amerika hadde en nasjonalistisk samfunnsøkonomi voksende suksess. Et framtidig mål var derfor å omskape regionen til en mektig handelsblokk som kunne måle seg med USA og Europa. Samarbeidsavtaler mellom latinamerikanske land for å skape alternativer og å modernisere og utvikle lokalt næringsliv ble stanset av en rekke statskupp for å beskytte interessene til store amerikanske selskaper og lokale storgodseiere.
Konservative militære juntaer støttet av USA gjennom CIA styrtet lovlig valgte regjeringer og innførte diktatoriske regimer i flere land. I perioden 1945 til 1973 ble det gjennomført en rekke militærkupp i mange latinamerikanske land – i Bolivia og Brasil i 1964, Argentina i 1966 og Peru i 1968. Dette fortsatte også i 1970-årene – som i Uruguay og ikke minst i Chile i 1973. I 1960-årene utviklet Latin-Amerika en voksende industri, raskt økende middelklasse og robuste helse- og utdanningssystemer. I de mest moderne landene – Chile, Argentina, Mexico, Brasil, Colombia og Uruguay – var det sterk industrivekst og økonomisk framgang, men investeringer i moderne industri var kostbart. Mange amerikanske selskaper fikk allerede den gang stor innflytelse både i Mellom- og Sør-Amerika. I 1968 var 20 prosent av de amerikanske investeringene bundet opp i Latin-Amerika. Amerikanske firmaer hadde 5436 datterselskaper i regionen.
Med den nyliberale politikken etter 1980 økte fattigdommen betydelig. I mange land ble store statlige bedrifter privatisert. De utenlandske investeringene økte kraftig, men etter tusenårsskiftet ble fattigdommen redusert igjen fram til finanskrisen i 2008.
De søramerikanske statene har en lang, selvstendig historie tilbake til første halvdel av 1800-tallet, bortsett fra nederlandske Surinam og det franske «departementet» Guyana. Latin-amerikanske stater står i en slags mellomstilling mellom den rike verden og utviklingslandene. Utviklede deler av samfunnet finnes side om side med de mer «underutviklete».
Jordbruket er fremdeles viktig, men andelen av BNP er redusert fra 20 prosent i 1960 til seks prosent i dag. Jordbruket har vært gjennom store endringer de siste 20 årene. Et grunnleggende problem både var og er manglende jordfordeling, som igjen fører til massiv flytting til byene og manglende utvikling i jordbruket. Storparten av de mest fruktbare områdene eies av storgodseiere som på sesongbasis ansetter jordbruksarbeidere med lav lønn.24
Storgodseierne dyrker ikke opp all jorda som de disponerer. I Colombia eier godseierne for eksempel 70 prosent av jordbruksarealet, men dyrker bare seks prosent av det. I Argentina stagnerte jordbruksproduksjonen alt i 1980-årene, mens ulike forsøk på jordreformer ble gitt opp og stanset av den politisk mektige overklassen. I Brasil og Argentina ble utenlandsk kapital investert i industrien, og det ble tatt opp lån i utlandet, noe som midt på 1980-tallet førte til alvorlige betalingsproblemer.
Hæren har gjennomgående stor makt i mange av landene, men de militære fører ikke alltid en reaksjonær politikk. I de minst moderniserte landene har de militære gjerne representert den mest organiserte delen av samfunnet. Mange militære ledere er blitt rekruttert fra middelklassen som vokste fram i takt med industrialiseringen.
I Peru var det militærstøttede Alvarado-regimet (1968–1975) for eksempel preget av et ambisiøst utviklingsprogram blant annet med jordfordeling og skattereformer. De store jordeiendommene til både innenlandske og utenlandske storgodseiere ble stykket ut, og jorda fordelt blant de tidligere leilendingene. En rekke nye lover skulle sikre kontroll med selskapenes virksomheter, og landet stilte seg i spissen for et søramerikansk økonomisk samarbeid, den såkalte Andes-gruppen sammen med Bolivia, Chile, Ecuador og Colombia.
Både i Chile, Argentina og Uruguay satte amerikanskstøttede juntaer derimot i årene etter 1980 i gang gigantiske «opprenskingsaksjoner». Reagans regjering foretrakk lydige militærdiktaturer framfor uavhengige, nasjonalistiske demokratier. I denne perioden ble menneskerettigheter, sosiale rettigheter og demokrati ofret i «kampen mot kommunismen». Fagforeningene ble knust, og sentrale tillitsmenn arrestert eller regelrett myrdet.
Den ekstreme frimarkedsreligionen ble altså sjelden innført ved valg, men ved å styrte demokratiet i mange land, etterfulgt av drap på titusener og tortur av mellom 100 000 og 150 000 mennesker. Størstedelen av ofrene for terrorapparatene var ikke medlemmer av væpnete grupper, men ikkevoldelige aktivister som hadde arbeidet i industrien, på gårder, i slumstrøk og på universiteter.
Landene i Latin-Amerika var i det meste av etterkrigstiden avhengig av en eller noen få eksportvarer, tinn i Bolivia, kaffe i Colombia og bananer i Ecuador og Guatemala. Ingen av landene hadde imidlertid nasjonal kontroll over økonomien. Oljekrisen i 1979 og i begynnelsen av 1980-årene satte mange latinamerikanske land nesten 20 år tilbake i velstandsutviklingen.
De mange store prosjektene med eksportrettet industrialisering gjorde også Latin-Amerika mer gjeldstynget. Både stigende dollarkurs og sterkt økende renter gjorde det etter hvert umulig å betale renter og avdrag på lånene, både for Mexico og de fleste andre land i regionen. I 1982 utgjorde regionens samlede lån 315 milliarder dollar. Fem land, Brasil, Mexico, Argentina, Venezuela og Chile, stod for 270 milliarder av disse lånene.
Midt på 1980-tallet samarbeidet en gruppe latinamerikanske land i den såkalte Contadora-gruppen (Colombia, Mexico, Venezuela og Panama) om å skape en gunstigere utvikling i regionen. Gruppen var sammensatt av utenriksministrene i disse fire landene. De møttes på den colombianske øya Contadora utenfor Panama i 1983 for å søke fredelige løsninger på militære konflikter.
Dette initiativet forsøkte primært å legge til rette for forhandlinger mellom statslederne i USA, El Salvador, Guatemala og Nicaragua. Planen til Contadora-gruppen var å få de mellomamerikanske lederne til å stoppe støtten til geriljagruppene Contras i Nicaragua og FMLN i El Salvador. Initiativet møtte imidlertid flere problemer. Alle de mellomamerikanske regjeringene deltok i forhandlingene, men både USA og Honduras motarbeidet tiltaket.
I 1985 ble Lima-gruppen opprettet, bestående av Argentina, Brasil, Peru og Uruguay, og året etter møttes presidentene i Guatemala, El Salvador, Honduras, Nicaragua og Costa Rica i byen Esquipulas i Guatemala. Under dette møtet undertegnet de noen løse avtaler om felles mål for fredsprosessen i Mellom-Amerika. I dag satser CELAC (Fellesskapet av latinamerikanske og karibiske stater) med sine 33 medlemsland på en større økonomisk og politisk integrasjon i regionen. Organisasjonen ønsker å ha en felles stemme i internasjonale anliggender.
UNASUR (Unionen av søramerikanske nasjoner) er en ambisiøs plattform for å styrke den politiske, økonomiske og sosiale interaksjonen i Sør-Amerika. Organisasjonen har imidlertid møtt mange utfordringer og opplevd flere interne splittelser. Noen medlemsland trakk seg eller suspenderte medlemskapet, og organisasjonen har nå kun seks medlemsland: Venezuela, Bolivia, Uruguay, Guyana og Surinam. I dag pågår det debatt om hvordan UNASUR kan revitaliseres i form av et søramerikansk frihandelsområde etter modell av EU, blant annet med støtte fra Brasil under Lula da Silvas regjering.
President Óscar Arias Sánchez i Costa Rica samlet på nytt de mellomamerikanske presidentene i Esquipulas 6. og 7. august 1987. Her ble fredsplanen for Mellom-Amerika lagt fram etter lange forhandlinger. Arias skal ha nektet USA å ha rådgivere og generaler til stede under forhandlingene. Grunnlaget for freden i Nicaragua i 1990 ble lagt under disse forhandlingene. El Salvador oppnådde en fredsavtale i 1992, mens den brutale borgerkrigen i Guatemala fortsatte til 1996, ti år etter de første samtalene i Esquipulas.
Mexico: en ressurssterk, men halvert stat
Mexico var blant Spanias rikeste kolonier, og sølvgruvene i den sentrale delen av landet, blant annet i Taxco og Guanajuato, ga grobunn for økonomisk vekst. Store byer som Mexico by, Puebla, Guadalajara og andre ble sentra for lærdom, kunst og handel.
Mexico er en forbundsrepublikk. Presidenten, som velges for seks år og ikke kan gjenvelges, er både stats- og regjeringsleder. Landet har i dag rundt 130 millioner innbyggere og er nest størst i Latin-Amerika. Rundt 80 prosent av befolkningen bor i byer (2015). Mexico by har over 21 millioner innbyggere, og er den nest største byen på den vestlige halvkulen.
Mexico har noen av verdens rikeste mineralforekomster. I Mexicogolfen utvinnes store mengder olje og naturgass, og landet er verdens største produsent av sølv og grafitt. Andre viktige mineraler er gull, uran, bly, mangan, kobber, kvikksølv, kull og jernmalm. Disse naturressursene gjør Mexico til et av Latin-Amerikas mest industrialiserte land.
Industri med tyngdepunkter i de store byene produserer tekstiler, jern og stål, kjemikalier, næringsmidler, maskiner, biler og elektroniske produkter. Industrien står for 32,8 prosent av BNP (2015). Men tjenestenæringene utgjør hele 63,6 prosent av BNP. Turisme er Mexicos største valutakilde etter inntektene fra olje og naturgass.
Mexico ble uavhengig allerede i 1821. I 1824, tre år etter selvstendigheten, ble landet føderal republikk. De første 50 årene som selvstendig republikk var en urolig tid, preget av væpnede konflikter og hyppige regjeringsskifter. I 1833 ble offiseren Antonio López de Santa Anna president for første gang, og gjeninnsatt hele åtte ganger helt fram til 1855. Det brøt stadig ut opprør i en rekke områder. Mayafolket på Yucatán-halvøya var i realiteten nærmest uavhengig, og folket gikk til angrep på den lokale overklassen. Denne «kastekrigen» spredte seg til andre deler av landet.
Både California og Texas erklærte seg i 1840-årene som selvstendige stater. Mexico gikk til krig mot USA, men tapte, og sentralregjeringen brøt sammen. Mexico måtte avstå blant annet California og Texas, som begge ble innlemmet i USA i 1845, men til gjengjeld betalte USA en betydelig krigsskadeerstatning. Mexico hadde da mistet rundt 55 prosent av landarealet de hadde i 1836.
Både England, Frankrike og Spania intervenerte for å beskytte borgerne sine. Franskmennene ble værende en tid, og keiser Napoleon 3 lot franske tropper okkupere landet mens USA var involvert i den ødeleggende borgerkrigen 1861–1865. Franskmennene hadde tatt med seg den østerrikske erkehertugen Maximilian, som ble utropt til keiser i Mexico i 1864. Han fikk forfattet en ny grunnlov i 1865, med blant annet prinsipper om religionsfrihet og likhet for loven. Gjeldsslaveriet ble opphevet, og forsøk på å regulere arbeidstiden og forby barnearbeid ble satt i gang.
Men da franskmennene trakk seg tilbake etter at den amerikanske borgerkrigen var over, kom de konservative til makten, og de henrettet Maximilian i 1867. Benito Juárez, som overtok makten, måtte hanskes med en rekke opprør over hele landet. Lov og orden brøt sammen i mange områder, og i nord herjet de nomadiske apache-indianerne. Etter et vellykket statskupp i 1876 overtok Porfirio Díaz makten og styrte med jernhånd helt fram til 1911. For første gang i Mexicos historie ble det etablert en velfungerende statsmakt, og utenlandsk kapital strømmet inn i landet. Veksten i BNP var på hele åtte prosent årlig fram til 1900. Blant annet ble jernbanenettet bygget ut, ikke minst for å frakte både mat og tropper til kystområdene.
I lavlandsområdene tok kapitalismen form av plantasjedrift. Mexico er verdens største produsent av avokado, og en av verdens fremste produsenter av chili, sitroner, appelsiner, mango, papaya, gresskar og asparges. Landet dyrker også sukkerrør, mais, tomater, kokosnøtter, ananas, melon, blåbær og bønner. Mange bønder mistet egen jord til plantasjeeiere, og det jordløse proletariatet vokste kraftig til det omfattet nesten 90 prosent av alle som bodde på landsbygda. Reallønnen i industrien ble halvert, og også mennesker i middelklassen ble gjeldsofre.
Industrialisering og modernisering under general Porfirio Díaz ga økonomisk vekst. Men Díaz utviklet seg til å bli en diktator. Da han ved valget i 1910 hadde en reell motkandidat i Francisco I. Madero, svarte han med å fengsle Madero. Det ble opptakten til den meksikanske revolusjonen, som brøt ut i 1911 og varte til 1920.
Madero flyktet til Texas og utropte seg selv til Mexicos provisoriske president. På samme tid vokste det fram en geriljabevegelse i fjelltraktene i Chihuahua ledet av Francisco Villa, og den lokale indianerlederen Emiliano Zapata sluttet seg til opprøret. Madero ble valgt til president i 1911.
Men Madero maktet ikke å stabilisere Mexico, og uroen fortsatte. Zapata var spesielt forbitret på Madero. Victoriano Huerta, hærens øverstkommanderende, overtok makten og innførte et beinhardt militærdiktatur i 1913. Han avsatte Madero og fikk ham myrdet. Venustiano Carranza, den demokratisk valgte guvernøren i Maderos hjemstat Coahuila, gjorde opprør med en bevegelse han kalte konstitusjonalistene. USAs president Woodrow Wilson nektet å godkjenne Huerta, og sendte tropper for å okkupere havnebyene Veracruz og Tampico. Dermed mistet Huerta både tollinntekter og våpenimport.
Imidlertid brøt det som ble kalt seierherrenes krig (1914–1915) ut mellom Carranza på den ene siden, mot Villa og Zapata. At Carranza, som regjerte fra 1917 til 1920, fikk kontroll med store våpenlagre i Veracruz, bidro også avgjørende til seieren. Carranza hadde lovet en jordreform, men den ble først innført i 1930-årene, den første omfattende jordreformen i Latin-Amerika, sammen med en rekke sosiale reformer.
De liberale som kom til makten i Mexico i 1920-årene, hadde som mål å oppheve systemet med kollektiv eiendomsrett til jorda, og satset på en storstilt innvandring fra Europa. Men borgerkrigene fortsatte. Perioden fram til 1929 var en urolig tid. Den nye grunnloven ble likevel vedtatt i 1917, og Mexico nasjonaliserte eiendommene til mange utenlandske selskaper.
Grunnloven lanserte prinsippet om åtte timers arbeidsdag og anerkjente arbeidernes streikerett. Mexico ble et foregangsland i Latin-Amerika når det gjaldt undervisning, folkehelse og folkeopplysning, mens utlandet, ikke minst USA, kontrollerte den viktige oljesektoren.
Det ble satset på importsubstituerende industrialisering. Relativt høy og stabil økonomisk vekst tillot innføring av viktige velferdsordninger, men de store sosiale ulikhetene i landet vedvarte likevel. Venstresidens Lázaro Cárdenas del Río var president i Mexico fra 1934 til 1940. I hans periode ble jordreformen fra den meksikanske revolusjonen gjennomført, og denne begrenset jordeiernes makt. Han nasjonaliserte også elektrisk industri og oljeutvinning. En gjennomgående utdanningsreform hevet utdanningsnivået, ikke minst blant analfabeter på landsbygda. Bøndene fikk dessuten opplæring i moderne jordbruk.
En av lederne av den russiske revolusjonen, Lev Trotskij, oppholdt seg i flere land etter at Stalins utviste ham fra Sovjetunionen. Først til Tyrkia, så Frankrike, og til Norge i 1935, der han ble utvist året etter, trolig etter press fra sovjetiske myndigheter. Trotskij fikk til slutt asyl i Mexico, der han oppholdt seg fram til han i august 1940 i Mexico City ble myrdet av en sovjetisk agent.
1940- og 50-tallet var preget av økonomisk oppsving, blant annet drevet fram av eksportmulighetene som følge av USAs krigsdeltakelse under andre verdenskrig, samt mangelen på importvarer som igjen fremmet innenlandsk industriutvikling. Mexico deltok også i andre verdenskrig på alliert side, og sendte mindre troppestyrker til krigen i Stillehavet.
Den første etterkrigstiden var preget av fortsatt økonomisk vekst. Etter noen få år med økonomisk framgang tårnet problemene seg opp. Det nasjonale partiet PNR ble omgjort til et korporativt masseparti der alle de mektige samfunnsgruppene ble representert. Stabiliteten som fulgte, skulle vare i flere tiår. I 1946 fikk Mexico den høyreorienterte Miguel Alemán Valdés som president. Cárdenas-tilhengere ble fjernet fra stillingene sine, tendenser til uavhengig fagforeningsaktivisme ble sterkt begrenset og anti-kommunismen ble en retorisk hovedfigur for regimet.
I forhold til andre latinamerikanske land har Mexico et beskjedent militærapparat, men hæren og politiet har ofte slått tilbake mot jordokkupanter og studentopptøyer. Men under José López Portillos’ presidentperiode (1976–1982) ble det gitt støtte til revolusjonen i Nicaragua, og Mexico var det eneste landet i Latin-Amerika utenom Cuba og Nicaragua som anerkjente geriljaen i El Salvador.
Store oljefunn i Mexicogolfen ga lovende framtidsutsikter, og 1980-årene var preget av de høye oljeprisene. Dermed blomstret økonomien, og mange mente at Mexico kunne ta steget fra utviklingsland til industriland. Men en betydelig del av framgangen var basert på lån fra det internasjonale pengemarkedet.
Da både oljeprisene og produksjonen sank tidlig i 1980-årene, var Mexico i ferd med å akkumulere en skyhøy utenlandsgjeld. Finanskrisen i 1982 førte til at Mexico nasjonaliserte bankene, og en ukontrollert inflasjon tok til. Det kraftige jordskjelvet som rammet hovedstaden i 1985, gjorde ikke den økonomiske situasjonen bedre. Følgene var et kraftig fall i kjøpekraften, høy arbeidsledighet, en eksplosjonsartet økning i kriminalitet og omfattende utvandring til USA.
President Miguel de la Madrid, som regjerte fra 1982 til 1988, stod derfor overfor harde krav fra kreditorene om å innfri den enorme utenlandsgjelden som i hans regjeringsperiode beløp seg til over 100 milliarder dollar.
Ved utgangen av Carlos Salinas’ presidentperiode (1988– 1994), falt pesoen kraftig i verdi, noe som førte landet ut i dyp økonomisk krise. Frihandelsavtalen NAFTA med USA og Canada trådte i kraft, og et væpnet opprør startet sør i landet. I januar samme år begynte også Zapatist-opprøret i den sørlige delstaten Chiapas. I denne delstaten, som ikke hadde fått noen jordreform i revolusjonsårene, var misforholdet mellom det fattige urfolket og den rike overklassen spesielt graverende.
Venstreorienterte Ernesto Zedillo var Mexicos president fra 1994 til 2000, og den siste venstreorienterte presidenten i rekken av 71 års uavbrutt styre for Partido Revolucionario Institucional (PRI). Som nyinnsatt president stod Zedillo overfor en av de verste økonomiske krisene i Mexicos historie. Han tok avstand fra sin forgjenger de Gortari, men fortsatte den nyliberale politikken som Salinas hadde åpnet for. Selv om Zedillo klarte å stabilisere valutaen og forbedre Mexicos økonomi, førte folkelig misnøye med PRI-partiet til at den høyreorienterte opposisjonskandidaten Vicente Fox vant presidentvalget i 2000. Nytt presidentvalg fant sted i juli 2006, og Felipe Calderón fra samme parti ble vinner.
De siste årene har Mexico bygd seg langsomt opp igjen. Det liberale PRI-partiet er i dag et av de største i Mexico. Partiet ble stiftet i 1929 og har siden 1980-tallet vært regnet som sosialliberalt, men hadde tidligere en mer sosialistisk orientering. Partiet holder fortsatt på makten i mange av delstatene, og vinner en rekke guvernørvalg. Andrés Manuel López Obrador, Mexico bys tidligere ordfører fra venstrealliansen Morena, står politisk sterkt og var landets president fra 1. desember 2018 til 1. oktober 2024. Fra 1. oktober 2024 er Claudia Sheinbaum president.
Mexico har nå et demokratisk system, hvor tre ulike partier har vunnet presidentvalg siden år 2000, men landet sliter fortsatt med fattigdom, stor tilflytting til byene, korrupsjon og omfattende organisert kriminalitet, blant annet narkotikarelaterte drap. Utviklingen i Mexico går mot et politisk landskap som minner om det søreuropeiske, med et dominerende kristeligdemokratisk parti og et stort sosialdemokratisk parti.
Banankupp i Guatemala25
Mange USA-støttede statskupp ble kalt banankupp fordi de ofte skjedde i land med store bananplantasjer. Betegnelsen oppstod etter hendelser i Guatemala i 1954. Oppskriften på kuppet var likevel den samme som i mange andre land. Et USA-basert multinasjonalt selskap – i dette tilfellet United Fruit Company – ble stilt overfor en lokal trussel, som at regjeringen krevde at selskapet skulle betale skatt, etterleve regler om arbeidsmiljø og minstelønn, og i verste fall nasjonalisere selskapet.
Guatemala er rikt på natur og kultur. Befolkningen er omtrent delt på midten med 56 prosent mestiser og 41 prosent mayaer. Folket har vært gjennom tiår med militærdiktatur og borgerkrig. I dag er landet et demokrati, men til tross for dagens fredsavtale og en rekke reformer hersker det fremdeles stor sosial og økonomisk ulikhet.
Guatemala har i dag omkring 15 millioner innbyggere og grenser mot Mexico, El Salvador, Honduras og Belize. Før spanjolene kom på 1520-tallet, var landet en del av maya-sivilisasjonen. Mayaene hadde innovative jordbruksteknikker, monumental arkitektur, egen religion, store matematikkunnskaper, skriftsystemer og detaljerte kalendere. Spanjolene gjorde landet til en provins i visekongedømmet Ny-Spania, og mange av mayaenes jordbruksområder ble overtatt av spanjolene. En stor del av urbefolkningen døde, blant annet på grunn av europeiske sykdommer.
Guatemala er i dag det minst urbaniserte landet på den vestlige halvkulen. Rundt halvparten av de 17 millioner innbyggerne bor i 9000 små bygdesamfunn. Det gjelder særlig mayaene i høylandet. Spedbarnsdødeligheten er høy og ligger på om lag 23,5 per 1000 levendefødte. Fødselsraten er også høy. 40 prosent av befolkningen er 15 år eller yngre, og forventet levealder er 74 år for kvinner og 70 år for menn. Landet er preget av svært store sosiale og økonomiske forskjeller og utbredt fattigdom. Det antas at ti prosent av befolkningen har utvandret siden 1980 som følge av krig, fattigdom og naturkatastrofer, de aller fleste til USA.
Det velstående hvite mindretallet dominerer økonomi og offentlig administrasjon. Flertallet av urfolkene er fattige og deltar lite i det nasjonale politiske livet. Inntektsfordelingen er blant de skjeveste i verden. Omkring 60 prosent av jorda eies av to prosent av befolkningen. Over halvparten av folket lever under den nasjonale fattigdomsgrensen, og mange er avhengige av jordbruk.
I 1838 ble landet selvstendig republikk. Som i mange andre land var befolkningen splittet mellom konservative og liberale krefter. I 1871 ble det innført en plantasjeøkonomi, særlig for kaffeproduksjon. Mange blant urbefolkningen ble fordrevet fra områdene sine.
Ved begynnelsen av 1900-tallet stod amerikanske selskaper nærmest i kø for å selge eksotiske frukter fra Latin-Amerika, som appelsiner, kokosnøtter og bananer. Riktignok bygget selskapene ut nødvendig lokal infrastruktur, men de sørget samtidig for å få kontroll over enorme landområder. United Fruit Company disponerte store landområder på Cuba og Jamaica, i Guatemala, Honduras, Nicaragua, Costa Rica, Panama og Colombia.
I 1929 var landet styrt av et militærdiktatur under president Jorge Ubico, men han ble styrtet i 1944 av et militært opprør med støtte fra arbeidere og studenter. Perioden som fulgte, blir referert til både som «revolusjonen» og «det demokratiske tiåret». Juan José Arévalo ble valgt til president i 1945, og både han og etterfølgeren Jacobo Árbenz Guzmán hadde som mål å få til en moderne kapitalistisk utvikling med nasjonalistiske trekk. En arbeiderlov i 1947 tillot dannelsen av fagforeninger og bondeorganisasjoner.
Det US-amerikanske selskapet United Fruit Company hadde store bananplantasjer i Guatemala, men landreformene som ble innført av president Árbenz i begynnelsen av 1950-årene, truet selskapets gigantiske landeiendommer så vel som kaffebaroner og jordeierne av sukker- og bomullsplantasjene. Selskapet betalte heller ikke skatt i landet, og det kunne nøye seg med å betale arbeiderne 50 cent i uken. 83 000 underbetalte latinamerikanere arbeidet på United Fruit Companys plantasjer i Latin-Amerika, flertallet av dem i Guatemala.
United Fruit Company drev utstrakt lobbyvirksomhet overfor regjeringen i USA, som til slutt organiserte et kupp for å styrte president Árbenz i 1954. Kuppet ble utført av CIA, og en militærjunta kom til makten. Hæren og sikkerhetsstyrkene ble trent og finansiert av USA. I den påfølgende perioden med militærdiktatur ble reformer avviklet, folkelige organisasjoner forbudt og sosiale ledere drept eller drevet i eksil. Opposisjon ble forbudt, og bare høyrepartier kunne delta i presidentvalg.
Hjemme i USA ble kuppet selvfølgelig markedsført som et forsvar av demokrati og frihet, og som et motsvar til kommunistene, som ellers ville erobre andre land i USAs egen bakhage, ble det hevdet. Man fikk så folk til å tro på behovet for intervensjon, noe også senere presidenter, ikke minst Ronald Reagan, var eksperter i.
Markedsføringen ble ikke minst gjennomført av psykologen Edward Bernays, som er blitt kalt reklamens far. Han var også fruktgigantens PR-rådgiver og gjennomførte en rekke påvirkningskampanjer, blant annet en bok om hvor helsebringende bananer er trykket i 100 000 eksemplarer, og sigaretter for kvinner markedsført som «frihetens fakler». I tre år hadde Bernays fôret politikerne i Washington med artikler om den truende kommunismen i Guatemala.
I 1960 begynte en lang borgerkrig. Det ble dannet fire revolusjonære marxist-leninistiske geriljaer i landet som svar på den politiske utestengingen, volden mot de som arbeidet for bøndene og fjerningen av arbeidernes rettigheter. De forsøkte derfor å skape en nasjonal revolusjonsfølelse blant befolkningen, også i mayasamfunnene. Borgerkrigen skulle komme til å vare i 36 år, fra 1960 til 1996.
Det er den lengste borgerkrigen i Amerikas historie. Krigen ble utkjempet mellom militærregjeringen med støtte fra USA på den ene siden, og geriljagruppene, noen med nær tilknytning til det cubanske regimet, på den andre. Konflikten gjennomgikk flere faser med voldelige sammenstøt, og i 1980-årene kontrollerte de militære, med viktig støtte fra etterretningstjenesten, alle sider av samfunnet.
Urfolket spilte en viktig rolle i konflikten. Selv om indianerne utgjorde flertallet av befolkningen i landet, kontrollerte jordeiere med europeisk avstamning mesteparten av jorda. Indianerne, hovedsakelig mayaer, ble sosialt og økonomisk diskriminert allerede lenge før krigen, og mange av opprørerne var mayaer. Etter et mislykket forsøk på reformer under president Kjell Laugerud Garcia i 1974 ble disse trukket tilbake.
I 1986 fikk landet en ny grunnlov som anerkjente landets multietniske identitet og åpnet for sivilt styre og fredsforhandlinger. I 1990 møttes den sammenslåtte geriljabevegelsen URNG og regjeringen i Oslo. Norge hadde erfaring med Guatemalas sivilsamfunn på grunn av arbeidet til Kirkens Nødhjelp. FN satte inn en humanitær fredsbevarende styrke (MINUGUA), og i nye fredsforhandlinger ble partene enige om avtaler som ble undertegnet i Oslo. Avtalene omfattet menneskerettigheter, bosetting av flyktninger og indianernes rettigheter.
Etter borgerkrigens slutt har mayaer i økende grad etablert seg i lokalpolitikken og innen regional økonomi og handel, men ennå har de mindre adgang til offentlige tjenester som utdanning og helse. I 1992 fikk den indianske aktivisten Rigoberta Menchú Tum Nobels fredspris for mangeårig kamp for sosial rettferdighet og for å ha beskrevet forholdene mayaene levde under mens borgerkrigen herjet. I 1995 ble avtalen om urfolks rettigheter, demokratisering og sosiale reformer underskrevet. Under oppsyn av det internasjonale samfunnet ble det året etter undertegnet en endelig fredsavtale. Avtalen ga amnesti for politiske forbrytelser under borgerkrigen, men ikke for forbrytelser mot menneskerettigheter eller for folkemord.
I løpet av den over 30 år lange borgerkrigen forsvant flere tusen personer, og omtrent 200 000 ble drept. Mellom 500 000 og en million mennesker måtte flykte fra hjemmene sine. Mer enn 80 prosent av ofrene var mayaer. Begge sider i krigen brukte bevisst terror som en del av sin strategi. 90 prosent av krigsforbrytelsene ble begått av regimets militære og paramilitære styrker, blant annet over 400 massakrer. Under fem prosent av krigsforbrytelsene ble utført av geriljastyrkene.
Avtalen om urfolksrettigheter ble signert i 1995. Denne avtalen anerkjenner at Guatemala er et multietnisk, flerkulturelt og flerspråklig land. Den anerkjenner også urbefolkningens spesifikke rettigheter. Den FN-ledede styrken MINUGUA bidro til prosessen.
Gjennom frihandelsavtaler mellom USA, Canada, Mexico, Chile, Colombia, Den dominikanske republikk og Taiwan har landet også åpnet for transnasjonale selskapers utvinning av naturressurser som metaller og mineraler, biobrensel, olje og energi for internasjonale markeder.
Lokalbefolkningens respons på utviklingen er å organisere lokale konsultasjoner der folket uttrykker sin mening om de ulike prosjektene. Retten til politisk og demokratisk deltakelse i lokale og nasjonale beslutningsprosesser er fastsatt både i nasjonale lover og den internasjonale konvensjonen om urfolksrettigheter. Over 96 prosent av befolkningen avviser utvikling av nye prosjekter i deres landsbyer, men til nå er imidlertid ingen utvinningsprosjekter blitt stoppet.
Mellom 2017 og 2018 ble det registrert 884 angrep mot menneskerettighetsaktivister i landet. 39 av disse angrepene var regelrette drap. Situasjonen for folk som forsvarer jorden mot utvinningsselskaper, for aktivister som jobber for rettferdighet, for journalister, fagforeningsledere og urfolksledere er like ille nå som under borgerkrigen. I 2013 var det en rettssak mot tidligere president Efrain Rios Montt. Han ble funnet skyldig og dømt for folkemord. Domstolen fant imidlertid en teknisk feil ved dommen og annullerte den. Det var planlagt en ny rettssak i 2015, men Montt døde før den fant sted. Bernardo Arévalo fra det sosialdemokratiske partiet Semilla vant med 61 prosent av stemmene foran kandidaten Sandra Torres, og ble tatt i ed som president 15. januar 2024. Hans politiske hovedsak er kampen mot korrupsjon i landet. Påtalemyndigheten i Guatemala prøvde å få valgresultatet underkjent, blant annet ved å suspendere partiet hans. Det vakte sterke reaksjoner både nasjonalt og internasjonalt og forsøket mislyktes, ikke minst på grunn av folkelige protester og demonstrasjoner.
Arévalo var den første venstreorienterte kandidaten som hadde vunnet valget etter 200 år med høyreorienterte regjeringer. Det gir flere håp om endringer i landet. Den nye regjeringen vil ikke minst arbeide med saker tilknyttet urfolk, kvinner, voldsofre, bønder og unge.
Honduras: 138 militærkupp
Landet er et av de fattigste i Latin-Amerika, og har omkring elleve millioner innbyggere. I 2009 levde to tredjedeler av befolkningen, og hele 85 prosent av befolkningen på landsbygda, i fattigdom. I lange perioder har Honduras vært styrt av militærjuntaer. Honduras er landet med størst militærkonsentrasjon i Mellom-Amerika.
Som i Guatemala har nordamerikanske bananselskaper dominert både økonomi og politikk siden slutten av 1800-tallet. Mellom 1821 og 1876 hadde landet 85 ulike presidenter. På begynnelsen av 1900-tallet kjøpte Standard Fruit Company, i dag Dole, Cuamel og United Fruit Company (Chiquita)26 store landområder. Ved flere anledninger mellom 1911 og 1924 intervenerte USA militært.
Som følge av den økonomiske krisen i 1929 steg arbeidsløsheten og uroen på grunn av den sterke avhengigheten av bananselskapene. Også her førte dette til kupp og militærdiktatur. General Tiburcio Carías Andino styrte med hard hånd fra 1932 til 1948. Fagforeningene var mer militante i samme perioden, og ble møtt med voldelig undertrykkelse av regimet.
Fra 1957 til 1981 hadde Honduras et militærstyre, men alt i 1954 opplevde Honduras så omfattende streiker at bananproduksjonen ble fullstendig lammet. Fagforeningene var sterke nok til å få presset gjennom reformer som i 1959 førte til en egen arbeiderlov. Siden 1963, da general Oswaldo López Arellano tok makten, har hæren utgjort den virkelige makten i landet. De utenlandske bananselskapene fikk monopol og ble fritatt for tollavgifter, og regjeringene delte villig ut rettigheter til jord og mineralforekomster til utenlandske aktører. Militærkuppene avløste hverandre gjennom hele 1960- og 1970-tallet. I 1978 opplevde Honduras sitt 138. militærkupp.27 Den siste av mange militærjuntaer overlot makten til et sivilt styre etter et valg i 1981.
På 1980-tallet etablerte USA en militærbase i Honduras for å slå ned revolusjonære bevegelser i nabolandene, men landet ble samtidig tilfluktsted for flyktninger fra de samme landene. Den sandinistiske revolusjonen i Nicaragua førte raskt til at Honduras ble operasjonsbase for nicaraguanske kontrarevolusjonære (Contras) og amerikanske militærmanøvrer i den hemmelige krigen mot Nicaragua.
Både i Guatemala og Honduras har plantasjene vært kontrollert av USA-eide selskaper. I tillegg til oljepalme- og bananplantasjer blir store deler av jorda brukt til energi- og mineralutvinning. Som i andre latinamerikanske land ble den beste jorda reservert plantasjene.
Utenlandske foretak ble svært dominerende i Honduras, ikke minst United Fruit Company, med store plantasjer i landet. Selskapets interesser dominerte snart både økonomien og politikken, og landet passet derfor godt til betegnelsen bananrepublikk. En ny lov om jordbruksmodernisering fra 1992 førte til enda større satsing på storgods og plantasjer. Konfliktene mellom staten og lokalsamfunnene ble stadig mer voldsomme. Mange småbønder og jordløse måtte gi opp og flytte til byene for å søke jobb i et allerede stramt arbeidsmarked.
Valget i 1993 ble vunnet av menneskerettsadvokaten Carlos Roberto Reina fra det liberale partiet. Forsøkene på å rette på forgjengernes feilgrep var ikke sterke nok. Både inflasjonen, arbeidsløsheten, fattigdommen og kriminaliteten fortsatte å øke. Det liberale partiet seiret på nytt ved valget høsten 1997, og Carlos Flores Facussé dannet regjering – med omstrukturering av forsvaret som en hovedsak.
I 1998 ble Honduras rammet av orkanen Mitch. Omkring 14 000 mennesker mistet livet og 70 prosent av avlingene ble ødelagt. De materielle ødeleggelsene var omfattende. To år senere sviktet kornavlingene på grunn av tørke, og et FN-program ble satt inn for å hindre at landet skulle bli rammet av en sultkatastrofe. Flere naturkatastrofer har satt utviklingen i Honduras anslagsvis 20 år tilbake. I kjølvannet av katastrofen gjennomførte man det Naomi Klein kaller sjokkdoktrinen – en massiv privatisering av ulike sektorer samtidig som tidligere jordreformer ble avviklet.
Mitch rammet store deler av Mellom-Amerika, ikke minst Honduras, Guatemala og Nicaragua. I månedene som fulgte, innførte det honduranske parlamentet lover som privatiserte flyplasser, havner og motorveier. Det var også planer om å privatisere både det statlige telefonselskapet og strømselskapet, samt deler av vannforsyningen. Det spanske energiselskapet Unionen Fenosa kjøpte Nicaraguas strømselskaper. Men oppkjøpene stanset ikke med det:
Privateide San Francisco International Airport kjøpte de fire flyplassene  i Honduras, og Nicaragua solgte 40 prosent av telefonselskapet for bare  33 millioner dollar, selv om PricewaterhouseCoopers (PwC) hadde  anslått verdien til 80 millioner dollar.
(Klein, s. 414)
Etter over 15 år med sivile regjeringer var de militære fortsatt en sterk politisk maktfaktor. Først i 2000 ble landets væpnete styrker underlagt sivil kontroll. Honduras’ demokratisk valgte president Manuel Zelaya ble styrtet i et kupp 29. juni 2009. Ved utgangen av 2009 var Honduras i dyp politisk og sosial krise. Både store deler av sivilsamfunnet og det internasjonale samfunnet var splittet i synet på valgets legitimitet. Etter et nytt valg i 2009 ble konservative Porfirio Lobo Sosa valgt til president i november 2009 og innsatt 27. januar 2010. Han fratrådte i januar 2014.
Etter de politiske krisene økte volden i landet, og i 2012 hadde Honduras verdens høyeste drapsrate. Den hadde da gått fra åtte drap per 100 000 innbyggere i 1986 via 41 i 1999 til 85,5 per 100 000 innbyggere i 2012. Narkotikarelatert gjengkriminalitet er utbredt.
Juan Orlando Hernández Alvarado ble valgt til president i 2013, og gjenvalgt i et omstridt presidentvalg i 2017. Presidentens bror ble etterforsket av USAs narkotikapoliti i 2019 på grunn av mistanke om smugling av både våpen og kokain til USA. Også presidenten ble mistenkt, og tre måneder etter at han gikk av i 2022, ble han arrestert, utlevert til USA og dømt til 45 års fengsel.
Alvorlig kriminalitet, ikke minst drap, er utbredt i Honduras. Brudd på menneskerettighetene er fortsatt et alvorlig problem. I 2000 ble det avdekket at dødsskvadroner hadde tatt livet av over tusen gatebarn og stått bak en rekke overgrep mot landets urbefolkning. I Honduras ble 86 085 mennesker drept mellom 2000 og 2019. I snitt ble det drept en person annenhver time, og rundt 12 personer daglig. (…) I 2018 ble en kvinne drept hver 18. time – 350 kvinner drept totalt. Samme år var 70 prosent av alle drepte mellom 16 og 39 år. Mellom 2010 og 2018 ble det rapportert om 26 403 drap på barn og ungdom.28
Nesten en tredjedel av landets ungdom er uten skolegang eller arbeid. Over 60 prosent av befolkningen lever under fattigdomsgrensen. Honduras er landet i Latin-Amerika med størst ulikhet, som også er økende. De siste tiårene har strømmen av migranter som reiser til USA, økt dramatisk. Bare i løpet av første halvår i 2019 ble 247 000 personer tvunget på flukt fra Honduras, hovedsakelig kvinner, barn og eldre.
I 2021 ble Iris Xiomara Castro, tidligere president Manuel Zelayas ektefelle, valgt til president med 51 prosent av stemmene. Hun tiltrådte i januar 2022. I valget ved presidentvalget i 2025 ble konservative Nasry Asfura erklært som vinner etter et omstridt valg, og han tiltrådte i januar 2026.
El Salvador: dødsskvadroner
El Salvador var spansk koloni fram til 1823. El Salvador er med sine sju millioner innbyggere Mellom-Amerikas minste og tettest befolkede land. 29 Nesten 90 prosent av befolkningen er mestiser, altså personer hvor en forelder har europeisk opphav, oftest spansk, den andre stammer fra urbefolkningen. De tidligere kollektivt eide urfolksområdene ble avskaffet i 1882 og jorda samlet i hendene på en liten elite. Landets rike jordsmonn ble omgjort til private kaffegods, og i 1900 sto kaffeeksport for så mye som 90 prosent av landets inntekter.
Krakket i 1929 sendte kaffeprisene til bunns og beredte grunnen for væpnet oppstand i regi av kommunistpartiet i 1932. General Maximiliano Hernández Martínez gjorde militærkupp og sendte hæren mot opprørerne. Martinez ble sittende til 1944, og i årene som fulgte ble landet styrt av ulike presidenter, alle med bakgrunn i de væpnede styrker. De høyreorienterte regjeringene maktet ikke å møte utfordringene fra modernisering av økonomi og samfunnsliv. Ordensmakten ble utøvd av private vaktstyrker, ikke minst leid av mektige godseiere. Politisk vold og valgfusk florerte. Parallelt med den kalde krigen og venstreradikale opprør, blant annet på Cuba i 1959, dannet det seg også i El Salvador spirende geriljagrupperinger.
Etter grunnloven av 1983 er El Salvador i dag republikk. Presidenten velges for fem år og kan ikke gjenvelges. El Salvador var utsatt for en blodig og brutal borgerkrig fra 1979 og helt fram til 1992. Omkring 75 000 mennesker døde i kampen mellom en militærledet salvadoransk regjering støttet av USA på den ene siden, og en rekke venstresidegeriljaer på den andre. Mesteparten av landet (74,7 prosent) er oppdyrket. 66,7 prosent av befolkningen bor i byområder. Hovedstad og største by er San Salvador med 1,5 millioner innbyggere. Mer enn en tredjedel av befolkningen lever under fattigdomsgrensen.
Mesteparten av landarealet er dyrket jord, og i dag dekker urskogen kun tre prosent av landets areal. Mer skog hugges ned hvert år. Rovdrift på naturressursene, ødeleggelse av jordsmonn og manglende politiske tiltak for vern av naturen gjør El Salvador svært sårbart under ekstremvær. Konsentrerte nedbørmengder i regntiden medfører ofte jordskred og flom. Klimaendringene de siste 30 årene har forsterket dette mønsteret. El Salvador befinner seg i et område med hyppige jordskjelv og vulkanutbrudd. Landet har over hundre vulkaner, og 20 av dem kan bli aktive. I 2001 ble over en million innbyggere husløse som følge av jordskjelv. Klimaendringer fører til større variasjoner i været, som igjen kan gi flere naturkatastrofer.
Jordbruket utgjorde ti prosent av BNP i 2015. De kollektivt eide urfolksområdene ble avskaffet alt i 1882, og etter hvert ble jorda samlet på hendene til en liten elite. Store deler av den dyrka jorda eies fremdeles av et fåtall rike familier. Landets rike jordsmonn ble omgjort til private kaffeplantasjer, og i 1900 stod kaffeeksport for hele 90 prosent av landets inntekter.
Bomull, kokosnøtter og sukker dyrkes også for eksport. Storfehold er viktig. Overføringer fra salvadoranere i utlandet er blitt en viktig del av økonomien. En tredjedel av alle hushold får slike tilskudd. Samlet utgjør inntektene herfra like mye som den samlede verdien av landets eksport.
El Salvador er likevel Mellom-Amerikas mest industrialiserte land, og industrien står for en fjerdedel av BNP (2015). Landet produserer tekstiler, næringsmidler, skotøy, møbler, farmasøytiske produkter, gummivarer, kunstgjødsel og sement. Salvadoranske banker og selskaper er gjerne de største i sitt slag i regionen.
Den økonomiske utviklingen i landet ble på 1900-tallet sterkt hemmet av flere kriger mellom to fløyer i uavhengighetsbevegelsene, og etter hvert også med den konservative nabostaten Guatemala. Landets økonomiske utvikling ble også hemmet av borgerkrigene. De stridende fraksjonene finansierte troppene sine med utenlandske lån, og benyttet sin periode ved statsmakten til å betale utenlandsgjeld.
Også i årene etter krigen ble landet styrt av presidenter med bakgrunn i de væpnede styrkene. De høyreorienterte regjeringene maktet ikke å møte utfordringene fra en nødvendig modernisering av økonomi og samfunnsliv. Godseierne leide gjerne private vaktstyrker. I et stadig svakere politisk sentrum ble det bygd opp et nettverk av såkalte dødsskvadroner med utspring i hæren. Maskerte drapsmenn likviderte revolusjonære på venstresiden. Dødsskvadronene fikk også støtte av rike forretningsmenn. Politisk vold og valgfusk ble dagligdags, og parallelt med den kalde krigen og venstreradikale opprør, blant annet på Cuba i 1959, dannet det seg også i El Salvador flere geriljagrupper.
I 1970 grunnla kommunistpartiet geriljahæren folkets frigjøringsstyrker – og året etter dannet en gruppe fra studentmiljøer geriljahæren ERP (folkets revolusjonære hær). Ved å kidnappe rike forretningsmenn skaffet ERP seg et krigsfond på omkring 70 millioner amerikanske dollar. I oktober 1979, tre måneder etter sandinistrevolusjonen i Nicaragua, grep en gruppe reformorienterte offiserer statsmakten og kunngjorde en rekke radikale tiltak, deriblant jordreformer og nasjonalisering av private selskaper. Kristendemokratene og det sosialdemokratiske MNR gikk inn i regjeringen, men den konservative eliten satte seg sterkt imot. I løpet av få måneder ble de mest radikale i juntaen presset ut og erstattet med flere militante offiserer, mens en stadig sterkere og bedre organisert revolusjonær venstreside mobiliserte til krig. I januar 1980 forlot sosialdemokratene og store deler av kristendemokratene juntaen og gikk i politisk allianse med de revolusjonære. I oktober samme år slo de forskjellige revolusjonære partiene seg sammen i et sosialdemokratisk parti (FMLN).
I 1980 tiltrådte USAs nye president Ronald Reagan med et antikommunistisk program. Målet var å slå tilbake de pågående revolusjonene i Mellom-Amerika. Regjeringen mottok etter hvert betydelig støtte fra USA, mens geriljaen fikk hjelp fra Cuba og Nicaragua. El Salvadors forsvarsminister Jose Guillermo Garcia uttalte offentlig i 1982 at El Salvadors væpnede styrker hadde felles planer med Honduras og Guatemala for en invasjon av det sandinistiske Nicaragua.
Erkebiskopen Oscar Romero ble opptatt av fattigdommen, drapene og torturen som fant sted i landet, og engasjerte seg i kampen mot den sosiale uretten. Han ble myrdet under en messe i San Salvador i 1980, og er nå gjort til helgen av den katolske kirken.
I 1981 innledet geriljaen sin store offensiv for å ta regjeringsmakten. Men uenigheter om revolusjonær strategi hadde ført til blodige indre oppgjør, ikke minst drapet i 1975 på poeten Roque Dalton, som ble anklaget for revisjonisme og for å være CIA-agent. Internasjonalt mottok FMLN våpenhjelp fra Cuba og Sovjetunionen, og politisk oppnådde fronten å bli anerkjent som krigførende part av både Mexico og Frankrike.
En av krigens mange massakrer fant sted i Las Flores i 1980. I en felles militæroperasjon med både honduranske og salvadoranske tropper angrep militærstyrker hele området for å jage ut geriljakrigerne. Det hele endte med at mellom 300 og 600 mennesker ble drept, mange av dem da de forsøkte å rømme via en lokal elv, Río Sumpul, nær grensen til Honduras. Men på den andre siden ventet militærstyrkene i Honduras, og mange endte sitt liv i elva. 600 mennesker ble slaktet, barn ble kuttet i biter med macheter, kvinner ble voldtatt, torturert og druknet. I dagene etterpå ble kroppsdeler funnet i elva. Selv om det var observatører fra kirken der, ble hendelsene ikke rapportert av US-amerikanske medier.30
I 1980 ble fire nonner fra USA voldtatt og drept, men denne gangen rapporterte mediene. Carter-administrasjonen nedsatte en granskingskommisjon, som det ikke kom noe ut av da Reagan overtok samme år. I november 1989 ble seks jesuittprester myrdet av hæren. Samme uke ble minst 28 sivile drept, deriblant en fagforeningsleder, lederen av en organisasjon for kvinner ved universitetene, ti studenter og ni medlemmer av et indiansk jordbrukskollektiv.
AP-korrespondent Douglas Grant Mine reporterte om at soldater hadde tatt seg inn i et arbeiderstrøk i San Salvador, arrestert seks menn og skutt dem. Historien ble tiet i hjel. Ansvarlig for massakren var den såkalte Atlácatl -bataljonen, trent og utstyrt av USA. 15 spesialister i kontraterrorisme ble sendt til El Salvador. I desember 1981 deltok bataljonen i en operasjon der over tusen sivile ble myrdet, voldtatt og brent. De fleste var eldre, kvinner og barn.
Tenåringer fra 13 års alder ble samlet fra slum og flyktningleirer og tvunget til å bli soldater. Den slags trening ble senere avslørt av en desertør fra El Salvadors dødsskvadron, som søkte asyl i Texas i 1990. Han fortalte også om medvirkning fra amerikanske rådgivere. Bush-administrasjonen lyktes ikke i å sende ham tilbake til den sikre død i El Salvador.
Under borgerkrigen i El Salvador utførte dødsskvadronene jevnlig drap på politiske motstandere, også for å avskrekke befolkningen. Lemlestede lik i veikanten ble ofte etterlatt med signaturen til dødsskvadronen Mano Blanca eller Maximiliano Hernandez-brigaden. Borgerkrigen kostet til sammen 75 000 mennesker livet. Over en million har flyktet fra landet. FN meglet fram en fredsavtale som trådte i kraft i 1992. Etter at borgerkrigen var over det året, har landets politikk vært dominert av to store partier og vært rimelig stabil. FMLN representerer venstresiden, mens ARENA, som også ble grunnlagt under borgerkrigen, er en samling av ekstreme høyrekrefter. FMLN ble i 2000 det største partiet i nasjonalforsamlingen, og vant presidentmakten både i 2009 og 2014.
Landet sliter fortsatt med fattigdom, store sosiale og økonomiske forskjeller og voldelig kriminalitet. Gjengkriminalitet har grepet voldsomt om seg de siste årene, og begge partiene har tydd til militære tiltak mot las maras – de kriminelle gjengene. Flukten av salvadoranere til utlandet, særlig til Mexico, Guatemala, Nicaragua, Canada og USA, har fortsatt etter krigen og tiltatt som følge av stadig dårligere økonomiske forhold, samt en serie naturkatastrofer som orkaner, jordskjelv og tørke.
Demokratiseringen etter krigen har verken fordelt velstanden eller gjort samfunnet mer fredelig. Gjengkriminalitet har grepet om seg, og begge partiene har tydd til militære tiltak mot de såkalte las maras (kriminelle gjenger). Utbredt misnøye med de to store partiene og fortvilelse over den omfattende voldskriminaliteten beredte grunnen for Nayib Bukeles store valgseiere i 2019 og 2024.
Landets den gang populære president Nayib Bukele tiltrådte i 2019, og tilhører det politiske partiet Nuevas Ideas (nye ideer). Han reagerte med å erklære unntakstilstand og krig mot gjengene som hadde herjet i mange år. I løpet av en helg i mars 2022 ble 87 mennesker drept.
I et forsøk på å få bukt med de kriminelle gjengene fikk presidenten i 2023 bygget det beryktede Cecot-fengselet med plass til 40 000 fanger. Siden den gang er trolig dobbelt så mange innbyggere blitt fengslet. De fleste blir innsatt på ubestemt tid og uten dom. Bukele er en ivrig Trump-tilhenger og omformer landet til et autokrati. Trump-administrasjonen sendte i 2025 over 200 venezuelanske migranter til CECOT-fengselet i El Salvador31. De ble senere sendt videre til Venezuela som del av en fangeutveksling. Alle som har blitt ulovlig utvist til El Salvador, er blitt holdt isolert i lengre tid uten mulighet til å kontakte advokatene eller familiene sine.
Cuba: øya som aldri ble amerikansk
Storbritannia okkuperte Cuba i 1761, men beholdt øya bare i to år før Spania overtok. Likevel rakk britene å etablere sukkerplantasjer basert på slavearbeid. Den spanske regjeringen utvidet sukkerproduksjonen, siden det også den gang var stor etterspørsel etter sukker i Europa. Antallet slaver på Cuba økte fra 86 000 i 1772 til 286 000 i 1827. Cuba ble verdens ledende eksportør av sukker helt fram til 1883, men alt i 1815 begynte prisen på sukker å synke, og nedgangen varte helt fram til første verdenskrig.
På 1800-tallet fikk USA økende interesse for det karibiske området, og mange amerikanere mente at spanske Cuba snart burde bli en del av USA. Stadig flere amerikanske selskaper etablerte seg på Cuba, ikke minst etter den andre sukkerrevolusjonen, der de gamle sukkermøllene ble erstattet av sukkerfabrikker med mindre behov for manuell arbeidskraft.
Det jordløse proletariatet økte sterkt, og i 1894 vedtok den amerikanske kongressen å legge importavgift på sukker fra Cuba. Motstanden mot det spanske styret økte til et opprør og en lang utmattelseskrig som ikke ga endelig seier til noen av partene. Spanjolene kontrollerte byene, opprørerne resten av landet. Den amerikanske opinionen støttet opprørerne. USAs president McKinley ville først ikke intervenere, men ga etter og sendte tropper for å stanse krigen i 1898.
Året etter overdrog Spania både Cuba og Puerto Rico til USA. Den cubanske overklassen ville ikke la seg innlemme i USA, men måtte likevel gå med på å gi US-amerikanerne rett til å intervenere for å «bevare Cubas selvstendighet», som det het i avtalen. Dessuten måtte cubanerne overlate den spanske flåtebasen Guantánamo til USA i 1903.
Siden terrorangrepet mot New York i 2001 har USA brukt basen til å internere «ulovlig stridende», på det meste over 750 personer fra mer enn 40 land, de fleste pågrepet under den USA-ledede invasjonen i Afghanistan. Fangeleiren ble opprettet i Guantánamo og har tre avdelinger: Camp Delta, Camp Iguana og Camp X-ray. Fangene i leiren er klassifisert som ulovlige stridende for å hindre at de behandles som krigsfanger. Dermed er ikke fangene beskyttet verken av amerikansk eller internasjonal lov.
Det har vært utstrakt bruk av tortur og harde forhørsteknikker i leiren. Dette er rapportert både fra tidligere innsatte, Amnesty International og WikiLeaks ved den tidligere US-amerikanske soldaten Bradley Manning.
I 2025 var det bare 15 fanger igjen i leiren. Men antallet i andre fangeleirer, som Bagram i Afghanistan, har steget kraftig. Pul-e-Tsjarki-fengselet fikk overført 250 afghanske «Guantánamofanger» fram til 2009, hevder Human Rights First. Ifølge en rapport fra Amnesty International er dette kun en liten andel av USAs minst 70 000 fanger tatt under krigen mot terror. Andre steder er Kandahar Air Base i Afghanistan, Camp Bucca i Irak og et stort antall såkalte Black Sites, hemmelige internasjonale CIA-fengsler. Siden 1960 har cubanske myndigheter krevd tilbakelevering av området basen befinner seg på, noe USAs myndigheter avviser ved å vise til leieavtalen fra 1903.
En rekke lokale opprør førte til at USA okkuperte Cuba fra 1898 til 1902, og på nytt fra 1906 til 1909. Cuba fikk en egen grunnlov, men var et US-amerikansk protektorat med begrenset selvstyre fram til 1934. Det såkalte Platt-tillegget (1901–1934), med navn etter den republikanske US-senatoren Orville H. Platt, var en utvidelse av den cubanske grunnloven. Avtalen sikret lovfestet når og under hvilke omstendigheter USA skulle trekke troppene på Cuba tilbake, og USAs rett til å intervenere når deres interesser var truet, også i innenrikspolitiske forhold på Cuba. Det gjorde også USA ved flere anledninger de kommende tiårene.
Gerardo Machado styrte fra 1925 til 1928, og fra 1928 til 1933 som diktator. Under ham utviklet Cuba seg til et voldsregime for å møte den stigende uroen blant arbeidere og studenter. Uroen skyldtes dessuten mordet på studentlederen Julio Antonio Mella32.
Under og etter første verdenskrig ble prisene på sukker sjudoblet, men det kom et krakk allerede i 1920, og et enda mer dramatisk under verdenskrisen i 1929. I forbudstiden i USA fra 1920 til 1933 ble Cuba et populært feriemål for tørste amerikanere, og det ble etablert en mengde hoteller og kasinoer, de fleste i Havanna.
USA okkuperte Cuba fra 1917 til 1933 og proklamerte øya som et økonomisk protektorat under USA. I 1933 tok sersjant Fulgencio Batista over hæren og støttet en revolusjonær regjering, men da den nye regjeringen ikke ble anerkjent av USA, trakk Batista støtten, og mellom 1934 og 1936 styrte Batista, nå general, massene med jernhånd for å slå ned all revolusjonær uro.
I 1937 innførte Batista en ny forfatning med alminnelige valg. Han vant presidentvalget i 1940, men under overflaten ulmet alvorlige problemer, blant annet motstand fra kommunistene og alvorlig korrupsjon i administrasjonen. I mars 1952 kuppet Batista makten og styrte Cuba enerådende fra 1952 til 1958.
Havanna var den gangen fremdeles et forlokkende turistmål, og byen krydde av turister fra USA. Alt i midten av 1950-årene kontrollerte US-amerikanske bedrifter og finansmenn 90 prosent av elektrisitetsforsyningen og telefonnettet, halvparten av jernbanen og 40 prosent av sukkerplantasjene, som ved siden av turisme var ryggraden i økonomien.
I 1953 begynte opprøret mot regimet, og omkring 100 opprørere under ledelse av Fidel Castro forsøkte seg på et kupp i Santiago de Cuba sør på øya. Castro ble fengslet. Han slapp ut igjen bare to år senere, men ble landsforvist. I 1956 vendte han så tilbake til Cuba sammen med broren Raúl, og startet et opprør i avsidesliggende fjellområder i øst. Bevegelsen ble gradvis til et folkeopprør, og Batistas regime falt endelig i 1959. Maktskiftet førte til at USA og store konsern som United Fruit Company fikk mindre innflytelse i landet, og forholdet mellom de to landene forverret seg. Brutale utrenskinger i etterkant førte til at mange cubanere måtte dra i eksil, først og fremst til Florida, og Cuba har i dag en aldrende befolkning lik Europa. 20 prosent av befolkningen er over 60 år, den høyeste andelen i Latin-Amerika.
De første årene var det framskritt på en rekke områder. På Cuba ble all utdannelse gratis, og fattigdommen betydelig redusert. Helsestellet var fremragende, og mange cubanske leger har som kjent arbeidet i andre land, også i Afrika. Barnedødeligheten er også i dag blant den laveste i Latin-Amerika.
Politisk og økonomisk ble det også mange endringer etter revolusjonen. Jorda skulle omfordeles, opprinnelig mot vederlag til de tidligere eierne. Arbeiderne skulle få andeler i industriproduksjonen. Sukkerplantasjer og fabrikker ble nasjonalisert, men forhandlingene om kompensasjoner for tidligere eiere førte ikke fram.
I 1960 stanset president Eisenhower sukkerimporten fra Cuba. I 1962 ble den amerikanske handelsboikotten kraftig utvidet. Det førte til økonomisk katastrofe for landet. Castro vendte seg til Sovjetunionen, som etter dette subsidierte Cuba i stort omfang.
Eksilcubanere støttet av CIA invaderte landet i Grisebukta i 1961, men invasjonsforsøket ble totalt mislykket.
Fidel Castro satte i gang en omfattende nasjonalisering av den cubanske industrien. Kennedy valgte å stoppe all handel med Cuba. Han oppfordret dissidentorganisasjoner som Alpha 66 og Den cubansk-amerikanske stiftelse til å begå terror, attentatforsøk på politikere og attentat på sivile cubanere. Fram til 2006 kostet dette 3478 cubanere livet.
Che Guevara hadde lang fartstid som revolusjonær. Han ble medlem av Fidel Castros 26. juli-bevegelse. Castro utnevnte ham til kommandant, den eneste ved siden av ham selv som innehadde denne stillingen. Han ble senere utnevnt til industriminister og sjef for nasjonalbanken, og fungerte som instruksjonsleder for Cubas væpnede styrker. I tillegg reiste han verden rundt som diplomat på vegne av den cubanske sosialismen. Guevara hadde en sentral rolle i å trene militæret som slo tilbake invasjonen i Bahía de Cochinos (Grisebukta). Han var også ansvarlig for utplasseringen av sovjetiske kjernefysiske missiler på Cuba i 1962.
Che Guevara ledet alfabetiseringskampanjen som førte til at analfabetismen ble redusert fra 24 til 3,9 prosent. Han var ansvarlig for å gjennomgå ankene til de som ble dømt som krigsforbrytere ved de revolusjonære domstolene, og for gjennomføringen av henrettelser av de som var blitt dødsdømt.33
Konflikten begynte med at USA hadde utplassert sine mellomdistanseraketter i Tyrkia og Italia, rettet mot Sovjetunionen. I denne tidlige fasen av den kalde krigen var Sovjetunionen totalt underlegen USA, også når det gjaldt atomvåpen. Sovjet planla derfor å plassere atomraketter på Cuba, men i 1962 blokkerte USA skipene som fraktet atomrakettene. Cuba-krisen var i gang.
Krisen varte i 13 dager, til 28. oktober 1962, da den sovjetiske statslederen Nikita Khrusjtsjov beordret demontering av rakettrampene mot at USA skulle avstå fra å angripe Cuba og dessuten fjerne mellomdistanserakettene sine fra Tyrkia og Italia. Denne siste amerikanske innrømmelsen ble ikke offentliggjort før mange år senere.
I 1990-årene var Cuba preget av en dramatisk krise etter at handelen med Sovjetunionen falt bort, i tillegg til at blokaden ble utvidet fra USAs side. Mellom 1989 og 1994 falt BNP med 34 prosent, jordbruket med 54 prosent. Levevilkårene ble mer prekære, og i 1994 fulgte en dramatisk migrasjonskrise. Det var en tid med sosioøkonomiske og kulturelle endringer, men også noen forsiktige åpninger for internasjonal kapital, og rom for cubansk selvstendig næringsdrift.34
Under den økonomiske krisen i 1990-årene ble det utviklet en ny valuta for å styrke landets økonomi, og man innførte en underlig «dobbel valuta» (CUP og CUC). Den nye valutaen CUC skulle brukes av turister og til internasjonal handel, mens den allerede eksisterende valutaen ble brukt av lokalbefolkningen til handel internt i landet. Den lokale valutaen CUP ble også brukt til lønninger i staten, men siden denne var mindre verdt enn CUC, økte den sosiale ulikheten i landet. Dette merkelige systemet ble i prinsippet avviklet i 2021.
Fidel Castro døde i 2016, men etter tiår med politisk stagnasjon ble det under Raúl Castro innledet en periode med større reformer allerede fra 2008. Noen upopulære restriksjoner ble fjernet, samtidig som rommet for privat næringsliv ble noe større. En lettelse av blokaden fra USAs side under Barack Obama førte til en begrenset tilnærming mellom de to landene.
Under Donald Trumps første presidentperiode kom det fra 2017 nye harde straffetiltak. Krisen ble forsterket samtidig som koronapandemien skapte en svært kritisk forsyningssituasjon i landet.
Men kort før Joe Biden gikk av i januar 2025 varslet han at han ville stryke Cuba fra lista over land som støtter terror, og at andre sanksjoner skulle fjernes eller trappes ned. Dette har Donald Trump ikke uventet gjort om på i 2025. Handelsrestriksjonene er gjeninnført, og det er blitt vanskeligere for US-amerikanere å besøke landet.35
Hovedmålet for USA er fremdeles å endre det politiske systemet. USAs økonomiske blokade gjør vedlikehold av infrastruktur og et fungerende kollektivtilbud vanskelig. Tilgang på nye biler og all slags teknisk utstyr er nærmest ikke-eksisterende, og boligbyggingen er sterkt redusert.
Ulikheten har også økt betydelig de siste tiårene. Pensjonister og ansatte i sektorer utenfor turismen og den dollarstyrte økonomien tjener dårlig, mens ansatte i turistområdene og eksportindustrien har betydelig høyere lønn. Landbruket er fortsatt dårlig utnyttet og har stort potensiale for økt produksjon og forbedringer. Mens halvparten av jorda lå brakk i 2008, har kooperativer og småbønder i dag kontroll over mer enn 70 prosent av dyrkbar mark.
Innenrikspolitisk er kommunistpartiet fremdeles eneste lovlige parti. Valgene er direktevalg i små valgkretser, der enkeltrepresentanter velges i et rimelig transparent system. Det er satt en grense for hvor lenge en person kan ha lederposisjoner i staten. Opposisjonelle betegnes som dissidenter, men opposisjonen er liten og uten reell politisk innflytelse. Men cubanere har en høy organisasjonsgrad, noe som har stor betydning ved naturkatastrofer og andre dramatiske hendelser. Landsorganisasjonen CTC har som oppgave å få aksept for regjeringens beslutninger, samt å representere arbeidernes interesser overfor myndighetene.
Internettet har store tekniske begrensninger. TV og radio har ikke endret seg nevneverdig de siste årene, men det finnes et privat system kalt El paquete (pakken). Sosiale medier har utviklet seg, og siden 2015 har man åpnet 250 soner med fri tilgang, oftest i parker og på plasser som er offentlige. De yngre generasjonene som ikke har opplevd revolusjonen, er mer individualistiske, og det vil sannsynligvis bli en kulturell diskusjon om framtiden, skriver Nestor Napal (PAG 2017).
Grenada og Den dominikanske republikk
Folketellingen i 2022 viste et innbyggertall på knapt 100 000 i Grenada. Om lag 82 prosent er etterkommere av afrikanske slaver. Grenadinere av indisk herkomst utgjør den nest største etniske gruppen. Grenada ble ofte kalt Krydderøya på grunn av den store mengden krydder som blir dyrket her, særlig muskat. Turismen er konsentrert til sørvestkysten og er Grenadas største inntektskilde. Øya får hyppig besøk av cruiseskip. Tjenestenæringene utgjør hele 80 prosent av BNP. Grenada er et demokrati, men den britiske monarken er formelt statsoverhode.
Grenada var britisk koloni fram til 1974, da landet ble selvstendig. Fram til 1991, da landet opplevde politisk ustabilitet, gikk folketallet ned. Fra 1970 til 1981 økte befolkningen med 4,14 prosent, fulgt av en tilbakegang på 4,51 prosent fra 1981 til 1991.
Den korrupte presidenten Eric Gairy fra Grenada United Labour Party (GULP) samarbeidet blant annet med Pinochet-regimet i Chile, og styrte landet fra 1974 til 1979. I 1979 grep Black Power-inspirerte New Jewel Movement (NJM) ledet av Maurice Bishop makten i et statskupp.
I USA steg bekymringen da Grenada innledet samarbeid med Sovjetunionen, DDR og Cuba, som rustet opp Grenada for å møte en eventuell invasjon. Som straff for påstått innføring av kommunisme brøt USA de diplomatiske forbindelsene med landet. USA jobbet også for å svekke økonomien og la press på Vest-Europa for å avvikle all utviklingshjelp til øya.
Etter intern strid tok et militærråd makten 19. oktober 1983, og kuppmakerne henrettet statsminister Bishop. Seks dager senere ble øya invadert av USA og seks andre vestindiske land, noe som ble sterkt fordømt internasjonalt. De militære lederne ble hurtig tatt til fange, og det ble holdt frie valg året etter.
Det konservative partiet NNP (New National Party) ble etablert i 1984, etter at den USA-ledete invasjonen hadde fjernet det revolusjonære militærrådet som hadde tatt makten etter intern strid. I 1999 fikk NNP under ledelse av Keith Mitchell 62 prosent av stemmene og vant alle setene i underhuset. NNP beholdt regjeringsmakten til 2008, da sentrumspartiet NDC med partileder Tillman Thomas fikk over halvparten av stemmene.
I september 2004 ble Grenada rammet av den kraftige orkanen Ivan, som tok livet av 39 personer og gjorde flere tusen hjemløse. Under et år senere, i juli 2005, kom orkanen Emily og gjorde enda mer skade. Over 90 prosent av alle hjemmene på øya ble ødelagt. Etter orkanene har Grenada gjennomgått en lang og vanskelig gjenoppbyggingsprosess. Selv om situasjonen i dag er forbedret etter orkanen, og levestandarden i landet fortsetter å bevege seg i riktig retning, forblir bekjempelse av fattigdom den viktigste politiske saken. Landet har fremdeles anstrengt økonomi og høy arbeidsløshet.
Den dominikanske republikk opptar de østlige to tredjedelene av øya Hispaniola, en del av De store Antiller. I vest grenser landet til Haiti. Både i utstrekning og befolkning er Den dominikanske republikk nest størst i Karibia etter Cuba, og har drøyt ti millioner innbyggere.
Den dominikanske republikk har flerpartisystem. Presidenten velges i allmenne valg for fire år og kan sitte i to perioder. Presidenten utnevner regjeringen og har den øverste utøvende myndighet, iverksetter lover, utnevner guvernører til provinsene og er øverstkommanderende for de væpnede styrkene.
Landet var okkupert av USA fra 1916 til 1924. Offiseren Rafael Leonidas Trujillo tok deretter makten etter valgfusk i 1930 og innførte et hensynsløst diktatur. Et eksempel på hans brutalitet var massakren i grensetraktene mot Haiti i 1937. Et ukjent antall haitiere og svarte dominikanere, som levde på den dominikanske siden av grensen, ble drept i oktober 1937. Anslagene varierer fra 20 000 til 30 000.
I 1959 stod over 200 revolusjonære klare til å invadere Den dominikanske republikk på øya Hispaniola. Målet var å styrte landets USA-vennlige diktator Trujillo og etablere et sosialistisk regime. I flere måneder hadde opprørerne trent på Cuba med våpen donert av Fidel Castro. Gruppen bestod av eksildominikanere, cubanere og sympatisører fra hele Latin-Amerika. Landets middelklasse ville imidlertid også gjerne bli kvitt Trujillo, og diktatoren ble likvidert 30. mai 1961. Drapet utløste en borgerkrig som varte fram til 1966, da Joaquin Balaguer, en av Trujillos kumpaner, tok makten i landet.
USA fryktet en omveltning etter cubansk mønster i kjølvannet av drapet på Trujillo, men i februar 1963 ble venstreorienterte Juan Bosch landets første demokratisk valgte president. I september samme år ble han styrtet. To år etter, i 1965, brøt det ut et opprør i hovedstaden Santo Domingo for å få Bosch tilbake som president. USAs president Lyndon B. Johnson sendte marinestyrker inn i landet for å hindre Bosch i å komme til makten.
Begrunnelsen for USAs intervensjon var at man skulle unngå at «et andre Cuba» ble opprettet36. De US-amerikanske troppene forlot landet etter at Balaguer (1906–2002) ble president i 1966. Han regjerte fram til 1978. Fraværet av menneskerettigheter preget denne perioden, og flere tusen mennesker ble drept, og menneskerettighetsbruddene var omfattende. Balaguer var igjen president i perioden 1986–1996. Da ble han avløst av Leonel Fernández Reyna, som styrte fram til 2000, og igjen fra 2004 til 2012.
Etter høy inflasjon, arbeidsledighet, bankskandaler og politisk uro fikk Reyna landets økonomi på fote igjen. Ennå er de politiske motsetningene store. Den dominikanske republikk er likevel fremdeles blant Karibias fattigste land, og forskjellene mellom fattige og rike øker stadig. President siden august 2020 er Luis Abinader. Under hans lederskap har Den dominikanske republikk fått sterkere økonomiske og diplomatiske bånd til USA. Som i nabolandet Haiti er analfabetismen utbredt, og mange barn får ingen skolegang. Arbeidsløsheten er høy, selv om levestandarden bedret seg til en viss grad i 1980-årene.
Haiti
Republikken Haiti med omkring 11 millioner innbyggere utgjør den vestlige tredjedelen av øya Hispaniola, som landet deler med Den dominikanske republikk.37 Hovedstaden Port-au-Prince hadde i 2024 tre millioner innbyggere. 80 prosent av befolkningen på knappe ti millioner lever under fattigdomsgrensen, og 70 prosent av Haitis arbeidsstyrke er arbeidsløse.
Infrastrukturen er i svært dårlig forfatning, og 98 prosent av landet er avskoget.
Landet er det mest fjellrike i Karibia. Befolkningen er hovedsakelig av afrikansk opprinnelse. Kreolsk er språket som snakkes på gata og blant folk flest, mens fransk er svært utbredt innen utdanning, politikk og media. Landet er blant verdens fattigste.
Etter den haitiske revolusjonen (1791–1804) erklærte Haiti seg i 1804 uavhengig av Frankrike. Haiti ble den første nasjonen i verden som forbød og avskaffet slaveriet, ettersom selve kjernen i revolusjonen var kampen mot den transatlantiske slavehandelen og Frankrikes brutale plantasjeøkonomi på øya.
Hispaniola var forent fram til 1843, da opprør i Santo Domingo førte til oppdelingen i Haiti og Den dominikanske republikk. Gjennom hele 1800-tallet var landet preget av økonomisk og politisk kaos. Fattigdommen tiltok blant det store flertallet av befolkningen. I perioden 1843–1915 regjerte 22 diktatorer, og mellom 1911 og 1915 ble hele sju presidenter styrtet. I 1915 intervenerte USAs styrker i et forsøk på å bringe stabilitet. I de neste 19 årene ble Haiti styrt av en US-amerikansk høykommisjonær, men i 1934 ble misnøyen blant folket så sterk at USA måtte trekke seg ut.
Etter en periode på fire år med en forholdsvis progressiv politikk under Dumarsais Estimé tok en militærjunta makten i 1950 under ledelse av oberst Paul Magloire. I 1956 ble Magloire tvunget til å gå av etter seks år med vanstyre og omfattende uroligheter og streiker. Han drog i eksil, og i et rigget nyvalg året etter vant landsbylegen François Duvalier (Papa Doc).
Styresettet i Haiti har vært preget av stadige militære intervensjoner og autoritære presidentstyrer, ikke minst under far og sønn Duvalier, Papa Doc og Baby Doc, som styrte landet helt fra 1957 og fram til 1986. Ifølge landets grunnlov av 1987, vedtatt etter Duvalier-regimets fall, er Haiti en demokratisk republikk med stemmerett for alle over 18 år. Demokratiseringsprosessen ble avbrutt av et militærkupp i 1991. USA har ved flere anledninger gjort militære inngrep i landet, senest i 1994 under operasjon «Uphold Democracy». Sivilt styre ble gjenopprettet samme år etter hardt press fra FN.
I desember 1990 ble det første frie valget i Haiti gjennomført. Med støtte fra landets fattige fikk presten Jean-Bertrand Aristide 70 prosent av stemmene, men under et år senere ble han avsatt i et militærkupp. Aristide flyktet til USA i eksil, og OAS, organisasjonen av amerikanske stater, innførte omfattende sanksjoner mot landet. I 1994 gikk en FN-styrke ledet av USA inn i landet, og kort etter ble Aristide gjeninnsatt. I desember 2000 ble Aristide igjen valgt til president, før han ble avsatt i enda et nytt kupp i 2004.
FNs fredsbevarende styrke MINUSTAH har vært til stede på Haiti siden statskuppet i 2004, da president Aristide måtte flykte under dramatiske omstendigheter og landet ble truet av borgerkrig. Aristide mente at USA stod bak dette statskuppet, og han bodde i eksil i Sør-Afrika fram til han vendte tilbake til Haiti i 2011.
FN-styrken var på nærmere 10 000 soldater og sivilt FN-personell. FNs oppdrag var å observere og sikre oppbygging av demokratiske institusjoner, lære opp sivilt politi og gi støtte til reform av det juridiske systemet. MINUSTAH har vært med på å stabilisere sikkerhetssituasjonen i de store slumområdene hvor kriminelle gjenger opererer. MINUSTAH har imidlertid liten støtte blant befolkningen på Haiti og oppfattes av mange som en pengemaskin som eliten tjener penger på gjennom utleie av hus, hotellrom og biler. FN-soldater har vært involvert i flere seksuelle overgrepsskandaler og er synlige gjester på strendene langs kysten som er forbeholdt utlendinger og Haitis elite. 38
En koleraepidemi høsten 2010 skal ha stammet fra den nepalske FN-basen, som brukte en nærliggende elv til å dumpe eget avfall, mens lokalbefolkningen brukte den samme elva både til klesvask og som drikkevannskilde. Over 9000 personer døde som følge av koleraepidemien, men FN har avvist krav om erstatning fra ofrene og deres familier med begrunnelse i FNs immunitet. I desember 2016 kom det imidlertid en formell beklagelse fra FNs generalsekretær Ban Ki-moon.
Ulikheten i Haiti er ekstrem. Fem prosent av befolkingen eier det meste av landområder, fabrikker og bedrifter og har monopol på de viktigste varene som konsumeres: ris, olje, egg og byggematerialer. De siste årene har en rekke luksushoteller blitt bygget i Port-au-Prince. Her holder Haitis elite og utlendinger til. De menger seg lite med resten av befolkningen, og verdiene sendes ut av landet.
Forholdet til nabolandet Den dominikanske republikk er anstrengt og komplekst. Fattige haitiere ble opprinnelig oppfordret av den dominikanske staten til å komme for å jobbe på sukkerplantasjene og i jordbruket. Haitierne er blant de fattigste i landet, og mange oppholder seg ulovlig i landet. Det anslås at det bor omtrent 800 000 haitiere i Den dominikanske republikk. Haiti er et av de landene i verden som har hatt flest statskupp. Politikere generelt har liten eller ingen troverdighet hos befolkningen, og valgdeltakelsen ligger kun på rundt 20 prosent. Korrupsjonen gjennomsyrer alt, og i tillegg er politikk farlig, noe som også hindrer flere kvinner i å gå inn i politikken.
Øya har de siste årene vært utsatt for voldsomme naturkatastrofer, hele elleve orkaner bare siden 2010. I januar 2010 ble Haiti rammet av et jordskjelv som målte 7,0 på Richters skala og forårsaket omfattende skader. I tiden etter fulgte 45 etterskjelv. Over 300 000 mennesker omkom, og like mange ble skadet.
I oktober 2016 smadret orkanen Matthew store deler av øyas sørlige del. Infrastruktur, hus, skoler, veier, vannsystem, avlinger og husdyr gikk tapt. Omtrent 800 personer døde som følge av skadene. I oktober 2018 ble den nordlige delen av øya rammet av et jordskjelv med en styrke på 5,9. Året etter ble sørspissen rammet av et jordskjelv som målte 7,2 på Richters skala, og i januar 2022 av enda et på 5,2. Kategori 5 orkanen Melissa med en vindstyrke på 250 km/t rammet landet og førte til minst 30 dødsfall sist i oktober 2025. De fleste omkom som følge av omfattende oversvømmelser og jordskred utløst av kraftig nedbør og vind.
Gjennom hele 2000-tallet har Haiti vært preget av politisk uro og stor økonomisk ulikhet. Kraftige jordskjelv har satt dype spor, både menneskelig, økonomisk og politisk. De første 20 årene av 2000-tallet var det like fullt normen at presidenter ble skiftet ut ved demokratiske valg. Til tross for dette førte valget av president Jovenel Moïse i 2016 til store protester, og ytterligere problemer i kjølvannet av at han ble drept i juli 2021. I årene som fulgte, ble det ikke arrangert nye valg.
Mer enn tre millioner mennesker av haitisk opprinnelse lever utenfor Haitis grenser. Dette kommer til uttrykk på ulike vis. Pengeoverføringer fra haitiere i utlendighet utgjorde nær fire milliarder amerikanske dollar, det vil si rundt 20 prosent av brutto nasjonalprodukt i 2023. Tvangsdeportasjoner fra ulike land sendte samtidig mellom 200 000 og 300 000 haitiere tilbake til Haiti i 2023. Den interne uroen og usikkerheten i landet har ført til et betydelig antall internt fordrevne, i overkant av 700 000 i 2024. Ulike kriminelle gjenger har tatt kontroll over hovedstaden, men i 2024 ble det opprettet et overgangsråd for å arrangere nyvalg snarest mulig. Nyvalg er planlagt høsten 2026.
Nicaragua: fra frihet til diktatur
Folketallet i Nicaragua ble i 2022 beregnet til i underkant av sju millioner. Størstedelen av befolkningen, 69 prosent, er spansktalende mestiser, 17 prosent er av europeisk avstamning, i hovedsak spansk, italiensk, tysk og britisk.
Nicaragua er tradisjonelt et jordbruksland. Store deler av produksjonen er eksportorientert og omfatter både kaffe, sukker, kveg, tobakk og bananer. Senere tiårs urbanisering har ført til at 60 prosent av nicaraguanerne nå bor i byer. Spesielt hovedstaden Managua med en million innbyggere har opplevd sterk vekst.
Landet var spansk koloni fram til 1821. Fra løsrivelsen det året var Nicaragua en del av Mexico fram til 1823, da de sørlige delene av landet brøt ut og dannet Den sentralamerikanske republikk. I 1838 ble denne oppløst, og republikkene Guatemala, El Salvador, Honduras, Nicaragua og Costa Rica ble opprettet.
USAs interesser i Nicaragua var i 1840 forholdsvis store fordi Nicaragua var den raskeste veien mellom USAs østkyst og California. På 1840-tallet opplevde California kraftig tilstrømning av amerikanere på grunn av store gullfunn. Gullgraverne og familiene deres reiste gjerne via San Juan-elva inn i Nicaraguasjøen og videre den korte strekningen over land til Stillehavssiden.
Den økende amerikanske interessen for Nicaragua gjorde at britene til slutt ble presset til å forlate Atlanterhavskysten og overlate området til den nicaraguanske republikken i 1860. Storbritannia og Nicaragua undertegnet samme år Managua-traktaten, som ga Atlanterhavskysten til Nicaragua under forutsetning av at området skulle fungere som et reservat med indre selvstyre.
Nicaraguas liberale diktator José Santos Zelaya var temmelig populær i landet. I 1890-årene hadde han planer om å bygge en konkurrerende kanal gjennom landet med europeisk kapital. Slik mente han å kunne redusere USAs sentrale rolle i landet. USA ville slett ikke ha et slikt alternativ til Panamakanalen, og i 1909 gikk US-amerikanske styrker i land i Nicaragua og hjalp de konservative med å kvitte seg med Zelaya og erstatte ham med konservative krefter.
Da USA trakk seg ut av Nicaragua i 1925, kom det til opprør blant de liberale kreftene i Nicaragua. De amerikanske marinesoldatene forhandlet fram en avtale med den liberale opprørsgeneralen José María Moncada om å holde nyvalg. Avtalen inkluderte også opprettelsen av en nasjonalgarde trent av USA, Guardia Nacional, som skulle håndtere statens sikkerhet. Moncada vant valget, men en av offiserene hans, Augusto César Sandino, nektet å godta USAs tilstedeværelse og gikk til opprør.
I USA var ettervirkningen etter depresjonen i 1930-årene fremdeles merkbar. Ansvaret for å styre Nicaragua ble overlatt til nasjonalgarden, som var opplært og trent av USA. Denne styrken utviklet seg etterhvert til landets maktsentrum. President Herbert Hoover trakk USAs marinesoldater ut etter at den liberale kandidaten Juan Bautista Sacasa vant valget i 1932. Sandino ble invitert til fredssamtaler og middag med president Sacasa, men ble forrådt av nasjonalgardens soldater og drept. Ansvarlig var generalen Anastasio Somoza, lederen av nasjonalgarden. Somoza fikk et nært samarbeid med USA, og han bygget opp et familiedynasti. Somoza-familien styrte hardhendt og diktatorisk helt fram til 1979.
Hovedstaden Managua ble utsatt for et svært kraftig jordskjelv i 1972. Katastrofen førte til omfattende ødeleggelser. 10 000 av byens 400 000 innbyggere døde, og 80 prosent av de kommersielle bygningene ble ødelagt. Nødhjelp kom fra utlandet, men president Somoza sørget for at oppbyggingen av byen ble gjort av hans egne selskaper. Den allerede styrtrike Somoza tjente dermed selv på jordskjelvet og strammet det økonomiske grepet om Managua.
Oppbyggingen etter katastrofen lot vente på seg, ikke minst ettersom landet var preget av utbredt korrupsjon. Motstanden mot regimet økte, og alle grupper i samfunnet, også kirken og borgerskapet, krevde Somozas avgang.39 Den sandinistiske revolusjonen i 1979 var basert på en rekke politisk allianser, et progressivt næringsliv og et konstruktivt samarbeid med kirken. Den brede opprørsbevegelsen beseiret Somoza-regimet, og de radikale sandinistene fikk flertall i regjeringen. I 1984 ble Daniel Ortega valgt til president. I den nye juntaen på fem medlemmer, derav to sandinister, trakk etter hvert de borgerlige medlemmene seg, og sandinistene fikk full kontroll over både hæren, politiet og masseorganisasjonene i landet.
Sandinistenes program fikk begeistret støtte i solidaritetsmiljøer verden over, og innbefattet menneskerettigheter, systematisk kamp mot fattigdom, alliansefrihet, politisk pluralisme og blandingsøkonomi, men regimet satte samtidig strenge grenser for opposisjonell virksomhet. Det ble gjennomført en landreform der velstående landeiere fikk eiendommene sine ekspropriert. Sandinistenes reformer ble kraftig motarbeidet av blant annet Somoza-familiens tidligere støttespillere.
Forholdet til USA har i hele etterkrigstiden vært anstrengt, og landet har til tider møtt direkte motstand fra USA. Under Ronald Reagan ble Mellom-Amerika hovedarenaen for USAs nye kaldkrigspolitikk, men denne møtte betydelig motstand hos opinionen i landet. En invasjon var derfor utelukket, og administrasjonen gikk inn for å drive en «lavintensiv» krigføring. Man ville organisere og støtte kontrarevolusjonære styrker, de såkalte Contras.
De fleste militære lederne i Contras var tidligere offiserer fra Somozas nasjonalgarde, mens fotfolket bestod både av nicaraguanske opposisjonelle og internasjonale leiesoldater. Contras ble støttet politisk og militært fra USA, både av Reagan-regjeringen og private organisasjoner.
I 1984 minela USA nicaraguanske havner, men Nicaragua fikk brakt saken inn for den internasjonale domstolen i Haag, der de fikk støtte. Året etter innførte USA handelsboikott av landet. Da det ble avslørt at US-amerikanske helikoptre var involvert i krigføringen i Nicaragua, nedla Kongressen forbud mot all våpenhjelp til Contras, som USA alt hadde støttet med 200 millioner dollar. Contras var da drevet ut av landet og befant seg i Honduras.
Men den US-amerikanske administrasjonen ville finansiere Contras via omveier. Planen ble kjent som Iran-Contras-skandalen. I november 1986 ble det avslørt at USA i hemmelighet hadde solgt våpen til Iran via blant annet israelske mellommenn. Man brukte våpnene som byttemiddel mot amerikanske gisler i Libanon. Dette var klart i strid med USAs offisielle politikk slik den var vedtatt i Kongressen, og verken utenriks- eller forsvarsdepartementet var kjent med byttehandelen. Saken utviklet seg til en skandale da det ble kjent at pengene fra våpensalget var blitt overført til opprørsstyrkene i Contras i strid med Kongressens vedtak.
Saken førte til at sjefen for det nasjonale sikkerhetsrådet NSC, admiral John Poindexter, fikk avskjed. Det samme gjorde oberstløytnant Oliver North, som var hovedmannen bak operasjonene. Under høringen om saken kom det også fram at North og Poindexter, i samarbeid med daværende CIA-sjef William J. Casey, planla opprettelsen av en ny, hemmelig etterretningsorganisasjon utenfor CIA. North ble i 1989 dømt for å ha forfalsket offentlige dokumenter og løyet for Kongressen, men ble benådet i 1991. Poindexter ble i 1990 dømt til seks måneders fengsel for å ha forsøkt å dekke over affæren, men også han ble senere benådet.
Etter et fredsinitiativ fra president Oscar Arias i Costa Rica, ble det inngått en fredsavtale mellom Contras og sandinistene under Daniel Ortega. Etter valgene i 1990, ble Violeta Chamorro Latin-Amerikas første kvinnelige statsoverhode. Fra 1996 til 2006 var landet styrt av de nyliberale presidentene Arnoldo Alemán (1996– 2001) og Enrique Bolaños (2001–2006). Etter orkanen Mitch i 1998 solgte Nicaragua førti prosent av det statlige telefonselskapet for 33 millioner dollar, mens PricewaterhouseCoopers hadde anslått verdien til åtti millioner, altså mer enn dobbelt så mye.
Gjennom en avtale med Hugo Chávez i oljestaten Venezuela fikk landet kjøpe billig olje og selge videre til markedspriser. Etter tre valgnederlag på rad vant Daniel Ortega i 2006 og ble på nytt president i 2007. Ortega-familien etablerte seg med betydelig næringsvirksomhet, finansiert av venezuelansk olje. Familien kontrollerer 22 virksomheter, blant annet innen olje, telekommunikasjon, eiendomsutvikling, reklame og media. Presidentparets barn administrerer flere TV-kanaler (Canal 4, 8, 13) og radiostasjoner. 40
I 2018 startet omfattende opptøyer da Ortega ville redusere alders-pensjonene. I april samme år ble ifølge FN over 300 mennesker drept etter at myndighetene slo ned på demonstrasjonene, og mange forsvant simpelthen.
Ortega endret grunnloven for å kunne fortsette som president. Han etablerte en allianse med kirkeledere blant annet ved å innføre anti-abortlover og begrensning av kvinners rettigheter. Han inngikk en pakt med Arnoldo Alemán, lederen for det nyliberale partiet. Dermed hadde de to partiene flertall i nasjonalforsamlingen, og prosessen med undergravingen av demokratiet kunne begynne. Regjeringen sikret seg nære allierte i landets høyesterett, og valgdomstolen ble besatt av medlemmer fra de to partiene.
Opposisjonen ble effektivt kneblet. Alle kandidater som forsøkte å stille, ble plukket ut en etter en, fengslet og anklaget for helt meningsløse forhold som ingen trodde på.41 Regimet har også slått ned på journalister, advokater, menneskerettsaktivister og andre, og mange er vilkårlig fengslet. Over 3500 kirkesamfunn og organisasjoner er blitt forbudt.
I 2014 ble det innført grunnlovsendringer som gjorde det mulig å bli gjenvalgt uten tidsbegrensninger. Strategien var å eliminere politisk konkurranse, kneble uenighet og nok en gang bane vei for Ortega, som da også ble gjenvalgt til en fjerde presidentperiode i 2022. Kongressen i Nicaragua har dessuten bestemt at president Daniel Ortegas kone, Rosario Murillo, skal være «medpresident».
Som konkurrent til Panamakanalen fabulerte Ortega i 2011 om muligheten for å grave en kanal gjennom Nicaragua, og i den forbindelse hadde han kontakt med Wang Jing, en tvilsom kinesisk forretningsmann. I 2013 vedtok nasjonalforsamlingen en lov som ga Wang Jings Nicaragua Canal Development konsesjon til å bygge en kanal gjennom Nicaragua. Arbeidet kom imidlertid aldri i gang.
Eiendommene til 20 000 fattige bondefamilier ble likevel ekspropriert av presidentens sønn Laureano Ortega til framtidige turismeprosjekter i det tynt befolkede lavlandet mot Atlanterhavssiden. Landsdelen krevde også større grad av selvstyre, og det utviklet seg til en væpnet konflikt. Da bondedemonstrasjonene nærmet seg Managua, ble de møtt av voldelig politi og flere paramilitære grupper.
Etter påtrykk fra Verdensbanken og IMF innførte regjeringen reduserte pensjoner og lavere sosiale ytelser. Under studentdemonstrasjoner ble det skutt med skarp ammunisjon mot demonstrantene. 355 mennesker mistet livet og 2000 ble skadd. Undertrykkingen fortsetter. En lov fra 2020 forbyr «forrædere» å stille til valg, og regjeringen kan i dag fritt drive valgkamp med statlige midler.
En rekke regimekritikere har forlatt landet, halvparten av dem til Costa Rica. Over 3000 sivilorganisasjoner er kriminalisert og 50 uavhengige medier stengt. Opposisjonskandidater blir fengslet og dømt til flere års fengsel for å undergrave Nicaraguas «nasjonale» integritet. En ny lov tillater 90 dagers fengsel uten lov og dom. En rekke politiske fanger holdes i total isolasjon, uten dagslys eller adgang for besøkende. FNs høykommisjonær for menneskerettigheter og EU-kommisjonen har rettet skarp kritikk mot Nicaragua for behandlingen av politiske fanger.
Siden 2018 har de økonomiske, politiske og sosiale forholdene forverret seg. Økonomien har stagnert, korrupsjonen er økende. Nicaragua er i dag Mellom-Amerikas fattigste land, og etter Haiti det nest fattigste landet på den vestlige halvkule. Statistikken er mangelfull og ufullstendig, men omkring en fjerdedel av befolkningen lever i fattigdom, hovedsakelig i rurale strøk, spesielt i høylandet og på østkysten, samt i nybyggerstrøk i de større byene.
Panama: mellom Stillehavet og Atlanterhavet
Panamakanalen skjærer gjennom landets smaleste parti og gjør det mulig for skip å ta snarveien fra Atlanterhavet til Stillehavet. De første ideene om en kanal i Panama dukket opp alt på begynnelsen av 1600-tallet, men det første reelle forsøket på å bygge den skjedde først i 1880 under fransk lederskap. Etter at forsøket den gang mislyktes, ble arbeidet overtatt av USA, og i 1914 kunne kanalen åpne. Kanalen har siden åpningen vært en nøkkelkanal for internasjonal sjøfart. Fem prosent av verdenshandelen går i dag gjennom kanalen. Hvert år trafikkeres kanalen av mer enn 14 000 fartøyer, og over 203 millioner tonn last blir fraktet her. Mer enn 100 000 fartøyer har passert gjennom kanalen siden den ble åpnet.
Transportrevolusjonen fra seil til damp, behovet for USAs kontakt mellom Atlanterhavet og California samt betydelig lavere fraktkostnader var sentrale argumenter for å bygge en kanal der Mellom-Amerika er smalest. Men utbyggingen av den 80 kilometer lange kanalen ble hjemsøkt av en rekke problemer, blant annet sykdommer som malaria og gulfeber samt massive jordskred. Så mange som 27 500 arbeidere skal ha mistet livet under byggingen av kanalen.
Panama var en del av Colombia fram til 1903. Franskmennene satte i gang med utgravingen i 1880, mens Panama fremdeles var en del av Colombia. De hadde erfaring fra utgravingen av Suezkanalen. USA innså snart den strategiske og økonomiske betydningen av kanalen og ønsket full kontroll over området. I 1903 gjorde landets befolkning det 53. opprøret mot Colombia. Landet hadde lenge vært preget av hyppige borgerkriger og reagerte ikke på opprøret.
Denne gangen var opprøret støttet av USA. Panama erklærte seg selvstendig, og samme år inngikk landet en avtale der USA skulle leie, bygge og forvalte Panamakanalen samt den åtte kilometer brede landremsen på hver side av kanalen. USA kjøpte graveutstyret av franske selskaper, videreførte arbeidet med kanalen og bygslet et område på begge sider av kanalen. Mange arbeidere ble rekruttert fra andre vestindiske øyer som ofte var overbefolket. Mange av arbeiderne fikk lagt seg opp så mye penger at de kunne kjøpe jord da de kom hjem igjen. Jorda var billig ettersom plantasjeeierne ikke lenger drev med fortjeneste på sukkerplantasjene. I 1977 gikk USA med på krav om tilbakeføring av kanalen til Panama, og i 1979 ble kanalsonen formelt en del av Panama. 31. desember 1999 overtok landet kontrollen.
Panamakanalen er vel 81 km lang. Den har to sett med sluser på stillehavssiden, Miraflores- og Pedro Miguel-slusene, og Gatún-slusene på Atlanterhavssiden. Hvert slusekammer er 305 meter langt, 33,5 meter bredt og 26 meter dypt. Kanalen har to løp slik at det kan gå skip i begge retninger samtidig. Høydeforskjellen fra havet til Gatúnsjøen er 26 meter. Det ble tatt ut 14 ganger mer masse da Panamakanalen ble bygget sammenliknet med Suezkanalen.
Helt fra 1903 til 1968 var Panama et konstitusjonelt demokrati styrt av næringsdrivende oligarker. Fra 1969 til 1978 hadde landet militærstyre. Panama fikk sivilt styre i 1978, og politiske partier ble igjen tillatt. En jordreform og liberal bankpolitikk gjorde landet til et finanssentrum i regionen. I 1984 ble Manuel Noriega hærsjef og Panamas reelle leder. Han ble øverstkommanderende for hæren i 1983, og avsatte Panamas president i 1988. Diktatoren Noriega hadde vært nær alliert av USA gjennom hele 1980-tallet. Da han ved omfattende valgfusk fikk makten, ble han av USA rost for å fremme demokratiet.
Forut for presidentvalget i 1989 lanserte Noriega sin egen kandidat, som imidlertid tapte valget. Etter åpenlyst valgfusk kombinert med fysisk vold mot opposisjonskandidatene erklærte Noriega seg likevel som valgets vinner, men hans steile holdning førte til USAs invasjon i desember 1989, den såkalte «Operation Just Cause». Dette var den største militæroperasjonen USA gjennomførte siden Vietnamkrigen. Flere hundre panamanske sivile ble drept, og deler av Panama by tilintetgjort. Ambulansesjåfører kalte det Little Hiroshima.
Et viktig bakteppe var også at Noriega ikke lenger var en like pålitelig samarbeidspartner for USA, blant annet i spørsmål om Nicaragua, og USA sendte soldater til landet. Invasjonen ble fordømt av FNs generalforsamling som et åpenbart brudd på internasjonal lov, nasjonal suverenitet og uavhengighet. Noriega ble arrestert, fløyet til USA og anklaget for narkotikaforbrytelser. I 1992 ble han dømt til 40 års fengsel i USA for hvitvasking av narkotikapenger, kokainproduksjon, kokainsmugling og medvirkning til drap. Panama fremmet krav om utlevering i 1999.
Etter endt soning i USA ble Noriega i 2010 utlevert til Frankrike, der han ble dømt for hvitvasking av narkotikapenger. I 2011 ble han utlevert til Panama, der han var dømt in absentia til 60 års fengsel for drap på politiske motstandere. Noriega døde på et sykehus i Panama by 29. mai 2017.
Panama er i dag både et skatteparadis og en kulturell smeltedigel. Landet har mange jøder som emigrerte fra Spania, mange av dem er med i mektige næringslivsgrupper, og to av presidentene har jødisk bakgrunn. Presidenten i Panama i 2012, milliardæren Ricardo Martinelli, er en ihuga Israelvenn. Etter avtale med Israels diamantbørs ble Panamas diamantbørs Latin-Amerikas sentrum for diamanthandel. Martinelli kjøpte også overvåkingsutstyr fra Israel. Etter korrupsjonsanklager ble han arrestert i USA, men frikjent i 2018, og han returnerte til Panama. José Raúl Mulino Quintero stilte som kandidat ved presidentvalget i 2024 og vant med 34 prosent av stemmene.
Etter at Trump igjen kom til makten i USA, har amerikanerne søkt å få bedre kontroll med kanalsonen. USAs forsvarsminister Pete Hegseth kom mandag 7. april 2025 til Panama på det første offisielle besøket etter Trump hadde uttalt at han ville overta Panamakanalen. I løpet av besøket traff Hegseth tjenestemenn fra Panama og forsvarsrepresentanter fra andre land som deltok på en sikkerhetskonferanse i Panama by. Status i 2025 var at USA presset på for at amerikanske militære fartøy skulle få prioritet og slippe avgift ved passering av kanalen, noe Panama-kanalens myndigheter bestred at innebar endrede avgiftsregler.
Stormakten Brasil
På slutten av 1600-tallet fant kolonimakten Portugal gull i fjellene i et område som kom til å bli hetende Minas Gerais – de store gruvene. Midt på 1700-tallet ble halvparten av alt gull i verden produsert her, og gull overtok i noen tiår plassen som Brasils viktigste eksportvare, fram til en kraftig tilbakegang midt på 1700-tallet. I gruvene var afrikanske slaver arbeidskraften.
Franske tropper okkuperte Portugal i 1807, og den portugisiske kongefamilien rømte til Brasil med 10 000 mann. Prins João etablerte et kongelig portugisisk styre med base i Rio de Janeiro. Brasil løsrev seg fra kolonimakten Portugal i 1822. João returnerte til Portugal, og sønnen Pedro ble utnevnt til keiser. I perioden fra 1823 til 1889 var landet et selvstendig keiserrike. Fra midten av århundret ble kaffe den dominerende næringen og kaffeprodusentene den ledende politiske eliten, men økonomien var fremdeles basert på slaveri. Først i 1888 ble slaveriet opphevet, og året etter ble landet erklært republikk. Brasil er det eneste landet i Latin-Amerika med portugisisk som nasjonalspråk.
Republikken Brasil er i dag det største landet i Sør-Amerika med omkring 220 millioner innbyggere. Det grenser til ni av de elleve andre statene på det søramerikanske kontinentet: Uruguay, Argentina og Paraguay i sørvest, Bolivia og Peru i vest og Colombia i nordvest, og i nord ligger Venezuela, Guyana og Surinam samt det franske territoriet Fransk Guyana.
Brasils geografi er mangfoldig. Amazonas, verdens største regnskog i gressdekte pampassletter i sør, store våtmarksområder i vest og høysletter i de sentrale områdene. En sjettedel av regnskogen i Amazonas er forsvunnet på grunn av hogst og soyadyrking på store plantasjer. I brasiliansk Amazonas bor det 25 millioner mennesker.
Brasil har en 7367 km lang kystlinje mot Atlanterhavet. Det er i kystområdene, bortsett fra hovedstaden Brasilia (fem millioner), vi finner de største byene: São Paulo (22 millioner), Rio de Janeiro (13 millioner), Belo Horizonte (6 millioner), Recife (4,2 millioner) og Porto Alegre (4,2 millioner). 87,3 prosent av befolkningen bodde i byer i 2021.
Brasils befolkning er fargerik. Den består av landets urfolk (0,4 prosent), etterkommere av innvandrere fra Europa, Midtøsten og Asia samt etterkommere av slaver fra Afrika. Fram til 1930 var det økende innvandring fra Europa. Omtrent halvparten av befolkningen er i dag av europeisk herkomst, den andre halvparten har afrikansk eller blandet bakgrunn. De snakker mer enn 180 språk og representerer på denne måten brorparten av Brasils kulturelle mangfold.
Brasil gjennomgikk en revolusjon under diktatoren Getúlio Vargas, som dominerte det politiske livet fra 1930 til 1954 og som gjennomførte en rekke reformer. Motstanderne var ikke minst de store jordeierne og hæren. Etter at han ble valgt til president på nytt i 1950, sto landet i en økonomisk krise. Jordbruket stagnerte, og mengder av mennesker flyttet fra fattigslige kår på landsbygda til ny fattigdom i byene. Etter krisen begikk Vargas selvmord i 1954.
I 1955 ble sosialdemokraten Juscelino Kubitschek valgt til president. Han satset på omfattende industrialisering og modernisering. Det var høy økonomisk vekst, men løftet om 50 års utvikling på fem år ga en rekke bivirkninger som høy utenlandsgjeld og galopperende inflasjon. 1961 kom den venstreorienterte populisten og advokaten Jânio Quadros til makten. Regjeringen hans satset på å bringe inflasjonen raskt under kontroll og redusere byråkratiet. Presidenten lovet «hederlighet» og sosial rettferdighet. I utenrikspolitikken knyttet han sterke bånd til Østblokken og Cuba samt til frigjorte tidligere kolonier i Afrika.
Kuppet kom tre år senere. En USA-støttet junta kom til makten i 1964 med mål om å åpne landet for utenlandske investeringer, helt i tråd med Chicago-skolens anbefalinger. En liten elite hadde slått seg opp på eksport av sukker, kaffe, storfekjøtt og mineraler og kjempet for kontroll over økonomien sammen med utenlandske partnere, mens store deler av befolkningen måtte slåss om smulene. Folkelig mobilisering for å endre de sosiale og økonomiske strukturene møtte motstand og førte nye diktatoriske og undertrykkende militærregimer til makten, støttet av USA.
Demokratiet ble avviklet og alle borgerlige rettigheter avskaffet, og tortur som avskrekking ble systematisert. Militærdiktaturet leverte en periode merkbar økonomisk vekst, men denne gagnet først og fremst de som hadde mest fra før, og etterlot seg en nasjonal økonomi hjemsøkt av hyperinflasjon og rovdrift på verdens største regnskog i Amazonas.
Forskjellen i levestandard mellom øvre middelklasse og den øvrige befolkningen var grell. Fordelingen av jord og annen eiendom var sosialt skjevere enn noen gang. Den tilflyttede fattige befolkningen i de raskt voksende byene opplevde svært prekære bolig-, sanitær- og transportforhold samt mangelfullt helse- og utdanningsvesen. Urfolkene var truet av utryddelse.
Veksten, som hovedsakelig de rikeste nøt godt av, var i høy grad basert på lånte penger. Resultatet ble en økonomisk krasjlanding, og Brasil gikk inn på 1980-tallet med verdens høyeste utenlandsgjeld og skyhøy inflasjon. Sviktende økonomi og stadig mer folkelig motstand førte til at de militære fra slutten av 1970-tallet satte i gang en gradvis tilbakeføring til demokratiet, og i 1985 ga de fra seg makten til en sivil president. Ikke før i 1994 klarte Brasil å få kontroll på hyperinflasjonen, som kunne nå mange tusen prosent i året. Arkitekten bak økonomiplanen Plano Real var Fernando Henrique Cardoso fra det sosialdemokratiske partiet PSDB. Han ble så populær at han vant presidentvalget samme år og ble gjenvalgt i 1998.
I 2002 ble Luiz Inácio Lula da Silva fra Partido dos Trabalhadores (arbeidernes parti) valgt til ny president som den første representanten for arbeiderklassen noensinne. Under Lulas styre kom fordeling og fattigdomsreduksjon øverst på den politiske agendaen, og resultatene for de fattigste fikk ham gjenvalgt i 2006.
Lulas håndplukkede etterfølger, partifellen Dilma Rousseff, vant valget i 2010. Rousseff ble Brasils første kvinnelige president, og hun ble gjenvalgt i oktober 2014. Men visepresident Michel Temer og hans parti PMDB vendte seg mot henne i 2015. Temer og PMDB allierte seg med høyreopposisjonen i nasjonalforsamlingen, som satte i gang en riksrettssak mot Rousseff i november 2015. Den 31. august 2016 ble Rousseff avsatt og erstattet av Temer.
I 2018 vant høyrepopulisten Jair Bolsonaro presidentvalget. Den nye regjeringen tok straks initiativ til en rekke innstrammingstiltak og næringslivsvennlige reformer som møtte stor folkelig motstand, og i 2022 ble Lula igjen valgt til president. Han er en viktig leder i det globale sør og i Latin-Amerika42 og arbeider for en balanse mellom utvikling, miljø og demokrati, uavhengig av både USA, Kina og Russland. I 2024 hadde Brasil ledelsen under G20-møtene.
Forkortelsen BRICS (Brasil, Russland, India, Kina og Sør-Afrika), ble først brukt i 2001 av den britiske økonomen Jim O’Neill i en artikkel publisert av investeringsbanken Goldman Sachs. Hypotesen var at statenes raske vekst kunne gjøre dem til økonomiske stormakter. Landene ville få stor innflytelse både hver for seg og samlet. Lula ønsker både en FN-reform, en økonomisk politikk mot fattigdom og klimaendringer og en global minsteskatt for milliardærer. Ikke minst er Trump misfornøyd med BRICS-gruppen og har kunngjort en tilleggsstoll for alle land som inngår en eller annen form for samarbeid med BRICS-landene.
Ikke uventet forsvarer Trump tidligere president Bolsonaro, som i 2022 forsøkte seg på et kupp i Brasil, inspirert av stormingen av Kongressen i USA. Få dager etter Lulas innsettelse stormet Bolsonaro-tilhengere landets nasjonalforsamling og flere andre regjeringsbygg i det politiet mener var et kuppforsøk. Bolsonaro anklages for å ha vært delaktig i en plan for å beholde makten etter at han tapte presidentvalget i 2022.
Det føderale politiet i Brasil leverte en 884 sider lang rapport til riksadvokaten som beskrev kuppforsøket hans i detalj. Bolsonaro ville så tvil om valgsystemet blant befolkningen, utarbeide et dekret for å gi planen et skinn av lovlighet, legge press på militære toppledere for å få dem med på planen og oppildne til opptøyer i hovedstaden, og tilhengere stormet presidentpalasset, kongressen og høyesterett i Brasilia. Bolsonaro skal også ha hatt kjennskap til en plan om å forgifte Lula. Brasils høyesterett dømte i november 2025 Bolsonaro til 27 års fengsel for å planlegge et statskupp som innebar å drepe presidenten og visepresidenten etter å ha tapt valget i 2023.
Trump kaller ikke uventet også dette en heksejakt. I juli 2025 kunngjorde Trump – heller ikke overraskende – at Brasil fra 1. august skulle betale 50 prosent toll på varer til USA. Men i november 2025 signerte Donald Trump en presidentordre for å fjerne enkelte tollsatser på noen importerte landbruksprodukter fra Brasil.
Ecuador: narkotika og voldsspiral
Landet har hele 18 millioner innbyggere og 15 ulike nasjonaliteter, 18 urfolk og 15 opprinnelige språk. Hovedstad er Quito, med nesten tre millioner innbyggere. I vest ligger kystområdet La Costa, i øst El Oriente, et lavtliggende område dekket av Amazonas-regnskogen. Galápagosøyene er dessuten en del av Ecuador. Høylandet ligger på omkring 2500 meter over havet, strekker seg gjennom landet fra nord til sør og består av fjellkjeder med noen av verdens høyeste fjelltopper. Mange av fjellene her er delvis aktive vulkaner helt opp til 6000 moh. Blant disse er Chimborazo, som med sine 6310 moh. er det høyeste fjellet i Ecuador. Kystområdet er fruktbart og varmt fordi det ligger lavt.
Disse ulike regionene har betydelige klimatiske forskjeller. Amazonas er kjent for det største artsmangfoldet i verden, og i de tropiske regnskogsområdene i Ecuador finnes det betydelige olje- og mineralforekomster. Både artsmangfold, naturen, miljøet og flere urfolk er truet av oljeproduksjon og gruvedrift.
Tidlig på 1800-tallet startet en uavhengighetskamp mot den spanske kolonimakten. Ecuador løsrev seg i 1822, da som en del av Stor-Colombia, men i 1830 ble Ecuador selvstendig. Etter uavhengigheten var landet i stadige grensekonflikter med nabolandet Peru, fram til en endelig fredsavtale så sent som i 1998.
Ecuador har gjennom hele 1900-tallet og fram til i dag vært avhengig av ett eksportprodukt av gangen: kakao på 1920-tallet, kaffe på 1930-tallet, bananer på 1940-tallet. Avhengigheten av ett produkt fører til at økonomien blir svært utsatt for prisfall, noe som med jevne mellomrom fører til turbulente økonomiske og sosiale forhold. Ecuador opplevde da også flere militærkupp og økonomiske kriser i løpet av 1900-tallet. Under president Galo Plaza opplevde landet stabil økonomisk utvikling fra 1948 til 1952.
Etter Plaza ble den gamle toppolitikeren og juristen Velasco Ibarra valgt til Ecuadors president fra 1952 til 1956. Velasco hadde ingen klar politisk ideologi, men sterk appell til brede lag av befolkningen. Presidenten ga alltid løfter om bedre kår, uten at dette hadde stor innvirkning på politikken hans når han endelig satt med makten. Velasco var først og fremst kjent for sin veltalenhet og sine fengslende taler til folket.
Tidlig på 1970-tallet trådte landet inn i oljealderen, og grunnlaget for en velferdsstat kunne dermed bli lagt. Oljereservene ble delvis nasjonalisert gjennom opprettelsen av et statlig oljeselskap. Fra 1972 til 1976 ble inntekter fra oljeproduksjonen blant annet omsatt i utbygging av offentlige helse- og utdanningsinstitusjoner, og landsdekkende infrastruktur.
I Ecuador har politiske eliter fra høylandet og kysten stått mot hverandre. Konservative og liberale politiske grupper har rivalisert om presidentmakten. De to politiske sentrene i Ecuador er kystbyen Guayaquil og landets hovedstad Quito, som ligger i den andinske cordilleraen i høylandet. De to motpolenes dominans over rikspolitikken ble utfordret på 1990-tallet, ikke minst som følge av et sterk urfolksengasjement som bidro til å reformulere den politiske dagsorden. Sosiale bevegelser har tradisjonelt hatt stor legitimitet, som fagforeninger, urfolksbevegelser og urbane borgerbevegelser.
General Rodriguez Lara kom til makten gjennom et militærkupp i 1972. Han var opptatt av offentlig sosial velferd og gjennomførte blant annet en jordreform som førte til omfattende refordeling av jord og til en gradvis utradering av den jordeiende elitens økonomiske dominans.
Laras styre fikk en turbulent avslutning da landet ble utsatt for to militære statskupp satt i scene av politiske konservative miljøer. Det første, i august 1975, mislyktes, mens det andre, ledet av Alfredo Poveda, førte til regjeringens avgang i januar 1976. Povedas militærregime beholdt makten i tre og et halvt år før det igjen ble åpnet for demokratiske valg.
Siden 1979 har landet hatt sivilt styre, men vært preget av perioder med politisk ustabilitet. Regime- og presidentskiftene har vært hyppige. Valget i 1979 ble vunnet av den unge kristendemokraten Jaime Roldós Aguilera, som skapte folkelige forhåpninger om en demokratiseringsprosess. Roldós opprettet straks diplomatiske forbindelser med Cuba og Kina og ble en populær talsmann for de fattige.
I 1980–1981 blusset stridighetene mellom Ecuador og Peru opp igjen på grunn av oljeforekomstene i Amazonas. I mai 1981 omkom Roldós i en flystyrt med et privatfly sammen med blant andre kona og landets forsvarsminister. Det har vært spekulasjoner rundt Roldós’ død. Den offisielle versjonen er at flystyrten var en ulykke, men andre har hevdet at det var en sabotasje utført av CIA eller noen av hans politiske motstandere.
Visepresidenten Osvaldo Hurtado Larrea overtok styringen i landet fra 1981 til 1984. Han vokste opp i beskjedne kår i en liten by i Andesfjellene, og gjorde karriere som advokat, akademiker og politiker. Under studier ved det katolske universitetet i 1960-årene ble Hurtado studentleder. Senere underviste han i politisk sosiologi ved universitetet i New Mexico. I 1977 redigerte han en bok som fikk stor innflytelse på ecuadoriansk politikk. Sammen med progressive katolikker og intellektuelle gikk han med i en kristendemokratisk bevegelse som var sterkt kritisk til kapitalistisk utnyttelse av landet.
Fram mot tusenårsskiftet gikk Ecuador fra å være et av Latin-Amerikas fredeligste land til kontinentets mest voldelige. Økonomisk har landet gått gjennom både oppgangstider og alvorlige kriser, og de siste tiårene har den regionale narkotikaøkonomien ført landet inn i en voldsspiral. Den væpnede geriljagruppen Alfaro Vive Carajo var forankret i de store byene og gjennomførte en rekke aksjoner mot den politiske eliten for å rette kritisk lys på sosial ulikhet etter de mange politiske og økonomiske krisene helt siden i 1980-årene.
Før valget i 1984 forenet det liberale og det konservative partiet kreftene i Frente de Reconstrucción Nacional (FNR), som vant valget med den konservative teknokraten León Febres Cordero som president. Men regjeringskoalisjonen var i betydelig mindretall i nasjonalforsamlingen, noe som la store hindringer i veien for Febres’ politikk.
Febres gikk svært hardhendt fram i bekjempelsen både av Alfaro Vive Carajo og andre politiske opposisjonelle. Regjeringsperioden hans hadde klare autoritære trekk, grunnleggende menneskerettigheter ble tilsidesatt og grensene for demokratiske spilleregler utfordret. Tortur av politiske fanger og andre repressive virkemidler ble tatt i bruk.
I 1985 organiserte fagforeningene flere store streiker. I mars 1986 gjorde general Frank Vargas Pazos opprør i Guayaquil i protest mot korrupsjon i Febres’ regjering og for å unngå et militærkupp som var i emning under ledelse av forsvarsminister Luis Piñeiros og hærens øverstkommanderende, general Manuel Albuja. Febres’ parti tapte enda flere plasser i nasjonalforsamlingen ved valget 1986, men fortsatte som en betydelig svekket mindretallsregjering.
Sosialdemokraten Rodrigo Borja Cevallos vant presidentvalget i 1988 og overtok et konkursbo. Innstrammingene som regjeringen hans foretok, førte til omfattende streiker og protester. På tidlig 1990-tall møtte urfolksorganisasjonene forståelse og støtte fra Borjas sittende regjering. Etter lange forhandlinger oppnådde urfolkene anerkjennelse fra staten for at Ecuador består av en rekke urfolksnasjonaliteter med ulike språk og levemåter. I 1990 gikk urfolksorganisasjonen CONAIE i bresjen for omfattende protester og krav om anerkjennelse for tradisjoner og språk i et flerkulturelt ecuadoriansk fellesskap. Borjas regjering anerkjente formelt flere av kravene, men bare ubetydelige forandringer fant faktisk sted.
De vekslende regjeringene fra første halvdel av 1990-tallet innførte en rekke nyliberale økonomiske reformer som liberalisering av jordeierlovgivningen, nedbygging av arbeidsrettigheter og utstrakt privatisering av statlige bedrifter. Disse endringene innebar samtidig nedskjæringer i offentlige budsjetter, med betydelige kutt i vitale offentlige tjenester innen helse og utdanning, noe som rammet den fattige delen av befolkningen særlig hardt.
Valget i 1992 ble vunnet av en koalisjon av opposisjonspartier, og Sixto Durán Ballén ble president. Han startet en moderniseringspolitikk, ikke minst basert på privatisering av statlige bedrifter. Nye lover om jordbruksutvikling førte til ytterligere tilspissing i forholdet til urbefolkningen, ettersom jorda ifølge nye lover skulle tilfalle de som kunne gjøre den «mest produktiv».
På midten av 1990-tallet ble den nasjonale urfolksorganisasjonen knyttet til det nyopprettede politiske partiet Pachakutik. Hæren i allianse med ulike politiske samfunnsaktører, og med urfolksbevegelsen som viktig medspiller, sikret at Ecuador fremdeles opprettholdt et parlamentarisk demokratisk styresett.
Duráns regjering klarte å redusere inflasjonen, men til gjengjeld ble korrupsjon stadig mer omfattende. Regjeringen var svak og stod under konstant kritikk fra opposisjonen. I 1995 kom det til ny militær konflikt med Peru om et grenseområde som er rikt på olje, noe som i noen få, hektiske måneder vekket sterke nasjonale følelser. I 1996 overtok Abdalá Bucaram fra Partido Roldosista Ecuatoriano presidentvervet. Han måtte imidlertid gå av allerede i februar 1997. Etter bare seks måneders fartstid etterlot han seg den dypeste politiske krisen i Ecuador på 20 år, etter drastiske forsøk på å innføre liberale økonomiske reformer som rammet spesielt de fattige.
Valget i 1998 ble vunnet av Jamil Mahuad Witt fra Democracia Popular (DP), som oppnådde stor folkelige støtte i begynnelsen, blant annet ved å undertegne en fredsavtale med Perus president Alberto Fujimori. Men i oktober 1998 rammet orkanen Mitch store deler av Mellom-Amerika, ved siden av Ecuador ikke minst Honduras, Guatemala og Nicaragua. I månedene som fulgte, innførte for eksempel det honduranske parlamentet lover som privatiserte flyplasser, havner og motorveier. Det var også planer om å privatisere både det statlige telefonselskapet og strømselskapet, samt deler av vannforsyningen.
I siste halvdel av nittiårene utløste den økonomiske politikken den største økonomiske krisen i nyere ecuadoriansk historie. Nasjonalbanken begynte å trykke opp valuta for å holde den offentlige økonomien i gang, noe som var sterkt inflasjonsdrivende og raskt reduserte folks kjøpekraft. Jamal Mahuad vant valget i 1998, men i 1999 tiltok de økonomiske problemene, ikke minst hyperinflasjon, og Mahuads regjering ble gjenstand for omfattende protester. Allerede det kraftige fallet i oljeprisen året i forveien førte til rask nedgang i statsinntekter og gjorde det umulig for Ecuador å betjene utenlandsgjelden.
I mars 1999 var det klart at finanssektoren ikke stod til å reddes da 16 banker gikk konkurs samtidig. Mahuad-regjeringens respons på krisen har blitt stående som tidenes mest samfunnsfiendtlige politiske tiltak utført av en regjering i Ecuador. 8. mars 1999 erklærte Mahuad «bankferie» – en pause i alle former for finans- og valutatransaksjoner.
Alle sparekontoer ble frosset og mesteparten av midlene brukt til å redde noen av de konkursrammede bankene. Kunngjøringen satte et foreløpig punktum for en uke med protester mot president Mahuads vedtak om dollaren. For Ecuadors fattige, og dem er det mange av, ville innføringen av dollar betydd en dramatisk prisøkning.
Protestene toppet seg da indianere fra høylandet stormet Kongressen, støttet av opprørske militære. De forlangte president Mahuads avgang. Det ble proklamert en junta ledet av forsvarssjef Carlos Mendoza, en indianerleder og tidligere dommer. De militære fikk imidlertid snart kalde føtter, og da Mendoza gikk av, rykket visepresident Daniel Naboa opp og overtok presidentvervet.
Flere millioner ecuadorianere mistet alle sparepengene sine, og store deler av befolkningen ble stående uten arbeid. Etter at inflasjonen nådde 60 prosent, innførte styresmaktene likevel US-dollaren som offisiell valuta fra mars 2000. For Ecuadors mange fattige betød det betydelig reduksjon i kjøpekraft. Arbeidsmigrasjon til USA og Europa ble for mange eneste utvei, og i underkant av en million ecuadorianere forlot landet i søken etter jobb i årene som fulgte.
I tiårsperioden som fulgte fram til 2008 opplevde den ecuadorianske befolkningen sju ulike presidenter og stadige omskiftinger i det politiske landskapet. Fra 1998–2006 ble tre presidenter avsatt før perioden utløp etter ulike folkelige mobiliseringer og en økende skepsis til politikere i brede lag av befolkningen.
Venstreorienterte Lucio Gutiérrez vant presidentvalget i 2002, men etter omfattende maktmisbruk ble han i april 2005 tvunget til å gå av, og tidligere visepresident Alfredo Palacio tok over som president.
Presidentvalget i 2006 ble vunnet av Rafael Correa på et program for økt statlig kontroll over oljevirksomheten og en markert dreining bort fra USA og mot et sterkere regionalt samarbeid. Valget føyde Ecuador til den venstrebølgen som preget Latin-Amerika i denne perioden, og dreide landets økonomiske politikk i en såkalt «ny-ekstraktivistisk» retning. Målet var at staten i større grad kunne dra nytte av de store inntektene fra naturressursutnyttelse, samt å innføre progressiv skattlegging.
President Correa besluttet imidlertid at det var av nasjonal interesse å utvinne olje i det sårbare regnskogsområdet. Men i de nordlige delene av ecuadoriansk Amazonas ble det US-amerikanske oljeselskapet Chevron43 i 2012 dømt til å betale en erstatning på 9,51 milliarder dollar (nesten 59 milliarder kroner) for miljøskader i Amazonasområdet i Ecuador, blant annet for å ha etterlatt store mengder råolje og boreslam.
Rafael Correa ledet tre regjeringer i perioden 2007–2017. Han markerte seg tidlig som kritiker av den nyliberale økonomiske politikken. Ikke minst ville han bruke overskudd fra oljeutvinningen til offentlige investeringer og omfordeling. Skatteinntaket ble tredoblet på få år, og ga muligheter for en rekke sosiale reformer samt vannkraftutbygging og industripolitikk.
I 2007 inviterte Correa et bredt spekter av aktører fra sivilsamfunnet til å delta i utformingen av en ny grunnlov. Prosessen munnet i 2008 ut i en av de mest progressive grunnlovene vi har. Selv om Rafael Correa nå bor i eksil i Belgia, har han, den politiske bevegelsen hans og venstresidepartiet Alianza PAIS fortsatt så mye støtte i befolkningen at det oppfattes som en trussel i politiske miljøer som har hatt makten etter 2017.
Leniin Moreno, politikeren som overtok som statsoverhode i 2017, hadde vært visepresident i to av Correas regjeringer, men politikken hans tok likevel en vending mot høyre. Morenos regjering samarbeidet med konservative partier og politikere, og i 2019 undertegnet regjeringen en avtale med Det internasjonale pengefondet om et lån på 4,2 milliarder dollar. Som betingelse for det måtte den økonomiske politikken endres, ikke uventet måtte man bygge ned statsapparatet og redusere investeringer i offentlige tjenester. Arbeidslivet skulle dereguleres og legges til rette for private selskaper.
Denne nyliberale dreiningen etter 2017 utløste voldsomme demonstrasjoner mange steder i Ecuador i oktober 2019. De hadde bred folkelig tilslutning og ble ledet av CONAIE, landets nasjonale urfolksorganisasjon. I løpet av Morenos to og et halvt år lange regjeringsperiode økte protestene stadig mot en fortsatt nyliberal innretning av den økonomiske politikken. Folket i Ecuador har fattet viktige beslutninger om miljø og naturressursutvinning. I en regional folkeavstemning ble det besluttet å stoppe all mineralutvinning i Chocó Andino, et biosfærereservat som ligger i et område nordvest for hovedstaden Quito. I en nasjonal folkeavstemning i 2023 ble det flertall for å stoppe all videre oljeutvinning i Yasuni biosfærereservat i den nordøstre delen av landets Amazonasregnskog.
Guillermo Alberto Santiago Lasso Mendoza overtok som Ecuadors president i mai 2021. Uroen fortsatte, og kulminerte i juni 2022 med krav om å få presidenten avsatt. Mendoza fikk støtte fra et knapt flertall mot et mistillitsforslag i nasjonalforsamlingen, men fikk ikke stoppet riksrettssaken som ble åpnet mot ham i mars året etter. Her ble han dømt for innblanding i en større narkotikarelatert korrupsjonsskandale.
Mendoza var presset fra mange hold, og valgte i denne situasjonen å ta i bruk virkemiddelet muerta cruzada i den ecuadorianske grunnloven. Det vil si at presidenten kan oppløse nasjonalforsamlingen og samtidig avsette seg selv i en prekær politisk krisesituasjon. I mai 2023 ga grunnlovsdomstolen presidenten medhold i at denne bestemmelsen kunne tas i bruk, og visepresident Gustavo Noboa vant det påfølgende valget i 2024 med 56 prosent av stemmene. I begynnelsen av Noboas regjeringstid ble han kritisert for å mangle en strategi for å hindre landet i å bli en narkostat, og for å reagere for langsomt på den eskalerende volden i landet. Men 9. januar 2024 erklærte regjeringen 60 dagers intern unntakstilstand i landet. Helt siden Noboa tiltrådte som Ecuadors president har han vært bestemt på å bekjempe den voksende bølgen av narkotikarelatert vold. Han har blant annet uttalt at han ikke vil la seg true av eller forhandle med det han omtaler som narkotikaterrorister. Ulike kriminelle grupper skulle «nøytraliseres». Situasjonen i landet blir i dag beskrevet som en intern væpnet konflikt.
Gatene i flere byer har nærmest vært tømt for folk. På tvers av landet har skoler holdt stengt, likeså de fleste kontorer og bedrifter. Butikkene som fremdeles holder åpent i storbyene, har private vakter som kontrollerer hvem som slipper inn i lokalene. Samtidig patruljeres gatene i hovedstaden av et hundretalls soldater i tillegg til stridsvogner.
På få år har bildet av Ecuador endret seg drastisk. Fra å bli ansett som en fredelig øy mellom Peru og Colombia, verdens to største kokainprodusenter, regnes landet nå som det mest utrygge i Latin-Amerika, ikke minst fordi Ecuador de siste årene har blitt stadig mer integrert i den regionale narkotikaøkonomien. I årene med koronapandemi var det vanskelig å få transportert kokain ut av Peru og Colombia, og store mengder hopet seg opp i Ecuador. Som følge av det gikk landet fra å være et transittland til å bli et land for oppbevaring av kokain. Nye aktører, colombianske, mexicanske og albanske narkotikakarteller i samarbeid med kriminelle gjenger, kjemper i dag om kontrollen over distribusjon og over de enorme verdiene i narkotikavirksomheten. Situasjonen har utløst en voldsspiral i hele samfunnet.
Forholdet mellom de kriminelle narkotikakartellene står her sentralt. I en tid med nedbygging av offentlige velferdsordninger, økonomisk nedgang og reduserte muligheter i arbeidsmarkedet har det vist seg enkelt å rekruttere medlemmer fra den fattige delen av befolkningen. De nye mulighetene den uformelle narkotikaøkonomien byr på, er fristende for folk med få ressurser og magre framtidsutsikter.
Kriminelle gjenger, mange av dem med fotfeste i kystprovinsene, har gjennom samarbeid med kartellene styrket seg og fått utstrakt tilgang til tunge våpen. Av den grunn er de også blitt farligere og har fått mye større innflytelse i offentlig sektor, kanskje særlig innenfor toll- og fengselsvesenet.
I ecuadorianske fengsler har fanger knyttet til gjenger kunnet koordinere operasjoner og aksjoner. Gjennom en reform i 2021 ble fengslene overtatt av politiet, som i etterforskningen også har inngått samarbeid med innsatte. Eterretningsinformasjon byttes mot privilegier av ulike slag. I tollvesenet bestikkes funksjonærer som kan legge til rette for illegal transport av kokain ut av landet.
Narkotikaøkonomien hvitvasker også penger. Selv folk uten tidligere befatning med kriminell virksomhet får tilbud om svært gunstige lån. Det kan være fristende å takke ja til slike muligheter for å realisere en forretningsidé eller starte opp med en liten bedrift. Innenfor jordbrukssektoren benytter mange små jordeiere i den nordlige delen av Andesfjellene seg av irregulære låneordninger for å investere i roseproduksjon. Blomsterproduksjon er for eksempel kapitalintensivt. Med «narkolån» kan folk som tidligere var arbeidskraft på rosefarmer, slå seg opp som produsenter. Problemet er likevel at folk ved slike lån blir vevd inn i avhengighetsrelasjoner til aktører innenfor kokain- økonomien.
Narkorelatert vold setter nye rammer for dagligliv og samhandling. Mye vold utføres i oppgjør og konflikter mellom gjenger, og i fengslene har gjengrelatert vold hatt en eksplosiv økning. Folk blir også oftere utsatt for tilfeldig aggresjon, angrep og drap fordi de er på feil sted eller ute på feil tid av døgnet. I første halvdel av 2023 kom det en bølge av målrettede drap på politikere utført av kriminelle gjenger.
Denne bølgen kulminerte med drapet på journalisten, politikeren og presidentkandidaten Fernando Villavicencio i august 2023. Presidentkandidaten i Ecuadors til nå siste valg ble skutt og drept på vei ut fra et valgkampmøte i Quito. I januar 2024 ble TV-kanalen TC Televisión angrepet under en direktesending av medlemmer av en kriminell gjeng, og flere ansatte ble holdt som gisler i en kortere periode. En sentral etterforsker av flere narkorelaterte korrupsjonssaker innenfor rettsvesenet, statsadvokat César Suárez, ble samme måned drept i et angrep på vei til en rettssak.
Forfatningsdomstolen avgjorde 22. januar 2024 at den femårige avtalen mellom Ecuador og USA om militært samarbeid ikke krever godkjenning fra nasjonalforsamlingen. Samarbeidsavtalen dekker ulike områder, blant annet en investering på 93,4 millioner dollar til overføring fra USA av militært utstyr, humanitær bistand og katastroferespons, samt profesjonell militær utdanning.
Den økonomiske veksten har likevel vært høy de siste årene, og det er investert store midler i infrastruktur. Ved siden av EU er USA det største eksportlandet, ikke minst av olje. Fremdeles utgjør eksport av olje mer enn 50 prosent av eksporten, og styrking av det statlige oljeselskapet har ført til at Ecuador sitter igjen med en langt større andel av oljeinntektene enn tidligere.
Kinas innflytelse er økende, som i mange andre land i regionen. Mange nasjonale reformer har vært mulig å gjennomføre takket være internasjonal finansiering fra Kina, samtidig som Kina har fått lukra-tive kontrakter på så ulike felt som olje og energi, gruvedrift, infrastruktur og tjenester i helsesektoren.
Forholdet til USA har i flere perioder vært turbulent. Avtalen om den amerikanske militærbasen i Manta ble ikke fornyet i 2009, og USAIDs kontorer ble stengt i 2013. Oljeeksporten går i stor grad til USA, og i kampen mot narkotika er Ecuador transittland for narkotika, særlig fra Colombia og Peru. US-amerikanske tjenestepersoner ved ambassaden i Quito er gjentatte ganger blitt utvist fra landet, og Ecuadors beskyttelse av Julian Assange og Edward Snowdon mot utlevering til USA skapte også turbulens.44 Fattigdommen er sterkt redusert de siste årene, men det er fremdeles store økonomiske ulikheter mellom rike og fattige. Flere flyktninger fra nabolandene gjør at landet fortsatt sliter både med menneskesmugling og høy kriminalitet. Mange barn lider av underernæring. Manglende tilgang på rent vann utgjør også en helserisiko for deler av befolkningen.
Venezuela: oljestat i vanskeligheter
Venezuela har per i dag 28 millioner innbyggere. På begynnelsen av 1900-tallet var landet Latin-Amerikas viktigste oljenasjon. Landet hadde vært spansk koloni helt siden 1500-tallet og eksporterte sukker, tobakk og kakao. Handelen var imidlertid i hovedsak kontrollert av franske, britiske og nederlandske handelskompanier inntil Spania innførte monopol på handelen tidlig på 1700-tallet.
Under Napoleonskrigene ble Venezuela proklamert selvstendig i 1811, og i 1819 ble landet en del av Stor-Colombia. Frigjøringshelten Simon Bolívar hadde ambisjoner om å gjøre hele Sør-Amerika til én samlet og selvstendig nasjon. Han var først og fremst en militær leder som stod i spissen for mange avgjørende militære seire på veien mot uavhengighet i Sør-Amerika. Bolívar hadde også klare ideer for tiden etter oppnådd uavhengighet. Etter 15 år med mange militære seire og tilbakeslag erklærte han hele Sør-Amerika uavhengig av spansk styre i 1824. Men prosjektet om søramerikansk enhet smuldret. Bolivar ble syk og døde som en fattig mann i 1830.
I 1829 ble landet en uavhengig republikk. Venezuela betyr lille Venezia, et navn den spanske sjøfareren Alonso de Ojeda ga nordkysten av Sør-Amerika da han i 1499 la merke til urfolkenes pålebygninger i Lago de Maracaibo.
I 1899 tok general Cipriano Castro makten ved et kupp og innledet en periode på 36 år med militærdiktatur og økonomisk vanstyre. Konflikter med utenlandske selskaper førte til sjøblokade av Venezuela i 1902, og nederlandske angrep på marinen i 1908.
Årsaken til konflikten var at Venezuelas president Castro gjennomførte en økonomisk blokade av den nederlandske øya Curaçao. Begrunnelsen var at øya var vert for politiske flyktninger fra Venezuela. Venezuela utviste den nederlandske ambassadøren, mens Nederland sendte tre krigsskip som skulle avskjære ethvert skip som seilte under det venezuelanske flagget. Med sin suverene marineoverlegenhet innførte nederlenderne blokade av havnene i Venezuela. Noen dager senere drog presidenten til Berlin for å bli operert for en nyresykdom. I hans fravær tok visepresident Juan Vicente Gómez, med støtte fra den amerikanske marinen, makten i Caracas, og 19. desember 1908 utropte han seg til president og satte en stopper for konflikten med Nederland. Gomez styrte landet fram til sin død i 1935. Under hans styre fikk US-amerikanske, britiske og nederlandske selskaper omfattende konsesjoner.
Politikeren Romulo Betancourt grunnla venstrepartiet Acción Demokratia i 1941. Han står igjen som en av 1900-tallets viktigste politiske figurer i Venezuela. Under andre verdenskrig tjente Venezuela godt på levere olje til USA. I 1945 kom venstrepartiet til makten med mål om å gjøre landet til en velferdsstat. Oljeselskapene ble hardere beskattet, og en jordreform skulle gjennomføres.
Men bare tre år etter tok de militære makten, støttet av jordeiere og oljeinteresser, der US-amerikanerne satt med 65 prosent av oljeindustrien, og i 1948 ble det gjennomført enda et statskupp. Under militærregimet som fulgte, gikk Betancourt i landflyktighet, men vendte tilbake som president i 1958 da general Marcos Pérez Jiménez ble styrtet ved en generalstreik og et kupp fra radikale marineoffiserer, og generalen måtte rømme landet.
Betancourt hadde et omfattende reformprogram, blant annet jordreformer. Men utviklingen førte til kapitalflukt, økende arbeidsløshet og manglende økonomisk vekst. Regjeringen våget heller ikke å utfordre de store oljeselskapene. I presidentperioden 1959–1964 posisjonerte Betancourt seg som reformorientert, men anti-kommunistisk. Det bidro til dype splittelser på venstresiden i Venezuela, som til da hadde vært preget av tett samarbeid under kampen mot militærdiktaturene i første halvdel av 1900-tallet.
Etter at militæret trakk seg ut av politikken i 1958, inngikk de to sentrumspartiene Acción Democrática og COPEI, Venezuelas kristelige folkeparti, en pakt som skulle sikre at ingen andre partier slapp til. Få måneder før valget i 1958 hadde AD og COPEI inngått en den såkalte Puntofijo-pakten. Avtalen sikret at de to partiene skulle samarbeide politisk samtidig som de byttet på regjeringsmakten og hindret andre politiske strømninger, ikke minst kommunistene, i å oppnå politisk makt. Dette politiske hegemoniet skulle komme til å vare i 40 år.
Helt fram til begynnelsen av 1980-årene førte dette til en relativt stabil og nasjonalistisk utvikling med god hjelp av oljeinntektene, samtidig som politisk dissens ble kraftig undertrykt og de sosioøkonomiske ulikhetene var store. I 1960-årene var flere geriljagrupper aktive, men disse ble slått hardt ned på av myndighetene.
I denne perioden, som varte helt fram til valget i 1998, var «forsvinninger» av opposisjonelle vanlig i Venezuela. I Caracazo-massakren i 1989 gikk politi og militære til angrep på demonstranter som krevde stans i nyliberalistiske reformer innført under president Carlos Andrés Pérez fra sentrum-venstrepartiet Acción Democrática. Pérez styrte landet i to perioder: 1974–1979 og 1989–1993.
Under Pérez’ første presidentperiode gjennomgikk landet en oljeboom, og han satte i gang den omfattende og kostbare reformprosessen Gran Venezuela (Stor-Venezuela). Det ble satset på omfattende offentlige investeringer, økt forbruk og statlige oppkjøp av sentral industri. Venezuelas oljeindustri ble også nasjonalisert. Reformprosjektet førte imidlertid til høy utenlandsgjeld og eskalerende korrupsjon. Det kom til regelrette opprør, som kulminerte i at hæren drepte omkring 3000 demonstranter under protester mot økonomiske reformer.
I Pérez’ andre periode forsøkte frigjøringsbevegelsen MBR200 å ta makten i landet i 1992. Bevegelsen hadde Venezuelas frigjøringshelt Simón Bolívar45 som sitt symbol og mobiliserte mot korrupsjonen under regimet til Pérez. Hugo Chávez, som stod bak et mislykket militærkupp mot den folkevalgte sosialdemokratiske president Pérez i 1992, ble valgt til president i 1998 med en oppslutning på 80 prosent.
Et av de viktigste kravene fra Chávez’ politiske bevegelse var å få slutt på Punto Fijo-regimet. Da han kom til makten, lå den venezuelanske økonomien med brukket rygg som følge av internasjonale økonomiske konjunkturer, fallende oljepriser, korrupsjon og en feilslått økonomisk politikk. Chávez’ politiske reformer og de historisk høye oljeprisene på 2000-tallet ga økonomien et løft.
Regjeringens ambisjon var å reversere privatiseringen av nasjonale virksomheter som ble gjennomført på 1980- og 1990-tallet. Det ble foretatt en rekke statlige oppkjøp både av elektrisk kraft- og televirksomhet og utenlandske storbanker i Venezuela. Regjeringen tok også kontroll over det statlige oljeselskapet PDVSA i 2003, og reforhandlet avtaler med utenlandske oljeselskaper, deriblant Statoil.
Chávez-regjeringen satset ressurser på fattigdomsbekjempelse og reduksjon av sosial ulikhet, ikke minst ved sosial boligbygging, pensjonsreformer og tilgang til universitetsutdannelse for bredere lag av folket. I 2003 ble en rekke sosiale programmer lansert, blant annet innen primærhelsetjeneste, matdistribusjon, utdanningsprogram, samt innen idrett og kultur. I 2003 inngikk Cuba og Venezuela en avtale som brakte 30 000 cubanske leger til Venezuela i bytte mot olje. I 2006 ble Venezuela tatt opp som fullverdig medlem i den søramerikanske frihandelsorganisasjonen Mercosur. Venezuela inngikk også en rekke samarbeidsavtaler utenfor Latin-Amerika, deriblant innenfor teknologi- og jordbruksutvikling, oljesalg og våpenkjøp, med land som Iran, Belarus og Russland.
Sosiale bevegelser med røtter i de fattigste delene av befolkningen ble kraftig styrket under Chávez. Mange deltok i de sosiale programmene, og fra 2006 i nyopprettede statsfinansierte organer for lokalt drevne kommuneråd. Et kontroversielt tiltak var ekspropriering og redistribusjon av jord som lå brakk, samt tvunget oppkjøp av sentrale bedrifter innen tungindustrien. På landsbygda ble jorda overført til lokale småbønder, noe som møtte stor motstand fra mektige jordeiere og støttespillerne deres. I Chávez-æraen ble det avholdt 15 valg og folkeavstemninger, deriblant om en ny grunnlov vedtatt i 1999 etter en omfattende prosess der folket ble konsultert. Chávez vant presidentvalget fire ganger med god margin i 1998, 2000, 2006 og 2012. I desember 2005 stemte imidlertid kun omkring 20 prosent av de stemmeberettigede i Venezuela ved valget til ny nasjonalforsamling. Opposisjonen i landet boikottet valget som følge av stor mistillit til måten tidligere valg hadde foregått på. Det førte til at Chávez’ parti Movimiento Quinta República (MVR) – Bevegelsen for den femte republikk, og de partiene som støttet ham – fikk samtlige plasser i nasjonalforsamlingen La Asamblea.
Chávez vant på ny presidentvalget i desember 2006 foran Manuel Rosales, som ønsket å bedre Venezuelas forhold til USA. Seieren bekymret USA, ikke minst ettersom Chávez ga uttrykk for at han skulle selge mer olje til Kina og mindre til USA i framtiden.
Men utviklingen etter at Chávez overtok makten, ble stadig mer preget av autoritært styresett, undergraving av demokratiske institusjoner og rettsvesen, konsentrasjon av all makt på presidentens hender samt forfølgelse av opposisjonelle og frie medier.
I februar 2007 ble «La Ley Habilitante» banket igjennom. Dette ikke ukjente autoritære trekket betød at nasjonalforsamlingen ga fra seg all makt til Chávez i 18 måneder innenfor en rekke bestemte lovområder.46 Denne typen fullmakter er vanlige i land med presidentbasert demokrati og har blitt brukt blant annet i USA og i Peru, hvor Alan García nylig fikk utvidede fullmakter innenfor ni spesifiserte områder. President Trump i USA har som kjent brukt slike fullmakter hemningsløst etter at han kom til makten igjen i 2024.
Som i andre latinamerikanske land har forholdet til Kina blitt nært de siste årene. Kinas oljeselskap CNPC ble involvert i landet alt i 1990-årene. I 2007 tok Venezuela kontroll over landets oljeselskaper og tilbød selskapene å være med som «juniorpartnere» i såkalte Joint Ventures med det venezuelanske oljeselskapet PDVSA. Flere store internasjonale selskaper som Exxon Mobile nektet å være med, noe som resulterte i at kinesiske SINOPEC og CNCP overtok flere av oljefeltene.
Kina lånte Venezuela 60 milliarder dollar mellom 2007 og 2015. Pengene ble investert i ulike prosjekter, ikke minst infrastruktur og velferdstiltak. Lånene skulle nedbetales i olje og med kjøp av kinesiske varer. Etter at Chávez døde i 2013, overtok Nicolás Maduro som landets president. Politisk står han Chávez nær. Etter hans overtakelse har landet gått i stadig mer diktatorisk retning, kombinert med nyliberal økonomisk politikk. Resultatet er blitt utstrakt varemangel og høy inflasjon.
Da oljepengene fra Kina ble drastisk redusert og oljeprisen stupte i 2014, førte det til utstrakt matmangel, og i 2015 vant opposisjonen valget. I 2016 ble det helt slutt på kinesiske lån. Men Maduro nedsatte en parallell grunnlovgivende forsamling som overstyrte nasjonalforsamlingen, og dermed ble styret i Venezuela enda mer utpreget autoritært.
I januar 2019 truet president Trump med intervensjon og innførte umiddelbart knusende sanksjoner mot landet. Han kunne dermed innkassere støtte, ikke minst fra velgere i Florida. Venezuelansk politikk var i stor grad blitt USAs innenrikspolitikk.
I valget til nasjonalforsamling i desember 2020 fikk regjeringsalliansepartiene 69,32 prosent av stemmene. Valgdeltagelsen var ikke høyere enn 30,5 prosent. Deler av opposisjonen boikottet valget. Trump-administrasjonen presset også på for boikott. I etterkant av valget trakk EU anerkjennelsen av Juan Guaidó som Venezuelas legitime president tilbake, siden han ikke lenger var valgt medlem av nasjonalforsamlingen47.
Donald Trumps etterfølger Joe Biden opprettholdt USAs anerkjennelse av Guaidó, men fortsatte de unilaterale økonomiske sanksjonene mot landet. I februar 2021 presenterte FNs spesialrapportør en rapport som fastslo at sanksjonene blant annet brøt med internasjonal rett og forverret landets humanitære situasjon dramatisk. I august 2021 sendte 19 demokratiske representanter i Representantenes Hus et brev til Biden-administrasjonen med krav om at sanksjonene burde oppheves, men ikke uventet består de fortsatt under Trumps presidenttid siden 2024.
María Corina Machado fikk Nobels fredspris i 2025. Hun gikk inn i politikken i 2002 som grunnlegger av organisasjonen Súmate, som ville overvåke valgene i landet. Nå er hun leder for det sentrumsliberale partiet Vente Venezuela. Machado kommer fra en velstående familie i Caracas, og er tilknyttet høyresiden i landet. Hun har også nære bånd til president Donald Trump. I 2011 ble hun valgt inn i nasjonalforsamlingen, hvor hun fikk et rykte for sin kompromissløse holdning mot statlige overgrep og institusjonell korrupsjon, ikke minst mot diktatoren Nicolás Maduro som har styrt landet helt siden Chavez døde i 2013.
Machado har levd i skjul siden august 2024. Hun stilte som presidentkandidat alt i 2012, men tapte opposisjonens primærvalg for Henrique Capriles. I 2023 vant hun opposisjonens primærvalg med overveldende 92 prosent av stemmene, men ble likevel diskvalifisert fra å stille til presidentvalget i 2024. Hun lyktes i å verifisere valgresultatene gjennom dokumentasjon og digitalisering av over 83 prosent av stemmesedlene, en bragd oppnådd gjennom mobilisering av nesten en million frivillige over hele landet.
Hun ble dermed lederen av demokratibevegelsen, stilte seg bak Edmundo González Urrutia og forente de demokratiske kreftene på tvers av høyre- og venstresiden. I forkant av valget ble over hundre personer arrestert for å ha jobbet for valgkampanjen til González og Machado. I valget 28.juli vant González med hele 70 prosent av stemmene. Ifølge valgmyndighetene i landet vant Nicolás Maduro derimot valget med 51,2 prosent av stemmene, og er nå altså valgt for seks nye år.
President Nicolás Maduro har forbudt Machado å forlate Venezuela. I juni 2023 ble hun diskvalifisert fra å inneha offentlige verv i femten år, en avgjørelse som ble bekreftet av Venezuelas høyesterett i januar 2024. På grunn av hennes rolle som opposisjonsleder har hun opplevd trusler og forfølgelse fra myndighetene, og har siden levd i skjul.
Machado fikk Nobels fredspris for 2025 (…) for sitt utrettelige arbeid for å sikre demokratiske rettigheter for folket i Venezuela, heter det i Nobelkomiteens begrunnelse:
Som lederen for de demokratiske kreftene i Venezuela, er Maria Corina  Machado et av de mest ekstraordinære eksemplene på sivilt mot i Latin-Amerika i nyere tid. Machado vært helt sentral i samlingen av en politisk  opposisjon som har vært dypt splittet. En opposisjon som har funnet  sammen i et krav om frie valg og representativt styre. Det er nettopp  dette som er demokratiets kjerne: at vi i felleskap forsvarer prinsippene  som sikrer folkestyret, selv om vi er uenige. I en tid der demokratiet er  truet, så er dette fellesskapet viktigere enn noensinne.
Over åtte millioner venezuelanere har forlatt landet i løpet av perioden som omtrentlig korresponderer med Maduros styre, og ikke minst reist til Colombia og Brasil. Venezuela har en over 2000 km lang grense til Colombia. Folk har i hovedsak emigrert på grunn av dårlige levekår, lave lønninger, høy inflasjon, mangel på sosiale goder og politisk undertrykkelse.
Høsten 2025 forsterket USA sitt nærvær utenfor kysten av landet, og sivile båter utenfor den venezuelanske kysten og Stillehavskysten ble angrepet.48 Amerikanske myndigheter hevdet menneskene om bord var narkotikasmuglere på vei til USA, men man har ikke lagt fram bevis for dette.
Donald Trump sendte i 2025 verdens største krigsskip, USS Gerald S. Ford, til Karibia, samt krigsskipet USS Gravely Trinidad og Tobago, angivelig for å delta i en militærøvelse. Trump-administrasjonen har også gitt CIA grønt lys til å gjennomføre dekkoperasjoner mot Maduros regime inne i Venezuela.
Venezuela har også verdens største oljereserve, og USAs økende tilstedeværelse i Latin-Amerika er den største på flere tiår. Landet er dessuten et svært viktig geopolitisk og militærstrategisk område sett med amerikanske øyne. Russland har lenge hatt tette bånd til venezuelanske myndigheter, mens Kina i dag har blitt Sør-Amerikas viktigste handelspartner. Venezuela er et sårbart bakland for USA.
3. januar 2026 angrep USA hovedstaden Caracas. I et spektakulært angrep tok amerikanske styrker president Maduro og hustruen til fange. I følge Venezuelas forsvarsminister Vladimir Padrino López ble 47 venezuelanske soldater drept under USAs angrep. Machado ga fredsprismedaljen til Trump, men ifølge den amerikanske presidenten er det verken aktuelt å støtte Machados presidentkandidatur, eller en snarlig overgang til demokrati.
Chile som forskningslaboratorium
Republikken Chile er et smalt og langstrakt land mellom Stillehavet i vest og Andesfjellene i øst. Landet er 4270 km langt, altså nesten dobbelt så langt som Norge, og har omkring 20 millioner innbyggere. I øst grenser Chile til Argentina, i nord til Bolivia og Peru. Hovedstaden Santiago har sju millioner innbyggere.
Chile skal være et av de mest stabile og velstående landene i Latin-Amerika med lite korrupsjon, lav analfabetisme, relativt gode levevilkår og lite fattigdom sammenlignet med andre land i regionen. Fattigdommen i Chile ble redusert fra 38,9 prosent av befolkningen i 1990 til 8,6 prosent i 2017. Sammen med Uruguay ligger Chile på toppen når det gjelder gjennomsnittsinntekt per innbygger i Latin-Amerika, men det er samtidig et land med store forskjeller mellom fattige og rike.
Chile erklærte selvstendighet fra Spania i 1810 og fikk egen grunnlov i 1833. Etter Stillehavskrigen mot Peru og Bolivia (1879– 1883) fikk landet utvidet territorium i nord. I 1925 fikk Chile en demokratisk konstitusjon, og i perioden 1932–1973 hadde landet en lang periode med uavbrutt demokratisk styresett.
USA hadde store økonomiske interesser i Chile, i første rekke de enorme forekomstene av kobber. I 1968 var 20 prosent av USAs utenlandsinvesteringer i Latin-Amerika. US-amerikanske firmaer hadde 5436 datterselskaper i regionen, mange av dem i Chile. Gruveselskapene deres investerte blant annet en milliard dollar i Chiles kobbergruver, men sendte hele 72 milliarder hjem til USA.49 ITT trengte kobber fra Chiles gruver til satsing på nye kommunikasjonssystemer. Selskapet eide 70 prosent av Chiles telefonselskap og tilbød en million dollar i bestikkelser til chilenske opposisjonelle som kunne manipulere resultatet av det chilenske presidentvalget da Salvador Allende ble valgt i 1970. Selskapet utarbeidet også en 18-punktsplan for Nixon-administrasjonen, herunder oppfordring til militærkupp.
Et år etter at Allende ble valgt til president i Chile, ble kupplanene utarbeidet i et samarbeid mellom CIA, militære styrker i Chile og de såkalte Chicago Boys, økonomer som alle var tilhengere av Milton Friedmans økonomiske politikk. Disse økonomene ville fjerne alle statlige hindringer for markedskreftenes frie spill, og Chile ble derfor selve prøvekaninen for sjokkdoktrinen.
Noen dager etter innsettelsen av Allende reiste den chilenske milliardæren Agustín Edwards Eastman til USA, der han møtte Nixons nasjonale sikkerhetsrådgiver Henry Kissinger og CIA-direktøren Richard Helms. Edwards var utgiver av El Mercurio, Chiles største avis, og lovet US-amerikanerne å gjøre alt for å undergrave den nye chilenske regjeringen. Til gjengjeld fikk avisen hans store pengesummer i støtte fra CIA. El Mercurio innledet en massiv svertekampanje mot Allende, samtidig som USA satte i verk økonomisk boikott av landet.
Chile hadde på dette tidspunkt 160 år med demokratisk styre bak seg, de siste 41 årene uten avbrudd. Statskuppet kom brått på 11. september, og kuppmakerne tok raskt kontroll over landet. President Allende ble drept allerede samme dag, og regjeringen hans satt i fangenskap. 13 500 sivile ble arrestert og kjørt bort med lastebiler.
Tusener ble stengt inne på fotballstadioner, hundrevis av dem henrettet. En omreisende dødskvadrasjon under ledelse av general Sergio Arellano Stark plukket ut fanger fra fengsler og henrettet de mest framtredende. Men det var ikke tilstrekkelig for å skape frykt i befolkningen. Stark besøkte en rekke fengsler hvor det satt politiske fanger. I hver eneste by plukket dødsskvadronen hans ut en rekke fanger, opp til 26 om gangen, og henrettet dem. Resultatet av det blodige kuppet var at 13 500 mennesker forsvant eller ble likvidert, 80 000 fengslet og 200 000 flyktet fra landet.
Pinochet utnevnte flere Chicago-kandidater til økonomiske rådgivere. En rekke statlige selskaper ble privatisert, blant annet bankene. Det ble åpnet for storstilt import fra utlandet, og man fjernet tollbarrierene som til da hadde beskyttet hjemlig industri. Offentlige utgifter ble kuttet med ti prosent og alle prisreguleringer avviklet. Året etter, i 1974, kom inflasjonen opp i 375 prosent, den høyeste i verden på det tidspunktet. Prisen på basisvarer som brød50 gikk i været, en rekke småbedrifter måtte stenge på grunn av billige importvarer, og arbeidsløsheten økte til 20 prosent.
I mars 1975 fløy Milton Friedman selv til Santiago for å redde eksperimentet, og en enda mer konsekvent sjokkterapi ble innført. Kuttene i offentlig sektor burde være minst 25 prosent, insisterte Friedman, og en konsekvent frihandel uten hindringer måtte innføres umiddelbart. I 1980 hadde utgiftene til helse og utdanning sunket til halvparten av nivået under Allende.
For å få kontroll på opposisjonelle som flyktet og søkte til nabolandene, samarbeidet regimet med USA i «Operasjon Kondor», der etterretningstjenestene delte informasjon om «subversive» elementer, gjerne etter USAs etterretningslister. Operasjon Kondor var en organisasjon som drev en hemmelig «skitten krig» mot venstreopposisjonen i Sør-Amerika i årene mellom 1973 og 1980. Initiativet kom fra Augusto Pinochet. Med støtte fra CIA skulle man også forfølge venstreorienterte som flyktet fra Sør-Amerika til USA eller Europa. Med i organisasjonen var representanter fra USA, Chile, Argentina, Bolivia, Brasil, Paraguay og Uruguay. Nærmere 30 000 menneske ble tatt av dage i ulike operasjoner.
USA ga også gjerne opplæring i torturmetoder. Agentene fikk frie hender til å gjennomføre kidnappinger og tortur over landegrensene. Denne hemmelige, skitne krigen mot venstreopposisjonen foregikk i hele Sør-Amerika i årene mellom 1973 til 1980. Mange ble torturert til døde, mens andre bare «forsvant» uten at slektningene deres fikk vite noe av politiet eller hadde en grav å gå til. En av spesialitetene var å kaste ut folk fra fly eller helikopter når torturistene mente de ikke kunne få mer ut av forhørene.
I 1980-årene ble mange av erfaringene fra torturen og terroren i Operasjon Kondor brukt i tilsvarende «skitne kriger» som lokale regimer med støtte fra USA førte mot venstreopposisjonen i Mellom-Amerika. John Negroponte, sjef for all US-amerikansk etterretning og senere USAs viseutenriksminister (2007–2009), spilte her en sentral rolle.
Chiles økonomi brøt sammen i 1982. Det ble hyperinflasjon, statsgjelden eksploderte og arbeidsløsheten steg til 30 prosent. Finansfirmaene hadde kjøpt opp alle landets aktiva for en billig penge, ja, til og med lånte penger, og skaffet seg en enorm gjeld på 14 milliarder dollar. Pinochet så seg tvunget til å nasjonalisere flere av selskapene, og en rekke mennesker fra Chicago-skolen ble etterforsket for svindel. Heldigvis hadde Pinochet ikke privatisert kobbergruven eid av det statlige selskapet Codelco, som stod for hele 85 prosent av Chiles eksportinntekter. Chicago-skolens lærdom fra Chile var som en økonomisk motorvei i andre regioner: En urban boble av frenetisk spekulasjon, tvilsom bokføring som skapte  superprofitt og hyperforbruk, omgitt av spøkelsesaktige fabrikker og  råtnende infrastruktur fra en developmentalistisk fortid, med omkring  halvparten av befolkningen helt utestengt fra økonomien, korrupsjon  helt ute av kontroll og klientvirksomhet. Utslettelse av nasjonalt eide  små og mellomstore bedrifter, en enorm overføring av rikdom fra det  offentlige til det private, etterfulgt av en enorm gjeld fra privat gjeld til  det offentlige. (Klein, s. 97) Siden midten av 1980-tallet har det vært jevn økonomisk vekst i Chile, med unntak av en moderat konjunkturnedgang fra 1999 til 2003. Andelen av husholdninger under fattigdomsgrensen ble redusert fra 45,1 prosent i 1987 til 7,8 prosent i 2012 ifølge offentlige undersøkelser. Den rikeste ti prosenten økte derimot inntektene sine med 83 prosent. Sentrum-venstre-koalisjonen Concertación vant valget i 1989 og beholdt makten fram til 2010 under sosialisten Michelle Bachelets regjering. Da høyresidens Sebastián Piñera tok over i 2010, kom det til omfattende studentdemonstrasjoner mot et urettferdig utdanningssystem51 og den nyliberale samfunnsmodellen.
Bachelets andre regjering (2014–2018) fokuserte på reform av både utdanningsvesenet og skattesystemet, men fikk ikke kvalifisert flertall for å sette i gang arbeidet med en ny grunnlov. Hovedsakene hennes var en skattereform der særlig næringslivet skulle få økte skatter, som så igjen kunne finansiere en påkrevet utdanningsreform. Bedrifter betalte i praksis null skatt dersom utbyttet ble reinvestert, men Bachelet fikk ikke flertall for annet enn mindre justeringer, selv om studentdemonstrasjonene fikk støtte fra over 80 prosent av folket.
Det kom også til omfattende demonstrasjoner mot det omstridte HidroAysén-prosjektet, som skulle bygge ut fem demninger i et av verdens største naturreservater i det sørlige Chile. Demningene ville skapt oversvømmelse i deler av Patagonia og tvunget folk til å flytte. Prosjektet ble satt på vent i 2012 på grunn av protester fra miljøorganisasjoner, og endelig skrinlagt i juni 2014.
Sebastián Piñera ble på ny valgt til president i 2017, og tiltrådte i mars 2018. Halvannet år ut i hans andre presidentperiode i 2019 brøt det ut spontane landsomfattende protester med krav om grunnleggende samfunnsendringer. Denne protestbølgen førte til at parlamentet vedtok å avholde folkeavstemning i april 2020 om utarbeidelse av en ny grunnlov. Folkeavstemningen ble utsatt til oktober samme år på grunn av koronapandemien. Med rekordstor valgdeltakelse stemte hele 78 prosent av befolkningen for ny grunnlov, og at denne skulle utarbeides av en folkevalgt grunnlovsgivende forsamling. I september 2022 stemte imidlertid et flertall av den chilenske befolkningen mot grunnlovsforslaget.
Chile har inngått frihandelsavtaler med et helt nettverk av land, inkludert en med USA i 2003. Bilateral handel mellom USA og Chile har økt med over 60 prosent siden den gang. Men i 2006 oversteg handelen med Kina den US-amerikanske, og i likhet med andre land i Latin-Amerika har Kinas innflytelse økt kraftig de siste årene. I dag handler Chile like mye med Kina som med USA og Europa til sammen. Redningen for vaksiner til covidepidemien i 2021 kom i form av to millioner vaksiner fra Kina. Xi Jinping har også besøkt Chile tre ganger de siste årene.
Sammen med Uruguay ligger Chile på toppen når det gjelder gjennomsnittsinntekt per innbygger i Latin-Amerika, men det er fremdeles et av landene med størst forskjeller mellom fattig og rik. 30 prosent av alle inntektene tilfaller den rikeste ene prosenten av befolkningen.
Chile tillater abort i tre tilfeller: når kvinnens liv er i fare, ved en dødelig fosterskade og når graviditeten skyldes voldtekt. Ytringsfriheten er lite reell når to selskaper på høyresiden kontrollerer 90 prosent av pressen. Chile har fremdeles et lavt skattenivå, og systemet er ikke progressivt. Etter 1990 har Chile likevel hatt en vekst på fire-fem prosent per år, men landet har også vært hardt rammet av internasjonale kriser, ikke minst finanskrisen i 2008. I siste presidentvalg i 2021 vant venstresidekandidaten, den tidligere studentlederen Gabriel Boric. Presidenten har slitt med å få gjennomført politiske reformer, ikke minst på grunn av manglende flertall i parlamentet.
Argentina: Perón og Milei
Republikken Argentina grenser til Chile i vest, til Paraguay og Bolivia i nord og til Brasil og Uruguay i øst. Storparten av landet er lavland med Pampas-regionen som et økonomisk kjerneområde. Vest i Argentina ligger Andesfjellene, og i øst har landet en lang kystlinje mot Atlanterhavet. Målt i areal er Argentina Sør-Amerikas nest største land, etter Brasil.
Argentina er et av verdens mest urbaniserte land. 93 prosent av befolkningen på 46 millioner bor i byer. Omkring 90 prosent av argentinerne er etterkommere av europeiske immigranter som kom til Argentina på slutten av 1800-tallet og begynnelsen av 1900-tallet. De fleste er av spansk eller italiensk opprinnelse.
I andre halvdel av 1800-tallet var Argentina preget av sterk økonomisk vekst. Med økt industrialisering i Europa og USA steg etterspørselen etter landbruksprodukter fra den argentinske pampasen. Det ble satset massivt på hvete og maisproduksjon for eksport, og etter hvert kjøtt. Ny arbeidskraft ble skaffet gjennom innvandring fra Europa. Utenlandske investeringer økte kraftig, og spesielt briter og US-amerikanere investerte i utbygging av havner, jernbane og fryserier for å kunne importere kjøtt og andre landbruksprodukter.
Fra 1900 og fram til 1930 var Argentina, i kraft av å være en av verdens fremste eksportører av landbruksprodukter, blant de ti rikeste landene i verden. Denne perioden var preget av en voksende middelklasse og liberale regjeringer. Det ble innført stemmerett for alle menn i 1912, og i 1918 kom en universitetsreform som gjorde studier tilgjengelig for folk flest.52 Argentina ble imidlertid hardt rammet av krakket på New York-børsen i 1929 og den påfølgende nedgangen i internasjonal handel.
Men også etter andre verdenskrig var Argentina et rikt land. Da rømte flere tusen tidligere nazister til Argentina, og president Juan Perón slapp dem inn. Halvparten av de omkring 500 nordmennene som rømte, hadde vært omfattet av rettsoppgjøret etter krigen. De mest kjente tyske nazistene som drog til Argentina, var Adolf Eichmann, som israelerne senere kidnappet og stilte for retten i Israel, og den beryktede Josef Mengele, «dødsengelen» fra Auschwitz, som levde under falskt navn helt fram til han døde i Brasil i 1979.
Juan Perón kom til makten ved valg i 1946. Perón ble den gang, som i dag, kritisert for å ha klare fascistiske trekk. Han hadde sterke bånd til Benito Mussolini. I løpet av Peróns tid som president ble riktignok en rekke velferdsreformer gjennomført, blant annet minimumslønn, ubegrenset og gratis universitetsutdanning samt sosiale rettigheter som kom de fattige til gode. I 1950-årene hadde Argentina kontinentets største middelklasse. Europa lå i ruiner etter andre verdenskrig, og Argentina kunne låne ut penger og bruke inntjeningen på reformer. Perón ble styrtet ved et militærkupp i 1955 og drog i eksil i Spania.
Friedmans økonomiske politikk ble likevel ikke gjennomført i startfasen. Blant annet ble ikke oljereservene privatisert. Men streiker ble forbudt og alle prisreguleringer opphevet, slik at matprisene økte dramatisk. Reallønnen sank med 28 prosent, fabrikker måtte stenge, og mange fattige strøk var uten vannforsyning. For første gang på mange år dukket horder av fattige opp i gatene i Montevideo.
I tiåret som fulgte, ble flere valgte presidenter avsatt av militæret. 1960-årene ble ytterst urolige for Argentina, og de turbulente tidene varte helt fram til 1973. De valgte presidentene Arturo Frondizi, som regjerte fra 1958 til 1962, og Arturo Illia fra 1963 til 1966, ble begge avsatt av hæren. Det ble gjennomført mange statskupp, og de militære styrte landet i til sammen 25 år.
I 1973 ble Juan Perón igjen president i landet, og da han døde i 1974, overtok hans andre kone, Isabel Perón, vervet. I november 1974, da landet var på randen av anarki, erklærte Isabel Perón unntakstilstand. Borgerrettigheter ble opphevet og omfattende sensur innført. Hun ble avsatt i 1976, da militæret tok makten gjennom et nytt statskupp.
Argentina, Chile, Uruguay og Brasil fikk USA-støttede militærregimer og innførte Chicago-skolens økonomiske politikk, altså massivt salg av virksomheter til private selskap og dramatiske nedskjæringer i offentlige budsjetter.
Før juntaen tok makten, hadde Argentina færre som levde i fattigdom enn Frankrike og USA – bare ni prosent, og en arbeidsledighet på lave 4,2 prosent. Nå begynte landet å vise tegn til underutvikling av en type man trodde man hadde lagt bak seg, og sykdommer som kunne vært effektivt bekjempet, spredte seg.53
Juntaen i Argentina oppførte 300 torturleirer over hele Argentina. Over 30 000 mennesker forsvant. Alle fagforeningsrepresentantene i Mercedes-Benz, Chrysler, Ford og Fiat Concord forsvant fra de argentinske fabrikkene. Ford Argentina S.C.A., Fords lokale datterselskap, leverte militære kjøretøyer til juntaen, som til gjengjeld fjernet brysomme fagforeningsmedlemmer fra samlebåndene. Minst 25 arbeidere ved Ford ble bortført, fengslet og torturert. I 2002 tok føderale myndigheter ut tiltale for kriminell virksomhet mot Ford Argentina S.C.A., men saken ble ikke avsluttet før i 2008, da to tidligere Ford-ledere, Pedro Müller og Hector Sibila, ble dømt til henholdsvis ti og tolv års fengsel for bortføring og tortur av arbeiderne.
Angrepene på bøndene som hadde deltatt i kampen for jordreformer, ble gjennomført systematisk. Lederne ble tatt til fange og torturert, mens juntaenes økonomiske politikk var en gavepakke til jordeierne. I slumområdene ble såkalte «forebyggende tiltak» satt i verk mot sosialarbeidere, mange med utspring i kirkene, og mot unge «bråkmakere» som blant annet hadde demonstrert mot stigende busspriser. I Argentina var over 80 prosent av de 30 000 som forsvant, mellom 16 og 30 år gamle. Den dag i dag arbeider ulike organisasjoner med å finne ut hva som hendte med disse menneskene.
Borgerrettsbevegelsen Mødrene på Maiplassen (Las Madres Plaza de Mayo) i Buenos Aires, krevde en forklaring av de mange som forsvant under det argentinske militærdiktaturet mellom 1976 og 1983. Mødrene på Maiplassen viste seg første gang i april 1977, og ble etter hvert et symbol på kampen mot overgrepene i Argentina. Bevegelsen fikk internasjonal oppmerksomhet og ble tildelt Folkets fredspris i 1981.
I 1982 tapte Argentina Falklandskrigen mot Storbritannia, og i 1983 ble det gjennomført demokratiske valg. Selv om sivilt styre ble innført, fortsatte fredelige demonstrasjoner av mødre og andre pårørende, helt til president Néstor Kirchner i 2006 lovet fullt oppgjør med fortiden da det ved 30-årsmarkeringen for generalenes kupp ble besluttet å åpne alle hemmelige arkiver og gjøre innholdet tilgjengelig for de som leter etter alle som forsvant sporløst.
1990-tallet var ellers preget av økonomisk krise og ekstrem inflasjon. I denne perioden ble det ført en nyliberal økonomisk politikk der utenlandsgjelden steg dramatisk. President Carlos Saúl Menem regjerte mellom 1989 og 1999 og gjennomførte omfattende nyliberale reformer, ikke minst privatisering og svekking av fagforeningenes makt. I 1993 fikk han endret grunnloven slik at presidenten fikk større makt og kunne gjenvelges, noe han ble i 1995.
Men økende arbeidsledighet og et stort antall korrupsjonssaker førte til at populariteten stadig ble mindre. Fattigdommen økte kraftig, og utenlandsgjelden var enorm da Fernando de la Rúa ble president i 1999. Da den økonomiske og sosiale krisen kulminerte i 2001, ble det gjennomført ulike reformer som skulle redusere det store statlige underskuddet for å få nye lån fra Det internasjonale pengefondet.
Krisen toppet seg da Rúa la 3. desember 2001 vedtok harde restriksjoner for uttak på alle bankinnskudd. Folk fikk ikke anledning til å ta ut mer enn 250 dollar i uken fra egne kontoer. Disse restriksjonene bidro til en voldsom økning i massedemonstrasjoner. Flere byer ble preget av spontane butikkplyndringer, og flere titalls liv gikk tapt i opptøyer etter 30 år med nyliberalisme og utarming av befolkningen. De la Rúa innførte unntakstilstand 19. desember 2001, men måtte dagen etter flykte i et helikopter. En midlertidig regjering erklærte Argentina konkurs.
I 2003 ble Néstor Carlos Kirchner ble valgt til president. Forholdene til de utenlandske kreditorene var vanskelige. Men i Kirchners regjeringsperiode (2003–2007) vokste bruttonasjonalprodukt per innbygger med 29 prosent, det dobbelte av gjennomsnittet for Latin-Amerika i samme periode. Verdensbanken rapporterte også at Argentina var det landet i på kontinentet som i størst grad oppnådde en vekst som reduserte ulikhetene og minsket fattigdommen. Inntektene til de fattigste 40 prosentene av befolkningen vokste med 11,8 prosent per år. Argentina fikk også forhandlet fram en nedbetalingsavtale som reduserte renter og avdrag på utenlandsgjelden med rundt 50 prosent.
Regjeringen satset sterkt på økt eksport, særlig av genmodifisert soya, som etter hvert ble landets viktigste eksportvare. Soya er lite arbeidsintensivt, men krever store arealer, og mange småbønder har blitt presset ut de siste årene. Gjennom blant annet økte eksportavgifter på landbruksprodukter skaffet regjeringen midler til sosiale programmer for å omfordele inntekter og motvirke fattigdom. I Kirchners presidentperiode ble fattigdommen og arbeidsløsheten redusert.
I 2007 vant ektefellen Cristina Fernández de Kirchner valget og ble dermed den første valgte kvinnelige presidenten i Argentina. I 2011 ble hun gjenvalgt for en ny periode på fire år. Kirchnerismen, som noen kaller ideologien, ville gjøre staten til et sentralt redskap for politikken – en slags «seriøs kapitalisme»54. Regjeringen iverksatte blant annet PROCREAR. Programmet skulle bistå vanskeligstilte familier med å bygge egen bolig, gi barnetrygd for arbeidsledige og satse sterkt på investering i vitenskap og teknologi. Flere offentlige universiteter ble etablert, og langt flere unge har dermed fått tilgang til høyere utdanning.
Argentina har en sterk stat, gratis utdanningstilbud på universitetsnivå, statsfinansiert helsehjelp, sosialhjelp og støtteordninger, men står i en prekær situasjon i forhold til det internasjonale markedet. 40 prosent av befolkningen lever i fattigdom, og et økende antall er hjemløse. Hele 40 prosent arbeider i uformell sektor, med midlertidige og usikre arbeidsforhold.
Mellom 2012 og 2015 ble det gjennomført flere generalstreiker i landet. I 2012 førte devalueringen av valutaen og sterk prisøkning til redusert kjøpekraft. Gjennomsnittsfamiliens husholdningsutgifter steg med 35 prosent, mens lønningene bare økte med 20 prosent. 2014 ble et særlig vanskelig år for den argentinske økonomien, og det ble skapt få nye arbeidsplasser. Arbeidsløsheten nærmet seg ti prosent.
Et annet problem er at produksjonen baserer seg på utvinning av naturresurser, noe som er forurensende og dessuten kontrollert av transnasjonale selskaper som fører profitt ut av landet. Ressursene er samlet på få hender. Antallet småbønder i jordbruksindustrien har sunket med 33 prosent, og bare seks prosent av dyrkbar jord eies av småbøndene, som står for en betydelig del av matproduksjonen.
Mauricio Macri fra høyrepartiet Propuesta Republicana (PRO) vant presidentvalget i november 2015 og satt fram til 2019. Etter valget det året kom peronistene igjen til makten, denne gang med venstresidekandidaten Alberto Fernández som ny president og mektige Cristina Fernández de Kirchner som visepresident. Men de klarte ikke å løse den økonomiske og sosiale krisen i landet. Økonomien var på et lavmål i denne perioden, med en galopperende inflasjon. Mellom 2019 og 2023 økte inflasjonen fra 47 til 211 prosent årlig, og til 118 prosent i 2024.
Til tross for at en liberalisering av økonomien ville forverre forholdene til arbeidere, arbeidsløse og urbefolkningen, stemte mange i november 2023 på den høyreradikale kandidaten Javier Milei for å komme seg ut av den politiske og økonomiske krisen landet befant seg i. Milei er en høyreorientert libertarianer og tilhenger av laissez-faire, nærmest en argentinsk utgave av Donald Trump. Han er inspirert av Milton Friedman og Friedrich Hayeks økonomiske teorier, så han ville krympe staten og kutte i offentlige utgifter ved blant annet å legge ned sentralbanken og en rekke departementer.
Kuttene i offentlig sektor har berørt en rekke områder – offentlig transport, strøm, gass, vann, tilgang til helsetjenester og medisiner, og det har ført til masseoppsigelser i helsevesenet. 44 000 offentlige stillinger er fjernet.
Men Milei har lykkes i å begrense inflasjonen, og i mai 2025 var prisstigningen på 1,5 prosent – det laveste tallet på fem år. Ekspertene strides om den reelle fattigdommen er redusert eller ikke. Uansett har nesten halvparten av husholdningene med barn i dag ikke høye nok inntekter til å dekke basisbehovet for mat, helse og utdanning. Angrepene på rettighetene til kvinner og seksuelle minoriteter er mange. Regjeringen slår stadig hardere ned på dissens, og politivolden er økende.
Milei kritiserer sosialisme og kommunisme og tar til orde for fortsatt økonomisk liberalisering og kraftige nedskjæringer i offentlig sektor. Han vil fortsatt privatisere mest mulig av økonomien, utdanningssystemet og helsesystemet, og erstatte den argentinske pesoen med dollar. Dessuten ønsker han å legalisere salg av våpen, kriminalisere abort, tillate salg av menneskeorganer, svekke utdanningssystemet og fjerne seksualundervisningen i skolen. I utenrikspolitikken kritiserer han IMF, stiller seg på linje med antisosialistiske skikkelser som Donald Trump og prioriterer alliansen med USA og Israel.
Bolivia: sjokkterapi og narkotika55
Bolivia med sine nesten tolv millioner innbyggere er i dag et av Sør-Amerikas fattigste land til tross for redusert fattigdom og ulikhet siden tusenårsskiftet. Landet har store forekomster av naturressurser som naturgass, mineraler og ulike jordbruksprodukter.
Jordbruket sysselsetter nesten 30 prosent av arbeidsstokken og står for 14 prosent av BNP. På høysletten Altiplano er jordbruket preget av tradisjonelle og arbeidskraftintensive metoder med lav mekaniseringsgrad og ditto produktivitet. Poteter, mais og korn blir i hovedsak dyrket til eget forbruk og for salg på lokale markeder.
Husdyrhold er viktig i Bolivia. Santa Cruz er sentrum for det viktigste kvegdistriktet, mens høysletten er dominert av sau og geit. Husdyrhold er mulig helt opp til 5000 moh. Lama og alpakka blir i hovedsak brukt til transport, men gir også ull og kjøtt. Kjøtt, skinn og ull er viktige eksportvarer.
Jordbruket i det tropiske lavlandet i øst, særlig rundt hovedstaden Santa Cruz, er mer intensivt og industrialisert. Ris, sukkerrør, soya og bomull er viktige produkter, også for eksport. I de bratte dalsidene i Yungas og Chaparé blir det blant annet dyrket sitrusfrukter og bananer. Men det er i de samme områdene kokabusken blir dyrket. Kokablader blir brukt til å tygges, til te og i ulike kosmetiske produkter, men er også et kjent råstoff for kokain og dermed på FNs liste over illegale rusmidler. Urfolk har vært overrepresentert blant de fattige helt siden kolonitiden og tradisjonelt hatt lite politisk makt. I en folketelling i 2012 identifiserte 41 prosent seg som tilhørende en av landets 37 urfolksgrupper, og i 2001 betraktet 62 prosent av befolkningen seg som urfolk. Bolivia ble selvstendig stat i 1825 etter et avgjørende slag mot spanjolene i Ayacucho i Peru. 6. august 1825 ble republikken Bolivia grunnlagt, oppkalt etter Simón Bolívar selv. Men det var enorme forskjeller mellom de spanskættede elitene og landets opprinnelige befolkning. I 1860-årene auksjonerte myndighetene bort store landeiendommer. Landet fikk en rekke latifundios, enorme landeiendommer som falt i hendene på spanjoler og deres etterkommere. Økonomiske forskjeller mellom by og land på den ene siden og fattig og rik på den andre har i all ettertid preget landet, som også har hatt en turbulent politisk historie med mange militærkupp.
Nitrat- og kobberforekomstene i Atacama-ørkenen og Chiles ekspansjon nordover førte i 1879 til at Chile okkuperte Antofagasta, Bolivias eneste havneby. Chiles krig mot Peru og Bolivia varte til 1883 og førte til at både Antofagasta og den peruanske havnebyen Arica havnet på chilenske hender.
Etter å ha blitt utestengt fra Stillehavet i 1883 rettet Bolivias militære offiserer og politikere blikket østover mot Atlanterhavet. Paraguay lå i veien, og den historiske uenigheten om rettighetene til Gran Chaco-distriktet og mulighetene for at dette nærmest ubebodde området hadde oljeforekomster og store mengder tinn, endte med Chaco-krigen i 1932. Nordamerikansk kapital hadde herredømmet over tinngruvene, og den grove utnyttelsen av gruvearbeiderne førte gjentatte ganger til opprør og militære beleiringer av gruvebyene.
Selv om de bolivianske troppene i utgangspunktet var militært overlegne, bestod de hovedsakelig av urbefolkning fra høylandet. Tapene var store på begge sider, og etter mekling i regi av Folkeforbundet ble det inngått våpenstillstand i 1935. En uavhengig argentinsk kommisjon fikk i oppdrag å løse konflikten i Chaco-området, og den nye grensen ble trukket etter troppestillingene da våpenhvilen trådte i kraft. Utfallet ble at Paraguay sikret seg størsteparten av Chaco. Krigen førte til betydelig politisk ustabilitet i Bolivia, men også til en større politisk bevissthet blant fattige arbeidere og urbefolkning. Som så mange andre kriger ble også denne startet av overklassen, mens det var underklassen som måtte betale prisen.
Krigen ble starten på prosessen som kulminerte i 1952-revolusjonen. Revolusjonen i Bolivia 9. april dette året er en av de mest omfattende i Latin-Amerika på 1900-tallet, igangsatt av væpnede opprørske arbeidere i tinngruvene. Det nasjonale revolusjonspartiet (MNR) innsatte Victor Paz Eatenssoro som president, i begynnelsen med støtte fra USA. Politikken var ambisiøs, med mål om stemmerett for analfabeter, nasjonalisering av gruvene og en omfattende jordreform, men også med sterk kritikk av USAs innblanding i landet. Tidligere ekskluderte grupper som indianerne, bøndene, middel- og arbeiderklassen kom inn på den politiske arenaen i Bolivia og fikk for første gang kanaler for direkte deltakelse.
Gruvearbeiderne hadde i økende grad organisert seg i løpet av MNRs regjeringsperiode og hadde en handlekraftig talsmann i Juan Lechín Oquendo (1914–2001), en av grunnleggerne av MNR og leder av fagforeningen COB. Etter 1952-revolusjonen var det ikke lenger politisk mulig å ignorere kravene fra de fattige. Enhver lovlig valgt president eller diktator måtte fra da av ta hensyn til de mektige fagforeningene.
De mest umiddelbare og konkrete resultatene var allmenn stemmerett, jordreform og nasjonalisering av gruvene. Det indianske flertallet i landet fikk både stemmerett og jord. Men reformene var dyre, omfordelingen av jorda økte ikke jordbruksproduksjonen og tinnprisene på verdensmarkedet stupte. Omfattende korrupsjon førte til splittelse i fagforeningen COB, og bøndenes og gruvearbeidernes forventninger ble langt fra innfridd. I 1964 ble Paz Estenssoro avsatt av sin egen visepresident, general René Barrientos. Denne striden ga også hæren større innflytelse. Flere gruvearbeiderstreiker ble brutalt slått ned av militærstyrker som ved flere anledninger massakrerte hele gruvesamfunn.
Che Guevaras forsøk på å reise indianerne til kamp mot regimet i 1965–1967 ble mislykket. Han ble tatt til fange av CIA i samarbeid med den bolivianske hæren. Mens han satt fengslet i landsbyen La Higuera, ble han 9. oktober 1967 henrettet av den bolivianske offiseren Mario Terán.
Alt i 1960-årene nasjonaliserte president Paz tinngruvene, delte ut jord til innfødte landarbeidere og ga alle bolivianere stemmerett. Dette ble opptakten til general Hugo Banzers kupp i 1971. Banzer hadde sterke bånd til militærregimet i Brasil og videreførte den politiske ideologien derfra, naturligvis begrunnet med «nasjonal sikkerhet». USA doblet på dette tidspunkt militærstøtten til landet. Banzer-epoken, som varte i sju år, påførte Bolivia en enorm utenlandsgjeld, og korrupsjonen var omfattende.
På 1980-tallet var også Bolivia del av den demokratiske bølgen på kontinentet. Men i 1984 finansierte USA med president Ronald Reagan et storstilt angrep på landets kokabønder, som ikke minst ble betraktet som ansvarlige for den økende flommen av narkotika til USA. Aksjonene fikk også dramatiske økonomiske konsekvenser, ikke minst utstrakt svartebørs og handel med amerikanske dollar. Inflasjonen kom på et tidspunkt opp i 14 000 prosent, og den offisielle pesoverdien ble halvert nærmest over natten. Tusenvis av mennesker forlot landet i håp om å finne arbeid andre steder. Offentlige lønninger ble frosset i et år, grensene åpnet for uhindret import og offentlige utgifter skåret dramatisk ned.
I løpet av to år var inflasjonen riktignok nede i ti prosent, men bivirkningene av hestekuren var alvorlige. Arbeidsløsheten steg til 30 prosent, og reallønnen sank med 40 prosent. En liten elite ble styrtrik, mens store deler av arbeiderklassen ble overflødige. Hundretusenvis av faste heltidsjobber med pensjoner forsvant og ble erstattet av midlertidige uten noen form for sikkerhet.56
I 1989 så mange fattige seg nødt til å drive med kokaplanter igjen. Ulovlig kokaineksport skapte større eksportinntekter enn alle landets øvrige eksportinntekter til sammen. Uroen økte, og en generalstreik fikk industrien til å stanse helt opp. Presidenten erklærte unntakstilstand, stridsvogner fra hæren rullet gjennom gatene og det ble innført portforbud. Politiske møter og demonstrasjoner ble forbudt, og militæret pågrep 200 av de fremste fagforeningslederne og sendte dem til bortgjemte fengsler i Amazonas.
På 1990-tallet var det en årlig økonomisk vekst på omkring fire prosent. Inflasjonen ble redusert til fem prosent. Da den tidligere diktatoren Hugo Banzer igjen fikk makten etter presidentvalget i 1997, ble det med et samarbeid mellom myndighetene, fagbevegelsen og næringslivet satset på en omfattende plan for fattigdomsbekjempelse. Som et av Sør-Amerikas to fattigste land fikk Bolivia også ettergitt store deler av utenlandsgjelden. En stor del av befolkningen opplevde likevel liten bedring i levevilkårene.
Evo Morales, som representerte sosialistpartiet Movimiento al Socialismo (MAS), ble valgt til president i 2005 og gjenvalgt flere ganger med over 60 prosent av stemmene. Han skapte historie ved å bli valgt til den første presidenten med urfolksbakgrunn i landets historie. MAS ble stiftet i 2001 og er en samling sosiale bevegelser av urfolksgrupper, småbønder, fagbevegelsen og deler av middelklassen.57 Morales satt helt fram til han måtte fratre etter et omstridt presidentvalg og press fra USA i 2019.
Jeanine Áñez ledet så en interimregjering i et år, og i 2020 vant Luis Arce, også fra MAS, valget. Programmet til MAS er også i dag ambisiøst og omfattende, med en rekke sosiale programmer: økt satsing på offentlig sektor, bedre forvaltning av naturressursene, bekjemping av korrupsjon, redusert fattigdom, kamp mot narkotika, bedre infrastruktur og teknologisk utvikling. 58
Den økonomiske veksten har vært betydelig, ikke minst gjennom salg av naturgass, særlig til Brasil og Argentina. Tinn og sølv, og i framtiden også litium og jern, gir lovende eksportmuligheter. Men fordelingen av jord er fremdeles svært skjev. En jordreform ble riktignok gjennomført alt i 2006. Her ble det slått fast at ingen kan eie mer enn 5000 hektar, men siden loven ikke hadde tilbakevirkende kraft, satt mange store jordeiere fortsatt med store jordbruksområder.
En ny grunnlov ble vedtatt i en folkeavstemming alt i 2009. Her blir Bolivia erklært som en flernasjonal stat der de 36 urfolksgruppene skal respekteres og anerkjennes. En rekke andre lover, blant annet en lov om Moder jords rettigheter, er blitt vedtatt de siste årene. Forslag om nye lover blir alltid lagt fram for grasrotbevegelsene.
I WTO har Bolivia gått i spissen for en miljøvennlig handelsavtale. Landet vil ikke liberalisere handel med varer og tjenester som kan true matvaresikkerheten og menneskerettighetene, og arbeider for at land i sør må kunne beskytte egen industrisektor. Bolivia mener at de rike landene må ta ansvar for klimaendringene og gjennomføre betydelige utslippskutt, mens fattige land må ha rett til modernisering og utvikling.
Colombia: United Fruit nok en gang
Colombia har nær 50 millioner innbyggere. Befolkningen er mestiser, det vil si at de har blandet etnisk opphav fra den opprinnelige urbefolkningen og spanjolene, og den afrikanske befolkningen som kom under kolonitiden. I 2015 bodde 76 prosent av Colombias befolkning i byer og tettsteder. De største byene er hovedstaden Bogotá, Medellín, Cali, og Barranquilla.
United Fruit Company hadde, som i Guatemala, store bananplantasjer i landet. Massakren på bananarbeiderne som jobbet for det US-amerikanske selskapet i 1928, er skildret i Gabriel García Márquez’ roman Hundre års ensomhet. Minst tusen bananarbeidere ble drept da hæren åpnet ild mot dem etter en lengre streik med krav om bedre arbeidsforhold. I romanen skriver Márquez at antallet drepte var 3000, og det er romanens versjon som i dag er den offisielle sannheten om massakren.
Etter andre verdenskrig var det en betydelig migrasjon fra landsbygda til byene, som vokste svært raskt. Væpnede konflikter, vold og manglende sikkerhet, samt omfattende narkotikavirksomhet førte til at folk flyttet fra de mest usikre områdene. Anslagsvis er over seks millioner mennesker blitt fordrevet fra hjemmene sine på grunn av krigshandlinger, og Colombia har lenge vært blant landene med flest internt fordrevne.
I Colombia kom de konservative til makten i 1946, men de liberale under visepresident Jorge Eliécer Gaitán krevde revolusjonerende endringer. Da Gaitán ble myrdet i 1948, brøt det ut opprør i hovedstaden Bogotá. Folkeopprøret som fulgte («El Bogotazo») ble begynnelsen på «La Violencia», en uerklært borgerkrig mellom en konservativ og en liberal elite. På landsbygda organiserte bøndene seg i egne militærstyrker for å beskytte seg, støttet av kommunistpartiet, som fikk stor oppslutning på landsbygda.
Konflikten tok foreløpig slutt i 1953, da de militære grep makten for første og eneste gang i Colombias historie. I 1956 inngikk de konservative og liberale en avtale om å bytte statsmakten seg imellom hvert fjerde år i 16 år. De skulle styre landet i fellesskap, og forbød samtidig all opposisjon. Slik dannet de en «nasjonal front» mot landets radikale krefter og holdt kommunistene og bøndene utenfor maktapparatet. Denne politiske koalisjonen ekskluderte andre politiske partier og varte i hele perioden fra 1958 til 1974.
Samlingsregjeringen førte en forsiktig politikk, men landets fundamentale problemer, stupende kaffepriser og en eksplosiv befolkningsvekst, ble ikke løst. FARC-EP ble dannet i 1964, og dette året anses som starten for den colombianske borgerkrigen, som varte i hele 50 år. Venstreorienterte geriljagrupper destabiliserte staten og gjorde vold til et vesentlig element i den politiske kampen. Paramilitære grupper oppstod parallelt med geriljagruppene. ELN, en marxistisk, revolusjonær geriljagruppe59, den største i Colombia, hadde så sent som i 2020 omkring 2000 medlemmer. De paramilitære private sikkerhetsstyrkene for mektige landeiere brukte omfattende vold og brøt menneskerettighetene systematisk. Fra slutten av 1970-tallet fikk illegale virksomheter som produksjon og smugling av narkotika stadig større betydning i colombiansk politikk og økonomi. Kokainkartellene som vokste fram på 1980- og 1990-tallet, ble store utfordringer for det statlige regimet. Narkotikakriminalitet utgjør fremdeles en betydelig sikkerhetstrussel for landet.
Kokainkartellet i Medellín erklærte «total krig» mot regjeringen i 1989, og tre politiske kandidater ble drept under presidentvalgkampen i 1990. Sivilbefolkningen befant seg stadig i kryssild mellom dødsskvadroner, paramilitære grupper og gerilja, som alle spredte frykt på landsbygda.
Forfatningsmessig er Colombia en demokratisk republikk. Den utøvende makten er lagt til presidenten, som velges i allmenne valg for en periode på fire år. Senatet består av 100 representanter valgt på nasjonalt nivå, to plasser for urbefolkningen, fem plasser for det nye FARC-partiet og, siden 2018, én plass for presidentkandidaten fra partiet som tapte presidentvalget. Urfolksgrupper har etter grunnloven av 1991 utvidede rettigheter, men ikke av territoriell art.
Det colombianske militæret utøver betydelig makt og kan gripe både direkte og indirekte inn i politikken. I 2012 startet fredsforhandlingene mellom regjeringen og FARC, og etter fire år med forhandlinger tilrettelagt av Norge og Cuba, ble en fredsavtale undertegnet i 2016. FARC har siden demobilisert og blitt til et politisk parti med ti representanter i kongressen, men det gjenstår store utfordringer med implementeringen av fredsavtalen.
Tidlig på 2000-tallet levde nesten halve befolkningen fortsatt under fattigdomsgrensen, og korrupsjon utgjorde stadig et problem. En rapport i 2002 viste at over to millioner hadde status som interne flyktninger, de fleste i slumområdene, mens 1,2 millioner hadde emigrert til utlandet.
Men økonomien blomstret i det nye århundret, og den årlige vekstraten økte til sju prosent i 2007. Arbeidsledigheten og inflasjonen var på jevn retur. Kaffeproduksjon, blomstereksport og tekstilindustri var de fremste vekstfaktorene. I løpet av 2010-tallet ble det registrert en markant nedgang i geriljarelaterte drap og kidnappinger, i voldstilfeller og organisert kriminalitet generelt. Befolkningen opplevde at utryggheten var i ferd med å slippe noe av taket. Et tegn på dette var turistnæringens oppsving, til og med i landets nest største by Medellín, tidligere klassifisert som verdens farligste by.
USA hadde gått inn med en betydelig støtte til kampen mot geriljaen, knyttet til Plan Colombia. Colombianske produsenter stod bak rundt 90 prosent av kokainomsetningen i USA og 70 prosent i verden totalt. Álvaro Uribe Vélez var fra 2002 til 2010 Colombias 58. president. Under hans andre regjering måtte han håndtere svært vanskelige politiske situasjoner, ikke minst de omfattende militære drapene på sivile.
Høsten 2003 innledet man et forsøk på en avvæpning og demobilisering av de paramilitære gruppene. 60 319 personer skal være demobilisert i perioden fra 2003 til 2016. Over 31 000 av disse var paramilitære som demobiliserte kollektivt fram til 2006, resten har demobilisert på individuell basis. Prosessen ble institusjonalisert i 2005 og er kjent som Rettferdighet og fred-prosessen. På dette tidspunktet mønstret FARC og ELN styrker på over 20 000, inkludert tusenvis av barnesoldater.
Men i den såkalte falsos positivo 60- saken kom det fram at enkelte colombianske styrker lurte fattige eller tilbakestående medlemmer av sivilbefolkningen med til avsidesliggende steder, drepte dem og presenterte likene som om det var geriljasoldater drept i kamp, noe det ble utbetalt en bonus for. I 2012 hadde man kommet fram til 3350 ulike tilfeller, og fellende dom forelå i 170 tilfeller.
Politisk satset Uribe på to motstridende strategier. På den ene siden ga han insentiver til demobilisering av væpnede grupper gjennom en fredsprosess, samtidig som de militære angrepene på FARC-geriljaen ble intensivert. Uribe betraktet FARC-geriljaen som en terrororganisasjon, ikke som en politisk aktør. Etter Uribes syn var en militær seier over geriljaen den eneste mulige løsningen på konflikten.
Prosessen med avvæpning ble forlenget i 2012 og pågår fortsatt, og omfatter medlemmene av alle ulovlig væpnede grupper som er aktive i Colombia. Den gir betinget amnesti og kortere fengselsstraff i bytte mot tilståelse av overgrep, frivillig avvæpning og demobilisering samt oppreisning til ofrene. Fredsavtalen ble lagt fram for godkjennelse i en folkeavstemning 2. oktober 2016, men nei-siden vant med 50,2 prosent av stemmene.
Det var i første omgang de paramilitære styrkene som demobiliserte kollektivt i rammen av Rettferdighet og fred-prosessen. Av samtlige demobiliserte har rundt 5000 inngått i den særskilte rettsprosessen, 4400 av dem med tidligere tilhørighet til paramilitære organisasjoner. Flesteparten av de som demobiliserte individuelt, tilhørte FARC-geriljaen.
Stadig flere av FARCs geriljasoldater og lokale ledere ble arrestert, drept eller overgav seg mot slutten av 2010-tallet, dels mot løfte om fritt leide ut av landet. Oppsmuldringen av FARC skjøt fart da den tidligere presidentkandidaten Íngrid Betancourt sammen med 14 andre gisler ble befridd av regjeringssoldater etter over seks års fangenskap. Denne aksjonen styrket president Uribes popularitet og kompromissløse linje overfor geriljaen. I jakten på geriljagrupper førte colombianske militæraksjoner over grensene til en diplomatisk krise i forholdet til nabolandene Ecuador og Venezuela.
Iván Duque ble valgt til president i 2018, og satt fram til 2022. Han vant med over 50 prosent av stemmene i andre runde av presidentvalget, og ble med sine 42 år den yngste presidenten i colombiansk historie. Duque representerer høyresidepartiet Centro Democrático. Under hans regime er demokratiet sterkt svekket, og en rekke fagforeningsledere er blitt drept. De generelle drapstallene har også steget. I 2017 var antall drepte 12 298, mens det i 2021 hadde steget til 14 159. I 2016 ble det rapportert 10 943 ofre for massefordrivelser, altså internt fordrevne. I 2021 steg tallet i været til 73 974, en økning på 675 prosent ifølge offisielle tall fra FN.
Den colombianske økonomien opplevde kraftig nedgang etter pandemien i 2020. Programa Ingreso Solidario (Solidarisk inntekt) ble opprettet samme år med formål om å yte økonomisk støtte til familier som levde i fattigdom, ekstrem fattigdom eller særlige utsatte forhold som konsekvens av pandemien.
Mens pandemiens inntog satte sosiale protester og demonstrasjoner på midlertidig pause, gjenoppstod den sosiale og politiske uroen i september 2020. Misnøyen kom til uttrykk i store demonstrasjoner som startet 21. november i Bogotá. De varte i flere uker og spredte seg til andre deler av landet og ble etter hvert kjent som #21N.
Bakgrunnen for demonstrasjonene er sammensatt, blant annet en omstridt pensjons- og skattereform. Demonstrasjonene ble utløst av et militært angrep mot en FARC-leir der barnesoldater holdt til. I tillegg falt demonstrasjonene inn i et bredere bilde av samtidig folkelig oppstand i andre latinamerikanske land. Fredelige demonstranter fra sivilsamfunn, fagforeninger, medier, studenter og urfolk ble møtt av væpnede styrker de første dagene, og en ung mann mistet livet. Dette bidro til en sterkere polarisering mellom president Duque og demonstrantene.
Presidenten innledet samtaler for å finne en løsning på situasjonen, samtidig som sikkerhetstiltakene ble skjerpet og retten til demonstrasjoner begrenset. I april 2021 opplevde Colombia landsomfattende demonstrasjoner (estallido social) mot skattereformer, politiets urettmessige voldsbruk og økende sosial ulikhet, en situasjon som hadde blitt forverret under pandemien. Det ble gjennomført protester i de fleste store og mellomstore byer, samtidig som hovedfartsårene ble blokkert over lengre perioder landet rundt. Demonstrantene fremmet en rekke krav, og demonstrasjonene ble koordinert av en nasjonal streikekomité (Comité Nacional del Paro). Den største demonstrasjonen i 2022 fant sted 3. mars.
Første valgomgang for Colombias presidentvalg 2022 ble holdt 29. mai med et overraskende resultat: Venstresidens kandidat Gustavo Petro og koalisjonen Pacto Histórico (historisk avtale) fikk 40 prosent av stemmene, mens den populistiske millionæren Rodolfo Hernández fikk 28 prosent. Valgdeltakelsen var høy: 21 millioner colombianere avla stemme i valget.
Andre valgomgang ble gjennomført 19. juni 2022. Tidligere borgermester i Bogotá, Gustavo Petro, vant i andre valgomgang med 50,44 prosent av stemmene over motstanderen Hernández, som fikk 47 prosent. Forskjellen mellom de to kandidatene var bare 700 000 stemmer. Petros visepresidentkandidat, Francia Márquez, ble etter valget den første afro-colombianske kvinnelige visepresidenten i landets historie.
I 2023 fant en domstol i USA at næringsmiddelselskapet Chiquita var ansvarlig for å ha finansiert den colombianske AUC, en høyreorientert paramilitær gruppe sammensatt av hæren, narkotikakarteller og grunneiere. Gruppen er også terrorlistet av USA. Det ble avslørt at Chiquita hadde betalt over 1,7 millioner dollar til AUC mellom 1997 og 2004. Flere colombianske familier, hvis slektninger ble drept av AUC, saksøkte Chiquita, og selskapet ble dømt til å betale erstatning. Blant de drepte var både bananplantasjearbeidere og fagforeningsledere. Chiquita anket dommen. 10.
juni 2024 vedtok en domstol i Florida at selskapet må betale 38 millioner dollar i erstatning for de drepte plantasjearbeiderne.
Peru: kriser og korrupsjon
Peru har 31,7 millioner innbyggere (2016), og de fleste er spansktalende. Det store flertallet peruanere har helt eller delvis urfolksopphav. Etter forfatningen av 1993 er Peru en presidentstyrt demokratisk republikk. Det er stemmeplikt, og presidenten velges i allmenne valg for en femårig periode. Peru har blitt et urbant samfunn i løpet av de siste 50 årene, og mesteparten av innbyggerne bor i dag i byer og tettsteder. Mange, også i byene, mangler tilgang til offentlige tjenester og fasiliteter, som innlagt vann, avløp og strøm.
Tidlig på 1900-tallet opplevde Peru sterk økonomisk oppgang, og landet eksporterte råvarer som gummi, sukker og bomull. Nye arbeidsforhold dannet grunnlag for fagorganisering blant arbeidere i landbrukssektoren. Mer enn halvparten av eksportvarene fra Peru består i dag av metaller og mineraler. Kobber er Perus viktigste eksportvare, etterfulgt av gull. I 2015 utgjorde disse 40 prosent av Perus samlede eksportinntekter.
Til tross for stor økonomisk vekst det siste tiåret er det fortsatt store sosiale forskjeller mellom ulike samfunnsgrupper. I 2013 levde 23,9 prosent av befolkningen under fattigdomsgrensen, og 2,7 prosent var regnet som ekstremt fattige.
Fra 1836 til 1839 var Peru og Bolivia forent i Peru-Bolivia-konføderasjonen, som først ble oppløst etter en væpnet konflikt med Chile og Argentina. I disse årene fortsatte den politiske uroen, og hæren var en viktig politisk faktor. I 1879 inngikk Peru og Bolivia igjen en allianse i kampen mot Chile i salpeterkrigen61. Bolivia og Peru tapte krigen i 1883, og Peru tapte regionen Arica til Chile.
Augusto Leguía ble innsatt som president for andre gang i 1919. Han gjennomførte en rekke reformer som åtte timers arbeidsdag, minstelønn og et voldgiftssystem for å løse arbeidskonflikter. Offentlige arbeider ble satt i gang i stor skala. Presidenten opererte likevel med store underskudd på statsbudsjettet, tok opp en rekke utenlandske lån og gjorde alt for å utvide den markedsøkonomiske sektoren og tiltrekke seg så mye utenlandsk kapital som mulig. Dermed gjorde Peru seg stadig mer avhengig av eksport, noe som fikk katastrofale konsekvenser etter finanskrisen i 1929. I Peru ble politikken i 1930-årene dominert av det panamerikanske APRA-partiet, som ble dannet i 1924 av Víctor Raúl Haya de la Torre. Partiets program var omfattende. Landet skulle frigjøre seg fra USAs innflytelse, nasjonalisere jord og industrier, gjenoppvekke den indoamerikanske arven, internasjonalisere Panamakanalen62 og solidarisere seg med verdens undertrykte, som det het.
Under andre verdenskrig var Peru alliert med USA og opplevde økonomisk framgang som leverandør til den US-amerikanske krigsøkonomien. I 1945 ble José Bustamante y Rivero fra APRA valgt til president, men alt tre år etter innførte general Manuel A. Odría militærdiktatur (1948–1956). APRA ble forbudt, og partilederen Víctor Raúl Haya de la Torre flyktet fra landet.
I perioden fram til 1960-tallet vekslet landet mellom sivile regjeringer og militære regimer, mange med ulike program for modernisering. Likevel forble Peru et land med ekstrem ulikhet mellom by og land, mellom rike og fattige og mellom spansktalende mestiser og den quechuatalende bondebefolkningen. Landspørsmålet var sentralt. Store landeiere ved kysten kontrollerte bomulls- og sukkerproduksjonen, mens landeiere i høylandet ekspanderte på bekostning av lokale bondesamfunn.
Et nytt valg i 1963 brakte Fernando Belaúnde Terry til makten, med et program som omfattet jordreformer og ulike forsøk på å kontrollere den utenlandske kapitalen. Men ettersom opposisjonen hadde flertall i nasjonalforsamlingen, ble jordreformene stanset.
Bøndene i fjellområdene invaderte flere haciendaer. En venstreorientert væpnet geriljagruppe startet et opprør fra fjellområdene, men det ble slått ned i 1966. Etter en økonomisk krise i 1967 kom det ikke uventet et kupp. Lederen, general Juan Velasco Alvarado gjennomføre en storstilt jordreform og nasjonaliserte utenlandske selskaper og banker. USA-kontrollerte selskaper stod den gang for mer enn 40 prosent av Perus BNP. Naturressurser som olje og kopper ble nasjonalisert. Under mottoet «jorda tilhører den som dyrker den» ble det mektige landoligarkiet i realiteten avskaffet og store landeiendommer ekspropriert. Over ni millioner hektar ble fordelt på over 30 prosent av landets bondefamilier. Perus landreform anses fortsatt som en av de mest omfattende som er gjennomført i Latin-Amerika.
I 1970-årene førte imidlertid økonomiske problemer til et nytt kupp i 1975. Velasco Alvarado ble erstattet med den konservative generalen Francisco Morales Bermúdez, som satt fram til 1980. En grunnlovsforsamling ble dannet i 1978, og det militære regimet endte i 1980, da en ny og demokratisk valgt president kom til makten. På 1980-tallet startet den maoistiske geriljagruppen Sendero Luminoso (Lysende sti) en geriljakrig i regionen Ayacucho. I desember 1982 satte regjeringen inn militæret, og flere år med et høyt antall drepte og forsvunne mennesker fulgte.
1980-tallet var preget av økonomisk krise og hyperinflasjon, spesielt under den sosialdemokratiske APRA-regjeringen til president Alan García, som satt fra 1985 til 1990. Da ble Alberto Fujimori valgt. Han gjennomførte en nyliberalistisk økonomisk politikk som ga lavere inflasjon og makroøkonomisk stabilitet, men som gikk på bekostning av sosiale programmer og arbeidsrettigheter. Etter tiår preget av perioder med svake, demokratisk valgte regjeringer og sterke militærjuntaer var valget i 1980 et forsøk på å reetablere et samlende, sivilt styre. Samtidig gjennomførte geriljaorganisasjonen Lysende sti sin første voldelige aksjon. Det fikk store konsekvenser for den spede begynnelsen på demokratiet.
Lysende sti var etablert allerede på 1960-tallet. Organisasjonen ville gi makt til Perus store urbefolkning og skape et jordbrukssamfunn i tråd med Mao Zedongs ideologi. I starten fikk gruppen en viss støtte blant befolkningen på landsbygda med løfter om å styrke urfolkets rettigheter på bekostning av den spansktalende eliten, men organisasjonens brutale metoder skapte raskt motvilje i befolkningen. I 20 år brukte organisasjonen vold og terror som virkemiddel, og myndighetene svarte ofte med samme mynt. Ifølge rapporten utarbeidet av den statlig nedsatte sannhets- og forsoningskommisjonen (2001–2003) ble det begått alvorlige menneskerettighetsbrudd fra begge parter. Til sammen ble 500 000 mennesker fordrevet, og omtrent 70 000 mistet livet.
Borgerkrigen gikk hardt utover sivilbefolkningen, ikke minst urfolket i Andesfjellene og Amazonas. Krigen fikk også alvorlige konsekvenser for Perus økonomi. Økonomien var allerede hardt presset på 1980-tallet som følge av en feilslått markedsøkonomisk reform, lavere priser på Perus primære eksportvarer, høye renter på landets store utenlandsgjeld og kraftig ekstremvær i 1982–1983.
Etter et tiår preget av økonomisk kollaps og en blodig borgerkrig kom Alberto Fujimori til makten i 1990. Han ville rydde opp i økonomien med store nedskjæringer i offentlige utgifter og utstrakt privatisering.
Den økonomiske liberaliseringen på 1990-tallet førte til sterk økonomisk vekst, mye grunnet utvinning og eksport av metaller og mineraler. Inntektene har bidratt til å forbedre offentlige tjenester og levestandard, men har også ført til sosiale og miljømessige konflikter både på lokalt og regionalt nivå. Omfattende infrastrukturprosjekter har blitt gjennomført over hele landet og bidratt til økonomisk aktivitet og sysselsetting.
Fujimori regjerte fra 1990 til 2000 og gjennomførte i april 1992 et konstitusjonelt kupp med støtte fra hæren. Han oppløste nasjonalforsamlingen og høyesterett, og ga seg selv utstrakte fullmakter. Opposisjonspolitikere ble satt i husarrest, og det ble innført unntakstilstand. I 1993 ble en ny grunnlov godkjent. Her ble det åpnet for gjenvalg av presidenten i enda en periode, og Fujimori ble gjenvalgt både i 1995 og i 2000.
Fujimori hadde solid oppslutning på begynnelsen av 1990-tallet, men han ble etter hvert en omstridt og autoritær leder som tok i bruk udemokratiske metoder for å underlegge seg opposisjonen. Han økte ressursene til hæren, opprettet dødsskvadroner og trappet opp kampen mot geriljagruppene Lysende Sti og MRTA63. Høsten 1992 ble Lysende stis ideologiske leder Abimael Guzmán Reynoso arrestert, og i etterkant fulgte massearrestasjoner av gruppens medlemmer.
Som del av en offentlig helseplan lanserte Fujimori et program for familieplanlegging der over 300 000 personer ble sterilisert mellom 1995 og 2000. De aller fleste var fattige og urfolkskvinner på landsbygda i Andesfjellene. Inngrepene ble gjerne utført i forbindelse med fødsel eller gynekologiske undersøkelser uten at pasientene ble informert. Helsepersonell ble premiert for antall steriliseringer de gjennomførte.
Både statskuppet i 1992, den nyliberale omstruktureringen og tvangssteriliseringene av fattige og urfolk skal ha vært inspirert av en hemmelig militær plan kjent som Plan Verde fra 1988, der sterilisering basert på rasehygieniske prinsipper ble ansett som en løsning på Perus utviklingsproblemer.
Årtusenskiftet skulle bli vendepunktet for Fujimoris politiske karriere. I 2000 ble det avholdt et presidentvalg som ble så sterkt kritisert at opposisjonen trakk seg i protest og internasjonale observatører boikottet valget. Til tross for at Fujimori gikk seirende ut av valget, måtte han samme år rømme fra landet etter massedemonstrasjoner mot regimet og omfattende korrupsjonsskandaler.
Fra eksil i Chile prøvde han i 2005 å stille som kandidat til presidentvalget i Peru i 2006, men ble diskvalifisert. Etter at chilenske myndigheter hadde arrestert ham samme høst, krevde Peru å få ham utlevert. Han ble siden utlevert og stilt for retten. Fujimori har blitt dømt for en rekke lovbrudd, inkludert korrupsjon, medvirkning til kidnapping og drap, samt menneskerettighetsbrudd. Etter en langvarig prosess ble han i 2009 dømt til 25 års fengsel for medvirkning til drap på 25 personer. Drapene ble begått av den høyreorienterte dødsskvadronen Colina-gruppen, som ble opprettet i 1991 for å bekjempe Lysende Sti-geriljaen. Ofrene var imidlertid uskyldige sivile og ikke medlemmer av geriljaen.
Fra 2001 til 2006 hadde Peru igjen demokratisk styre under president Alejandro Toledo. I 2006 ble han etterfulgt av Alan García. Toledo tok ifølge myndighetene imot 35 millioner dollar i bestikkelser fra selskapet Odebrecht, nå kjent som Novonor, i bytte mot offentlige anbudskontrakter. Samtlige presidenter siden 2000, i tillegg til Fujimoris datter Keiko Fujimori og en rekke andre framtredende politikere og næringslivsledere er rammet av anklager om korrupsjon og satt i varetekt.
Peru har flerpartisystem med relativt nye og skiftende politiske partier. Ved valget i 2016 vant partiet Fuerza Popular, ledet av Keiko Fujimori en overlegen seier med 73 av 130 representanter i kongressen. Landets eldste parti, APRA, fikk kun fem representanter ved dette valget.
Siden 2017 har peruansk politikk blitt hardt rammet av korrupsjonsskandalen knyttet til det brasilianske selskapet Odebrecht, Latin-Amerikas største entreprenørselskap. Selskapet har erkjent å ha bestukket presidenter, statsministre og politikere i flere land, både i Latin-Amerika, Afrika og Europa, i bytte mot lukrative kontrakter. Da politiet oppsøkte tidligere president Alan García 17. april 2019 tok den tidligere presidenten sitt eget liv med et pistolskudd.
Pedro Pablo Kuczynski var president i perioden 2016–2018. Tidligere visepresident Martín Vizcarra Cornejo tok over som president på en politisk plattform der kampen mot korrupsjon og for politiske reformer stod sentralt. Han satt fram til 2020. Begge ble avsatt etter anklager om korrupsjon med påfølgende riksrettsprosesser i kongressen. Under begge disse presidentene fortsatte imidlertid landets positive utvikling, og økonomien er i dag blant de raskest voksende i Sør-Amerika.
I 2001 ble det opprettet en sannhets- og forsoningskommisjon som skulle avdekke sannheten om overgrepene begått under borgerkrigen. Rettsprosessene mot lederne av Lysende sti ble gjenopptatt, og det ble rettet kritikk mot det peruanske militæret for deltakelsen i systematiske menneskerettighetsbrudd under den væpnede konflikten. Et oppreisningsprogram ble opprettet for konfliktens ofre.
I desember 2022 ble den peruanske advokaten og politikeren Dina Boluarte første kvinnelige president i landet. Hennes presidentperiode har imidlertid vært preget av massive protester fra befolkningen, og i løpet av de første ukene i 2022 ble 49 sivile drept og 937 skadet av politi og sikkerhetsstyrker. I 2023 startet en etterforskning for å finne ut om Boluarte var skyldig i folkemord etter de mange drapene på sivile.
Regjeringsperioden har vært preget av skandaler, som da det ble avslørt at hun eide Rolex-klokker og smykker av meget høy verdi og som ikke stod i forhold til lønnen hun mottar som president. Boluarte har hele tiden hatt svært svak støtte i befolkningen, og i 2024 var den på et historisk lavt nivå. Ifølge en meningsmåling utført for avisen El Comercio uttrykte hele 95 prosent av befolkningen at de ikke anerkjente Boluarte som president, og kun tre prosent uttrykte sin støtte til presidenten.
20 prosent av befolkningen lever fremdeles under fattigdomsgrensen, og mange bor i hovedstaden Lima. Skillet mellom fattig og rik i denne byen er skarpt. Allerede på 1980-tallet ble en mur, på folkemunne kalt skammens mur, bygget for å verne velstående boligområder mot nye, «farlige» bosetninger. Muren er et sterkt symbol på ulikheten i Peru.
På den ene siden ligger store villaer med overvåkingskameraer, badebasseng og tropiske hager. Et steinkast unna bor de fleste i små, enkle hus bygget av skrapmateriale, ofte uten tilgang til rent drikkevann. Å komme seg til andre siden av muren, der mange jobber som blant annet vaskehjelper og bygningsarbeidere, er nå blitt en to timers lang gåtur.64
Uruguay: fra velferd til militærkupp65
Uruguay har et folketall på litt over tre millioner, omkring halvparten av dem bosatt i hovedstaden Montevideo. Etter grunnloven av 1967, med senere endringer, er Uruguay en demokratisk, presidentstyrt republikk. Presidenten velges i allmenne og direkte valg for fem år, og må ha absolutt flertall. Presidenten er statsoverhode og landets reelle leder.
Uruguay er på mange måter et unntaksland i latinamerikansk sammenheng. Koloniseringen kom sent, og landet ble ikke utnyttet på samme måte som de øvrige koloniene i området. Det moderne Uruguay ble skapt mellom 1911 og 1915, da president José Batlle y Ordóñez etter en reise til Europa bestemte seg for å gjennomføre en rekke velferdsreformer. Det skulle innføres minimumslønn, moderne trygdesystemer og gratis utdanning. Uruguayanerne fikk dermed atskillig høyere levestandard og politisk stabilitet enn det som var vanlig ellers i Latin-Amerika. Også kvinnene fikk betydelige rettigheter.
Immigranter, spesielt fra Italia og Spania, brakte med seg sterke europeiske fagforeningstradisjoner. Arbeiderbefolkningen var konsentrert i byene, og det vokste fram småindustri i Montevideo-området. Arbeiderklassen var en konstant utfordring for det konservative Partido Colorado, som satt uavbrutt ved makten i nesten 100 år, fra 1865 til 1958. Partiet, som ble dannet allerede i 1836, har tradisjonelt hatt bred støtte i den urbane middelklassen i Montevideo. I store deler av 1800-tallet var partiet i kamp mot Blancopartiet, noe som flere ganger førte til borgerkrig.
Økonomisk var det ikke minst den store etterspørselen etter kvalitetskjøtt, skinn og ull fra pampasen som gjorde det mulig for Uruguay å utvikle seg til en velferdsstat med et svært avansert undervisningstilbud. Men da prisene i 1950-årene sank dramatisk på Uruguays eksport av animalske produkter, måtte velferdsmaskineriet holdes i gang ved hjelp av seddelpressen. Produktiviteten ble ikke forbedret, jorda var fortsatt på de store jordeiernes hender, og en reell industrialisering kom egentlig aldri i gang.
Fra midten av 1960-årene måtte regjeringene ha støtte fra hæren for å opprettholde kontrollen. Fra 1952 til 1967 var presidentembetet erstattet av et nimannsråd. Grunnloven av 1967 gjeninnførte presidentembetet og styrket den utøvende makten. Fra 1968 gikk president Jorge Pacheco Areco hardt til verks mot fagforeningene og venstreopposisjonen. Landet opplevde en voldsspiral med bygeriljaen Tupamaros (MLN-T), en uruguayansk geriljagruppe oppkalt etter Túpac Amaru II (1738–1781), som ledet et stort urfolksopprør mot det spanske kolonistyret.
Juan María Bordaberry fra Coloradopartiet tiltrådte som president i 1972. Den 27. juni 1973 oppløste han parlamentet med støtte fra de væpnede styrkene og innledet det sivil-militære diktaturet. Sammen med den konservative motparten Blancopartiet (Partido Nacional) er det det andre av landets to tradisjonelle partier.66
Diktaturet, som varte til 1985, førte etter hvert en nyliberal økonomisk politikk.
Resultatet var katastrofalt. Skattesystemet ble raskt endret, og virkningene av nyliberalismen var dramatiske. Reallønnen sank med 28 prosent, og tiggende fattige dukket for første gang opp i storbygatene i Montevideo. Fram til da kunne 95 prosent av befolkningen lese og skrive, og det var gratis helsestell for alle borgere.
Militærstyret i Uruguay utviklet seg til et av de mest brutale Latin-Amerika har kjent. Høyere offiserer overtok de viktigste økonomiske og politiske funksjonene i landet. Utstrakt fengsling og tortur av opposisjonelle kjennetegnet det nye regimet. En femtedel av befolkningen reiste i eksil, en stor del av disse var intellektuelle og fagforeningsfolk.
I 1979 hadde Uruguay verdens høyeste antall politiske fanger i forhold til folketallet. Etterretningstjenesten forfulgte også sine motstandere i utlandet. I 1980 ble det holdt folkeavstemning, og befolkningen forkastet et nytt grunnlovsforslag som ville innebære en institusjonalisering av diktaturet.
Siden 1989 har Tupamaros/MLN-T vært en del av en politisk venstrekoalisjon. Hæren hadde lenge ført krig mot bygeriljaen, som kjempet mot det de betraktet som korrupsjon og vanstyre. Myndighetene fengslet motstandere i det beryktete Libertadfengselet, der fangene ble plassert i celler uten vindu, men med lyset tent døgnet rundt. Viktige fanger ble holdt i total isolasjon i over ti år.
Mange av Tupamaros ledere ble fengslet, torturert, drept eller drevet i eksil i årene diktaturet varte. På 1980-tallet mistet diktaturet mye makt da USA ikke lenger støttet det. Det førte til at de militære inngikk en avtale med ulike politiske partier i Uruguay om å gjennomføre demokratiske valg. I november 1984 vant Julio María Sanguinetti fra Coloradopartiet presidentvalget. Han tiltrådte 1. mars 1985, da demokratiet ble gjeninnført. Landet er i dag en demokratisk og presidentstyrt republikk.
I 1989 kom høyresiden igjen til makten. I president Luis Alberto Lacalles regjeringsperiode 1990–1995 ble det satset på utstrakt privatisering av økonomien. Det kom kraftige nedskjæringer i offentlige utgifter, noe som møtte sterk motstand fra fagbevegelsen og flertallet i nasjonalforsamlingen.
Uruguay var på 1990-tallet likevel det eneste landet i Latin-Amerika med en betraktelig økning i sosialbudsjettet, spesielt i helse- og trygdesektoren. Ved valget i 1994 kom Coloradopartiet tilbake, og Sanguinetti innledet sin andre presidentperiode i 1995. Ved en folkeavstemning i 1996 ble det vedtatt en grunnlovsreform som trådte i kraft i 1997.
Ved århundreskiftet var Uruguay Latin-Amerikas ledende velferdsstat, men den økonomiske nedturen som rammet Brasil og Argentina ved årsskiftet 1998/1999, fikk også alvorlige følger for Uruguay ettersom de to nabolandene er viktige handelspartnere. Mens veksten i BNP i perioden 1992–1998 i gjennomsnitt var på 4,2 prosent, sank den i 1999 til to prosent.
Coloradopartiets kandidat Jorge Batlle Ibáñez vant presidentvalget i 1999 og tiltrådte i mars 2000. I 2002 ble Uruguay igjen rammet av økonomisk krise, også denne gang som følge av et krakk i nabolandet og den viktigste handelspartneren Argentina. Krisen ble kalt tangoeffekten. Både eksport- og turistnæringene ble hardt rammet. Uruguays økonomi hadde dette året en tilbakegang på ti prosent, noe som for en kort periode førte til sosialt sammenbrudd i landet som tidligere ble kalt Sør-Amerikas Sveits.
Den uruguayanske legen og venstrepolitikeren Tabaré Ramón Vázquez Rosas var Uruguays president fra 2005 til 2010, og igjen fra 2015 til 2020. Uruguay føyde seg dermed til venstredreiningen som preget hele det søramerikanske kontinentet i det første tiåret etter århundreskiftet. Venstrekandidaten José Mujica vant presidentvalget i november 2009. Mujica hadde bakgrunn fra Tupamaros-geriljaen og var på linje med Brasils president Lula da Silva. I 2015 ble han etterfulgt av Vázquez fra samme parti.
Partiet hadde fattigdomsbekjempelse som sin fremste sak. Det framstod med en moderat, sosialdemokratisk profil, men knyttet også bånd til Venezuela under Hugo Chávez. Ved inngangen til 2007 hadde Uruguay nedbetalt den siste delen av sitt milliarddollarlån til Det internasjonale pengefondet, og inflasjonen kom også under kontroll. Hovedstaden Montevideo ble samme år sete for den parlamentariske forsamlingen til den ledende søramerikanske frihandelsorganisasjonen Mercosur. Arbeidsledigheten og andelen mennesker som lever under fattigdomsgrensen sank også merkbart, noe man tilskrev skatte- og fordelingspolitikken under Vázquez’ styre. Uruguay er i dag blant Sør-Amerikas tryggeste land, men demografien er et problem. At spesielt høyt utdannede yngre reiser ut, er blitt et hinder for økonomisk utvikling. I 2005 var hele 20 prosent av uruguayanerne bosatt i utlandet. Landet skal ha den høyeste andelen eldre på den vestlige halvkulen.
I Uruguay er all utdanning opp til universitetsnivå gratis. Levestandarden er relativt høy, og andelen fattige lav. Uruguay legaliserte selvbestemt abort i 2012 og likekjønnet ekteskap i 2013.
Presidentvalget i 2019 ble vunnet av konservative Luis Lacalle Pou. Da ble også Beatriz Argimón den første kvinnelige visepresidenten i Uruguay. Luis Lacalle Pous regjering markerte en politisk høyredreining i landet etter 15 år med venstreorientert styre, og presidenten proklamerte at han ville gå hardt inn for å få bukt med Uruguays rykte som senter for narkotikasmugling. Tross narkotikaproblemene har Uruguay lenge vært et av de tryggeste landene i Latin-Amerika. Besittelse av narkotika til eget bruk ble avkriminalisert i 1974, mens Uruguay innførte et statlig regulert marked for cannabis i 2013. I valget i 2024 vant venstrekandidaten Yamandú Orsi i andre valgomgang.
Legalisering av narkotika
I mange tiår har produksjon og eksport av narkotika vært et problem i mange latinamerikanske land. Flere av landene har vært preget av illegal dyrking av kokain, mektige kriminelle nettverk, rike narkobaroner og storstilt smugling over grensene. Etterspørselen etter kokain har lenge vært økende på verdensbasis. Den siste rapporten fra FNs byrå for narkotika og kriminalitet (2025) viser at antall narkotikabrukere har økt med 30 prosent de siste ti årene.
Fortsatt er Latin-Amerika opprinnelsessted for flere narkotiske stoffer. Colombia er verdens største produsent av kokain. Peru og Bolivia har også betydelig produksjon, mens Brasil og Venezuela fungerer som transittland for å få stoffet til kysten og videre over til Europa og Afrika. Hele 15 prosent av verdens totale cannabisproduksjon skjer i Paraguay, som også fungerer som transittland for 30–40 tonn kokain hvert år. Landet er hovedleverandør av cannabis til Brasil, Argentina, Uruguay og Chile. Kokainproduksjonen har økt med 25 prosent det siste året.
Uruguay har vært forut for mange av sine latinamerikanske naboer. I 1974 ble besittelse av en begrenset mengde narkotika til eget bruk avkriminalisert. Lovverket var imidlertid mangelfullt. Det var ikke spesifisert hvor grensen gikk mellom lovlig og ulovlig besittelse, og det var vanskelig å bevise om stoffene var ment for privat bruk eller ei. Det var heller ikke lov til å fremstille eller selge stoffene, og dermed måtte brukerne fortsatt ty til de samme kriminelle nettverkene.
I 2013 ble Uruguay det første landet i verden som innførte et nasjonalt, statlig regulert marked for cannabis. Ordningen omfatter regulert produksjon, salg og tilgang under offentlig kontroll.
Opptrappingen i internasjonale tiltak for å stanse narkotikasmuglerne, og økende etterspørsel etter særlig kokain, gjør at kartellene ser etter stadig nye ruter for å eksportere narkotika til det europeiske markedet, ikke minst via Uruguay. «Krigen mot narkotika» er i all hovedsak et påfunn fra USA. President Richard Nixon erklærte i 1971 at narkotika var statens fremste folkefiende. Siden den gang har krigen mot narkotika også gitt USA en begrunnelse, noen ganger et påskudd, for å gripe inn militært og politisk i mange land i Latin-Amerika.
Kriminelle miljøer smugler narkotika fra blant andre Paraguay, og i kjølvannet av narkotikavirksomheten følger økt kriminalitet, ran og drap. Kampen mot narkotika krever store ressurser for å håndheve og straffeforfølge de som står for produksjon og salg. Kostnadene med å kontrollere alle utgående konteinere er omfattende. Ved havnen i Montevideo har tollavdelingen kun en enkelt skanner som brukes av tollerne i løpet av arbeidsdagen, men aldri om natten. I tillegg undersøker den bare konteinerne som kommer inn til landet.
Hver måned sendes mellom tre og fire hundre konteinere fra Uruguay, og i underkant av tre prosent av disse blir kontrollert. Narkotikasmuglerne utnytter dette svake punktet. I 2019 dukket for eksempel et halvt tonn kokain opp på et fly ved en fransk flyplass, deretter 1,2 tonn ved havnen i Antwerpen. En konteiner med 4,6 tonn og med en gateverdi på 1,1 milliarder US-dollar ble oppdaget i Hamburg. Alle forsendelsene kom fra Uruguay.
Midtøsten, Libya og Mali67
Afghanistan: fra vondt til verre
På slutten av 1800-tallet ble Afghanistan enda en bufferstat i «det store spillet» mellom det britiske og russiske imperiet. Etter tre frigjøringskriger oppnådde landet full uavhengighet fra Storbritannia i 1919. I 1933 kom Mohammad Zahir Shah på tronen som 19-åring etter at faren ble myrdet, og styrte landet som konge helt fram til 1973. Han fulgte en forsiktig reformlinje i en slags balanse mellom ulike stormaktsinteresser.
Fra midten av 1960-tallet gjennomførte han en rekke reformer for landet som historisk sett var et sentrum på Silkeveien mellom Østen og Europa. I 1964 kom en modernisert forfatning med flere demokratiske reformer. Kvinnene fikk stemmerett og flere rettigheter. Kongen endret sin status fra absolutt til konstitusjonell monark og avskaffet flere av kongehusets privilegier.
Siden 1970-tallet har Afghanistan lidd under vedvarende og brutale borgerkriger med skarpe indre motsetninger og betydelig utenlandsk innblanding. Sardar Mohammed Daoud Khan ble president i 1973. Han satte i gang en rekke reformer, ikke minst for kvinners rettigheter.
I april 1978 kom det afghanske kommunistpartiet til makten etter et kupp mot president Daoud, som sammen med en rekke familiemedlemmer ble drept dagen etter. Den nye regjeringen under Noor Mohammed Taraki innførte blant annet en landreform, la ned forbud mot tvangsekteskap og erstattet sharia-domstoler med et moderne, sekulært lovverk. Reformene vakte stor motstand blant de religiøse klanene, og en geriljakrig tok til mot det kommunistiske styret.
Da president Taraki ble drept i et attentat allerede året etter, i september 1979, utløste det ny uro. Den nye kommunistiske regjeringen under president Hafizullah Amin arresterte mange av mujahedin-opprørerne og henrettet flere. Den afghanske regjeringen bad flere ganger Sovjetunionen om militær assistanse, men det ble i første omgang avvist. 25. desember 1979 valgte Den røde hær likevel å rykke inn i Afghanistan, ettersom Moskva fryktet at den nye presidenten skulle søke støtte hos USA. Sovjetunionen innsatte derfor en ny regjering ledet av Babrak Karmal.
Afghanistan ble Sovjets hodepine, liksom Vietnam ble det for USA. Russerne hadde forestilt seg en rask «operasjon», men forregnet seg. Store troppestyrker og avansert materiell bandt opp store økonomiske ressurser, og invasjonen hadde ikke annen støtte enn fra de østeuropeiske landene. De alliansefrie statene i Asia og Afrika var også kritiske til den sovjetiske invasjonen.
Mujahedin, en allianse av ulike væpnede islamske opprørs- og motstandsbevegelser, kjempet både mot regjeringen og de sovjetiske okkupasjonsstyrkene. I 1980-årene kjempet en rekke mujahedin-grupperinger, støttet av Pakistan, Saudi-Arabia og USA, mot sovjetstyrkene og Karmals regime.
Saudi-Arabia ga betydelig økonomisk støtte til motstanden gjennom organisasjonen til steinrike Osama bin Laden. Mujahedinsoldatene fikk vestlige Stinger-raketter og andre moderne våpen. I Norge ble Afghanistan-komiteen dannet. Etter nær ti års forsøk på kontroll av landet ble de sovjetiske styrkene trukket ut. De etterlot seg store militære og sivile tap samt omfattende materielle ødeleggelser.
Krigene ble en katastrofe for afghanerne. Mange flyktet fra de krigsrammede områdene. I 1986 bodde det over tre millioner afghanere i flyktningeleirer i Pakistan. Samlingen i Mujahedin ble avløst av en borgerkrig med stadige kamper mellom krigsherrer fra ulike klaner. En rekke sanksjoner mot Sovjetunionen ble innført. USA stanset korneksporten og boikottet de olympiske lekene i Moskva i 1980. Hovedforsamlingen i FN stemte med overveldende flertall (104 mot 18) for å fordømme invasjonen, men Sovjet la ned veto i Sikkerhetsrådet.
I 1989 trakk Sovjetunionen styrkene sine ut av landet. Den nesten ti år lange okkupasjonen kostet en million sivile afghanere livet, 18 000 mujahedinere, 18 000 afghanske soldater og 14 000 av den sovjetiske styrken på nesten 100 000 mann. Det sovjetisk-støttede regimet fortsatte i en periode å styre i Kabul, men mistet raskt kontrollen over resten av landet til Mujahedin. Da Sovjetunionen brøt sammen, hadde ikke regjeringen lenger noen ytre makt å støtte seg til, og i april 1992 ble Kabul inntatt og kommunistregimet styrtet. Mujahedin innsatte Burhanuddin Rabbani som president. Men de forskjellige mujahedingrupperingene, med base i hver sine deler av landet, begynte straks å kjempe om makten.
De hellige krigerne fra Afghanistan dukket med tiden opp i nye utgaver, som terrororganisasjonen al-Qaida, og senere den islamske staten IS i Syria og Irak.
Afghanistan er også i dag et splittet land både språklig, religiøst og politisk. Persiskspråklige er den største gruppen med over 50 prosent av innbyggerne. Pashtunerne er videre delt inn i flere nomadiske stammer. Hazaraere, tadsjikere, turkmener og usbekere snakker alle dari, som er førstespråket til over 24 millioner mennesker i Afghanistan, altså nær halvparten av innbyggerne. Med 42 prosent utgjør pashtunerne (historisk «afghanerne») den største etniske gruppen. Den nest størst gruppen er tadsjikere (27 prosent), etterfulgt av usbekere og hazaraer (ni prosent hver).
Den islamske bevegelsen Taliban, som oppstod i 1994 som en reaksjon på borgerkrigen, tok kontroll over tre fjerdedeler av landet og hovedstaden Kabul i 1996. Taliban innførte en radikal tolkning av islam og styrte landet etter fundamentalistiske sharialover. Afghanistan ble et lukket land. Kvinnene mistet rettighetene sine og måtte bære burka, mens mennene ble påbudt å gå med skjegg.
Bønnetidene ble strengt overholdt, offentlig halshogging for brudd på sharia ble innført, og all «vestlig» teknologi ble forbudt.
De kaotiske årene som fulgte, ga den religiøst fundamentalistiske Taliban-militsen anledning til å framstå som garantist for ro og orden, og fra 1996 hadde de kontroll over det meste av landet selv om de på dette tidspunktet hadde liten støtte i befolkningen. Terrororganisasjonen al-Qaida, som ble støttet av USA i krigen mot Sovjet, kunne fortsatt opprettholde treningsleirene de hadde etablert under krigen mot Sovjetunionen.
Få uker etter al-Qaidas angrep på USA 11. september 2001 ble Afghanistan okkupert av en internasjonal allianse, som under US-amerikansk ledelse raskt nedkjempet Taliban-styrkene. Ved et afghansk stormøte i FN-regi ble det i desember 2001 dannet en provisorisk regjering dominert av den tadsjik-ledede Nordalliansen med pashtuneren Hamid Karzai som regjeringssjef.
Men USAs okkupasjon ble som kjent mislykket. Volden og terroren som hadde vart i 19 lange år, ble verre enn noen gang på tross av at USA fikk støtte fra internasjonale styrker, blant annet norsk militært personell, i krigen mot Taliban. Minst en halv million døde i krigen. Barnedødeligheten økte på grunn av sult og mangel på medisiner. Landets infrastruktur kollapset. Biblioteker, museer og universiteter ble plyndret. USA angrep med F15E, B-2 bombere og en rekke angrepsvåpen, også Predator-droner. Bombingen av afghanske sivile traumatiserte store deler av befolkningen. I oktober 2001 samlet en rekke anti-Taliban-ledere seg og krevde øyeblikkelig stans i bombingen.
Det afghanske politiet, opptrent av USA og hatet av befolkningen, overdrev tallet på drepte talibanere så de kunne innkassere millioner av dollar i lønninger. Men arbeidet deres var livsfarlig. 64 000 afghanere i uniform ble drept. Den ekstremt voldelige krigsherren Abdul Rashid Dostum ble regnet som «America’s man in Afghanistan», ble visepresident i landet. Krigsherren var ansvarlig for ulike massakrer, og USA nektet ham innreise til USA før han til slutt måtte rømme landet.
I 2010 offentliggjorde WikiLeaks de såkalte Afghan War Logs. Her ble en rekke overgrep og drap på sivile dokumentert. Men jakten på Taliban-krigere fortsatte ufortrødent. USA satte i hemmelighet opp flere torturkamre og fløy også inn utenlandske fanger fra en rekke andre land. US-amerikanske fly angrep mindre landsbyer ved mistanke om at de skjulte Taliban-krigere, og en rekke sivile ble drept. Nattlige raid mot afghanske hjem skapte naturligvis redsel. Raseriet over alle de sivile døde økte innbyggernes oppslutning om Taliban, som ble oppfattet som garantist for et fredelig liv.
Måten USA styrte under okkupasjonen på, bidro på mange ulike måter til katastrofen. Amerikanerne spredte flygeblader der de fortalte at de ville betale alt fra 3000 til 25 000 dollar for informasjon om Taliban- eller al-Qaida-krigere. Resultatet var alt annet enn uventet: 86 prosent av fangene på Guantánamo ble overlatt til USA etter at dusørene ble kunngjort. Fangene ble blant annet forhørt av fangevoktere fra private selskaper, og disse «frilansforhørerne» kunne sikre seg lukrative kontrakter dersom de fikk «nyttig» informasjon ut av fangene. Det var derfor knapt grenser for hva slags forhørsteknikker, blant annet mer eller mindre utspekulerte former for tortur, som ble benyttet. Enden på visa var som man burde regne med: 205 av fangene ble løslatt og renvasket før de ble sendt hjem til Afghanistan. Blant disse var det geitehyrder, drosjesjåfører, kokker og butikkeiere, som Klein skriver (s. 318).
Det skjedde likevel noen få forbedringer under okkupasjonen, ikke minst med hensyn til likestilling og utdanning. Norske soldater tjenestegjorde også i landet, og bidro med praktisk modernisering i god forstand. UNDPs Human Development Index (HDI) viste at bistandsinnsatsen i perioden 2001–2014 også hadde gitt noen målbare resultater. Infrastruktur samt tilgang på helsetjenester, utdanning og mat var i 2014 langt bedre enn i 2001. Levealderen hadde økt, og mødre- og barnedødeligheten ble betydelig redusert. Flere barn hadde tilgang på utdanning enn noen gang tidligere i afghansk historie.
Men Taliban og andre motstandsgrupper fikk stadig framgang og maktet i økende grad å utfordre afghanske sikkerhetsstyrker. Antallet fremmedkrigere økte sterkt, særlig fra Pakistan. Det var både kraftig motstand mot den vestlige invasjonen og kritikk av korrupsjon og nepotisme i det afghanske regjeringsapparatet. Narkotika utgjorde tidligere halvparten av landets inntekter, og narkomafiaen hadde nettverk som strakte seg langt inn i regjering, politi og rettsvesen. BBC oppgav i 2019 at 95 prosent av heroinen som kom til Europa, var produsert av afghansk opium.
Da internasjonale styrker trakk seg ut av Afghanistan i august 2021, tok Taliban over makten fullstendig og gjorde landet om fra republikk til et islamsk emirat. Undertrykkingen av kvinner fortsatte, og forholdene ble enda verre enn før. Skoler for kvinner, som USA og FN-styrker hadde innført, ble stengt, og landet er i dag på grensen til hungersnød. Taliban-styret er heller ikke internasjonalt anerkjent, men likevel Afghanistans fungerende regime, som verden i realiteten dessverre må forholde seg til.
Et forsiktig estimat etter den vestlige okkupasjonen av Afghanistan er at over 170 000 mennesker ble drept direkte i krigen i Afghanistan, blant dem titusener av sivile, afghanske soldater og politifolk, Taliban-krigere og andre militante. I tillegg kommer svært mange indirekte døde som følge av sykdom, ødelagt infrastruktur, sult og manglende tilgang på helsehjelp. 68
Verdens matvareprogram advarte i 2021 om at 98 prosent av befolkningen ikke fikk nok mat, og at millioner derfor stod i fare for å sulte. I august 2021, etter at Taliban hadde tatt makten igjen, holdt USA tilbake ni milliarder dollar innestående i afghanske banker. Dermed ble sentralbanken uten likvide midler og ute av stand til å ha kontakt med utenlandske banker. Hvis man ikke letter på de økonomiske sanksjonene mot landet, er regjeringen forhindret fra å støtte jordbruksutvikling, elektrisitet og gjenoppbygging av avgjørende infrastruktur, og situasjonen i Afghanistan er fremdeles kritisk.
Krigene etter 11. september har ført til en million drepte på grunn av direkte vold, i tillegg til omkring 3,5 millioner indirekte døde og 38 millioner fordrevne fra sine hjemsteder, ifølge Costs of War-prosjektet ved Watson Institute for International and Affairs på Brown University.69 En av de verste krigene i USAs regi skulle komme i Irak to år senere.
Irak: en villet katastrofe
Før krigen mot Iran hadde Irak regionens beste utdanningssystem og den høyeste lesekyndigheten i hele den arabiske verdenen. I 1985 kunne 85 prosent av befolkningen lese og skrive. Irak var under den kalde krigen alliert med Sovjetunionen, men ble i løpet av 1980-tallet en av USAs viktigste strategiske allierte i regionen da landet gikk til krig mot nabolandet Iran i 1980. 70 Det var John F. Kennedy og CIA som stod bak regimeskiftet i Irak i 1963, da Baath-partiet og Saddam Hussein kom til makten. Ved hjelp av lister fra CIA ble hundrevis av venstreorienterte leger, lærere, advokater og politikere drept. Regimet ble støttet av USA og Storbritannia, som finansierte Hussein, ga ham avansert militærutstyr og midler til å produsere masseødeleggelsesvåpen, som gassangrepet i Halabja i 1988 er et resultat av – kriminelle handlinger som 14 år senere ble varmet opp igjen og servert som begrunnelser for å invadere Irak. Og etter den første Golfkrigen satte man i gang et opprør mot Hussein blant sjiaene i Basra, for så å snu ryggen til mens Hussein knuste opprøret og hevnet seg ved å slakte ned tusenvis av mennesker. 71 Den åtte år lange krigen mellom Iran og Irak fra 1980 til 1988 førte til omfattende skader på flere irakiske byer og ikke minst landets oljeproduksjonsanlegg og raffinerisystemer. Den forårsaket også store miljøødeleggelser, tappet regimet for kontanter, hemmet utbygging av både militær- og sivil infrastruktur og svekket ulike velferdsprogrammer.
Etter at Irak invaderte Kuwait i august 1990, krevde NATO at Irak skulle trekke seg ut innen en viss dato. Da det ikke skjedde, angrep en koalisjon av flere land, deriblant Saudi-Arabia, USA, India og Storbritannia. Etter fem ukers intens bombing av Irak gikk bakkestyrker inn i landet 23. februar og knuste restene av den irakiske hæren, men trakk seg i etterkant ut av landet. Krigen endte med fullstendig irakisk nederlag, og Irak mistet statusen som regionalmakt. Den brutale diktatoren ble likevel sittende med makten i landet, ikke minst fordi USA ikke ønsket sterke stater med kontroll over oljeressursene i regionen.
I denne første Golfkrigen ble Irak utsatt for et av historiens største luftbombardement, med en utbredt ødeleggelse av infrastruktur og bygninger. FN innførte en rekke sanksjoner mot Irak, noe som ikke minst rammet sivilbefolkningen. Det ble elektrisitetsmangel i alle byer inkludert Bagdad. Vann og kloakkanlegg hadde kollapset, og en rekke fabrikker var sprengt i stykker.
Richard Garfield, professor i internasjonal sykepleie, foretok i 1999 en uavhengig undersøkelse av barnedødeligheten i Irak mellom 1990 og 1998. Konklusjonen var at rundt 230 000 barn under fem år hadde mistet livet på de sju årene, hovedsakelig grunnet virkningene av sanksjonene.72
Denis Halliday, daværende FN-humanitærkoordinator i Irak, trakk seg i 1998 i protest mot sanksjonene som FNs sikkerhetsråd hadde vedtatt mot Irak. Halliday karakteriserte sanksjonenes konsekvenser for den irakiske befolkningen som folkemord.
De politiske drømmene til det nykonservative miljøet spilte en viktig rolle i USAs utenrikspolitikk de første årene etter al-Qaidas terrorangrep mot USA 11. september 2001. USA skulle lede en global krig mot terror. Bush-administrasjonen beskyldte tre andre land for å støtte opp om internasjonal terrorisme: Irak, Iran og Nord-Korea. Bush kalte de tre landene for ondskapens akse, til tross for at de to førstnevnte var erkefiender og Nord-Korea ikke hadde noe med dem å gjøre.
Da USA invaderte Irak, trodde 55 prosent av amerikanerne at Saddam Hussein var ansvarlig for angrepene på World Trade Center i 2001. Amerikanske myndigheter, ledet av president George W. Bush, påstod at Irak hadde masseødeleggelsesvåpen og samarbeidet med terrornettverket al-Qaida. Den prisbelønte amerikanske gravejournalisten Bob Woodward avdekket allerede i 2002 hvordan Bush-administrasjonen, med visepresident Dick Cheney og forsvarsminister Donald Rumsfeld i spissen, like etter terrorangrepene bestemte seg for å invadere Irak.
Frankrike, Tyskland og Russland, som hadde forhindret krigen i å bli godkjent i Sikkerhetsrådet, tilbød likevel USA fri adgang til luftterritorium for de angripende jagerflyene. Amerikanske militærbaser i Tyskland var i full aktivitet. Både den tyske utenriksministeren og Vladimir Putin håpet på et «raskt sammenbrudd av det irakiske regimet».
De USA-ledede bombetoktene og sanksjonene mot Irak ble av terrororganisasjonen al-Qaida framstilt som beviser på at USA angrep den islamske verden. Opprettelsen av US-amerikanske militærbaser i Saudi-Arabia ble oppfattet som spesielt provoserende siden dette er hjemlandet til byene Mekka og Medina, de to helligste stedene i islam.
5. februar 2003 troppet daværende utenriksminister Colin Powell opp i FNs sikkerhetsråd for å legge fram USAs påståtte beviser. Tross internasjonale inspeksjoner som avdekket det motsatte, gjentok Powell at Irak utviklet atomvåpen i skjul og hadde gjemt unna flere hundre tonn med kjemiske og biologiske stridsemner. «Dette er ikke antakelser, det vi legger fram for dere, er fakta og konklusjoner basert på solid etterretning», sa Powell.
Sammen med Storbritannia og andre allierte invaderte USA Irak i 2003. Invasjonen var i strid med FN-pakten og dermed ulovlig. Den ble først lansert av USAs president George W. Bush i en tale 1. juni 2002. Invasjonen av Irak var enda et eksempel på en «offensiv» amerikansk utenrikspolitikk. Prinsipper om «forkjøpskrig» (Preemptive Strikes) ble kjernen i den såkalte Bush-doktrinen i den globale «krigen mot terror».
Men ingen masseødeleggelsesvåpen ble funnet, og Powells medieforestilling ble avslørt som falsk. Hans Blix og Mohamed ElBaradei, FNs våpeninspektører i Irak, fant heller ingen beviser for at Irak hadde utviklet atomvåpen.
Invasjonen under den talende overskriften «Operation Shock and Awe», en militærdoktrine fra 1996, begynte 20. mars og varte i en måned. «Presisjonsbombingen» førte til at 100 000 sivile irakere har dødd siden invasjonen. En rapport på 12 000 sider som den irakiske regjeringen ga til FN, ble delvis sensurert av USA ettersom den inneholdt lister over landets selskaper (Bechtel, DuPont, Eastman Kodak, Hewlett Packard og Unisys) som hadde deltatt i Iraks kjernefysiske og konvensjonelle våpenprogrammer før Golfkrigen. Paul Bremer hadde vært ambassadør i Nederland. På 1990-tallet arbeidet han med sikkerhetsspørsmål for USAs myndigheter. Han hadde tjenestegjort i Afghanistan og ble ofte konsultert som ekspert på internasjonal terrorisme. I 2002 ble han medlem av staben til president Bush. Bremer ble innsatt som sjef for invasjonsstyrkene og gjennomførte raskt en hel rekke tiltak som gjorde irakerne rasende. 23. mai 2003 sendte han ut en ordre om å oppløse den irakiske hæren, noe som utvilsomt bidro til en kaotisk sikkerhetssituasjon og omfattende væpnet opprør kort tid etter. Det skulle bli enda verre.
Ideologien var velkjent katastrofekapitalisme. Nye markeder skulle vinnes for vestlige multinasjonale selskaper. I de første fire månedene fokuserte Bremer utelukkende på økonomisk omdanning. Iraks økonomi var forankret i det nasjonale oljeselskapet og 200 andre statseide selskaper. Selskapsskatten ble raskt senket fra 45 prosent til en flat skatt på fem prosent. Investorer kunne ta 100 prosent av fortjenesten ut av landet, og trengte verken å reinvestere eller betale skatt. Leiekontrakter kunne inngås for 40 år, med anledning til forlengelse.
Det eneste USA unnlot å privatisere, var det statlige oljeselskapet, men de tok beslag i 20 milliarder dollar i selskapet, penger som senere simpelthen forsvant inn i USA-kontrollerte irakiske departementer. Fem måneder etter Bagdads fall hadde arbeidsløsheten nådd hele 67 prosent.
Det ble også innført en helt ny valuta. Sedlene ble levert med fly og pansrede kjøretøyer – minst tusen turer til hele landet – mens halvparten av folket manglet drikkevann og kriminaliteten løp løpsk. Kongressen bevilget 38 milliarder dollar til gjenreisningen av landet, blant dem 20 milliarder av Iraks egne oljepenger. Ingen av pengene gikk til irakiske fabrikker.
Antall statsansatte ble redusert til 1500, som altså skulle styre et land med 25 millioner innbyggere. Halliburton hadde til sammenligning 50 000 arbeidere i regionen. I realiteten styrte private regnskapsfolk hele økonomien. KPMG, verdens største revisjonsselskap, fikk betalt 240 millioner dollar for å bygge opp et «markedsdrevet» system.
Den gigantiske amerikanske bygge- og anleggsvirksomheten Bechtel Corporation er tett sammenvevd med toppsjiktet i det republikanske partiet. Bechtels gjenoppbyggingskontrakter i Irak var verdt mer enn to milliarder dollar. Tidligere forsvarsminister Caspar Weinberger var direktør og topprådgiver i Bechtel. Kenneth Davis, Riley P. Bechtel, general Jack Sheehan og tidligere utenriksminister George Schultz satt alle i Bechtels toppledelse. Bechtel bidro med 3,3 millioner dollar fra 1990 til 2002 til valgkampanjer både til demokratene og republikanerne.
Mellom 1990 og 2002 var ni av 31 medlemmer i regjeringens Defence  Policy Group knyttet til selskaper som ble gitt militærkontrakter verdt  76 milliarder dollar. En gang i tiden ble våpen produsert for å vinne  kriger. Nå blir krigene produsert for å selge våpen. (…) Siden 1990  har Bechtel fått mer enn 2000 statlige kontrakter, til sammen verdt mer  enn 11 milliarder dollar.
(Roy, s. 138) Bechtel saksøkte Irak med krav om krigserstatning og dekning av tapte fortjenester, og ble tilkjent sju milliarder dollar. Dessuten har Irak etter invasjonen av Kuwait blitt tvunget til å betale 18,8 milliarder dollar i erstatning til selskaper som Halliburton, ikke overraskende, Shell, Mobil, Nestlé, Pepsi, mer overraskende, og Kentucky Fried Chicken, pluss at Irak har hele 125 milliarder dollar i statsgjeld.
Manglende demokrati
Tilbakeslag, intern vold og blodige bombeangrep lot ikke vente på seg. Et av Bremers første tiltak var å si opp en halv million statsansatte, både soldater, leger, sykepleiere, lærere og ingeniører. Slike angrep på offentlig sektor er en felles oppskrift på katastrofekapitalismen også andre steder i verden.
Muligheten til gjenreisning ble ødelagt ved å fjerne kvalifiserte folk fra postene sine, svekke stemmene til sekulære irakere og nøre opp under motstanden blant sinte mennesker. Mange av de hele 400 000 irakiske soldatene Bremer sparket, sluttet seg ikke uventet til den irakiske motstandsbevegelsen. Irakiske forretningsmenn ble rasende på grunn av lover som tillot utlendinger å kjøpe opp fabrikker for en beskjeden pengesum. Planene omfattet også privatisering av Iraks 200 statlige selskaper. Her skulle to tredjedeler av de ansatte sies opp.
James Haveman, som fikk ansvaret for gjenoppbygging av det irakiske helsevesenet, var for sikkerhets skyld iherdig motstander av et offentlig helsevesen, og ville dessuten privatisere systemet for legemiddeldistribusjon. Offentlige tjenestemenn, som altså nå var erstattet av Halliburton-ansatte, administrerte kontantstrømmen ved å overlevere plastpakkede bunker med hundredollarsedler til kontraktørene.
USA hadde skapt markeder ved krig, utestengt konkurrenter fra markedet og skuffet inn privat fortjeneste på sine egne skattebetaleres regning. Titusener av utenlandske arbeidere strømmet inn over Iraks grenser for å ta arbeid hos utenlandske kontraktører. Kun 15 000 irakere ble hyret inn for å arbeide med gjenreisingen. Med andre ord: Økonomien var hovedårsaken til både økende terrorisme og utrygghet, i stedet for at Bush-administrasjonen kunne ha stilt som betingelse for selskapene at de skulle bemanne prosjektene sine med irakere og gi arbeidsplasser til irakiske firmaer.
Da de amerikanske gjenreisingskontraktørene hadde brukt opp pengene og trakk seg ut, var brorparten av arbeidet langt fra fullført. Parsons, som hadde fått 186 millioner dollar til å bygge 142 helseklinikker, hadde kun ferdigstilt seks av dem. Strømnettet produserte mindre strøm enn i tidligere år. Svindel og korrupsjon var omfattende, og ulike svindelsaker ble senere ført for retten i USA. Resultatet var alle steder likevel det samme. Intet fikk konsekvenser, for den juridiske argumentasjonen var enkel. Bush-administrasjonen hadde gitt US-amerikanske selskaper straffrihet fra irakiske lover, og hvis selskapene heller ikke var underlagt USAs lov, var kontraktørene ikke underlagt noen som helst lover.
En rekke spontane valg ble holdt rundt omkring lokalt. I store byer som Samarra og Mosul samarbeidet religiøse ledere, akademikere og stammefolk for å bli enige om prioriteringene i gjenreisningen av landet. USAs plan var i utgangspunktet å sammenkalle en bredt sammensatt grunnlovgivende forsamling. Men Bremer valgte i stedet å håndplukke medlemmer til et irakisk styringsråd. I sin andre måned i embetet sendte han ut beskjed om at alle lokalvalg øyeblikkelig måtte stanses. Nye lokale ledere skulle plukkes ut av okkupasjonsmyndighetene.
I en meningsmåling utført av International Republican Institute i Washington oppgav over halvparten av de spurte irakerne at de ville stemt på et parti som kunne skape flere statlige arbeidsplasser. Bremer kansellerte derimot i løpet av sitt første halvår opprettelsen av en grunnlovgivende forsamling og avblåste flere titalls provinsvalg. Rett etter at USA i juli 2003 utpekte et styringsråd, ble de første bombeattentatene gjennomført, blant annet mot FNs hovedkvarter i Bagdad.
USA svarte med mer maktbruk. I løpet av de tre første årene av okkupasjonen ble over 60 000 irakere fengslet av amerikanske styrker. Mange ble utsatt for tortur, ikke minst på grunn av at forhørene ble gjennomført av private kontraktører, helt i samsvar med Rumsfelds privatiseringsambisjoner. Blackwater og andre sikkerhetsselskaper hentet også «sjokkeksperter» med erfaring fra skitne kriger i Mellom-Amerika.
På grunn av varslere ble situasjonen ikke minst avslørt gjennom offentliggjorte fotografier av omfattende tortur i Abu Ghraib-fengselet. Lignende forhold var det også i andre hemmelige fengsler. Selv ikke Røde Kors kjente til CIAs hemmelige anlegg like ved Bagdad lufthavn. På en base i nærheten av Tikrit ble fangene plassert i 120 cm høye og 50 cm brede kasser i opptil en uke, og sannsynligvis også utsatt for elektrosjokk.
Situasjonen var enda verre i fengsler drevet av irakere. Fanger som sist var sett i irakiske kommandostyrkers varetekt, ble funnet med et enkelt kulehull i hodet, hendene fremdeles i håndjern bak på ryggen eller med hull i skallen etter elektrisk drill, skriver Klein (s. 358).
Da okkupasjonsmakten ikke kunne sørge for de mest grunnleggende tjenestene, ble det moskeene og lokale militsgrupper som utførte slikt arbeid. Parallell oppbygging av voldsmakt skjedde i flere områder, og unge menn uten jobb ble enkelt rekruttert til ulike militsgrupper. Med et rasende folk som sympatisører tydde noen mennesker til den eneste maktkilden i en uthult stat: religiøs fundamentalisme og kriminalitet i form av bortføring og tortur. I løpet av de første månedene i 2006 ble nesten 20 000 mennesker bortført. Omkring 300 irakiske akademikere er blitt henrettet av dødsskvadroner. 200 leger skal være drept, og 11 000 flyktet fra landet.
Slik sett var det lite overraskende at potensielle investorer og utenlandske selskaper etter hvert ikke lenger ville etablere seg i et så farlig land. Mot slutten av 2006 hadde omtrent alt gjenreisningsarbeid stoppet opp. I begynnelsen av okkupasjonen var det 10 000 private soldater i Irak. Tre år senere var tallet steget til 48 000. Året etter anslo Associated Press tallet på kontraktører i Irak til 120 000 personer, omtrent på samme nivå som US-amerikanske soldater i landet. Og storprofitøren var naturligvis Halliburton, som skal ha håvet inn kontrakter verdt fire milliarder dollar, i realiteten betalt av skattebetalerne i USA.
Blant opprørsgruppene som blomstret under USAs tilstedeværelse, var den lokale terrororganisasjonen «al-Qaida i Irak». Denne gruppen ble senere en del av en større terrororganisasjon som brøt med al-Qaida, nemlig Den islamske staten (IS). I løpet av 2014 tok IS kontroll over store landområder både i Syria og Irak. Mot slutten av året kontrollerte de sammenhengende områder fra Aleppo nordvest i Syria til noen kilometer fra Bagdad, som ligger midt i Irak. Det utgjør et område på størrelse med Storbritannia.
Gruppen har begått en rekke folkemord og andre brutale menneskerettighetsbrudd, og tiltrukket seg fremmedkrigere fra mange land. I september 2014 beregnet CIA at tallet på IS-krigere i Syria og Irak var et sted mellom 20 000 og 31 500. En FN-rapport i august 2018 beregnet at IS i Syria og Irak bestod av over 20 000 krigere, fordelt ganske likt på begge land, der en betydelig andel var fremmedkrigere.
Det skulle gå enda galere. Nasjonalmuseet ble vandalisert, og kulturarven etter en eldgammel sivilisasjon nærmest utslettet.73 Dette var sivilisasjonen som to tusen år før vår tidsregning vokste fram mellom Tigris og Eufrat. Den hadde skapt verdens første skriftspråk, den hadde verdens eldste bibliotek og den aller første kalenderen, og den hadde Hammurabis lover, den første ansatsen til et lovverk som skulle regulere borgernes sosiale liv.
Nå manglet halvparten av folket drikkevann, og kriminaliteten løp løpsk. Kongressen bevilget 38 milliarder dollar til gjenreisningen av landet, blant dem 20 milliarder av Iraks egne oljepenger. Ingen av pengene gikk til irakiske fabrikker.
Iraks nye hær ble trent av private US-amerikanske sikkerhetsselskaper. Kontroll med underleverandørene var mangelfull på grunn av underbemanning, og arbeidet med kontrollen ble solgt til diverse US-amerikanske selskaper. Entreprenørselskapet CM2M i California fikk betalt 28 millioner for å føre tilsyn med flere kontraktører, og Research Triangle Institute i Sør-Carolina, ledet av mormonerne, fikk en kontrakt på 466 millioner dollar til å bygge opp et lokalt demokrati.
Konsekvensen ble at all drift i 200 irakiske statlige firmaer stanset helt opp blant annet på grunn av strømstans. De sytten statseide sementfabrikkene kunne levert materialer til gjenreisningen og ansatt tusenvis av irakere, men US-amerikanske firmaer foretrakk å importere både sement og arbeidskraft fra utlandet til en ti ganger høyere kostnad. Det var tross alt USA som betalte. Den irakiske sentralbanken ble pålagt å ikke tilby statseide foretak lån. Private irakiske bedrifter gikk konkurs i hopetall. De kunne ikke konkurrere med importen som veltet inn over grensene. Summen av dette betraktet irakere flest som en gjenoppbygging, men som en bevisst plyndring av landet.
Takket være avvisningen av alt statlig var også okkupasjonsmyndighetene kraftig underbemannet. Tre menn hadde oppgaven med å privatisere de irakiske statseide fabrikkene. Et knippe republikanske 20-åringer solid oppfostret på ideer om Friedman-inspirert frihandelsideologi fikk nøkkelroller i oppsynet med Iraks budsjett på 23 milliarder dollar.
En mulig demokratisk utvikling ble også stanset av okkupasjonsmakten. Straks etter den brutale diktatorens fall blomstret en ny fri presse. Sjiamuslimene, den største etniske gruppen i landet, gjennomførte en rekke fredelige demonstrasjoner, også i Bagdad. Saddams regime hadde lenge favorisert den sunnimuslimske minoriteten i Irak, som utgjør rundt 20 prosent av befolkningen. Mange irakere mente at den nye regjeringen var dominert av sjiamuslimer og innførte en politikk som diskriminerte den sunnimuslimske befolkningen. Den nye regjeringen ble samtidig støttet av både USA og det sjiamuslimske Iran.
Omveltningen i Irak skapte økende konflikt mellom myndighetene og landets sunnimuslimske befolkning. Misnøyen med den sjiadominerte regjeringen kom på toppen av motstanden i befolkningen, som var rettet mot den USA-ledede okkupasjonen. Økningen i religiøs ekstremisme hadde altså ikke bare lokale årsaker.
Det er stor usikkerhet knyttet til de estimerte tallene for drepte sivile i Irak. Minst 172 000 sivile er døde, hvorav 125 000 irakere, ifølge en studie fra 2011 i regi av Brown University. Studien tar for seg krigene i Irak og antiterroroperasjonene i Pakistan og Jemen, som alle var resultat av 11. september-angrepet. Resultatene ble en kort tid gjenstand for en større, men svært kortvarig debatt i USA.
20 år etter invasjonen melder Flyktninghjelpen (2023) at den humanitære krisen i Irak fremdeles er en av verdens største og mest uberegnelige. Ved inngangen til 2022 var rundt 1,2 millioner internt fordrevet, og nesten 600 000 hadde flyktet fra landet. I tillegg huser Irak nesten 250 000 syriske flyktninger. Irak-krigen ble offisielt avsluttet i 2010, da USAs president Barack Obama erklærte at krigen var over. Likevel har det vært pågående krig og konflikt i Irak i årene etter, og USA har fortsatt 2500 militærstyrker i landet.
Invasjonen i Irak, som skulle «finansiere seg selv», kostet USA omkring 3000 milliarder dollar, men mesteparten ble omskapt til profitt for Halliburton og andre amerikanske selskaper74. 4400 av koalisjonens styrker falt, mens de irakiske tapene mellom mars 2003 og juni 2006 er anslått til mellom 600 000 og en million ofre.
Okkupasjonen av Irak førte også til at kurderne i de nordlige delene av landet kjempet seg til større selvstendighet etter Husseins undertrykkelse av feyli-kurdere mellom 1970 og 2003. Kurderne er et gammelt nomadefolk og den fjerde største folkegruppen i Midtøsten, hovedsakelig bosatt i høylandsområdet omkring fjellkjedene Anti-Taurus og Zagros. De lever hovedsakelig i grenseområdene i det sørøstlige Tyrkia, det nordlige Irak, det nordvestlige Iran og det nordøstlige Syria. Husseins overgrep begynte med at feyli-kurdere ble fratatt irakisk statsborgerskap, siden regimet betraktet dem som iranere.
I Irak bodde kurderne hovedsakelig i nordøst. Etter at Saddam Husein ble styrtet, har man fått kurdiskspråklige skoler og andre nasjonale rettigheter som kurderne i nabolandene mangler. I dag har Kurdistan selvstyre i den nordlige delen av Irak. Det var ikke minst kurderne som bekjempet IS, især i Mosul. Terrororganisasjonen hadde kontrollen over byen i tre år før byen ble knust av krigføringen.
Under krigen mot Iran startet systematiske henrettelser i Bagdad og Khanaqin i 1979, og spredte seg senere til andre irakiske og kurdiske områder. Anslagsvis 300 000–500 000 feyli-kurdere ble deportert til Iran som resultat av forfølgelseskampanjene, og minst 15 000 har forsvunnet uten at levningene deres er funnet. I 2011 stemte det irakiske parlamentet for å anerkjenne massakren av feyli-kurdere i 1980 under Saddam Husseins regime som folkemord.
To år senere
Den ødeleggende orkanen Katrina 3. august 2005 førte til gigantiske oversvømmelser i New Orleans, der 70 prosent av byen ligger under havoverflaten. Brudd i dikene forårsaket oversvømmelser i hele byen. For første gang i historien ble det utsendt evakueringsordre ettersom stormfloden ble antatt å nå åtte meter over normalen. De økonomisk bedrestilte kjørte ut av byen, sjekket inn på hotell og ringte forsikringsselskapene sine.
De gjenværende 120 000 menneskene som ikke hadde bil, ventet på hjelp som aldri kom, laget desperate SOS-tegn eller bygget seg flåter av kjøleskapsdører75. De ble bedt om å trekke til sportsarenaen Louisiana Superdome og konferansesenteret Ernest Morial Convention Center. Titusener av mennesker fulgte oppfordringen, noe som overveldet rednings- og vaktmannskapene fullstendig.
Tilgangen på mat og vann var dårlig, og sanitæranleggene brøt sammen. Sammen med varmen gjorde dette forholdene prekære. Men på tross av mange rapporter ble det altså ikke erklært unntakstilstand.
14 dager etter katastrofen arrangerte The Heritage Foundation et seminar for Friedman-apostler av mange slag. Det ble utarbeidet en liste på tolv punkter over «markedsøkonomiske tanker om responsen på orkanen Katrina». Rådende lønnsforhold i katastrofeområder skulle oppheves, alt gjøres til en sone med flat skatt og næringsfrihet, reguleringer skulle oppheves og foreldre skulle få kuponger til Charter Schools.
Mens arbeidet med gjenoppbyggingen av byen gikk sakte, ble andre endringer gjennomført i rekordfart. I en kommentar i Wall Street Journal skrev 93 år gamle Friedman at katastrofen var en gyllen anledning til å sette i verk hans sjokkdoktriner. Offentlige skoler måtte privatiseres, ettersom offentlige skoler «stinket sosialisme». I løpet av 18 måneder ble byens offentlige skolesystem destruert og byens 123 offentlige skoler erstattet av private Charter Schools. Lærernes fagforeninger fikk overenskomstene sine makulert, og 470 medlemmer ble oppsagt. De kommunale boligprosjektene ble erstattet med selveierleiligheter.
Denne strategien hadde vært tatt i bruk ved en rekke katastrofer tidligere, og etter USA-initierte kupp i en rekke land over hele verden. Oppskriften fra Irak ble benyttet. De samme private selskapene som hadde hatt en gigantisk profitt på arbeid i Irak, fikk nå arbeid i New Orleans. Halliburton, Blackwater og alle de andre private underleverandørene fikk kontrakter til en samlet verdi av 3,4 milliarder dollar – helt uten budrunder, selvsagt. Selskapet Lighthouse Disaster Relief fikk 5,2 milliarder dollar for å bygge en base for nødhjelpsarbeidere i en forstad til New Orleans. Bygget ble aldri ferdig.
Friedmans hovedmotstander var ikke først og fremst Kina og kommunistlandene i Øst-Europa, men den nordiske blandingsøkonomien, som i Chicago-skolens verdensbilde var et skummelt sammensurium av kapitalisme for framstilling av konsumvarer, og statlig eierskap til for eksempel vannforsyning, samt naturligvis en rekke lover som begrenset kapitalistiske ytterligheter.
Libya: demokratiet som aldri kom
Mange snakket om en fjerde demokratibølge i forbindelse med den arabiske våren, fellesbetegnelsen på de folkelige opptøyene som fant sted i flere land i Nord-Afrika og Midtøsten i 2010 og 2011. Men en lite vellykket demokratiseringsprosess i Egypt og vedvarende konflikter i Jemen, Syria og Libya førte til at våren ble kortvarig. Egypt framstår i dag enda mer autoritært og antidemokratisk enn da tidligere president Mubarak ble tvunget til å gå av i 2011.
Tunisia, hvor den arabiske våren startet da en grønnsakselger satte fyr på seg selv, hadde i noen år etter en positiv demokratisk utvikling. Viktigst i demokratiarbeidet var en god dialog mellom partene, et aktivt sivilsamfunn og et ønske om å komme fram til felles løsninger. Dette førte til at den såkalte tunisiske kvartetten ble tildelt Nobels fredspris i 201576.
Få år senere havnet Tunisia imidlertid i en dramatisk økonomisk og politisk krise. Det toppet seg med store protester og demonstrasjoner etter at president Kais Saied i 2021 sparket statsministeren, oppløste nasjonalforsamlingen og overførte all utøvende makt til seg selv. Saied beordret også «umiddelbare tiltak» for å takle ulovlig innvandring. Uten noen dokumentasjon som helst hevdet han at «et kriminelt komplott» var på gang for å endre befolkningssammensetningen i Tunisia. Hundrevis av migranter reiste fra landet fordi de fryktet voldsbølger etter presidentens kommentarer. Jubelen over den arabiske våren stilnet da egypterne ved demokratiske valg stemte på en president som kunne true vestlige interesser. Vesten har ved en rekke anledninger støttet militærkupp som har annullert et gryende demokrati i en rekke land. Vesten støttet opprørerne mot diktatorpresidenten Bashar al-Assad i Syria, men allierte seg likevel med ham i kampen mot IS.
Under Muammar al-Gaddafis 42 år lange styre var Libya det rikeste landet i Afrika, og selv om menneskerettighetene hadde usle kår, nøt de sju millioner innbyggerne godt av et velutbygd skole- og helsevesen. Rundt 60 prosent av landets inntekter kom fra olje, noe som gjorde Gaddafi i stand til å bygge en velferdsstat. Libya var på sosiale områder mer utviklet enn andre land i regionen.
Opprøret mot Gaddafis regime i Libya brøt ut i februar 2011. Det sammenfalt med tilsvarende revolter i nabolandene Tunisia og Egypt vinteren 2011, med krav om regimeskifte og demokrati. I fravær av en politisk kultur, og med forbud mot politiske partier og en fri presse, var opprøret i utgangspunktet lite ideologisk farget. Målet var å styrte det sittende regimet og erstatte det med et demokratisk styresett.
Opprøret startet Benghazi i øst, der det i flere år hadde vært en viss grad av åpen motstand mot regimet. Her stod konservative, islamistiske krefter sterkest, og her var også motstanden mot Gaddafi-regimet størst. Opprørere, som tidlig ble støttet av enkelte fremmede stater, grep tidlig til våpen og angrep regjeringsstyrkene. Det medførte at konflikten raskt utviklet seg til borgerkrig, og i mars 2011 innledet en flernasjonal koalisjon en militær kampanje. Krigen ble internasjonalisert.
Opprøret i Libya føyde seg slik sett inn i serien av oppstander under den arabiske våren. Opprøret startet øst i Libya, med kraftsenter i Benghazi, den nest største byen. Derfra spredte det seg til andre deler av landet og nådde til slutt hovedstaden Tripoli. Gaddafi møtte opprøret med trusler om bruk av våpenmakt. Påståtte militære angrep mot sivile førte til at FNs sikkerhetsråd i mars ga klarsignal for en flyforbudssone og en internasjonal militær intervensjon for å beskytte sivile.
De to første dagene med protester ble demonstranter møtt med tåregass og beskutt med gummikuler, og senere med skarp ammunisjon. De første demonstrasjonene i Tripoli fant sted 20. februar, etter at regimet mobiliserte tilhengere til støttedemonstrasjoner. Konflikten ble raskt trappet opp, med voldsbruk fra begge sider. Regjeringsstyrkene brukte vold, ikke minst for å hindre opprørere i å angripe militære leirer for å skaffe seg våpen. Opprørerne ble nemlig tidlig tilført våpen da flere militære avdelinger gikk over til dem, og fikk dessuten leveranser utenfra.
Resolusjon 1970, vedtatt 26. februar, innførte blokade av Libya. Det ble forbud mot leveranse av våpen og transitt av leiesoldater. Ledende medlemmer av regimet fikk reiseforbud, og FNs medlemsland ble pålagt å fryse finansielle verdier til Gaddafi-familien og andre regimemedlemmer. FN autoriserte bruk av nødvendige midler for å forsvare libyske sivile som var truet av angrep fra Libyas militære styrker.
Resolusjon 1973 fra 17. mars åpnet for å etablere en flyforbudssone over Libya, men verken for invasjon eller okkupasjon av Libya, ei heller for å fjerne Muammar al-Gaddafi og regimet. Likevel satte flere land inn spesialstyrker. Våpenleveranser til opprørerne, som særlig Qatar og De forente arabiske emirater stod bak, var også et brudd på FNs resolusjoner.
Frankrikes president Nicolas Sarkozy tok imidlertid tidlig til orde for regimeendring. Frankrike var vertskap for det internasjonale toppmøtet som 19. mars staket ut koalisjonens politiske og militære agenda. Det var her Norge forpliktet seg til å delta med kampfly. Fra 23. mars ble den USA-ledede Operation Odyssey Dawn (OOD), etterfulgt av Operation Unified Protector ledet av NATO. Innad i NATO var det uenighet om operasjonen og om hvordan den skulle ledes. Tyskland var motstander av intervensjonen og avstod fra deltakelse. Tyrkia var en annen av de fremste motstanderne.
Mens konflikten spredte seg, ble opprøret bedre organisert. Lokalt ble det opprettet styringsråd i byer overtatt av opprørere. På nasjonalt nivå ble et overgangsråd – National Transitional Council of Libya (NTC) – etablert med sete i Benghazi. Fra mars måned valgte flere land å anerkjenne NTC som den legitime representanten for det libyske folket, og etablerte kontakt med overgangsrådet, som etter hvert ble en opposisjonsregjering.
Opprørerne var i utgangspunktet sivile, men da stadig flere militære offiserer gikk over til opprørssiden, kunne opprørerne etablere et militært forsvar mot regjeringsstyrkene – og selv gå til offensiv. Mange sivile ble også bevæpnet. De avhoppede regimeoffiserene opprettet opprørsstyrkene Free Libya Armed Forces og Free Libya Air Force. Opprørerne angrep militære anlegg med våpen, særlig i øst. De tok kontroll over Benghazi og rykket vestover mot byene Brega, Ras Lanuf og Bin Jawad.
Regjeringsstyrkenes angrep på opprørskontrollerte Benghazi var vendepunktet i krigen. FNs sikkerhetsråd vedtok en resolusjon om internasjonal inngripen. Derved ble den libyske konflikten åpent internasjonalisert, og den flernasjonale intervensjonen startet 19. mars 2011. Norge var blant landene som sluttet seg til koalisjonen.
Allerede før angrepene var formelt startet, angrep franske fly libyske regjeringsstyrker ved Benghazi 19. mars. Sjømilitære styrker ble satt inn for å patruljere området utenfor Libyas kyst, mens luftstyrker samlet seg for å håndheve FNs våpenblokade og flyforbudssone. Sikkerhetsrådets resolusjon 1973 forbød invasjon. Like fullt ble spesialsoldater fra Frankrike, Storbritannia, USA og golfstatene Qatar og De forente arabiske emirater satt inn.
Spesialstyrkene bedrev etterretning og målangivelse for flyangrep, etablerte kontakt med opprørsstyrkene og bidro med rådgiving og opplæring av disse. En viktig funksjon var koordinering av den militære aktiviteten til opprørerne.
Fra 31. mars 2011 ble kommandoen over operasjonen, Operation Unified Protector (OUP), overført til NATO. Etter at våpenblokaden og flyforbudssonen var etablert, ble angrepene mot libyske styrker intensivert. Med kontroll over luftrommet rettet koalisjonsstyrkene angrep også mot libyske bakkestyrker for å hindre framrykking både i øst og vest. Militære installasjoner ble angrepet og ødelagt.
Forsøk på å finne en politisk løsning under krigen førte ikke fram. Det ble vist liten vilje til å finne en løsning som åpnet for at det sittende regimet fortsatt skulle ha en rolle, slik fredsforslaget til Den afrikanske union (AU) innebar. Det ble også vurdert om Libya kunne bli delt, og at Gaddafi kunne beholde kontrollen over det vestlige Tripolitania.
Forslaget inneholdt også en våpenhvile, blant annet for å få fram humanitær hjelp og skape dialog med sikte på overgang til demokratisk styre. Opplegget, som forutsatte opphør av NATOs luftangrep forut for forhandlinger og at deler av regimet skulle forbli ved makten, ble akseptert av Gaddafi, men verken av opprørerne eller koalisjonen.
Etter at intervensjonen sikret opprørernes fotfeste i provinsen Kyrenaika, konsentrerte regimet seg om å holde kontrollen i Tripolitania. Kampene om de strategisk viktige byene Brega og Misrata var avgjørende for krigens videre gang. 15. mai måtte regimet oppgi byene etter tre måneders beleiring. Opprørsledere fra Misrata møtte president Nicolas Sarkozy og franske offiserer i Paris i juli. De drøftet planer om en offensiv vestover mot Tripoli, og om å koordinere aksjonen med opprørerne som kjempet i Nafusa-fjellene nordvest i landet.
Forsendelser av våpen, først fra Frankrike og Qatar, deretter fra De forente arabiske emirater og Sudan, bidro til at opprørerne, som var støttet av NATOs bombing, slo regjeringsstyrkene tilbake i juli–august. Deretter bidro de til opprørsoffensiven mot hovedstaden Tripoli.
Opprørsstyrker angrep Tripoli i august, og allerede 20. august gikk opprørere til kamp inne i byen, mens styrker fra Misrata angrep fra sjøen. Kampene fortsatte til Tripoli var erobret 28. august. Det var neppe i tråd med mandatet at NATO-operasjonen angrep presidentens boligkvarter i Tripoli, men det ble begrunnet med at boligen også var ansett som en militær kommandosentral.
Før Tripoli falt, hadde Gaddafi og nære medarbeidere flyktet og søkt tilhold i havnebyen Sirte ved Middelhavet. 20. oktober ble diktatoren tatt av opprørere idet han forsøkte å komme seg ut av byen. Krigen endte i realiteten da Gaddafis kolonne ble observert av NATOs luftovervåking. Senere filmopptak viste at diktatoren var lettere skadd da han ble tatt. Han ble mishandlet, skutt og drept.
NTC erklærte Libya frigjort 23. oktober, men kampene fortsatte i flere områder. Det kom til voldsutøvelse i flere byer, inklusive hevntokter mot personer og lokalsamfunn som hadde vært lojale mot regimet. Medlemmer av Gaddafis familie, og andre som tilhørte det avsatte regimet, flyktet til Algerie og Niger.
I Benghazi hadde islamistene sterkest forfeste, men spilte en sentral rolle i alle deler av opprøret. Tallrike militsgrupper var knyttet til byer eller områder. Det nasjonale overgangsrådet NTC, etablert i Benghazi, ble i praksis en opprørsregjering. I Libya kjemper fremdeles en rekke militsgrupper med støtte fra ulike land om makten, og Libya er i dag et senter for menneskehandel og et brohode for flyktninger og migranter som forsøker å ta sjøveien til Europa.
Kritikere av intervensjonen i Libya har påpekt at det bevisst ble søkt skapt et bilde av overhengende trusler om angrep mot sivilbefolkningen. Kritikken har særlig gått på at kampanjen gikk lenger enn til å beskytte sivile og dermed ble en folkerettsstridig støtte til regimeendring og drap på statssjefen.
Norge spilte en aktiv rolle i konflikten i Libya, både politisk og militært. Vi stilte oss bak FNs resolusjoner, og bidro tidlig til den multinasjonale styrken med seks F-16-kampfly samt et C-130J Hercules transportfly. De norske kampflyene fløy sine første tokt 24. mars; til sammen gjennomførte de 583 tokt og slapp 569 bomber. Luftbidraget ble trukket hjem 1. august, men Norge stilte fortsatt stabsoffiserer til disposisjon for NATOs operasjonsledelse og bemanning til AWACS’ overvåkingsfly.
Kampene flere steder i landet førte til betydelige tap på begge sider og til materielle ødeleggelser. Overslag over antall drepte varierer sterkt, fra 2500 til 50 000. Økonomisk infrastruktur, særlig innenfor olje- og gassindustrien, ble i liten utstrekning rammet og kunne forholdsvis raskt settes i drift igjen. Blant de industrianleggene som ble rammet av krigen og måtte gjennomgå reparasjoner, var mineralgjødselfabrikken i Marsa el Brega, som norske Yara er hovedeier i.
Selv om opprøret hadde bred oppslutning over hele landet, innebar krigen at motsetninger mellom folkegrupper som stod på hver sin side, ble skjerpet. Mange med mørk hudfarge – libyere og andre afrikanere – ble utsatt for forfølgelse, mye ut fra rasistiske motiver, blant annet under påskudd av å være leiesoldater for regimet. I enkelte byer ble det gjennomført drap på enkeltpersoner og hevnaksjoner mot grupper.
Som følge av krigen i Libya ble regionen tilført enda flere våpen utover de store lagrene som det libyske regimet hadde og som i stor utstrekning kom ut av statlig kontroll. Det skapte frykt for at våpen havnet hos radikale og kriminelle grupperinger og førte til destabilisering, særlig i Sahel-regionen. Tidligere leiesoldater og islamistiske grupperinger, blant annet i Mali og Niger, fikk tilført våpen fra Libya, blant annet al-Qaida i det islamske Maghreb (AQIM), som i januar 2013 ble knyttet til terrorangrepet mot Statoils anlegg i In Amenas i Algerie.
Mali: krigens uforutsette konsekvenser
Krigen i Libya fikk også andre alvorlige konsekvenser. Først en omvei: I den tidligere franske kolonien Mali med sine 22 millioner innbyggere blir det brukt mer land til peanøtter og bomull enn til mat for befolkningen. Eksportinntektene fra cash crops dekker likevel ikke kostnadene til importert mat. Mali var i 1990-årene preget av konflikt i nord, der flere nomadegrupper fra tuaregfolket gjorde opprør. Konflikten mellom tuaregene og sentralregjeringen har pågått helt siden selvstendigheten i 1960-årene, da tuaregene i 1963 gjorde opprør som ble slått ned med militærmakt.
Tuaregene lever i og ved Sahara-ørkenen, på tvers av moderne statsgrenser, men ved opprettelsen av det selvstendige Mali i 1960 ble omkring 300 000 tuareger borgere i Mali. Landets moderniseringspolitikk hadde som mål å gjøre tuaregnomadene bofaste. Deres tradisjonelle levemåte ble marginalisert. Etter at tuareg-geriljaen i 1990 angrep offentlige mål i det østlige Mali, innførte regjeringen unntakstilstand i to regioner, og startet en militær aksjon mot de militante tuareg-organisasjonene som kjempet for en selvstyrt stat i Sahara.
Over halve Malis areal er i dag dekket av ørken, og landet er utsatt for tørke og store nedbørssvingninger. Lite nedbør førte til omfattende feilernæring og sult i 1973/1974 og igjen i 1984/1985. Under tørken på 1970- og 1980-tallet reiste mange tuareger derfor til Libya for å søke arbeid. Mange jobbet som soldater i Gaddafis hær, og fikk erfaringer med aktiv krigføring både i Tsjad og Irak. Slike profesjonelle soldater restartet tuaregopprøret i Nord-Mali i 1990. Etter bombingen av Libya og Gaddafis fall høsten 2011 reiste flere tusen tuaregsoldater fra Mali hjem igjen. Tungt bevæpnet, takket være våpen de tok med seg fra Libya, startet de et nytt opprør i 2012.
Islamistiske grupper i dag har gradvis overtatt kontrollen over store områder i det nordlige og sentrale Mali, mens staten og hæren i 2024 kontrollerer byene. Blant folk på landsbygda profilerer islamistene seg som motstandere av korrupsjon, vanstyre og elitens privilegier.
Militæret gjennomførte et kupp mot president Ibrahim Boubacar Keita i august 2020. Kuppmakerne, ledet av oberst Assimi Goïta, har vendt seg mot Russland, som er blitt en viktig partner, spesielt militært. Som erstatter for de tidligere franske styrkene har myndighetene i Mali invitert inn tropper fra den beryktede russiske Wagner-gruppen, som består av leiesoldater. De er blitt beskyldt for overgrep mot sivilbefolkningen i Ukraina og i flere afrikanske land, inkludert Mali.
Den maliske hæren sammen med Wagner-gruppen og regjeringsvennlige militser har likevel ikke klart å få kontroll over hele landet. Det har gjort det mulig for IS å rykke fram fra grenseområdene mot Niger og Burkina Faso. IS-tilknyttede grupper i Mali går for å være mindre kompromissvillige og enda mer voldelige enn de al-Qaida-assosierte gruppene. Volden har økt de siste årene og er et av de største hindrene for en fredelig løsning på konfliktene i landet.
Den arabiske våren truet ikke bare stabiliteten i Nord-Afrika, men i regionen generelt og i golfstatene, især Saudi-Arabia. Som i Syria senere engasjerte flere golfstater seg i konflikten i Libya, dels militært, dels økonomisk og politisk. Det ble, også som i Syria, særlig gitt støtte til islamister, selv om de stod svakere i Libya.
USAs rolle er ikke ubetydelig verken politisk eller militært, og i mange tiår gjorde amerikanerne flere forsøk på å fjerne Muammar al-Gaddafi. Libyas utenrikspolitikk var i utgangspunktet uavhengig, anti-imperialistisk og anti-vestlig. Én fortolkning av USAs rolle under det libyske opprøret består blant annet i at Gaddafis panafrikanske politikk var en trussel mot USAs kamp om innflytelse på det ressursrike kontinentet i en tid hvor Kina hadde skapt seg betydelig fotfeste der.
Alle konflikters mor77
«Midtøsten er roligere i dag enn på 20 år», uttalte USAs nasjonale sikkerhetsrådgiver Jake Sullivan til magasinet The Atlantic 29. september 2023 78. Bare en uke senere, 7. oktober 2023, gjennomførte Hamas den brutale, blodige terroraksjonen rett over grensen til Israel og drepte rundt 1200 barn, eldre og voksne, av dem flere hundre ungdommer som var samlet på en fredelig musikkfestival. Rundt 250 israelere og utenlandske statsborgere ble tatt som gisler.
Hva var årsaken til det overraskende terrorangrepet?79 17. august 2022 meldte Tyrkias president Recep Tayyip Erdoğan at Israel og Tyrkia ville gjenopprette de diplomatiske forbindelsene. To år tidligere ble de USA-initierte palestinsk-israelske Abraham-avtalene inngått. Ambisjonen var å få innført bilaterale normaliseringsavtaler mellom Israel, de palestinske selvstyremyndighetene på Vestbredden og muslimske land som Emiratene, Bahrain, Sudan og Marokko. Hamas i Gaza var ikke en del av dette bildet.
I april 2023 ble det kjent at Indonesia, Niger, Mauritania og Somalia ønsket å slutte seg til Abraham-avtalene. Israel og Saudi-Arabia nærmet seg for første gang også en normaliseringsavtale. Maktspillet i Midtøsten kunne derfor endres betydelig, og spørsmålet om Palestinas framtid ville ikke lenger stå høyt på dagsordenen. Sommeren 2023 la Hamas detaljerte planer for å angripe kibbutzer nær grensen til Gaza. Bare uker før angrepet besøkte Hamas Hizbollah-lederen Hassan Nasrallah i Libanon.
Abraham-avtalene var fire avtaler som skulle normalisere forbindelsene mellom Israel og flere sunnimuslimske land, i tillegg til tidligere normalisering av forholdet til Saudi-Arabia. De to første avtalene ble til mellom Israel på den ene siden og De forente arabiske emirater og Bahrain på den andre. Avtalene innebar at Israel midlertidig suspenderte planene om å annektere Vestbredden mot at De forente arabiske emirater anerkjente Israel og fikk kjøpe jagerflyet F-35 fra USA. Den 15. september 2020 ble avtalen undertegnet, og seremonien foregikk i Washington DC. De forente arabiske emirater ble dermed det tredje arabiske landet etter Egypt i 1979 og Jordan i 1994 som normaliserte forholdet sitt til Israel.
Etter Hamas’ maktovertakelse på Gazastripen etter valget i 2007 har de palestinske områdene blitt delt både geografisk og politisk. Denne delingen innebar at Hamas styrte på Gazastripen, og den palestinske selvstyremyndigheten (PA) i de palestinske selvstyreområdene på Vestbredden. Siden 2003 har den palestinske siden vært splittet av konflikt mellom de to store fraksjonene Fatah, det tradisjonelt dominerende partiet, og utfordreren Hamas.
Hamas ble grunnlagt i 1987 av den palestinske imamen og aktivisten Ahmed Yassin, etter utbruddet av den første intifadaen mot den israelske okkupasjonen. Partiet hadde sine røtter i Mujama al-Islamiya, en islamsk veldedighetsorganisasjon som var tilknyttet det muslimske brorskapet i Egypt, regjeringens hjemlige hovedfiende. Hamas gjenopptok kontakten med Iran, en kontakt som hadde vært brutt da Iran støttet Syrias president Assad i krigen mot IS.
I årevis hadde Benjamin Netanyahu offentlig kjempet mot Hamas. I mars 2019 skal Netanyahu ha presisert at strategien var å svekke selvstyremyndighetene på Vestbredden og hindre en palestinsk stat. Logikken var at israelere som ønsket å hindre opprettelsen av en palestinsk stat, måtte styrke overføringen av penger til Hamas.
New York Times har avslørt at Netanyahu i all hemmelighet har vært med på å sende milliarder av dollar til organisasjonen. Avisen har intervjuet over 20 kilder som skal ha hatt kjennskap til forbindelsene mellom den israelske etterretningstjenesten Mossad og regjeringstopper i Qatar.
Qatar har lenge støttet Hamas økonomisk. Bare få uker før Hamas’ overraskelses-angrep på Israel 7. oktober, reiste David Barnea, direktøren i Mossad, til emiratet til ett av flere hemmelige møter. Netanyahu ga Qatar grønt lys for å innføre rundt en milliard USD til Gaza mellom 2012 og 2018. Pengene skulle gå til lønninger og bedre levekår. Men minst halvparten havnet hos Hamas. Både pengene og varene som strømmet inn gjennom blokaden styrket også organisasjonens militære kapasitet.
Den israelske etterretningstjenesten skal også ha transportert en navngitt diplomat fra grensen mellom Israel og Jordan og videre inn i Gaza slik at vedkommende kunne avlevere flere millioner dollar i kontanter i medbrakte kofferter.
Konfliktene har lange historiske røtter. Alt på 1500- og 1600-tallet bosatte en del jøder seg i Palestina, vesentlig utvandret fra Sør-Europa. Mange av dem flyktet fra inkvisisjonen. På slutten av 1800-tallet, da mange jøder i Europa opplevde forfølgelser og massakrer, oppstod en sionistisk bevegelse med et politisk mål om å skape et nasjonalt hjem for jøder og grunnlegge en jødisk stat i Palestina, og dermed bli frigjort fra antisemittisk ekskludering og forfølgelse som historisk skjedde i diaspora.
Den sionistiske bevegelsen som vokste fram i Europa på slutten av 1800-tallet, var påskyndet av boken Jødestaten, skrevet av den jødiske journalisten og forfatteren Theodor Herzl i 1896. Verdens sionistorganisasjon (WZO) ble grunnlagt i Basel i 1897. Staten Israel bygget på den opprinnelige politiske sionismen, en demokratisk og prinsipielt sekulær ideologi, slik retningen framstod i Herzls bok.
Sionismen har en lang historie og har vært gjenstand for ulike tolkninger. Begrepet er omstridt, noe som ble demonstrert til fulle under debatten på NRK 12. mars 2024, i kjølvannet av 8. marsfeiringen. Men mange sionister som støtter at jøder holder på sin jødiske kultur og identitet, motsetter seg samtidig at jøder blir integrert i andre samfunn.
Den organiserte jødiske innvandringen til Palestina startet med den første innvandringsbølgen, den såkalte aliyah, fra 1882 til 1903. Etter første verdenskrig okkuperte Storbritannia Palestina. Samtidig ble staten Jordan opprettet og først underlagt britisk styre, men ble siden et selvstendig Transjordan i 1946.
I 1916 ble regionen delt i en britisk og en fransk interessesfære, og Palestina kom under britisk kontroll. De nye statsdannelsene skulle få selvstendighet, men det skjedde ikke for hele Palestina, selv om man hadde lovet palestinsk selvstyre som motytelse for arabisk støtte i krigen mot tyrkerne.
Tanken om en egen jødisk stat fikk liten politisk tilslutning i begynnelsen, men etter langvarig politisk påvirkningsarbeid både innad i det jødiske samfunnet og overfor regjeringen i Storbritannia fikk sionistene den politiske støtten de søkte i 1917. I Balfour-erklæringen samme år lovet nemlig Storbritannia sionistene å støtte arbeidet deres for å skape et såkalt nasjonalhjem for det jødiske folket i Palestina – vel å merke såframt det ikke var i strid med interessene til den lokale befolkningen.
Storbritannia beholdt direkte kontroll over Palestina i noen år. Den jødiske koloniseringen av Palestina fortsatte, ikke minst basert på kjøp av jord og etablering av jødisk bosetting mange steder. Arabiske jordeiere, hvorav mange bodde i utlandet, solgte jord og muliggjorde oppbygging av blant annet kibbutzer som en viktig del av koloniseringen for å sikre territorium og å etablere militære befestninger.
I San Remo i 1920 møttes allierte ledere for å klargjøre en rekke spørsmål etter krigen. San Remo-konferansen endte med at stormaktene ga jødene råderett over hele Palestina, som altså omfattet dagens Israel, Jordan, Samaria, Judea og Gaza i samsvar med Balfour-erklæringen fra 1917 om et «jødenes nasjonale hjem», som utenriksministeren formulerte seg i et brev til den engelske sionistlederen lord Walter Rothschild.
Samme år ble Palestina britisk mandatområde. Men det britiske styrets neglisjering av landsbygda førte til sosial utarming av den arabiske bondestanden – og til en politisk bevisstgjøring ledet av den arabiske urbane eliten, med økende motstand mot den sionistiske koloniseringen.
En arabisk delegasjon besøkte Storbritannia i 1921, med krav om at Balfour-erklæringen ble satt til side, og at en nasjonal regjering og et demokratisk valgt parlament ble opprettet. Den arabiske opposisjonen førte til at Storbritannia i 1922 tok til orde for en deling av Palestina i en arabisk og en jødisk del. Folkeforbundet stadfestet samme år Palestina som britisk mandatområde. Britene gjorde arabisk, hebraisk og engelsk til offisielle språk.
Fram til 1920- og 1930-årene levde jøder og muslimer i hovedsak i fred, men gnisningene økte i takt med framveksten av arabisk nasjonalisme og økt jødisk innvandring. Fra 1920 kom det til flere konflikter mellom den jødiske minoriteten og den arabiske majoriteten, de alvorligste i 1921 og 1929, dernest i 1933 og 1935.
Lehi-militsen Fighters for the Freedom of Israel var en militant gruppe som aktivt angrep britiske styrker på 1930-tallet. Deres mål var å fremme jødisk uavhengighet og bekjempe britisk styre i Palestina. Militsen utførte flere terrorhandlinger, blant annet bombeangrep og attentater. Etter hvert mistet militsen støtte. Den ble oppløst i 1948, og mange av lederne ble arrestert.
Terror skjedde på begge sider. Mest traumatisk for Israel var terroranslaget mot jøder i Hebron i det daværende britiske mandatområdet Palestina 24. august 1929, da 67 personer ble drept og 58 såret. Angrepene på de sivile jødene kom etter en periode med voksende motsetninger mellom arabere og jøder i Palestina, blant annet etter rykter om at jøder hadde planlagt å angripe den hellige Al-Aqsa-moskeen i Jerusalem.
Økende jødisk innvandring
Etter lavere jødisk innvandring på 1920-tallet økte den som følge av nazistenes frammarsj i Europa i 1930-årene. Med økende antisemittisme i Europa vokste sionismen fram som et naturlig svar for mange av Europas jøder. Palestina, som allerede hadde hatt en betydelig jødisk innvandring siden Balfour-erklæringen i 1917, ble ikke uventet betraktet som det jødiske nasjonalhjemmet, og innvandringen ble derfor avgjørende for det sionistiske prosjektet. Det jødiske samfunnet i Palestina ble da også etter hvert en nærmest selvstyrt enhet med moderne økonomiske og militære institusjoner, og et langsiktig mål om å opprette en egen jødisk stat.
Ulike palestinske partier så med sterk uro på utviklingen og gikk allerede i 1935 sammen i et krav om at den jødiske immigrasjonen måtte stanses, landoverføringer forbys og demokratiske institusjoner i området opprettes. Mandatadministrasjonens forslag om etablering av et styringsråd med arabisk flertall ble akseptert av araberne, men avvist både av sionistene og den britiske regjeringen.
Sammen med forverrede sosiale kår for den arabiske befolkningen førte den jødiske innvandringen og den britiske avvisningen av arabernes politiske krav til arabisk opprør fra 1936 til 1939, inkludert angrep både på briter og jøder. Det førte til at Storbritannia sendte forsterkninger på 20 000 soldater til Palestina.
Opprøret samlet de arabiske partiene i Arab High Committee, ledet av Amin al-Husseini, muftien av Jerusalem, som fram til 1937 også ledet Supreme Muslim Council. Disse var de palestinske arabernes fremste nasjonale politiske organer i mandatperioden.
Motstanden mot det britiske styret økte i 1937 og 1938. Storbritannia så seg ikke tjent med fortsatt konflikt i Palestina og åpnet for en jødisk stat på ti prosent av territoriet. Deretter ble dette økt til 20 prosent. Konsekvensen ble fordrivelse av den opprinnelige arabiske befolkningen i den planlagte jødiske staten.
I en britisk rapport fra 1939 ble det anbefalt at det jødiske nasjonalhjemmet skulle opprettes innenfor en selvstendig palestinsk stat. Det ble satt en øvre grense for jødisk innvandring på 75 000 de neste fem årene. Deretter skulle tallet fastsettes etter arabisk samtykke. Etableringen av den palestinske staten skulle vurderes i løpet av en tiårsperiode, men forslaget ble forkastet både av den arabiske og den jødiske folkegruppen, og den sionistiske militsen trappet opp aktiviteten mot mandatstyret.
Britenes militære administrasjon ble erstattet med en sivil, noe som åpnet for økt jødisk innvandring. Prinsippet for den videre utviklingen skulle være at rettighetene og posisjonene til andre deler av befolkningen ikke ble svekket. Men både for arabere og sionister var kontrollen over landet, og dermed over omfanget av jødisk innvandring, avgjørende for Palestinas framtid.
Storbritannias strategiske interesser i Midtøsten i mellomkrigstiden innbefattet gode relasjoner med arabiske ledere, motstand mot økt innvandring og skepsis til opprettelsen av en jødisk stat i Palestina. Det britiske mandatstyret var utsatt for militær terror fra sionistiske grupper, og britene hadde behov for å redusere kostnadene sine, ikke minst med tanke på tilstedeværelsen av 80 000 britiske soldater i Palestina.
Alt i 1939 var den jødiske befolkningen kommet opp i 450 000. Ved krigens slutt startet en omfattende jødisk innvandring til Palestina, og den økte ytterligere etter opprettelsen av staten Israel i 1948. Samtidig som den jødiske andelen av befolkning økte, utviklet sionistene både sivile og militære organisasjoner. Mot denne bakgrunnen la Storbritannia Palestina-spørsmålet fram for FN i 1947, og gjorde det klart at de ville si seg løst fra sitt mandatansvar den 14. mai 1948.
I 1944 erklærte Menachem Begin, den gang leder av en høyreorientert sionistisk bevegelse, krig mot de britiske styrkene. Organisasjonen Irgun Zvai Leumi skaffet seg økonomiske midler ved å rane banker og presse penger fra rike jøder. Ulike militser plasserte bomber på markedsplasser og busser for å terrorisere sivile palestinere.
De arabiske statene tok også mer aktiv stilling til Palestina-spørsmålet. Den arabiske liga ble dannet i 1945 og stilte krav om én arabisk stat i hele Palestina. Med britisk støtte forhandlet regimet i Jordan imidlertid i hemmelighet med Jewish Agency for Israel om en deling av mandatområdet mellom kongedømmet Jordan og en ny jødisk stat. Jewish Agency for Israel ble formelt opprettet i 1929, med juridisk grunnlag i Folkeforbundets mandat for Palestina fra 1922. Organisasjonen skulle samarbeide med mandatmakten Storbritannia.
Etter anbefaling fra en egen kommisjon, United Nations Special Committee on Palestine (UNSCOP), vedtok FNs hovedforsamling 29. november 1947 en delingsplan der det skulle dannes to stater i Palestina: en arabisk og en jødisk. Et mindretall stemte for én forent, demokratisk stat. Etter denne planen skulle Palestina deles i seks deler, tre til hver av folkegruppene.
Sionistene aksepterte beslutningen som grunnlag for etablering av den jødiske staten og så det også som en mulighet til senere territoriell ekspansjon. Palestinerne, støttet av den arabiske verden, motsatte seg delingen av mandatområdet. Umiddelbart etter FNs vedtak kom det derfor til sammenstøt mellom de to gruppene, og den første arabisk-israelske krigen brøt ut i 1948.
Sionistene hadde fra desember 1947 iverksatt en militær kampanje for å sikre statsdannelsen. De ønsket å ta kontroll over installasjoner og posisjoner evakuert av britene, mens arabiske grupper søkte å bremse den sionistiske posisjoneringen. Fra april 1948 tok de sionistiske styrkene systematisk kontroll over arabiske landsbyer i den framtidige israelske staten. Noen ble ødelagt, andre ble inntatt – og innbyggerne fordrevet.
I desember 1947 gikk en milits inn i landsbyen Lifta ved innkjørselen til den vestlige delen av Jerusalem. Seks palestinske menn ble skutt og byen med 3000 innbyggere tømt for palestinere. Ni dager etter gikk en annen milits til angrep på landsbyen Tiberas ved Genesaretsjøen. Samtlige palestinerne ble jaget ut av byen og alle forlatte hus ranet. Tre dager senere begynte en lignende fordrivelse i Haifa, som riktignok skulle tilhøre den israelske staten. Det ble gitt ordre om at ingen palestinere skulle få komme tilbake til hjemmene sine, og innvandrende jøder kunne ta over de forlatte husene.
I den nærliggende landsbyen Deir Yassin massakrerte sionistisk milits over 300 palestinere – kvinner, barn og menn – om morgenen 9. april 1948. Landsbyen finnes ikke lenger på kartet, og området er beplantet med skog og bærer navnet Jerusalemskogen (Tveit, s. 35).
I 1948 fordrev sionistene omkring 750 000 palestinere fra hjemmene, plyndret eiendommene og jevnet 530 palestinske landsbyer med jorda. Straks startet også etnisk rensing i landsbyer og bykvartaler innenfor områder tiltenkt den jødiske befolkningen. Sionistene tok i april og mai kontroll over Haifa og Jaffa. Da britene til slutt evakuerte Palestina i mai, hadde om lag en tredjedel av den arabiske befolkningen i området forlatt hjemmene sine. Situasjonen ble derfor en hodepine for FN, som opprettet UNSCOP, en spesialkomité for Palestina.
Den jødiske befolkningen var den gang på omkring 600 000, mens 1 250 000 var muslimer og kristne. I tillegg oppholdt det seg 700 000 palestinske arabere i flyktningeleirer i de arabiske nabolandene. Den palestinske masseflukten fortsatte etter den israelske statsdannelsen og den påfølgende krigen i 1948. Nye landområder ble innlemmet i Israel, som dermed ble større enn FN hadde forutsatt. Ingen arabisk stat ble opprettet i Palestina.
Med knapt flertall i FN ble det vedtatt å splitte Palestina. Det jødiske mindretallet skulle etter delingsplanen få omkring 55 prosent og palestinerne 44 prosent, mens den siste prosenten skulle være en internasjonal sone rundt Jerusalem og Betlehem. Israel fortsatte imidlertid å fordrive palestinerne.
Etnisk fordrivelse
Så sent som i 2022 ble det avslørt at sionistagenter i april 1948 hadde forgiftet drikkevannet i palestinske landsbyer ved å spre bakterier i brønner i nærheten av Jeriko, i byen Akko ved Middelhavskysten og i landsbyer i Galilea. Samme måned brøt det ut en tyfoidepidemi i Akko. I mai samme år ble palestinske Jaffa okkupert, i strid med FNs delingsplan, og plantasjer med oliven og sitrusfrukter overlatt til israelerne. Arkitekten bak okkupasjonen var den senere statsministeren David Ben-Gurion.
14. mai 1948 ble staten Israel proklamert, og allerede dagen etter gikk araberstatene til angrep, dels mot Israel og dels i strid med hverandre. Transjordanske styrker rykket inn på vestbredden av Jordanelva for å annektere denne delen av Palestina, men syrerne fryktet Jordans innflytelse og sendte derfor styrker for å hindre jordanernes frammarsj. Egypt på sin side angrep for å hindre at jordanerne okkuperte Gaza-stripen. Israelerne hadde 35 000 mann under våpen. Alt i juli var tallet kommet opp i 65 000 og i desember 100 000, mens invasjonshærene fra Libanon, Egypt, Jordan, Syria og Irak til sammen hadde 25 000 soldater.
I mai 1948 utførte israelske soldater en massakre i fiskerlandsbyen Tantura. Detaljene fra denne blodige hendelsen ble først kjent i 2022. En israeler kan fortelle hva som skjedde:
Fra landsbytorget ble menn i grupper på fire marsjert vekk. Hvis en  israelsk soldat skjøt en palestiner, kommanderte han bare de tre andre  til å dumpe liket i en stor fordypning. Så skjøt soldaten en til, og de to  gjenlevende måtte bære liket og kaste det samme sted. Hvis en israelsk  soldat påstod at en fetter var drept i krigen, ga kommandanten ordre  om å ta en ny gruppe med seg for å drepe dem. Hvis en soldat fortalte  at broren var drept i et slag, kunne han ta med seg en større gruppe for  henrettelser. (…) Tveit, s. 407
I juli 1948 invaderte israelerne byen Lydda med omkring 30 000 muslimer og kristne. Byen lå utenfor det området som var tildelt en jødisk stat i FNs delingsplan fra 1947. Etter planen skulle dette være en del av den palestinske staten. Israelerne drepte over 100 sivile palestinere, til og med mennesker som hadde gått ut med hvite flagg for å vise at de overgav seg. Hundrevis av palestinere i det vestlige Galilea ble tatt til fange, torturert blant annet ved å få neglene trukket ut. Deretter ble de likvidert.
Mellom 50 000 og 70 000 palestinske arabere ble tvangsflyttet da israelske styrker tok kontroll over byene Lydda og Ramla. Antall døde er omdiskutert, men det anslås at opptil 450 palestinere og omkring ti israelske soldater mistet livet i kampene. Ramla overgav seg umiddelbart, og Lydda ble raskt erobret like etterpå. Den palestinske historikeren Aref al-Aref anslår at 426 palestinere døde i Lydda 12. juli, hvorav 176 i moskeen og totalt 800 i kampene.
FNs fredsmekler Folke Bernadotte ble myrdet av jødiske terrorister 17. september 1948 i Jerusalem. Årsaken var sannsynligvis at Bernadotte insisterte på de palestinske flyktningenes rett til å returnere til hjemmene sine. Drapet ble aldri oppklart, og komplottet ble først avslørt av britisk og amerikansk etterretningstjeneste i 2022.
I mars 1949 endte krigen mellom Israel og nabostatene. Israel inngikk permanent våpenhvile med Egypt, og Gazastripen ble værende på egyptiske hender. Det ble også våpenhvile i Libanon. Avtalen mellom Jordan og Israel var at kong Abdullah fikk herredømme over 80 prosent av området som ifølge delingsplanen skulle være palestinsk territorium. Jordanerne okkuperte Øst-Jerusalem og Vestbredden, mens Israel beholdt Vest-Jerusalem. Mot slutten av 1949 hadde Israel ranet til seg mer enn halvparten av de områdene som FN hadde foreslått skulle bli palestinske. Nye innvandringsbølger fulgte. I 1950 var folketallet i Israel over en million, og i 1966 var det kommet opp i 2 345 000. Den arabiske befolkningen i Israel var da redusert til 300 000. Etter seksdagerskrigen i 1967 okkuperte Israel Vestbredden og Golanhøydene i Syria, og har i alle år siden nektet å etterkomme FNs utallige vedtak om tilbaketrekning fra områdene. Israel har etablert 270 bosetninger og såkalte utposter på Vestbredden, og drøyt 30 bosetninger på Golanhøydene. Vestbredden er siden 2000 kontrollert av Israel. Under halvparten er formelt, men ikke reelt, et selvstyrt område under Fatah og president Mahmoud Abbas.
Etter krigen i 1967, da Israel okkuperte Vestbredden, startet palestinske geriljagrupper oppbygging av baser i Jordan øst for Jordanelven, noe som etter hvert truet Jordans statsmakt, og endte med en borgerkrig der palestinerne led nederlag. Vestbredden ble senere oppgitt av Jordan. Om lag to millioner palestinske flyktninger lever fortsatt i landet. Som politisk alliert av USA mottar Jordan amerikansk bistand, og inngikk en fredsavtale med Israel i 1994.80
I tillegg til de palestinske flyktningene i 1948 fulgte nå en ny flyktningestrøm på 300 000 fra Gaza og Vestbredden etter seksdagerskrigen i 1967. Palestina ble avhengig av tilskudd fra de oljerike araberlandene og bistand fra vestlige land. Til sammen førte krigene i 1948 og 1967 til at omkring en million palestinere ble drevet på flukt. I dag utgjør palestinske flyktninger og etterkommerne deres omkring seks millioner mennesker. Over to millioner lever i flyktningeleirer, hovedsakelig i Jordan.
I 1950 vedtok Knesset loven om konfiskering av fraværendes eiendom, slik at palestinere som flyktet i 1948, aldri skulle kunne få tilbake hjem og eiendom. Samtidig vedtok Knesset også loven om rett til retur for alle verdens jøder. To år senere kom nasjonalitetsloven, som skulle klargjøre hvordan man kunne bli israelsk statsborger med fulle rettigheter. Det ble gitt privilegier til jøder på de fleste områder – bosted, eierskap, bevegelsesfrihet og retten til å forlate Israel og komme tilbake senere. Palestinerne var derimot underlagt egne militære lover helt fram til 1966.
På 1990-tallet fantes det fremdeles utsikter til fred, ikke minst etter Oslo-avtalen i 1993. Men Yasir Arafat hadde forhandlet seg fram til en dårlig avtale. Spørsmålet om Jerusalem var ikke besvart, heller ikke retur av israelske bosettere på Vestbredden. Ikke engang palestinsk selvbestemmelse ble anerkjent. Selvstyremyndighetene fikk sterkt begrenset selvråderett, mens Israel beholdt kontroll over både luftrommet og territorialfarvannet utenfor Gaza.
Samme år stengte Israel grensene mot Gaza, noe som fikk katastrofal innvirkning på den palestinske økonomien. Inntekten per innbygger sank med 30 prosent i de okkuperte områdene, og fattigdommen økte til 33 prosent. I 1996 var 66 prosent av alle arbeidsføre enten arbeidsledige eller undersysselsatte.
En underkjent faktor var tilstrømmingen av russiske jøder, en annen snuoperasjonen i israelsk eksportøkonomi fra tradisjonelle varer og høyteknologi til salg av ekspertise og ulike innretninger til antiterrorisme. En million jøder fra det tidligere Sovjetunionen emigrerte til Israel på 1990-tallet og utgjør i dag nærmere 20 prosent av befolkningen. Dette var i store trekk økonomiske flyktninger etter Jeltsins økonomiske herjinger i Russland.
Mange av de tilflyttede russerne var høyt utdannede vitenskapsfolk som bidro til å sette fart på den teknologiske utviklingen. Flere hadde hatt høyteknologisk arbeid i rustningsindustrien og kunne i Israel få arbeid i rustnings- og overvåkingsindustrien. Russerne hadde lite oppsparte midler, og de nyankomne fikk tilgang på okkuperte områder der hus og leiligheter var billige og lånene gunstige, som i Ariel på Vestbredden. Her ble det grunnlagt et universitet, sammen med hotell og golfbaner og russiskspråklige nettsider. Dette Mini-Moskva har butikkskilt både på russisk og hebraisk. Mellom 1993 og 2000 ble israelske bosettere fordoblet i de okkuperte områdene.
Etter 11. september fikk Israel en ny økonomisk visjon, basert på oppsvinget i sikkerhetsindustrien, som ekspanderte med uforminsket styrke i 2003 og 2004. Israelsk økonomi er i dag ikke minst knyttet til overvåkings- og sikkerhetsindustrien, og landet ble et utstillingsvindu for banebrytende nasjonale overvåkingssystemer. Inntektene fra slike produkter og tjenester nådde 3,4 milliarder dollar i 2006. Den gangen var Israel verdens fjerde største våpenhandler. Landets teknologisektor, hovedsakelig overvåkingssystemer og våpenindustri, er verdens fjerde største.
Teknologisektoren utgjør i dag 60 prosent av israelsk eksport, og sikkerhetsløsninger selges i store mengder til USA, Storbritannia og en rekke andre land. Israel er en av verdens største eksportører av overvåkingssystemer. Landet har det høyeste antall overvåkingsselskaper i verden, og samtlige utfører tjenester for etterretningsselskaper. En av grunnleggerne er Amir Kain, tidligere sjef for Israels etterretningstjeneste. Blant rådgiverne er Tamir Pardo, tidligere sjef for Mossad.
Det finnes i dag minst 250 storkonserner som selger israelske sikkerhetsprodukter i Israel. Produktene som tilbys, spres over store deler av verden. Nice Systems er for eksempel i bruk av politiet både i New York og Los Angeles, og har utstyrt Ronald Reagan internasjonale flyplass med overvåkingskameraer. Londons undergrunn blir filmet med kameraer fra den israelske teknologigiganten Comverse, som har klienter i over 50 land. Det er en rekke andre selskaper i samme bransje: Golangruppen, General Security Services, Magal og Elbit.
I mange år reiste omkring 150 000 palestinere fra Vestbredden og 17 000 palestinere fra Gaza daglig inn i Israel på arbeid, og palestinske handelsmenn og bønder brakte varer som kunne selges i Israel. Men israelerne hadde ikke lenger bruk for palestinsk arbeidskraft når palestinerne kunne byttes ut med russere. Da grensene tross Oslo-avtalen i 1993 ble stengt samme år, hadde det en katastrofal innvirkning på palestinsk økonomi.
Mange palestinske bønder får i dag bare lov til å kultivere landsbyens jordbruksland i et par dager hvert år. Resten av året får de verken pløye, så korn eller la husdyr som sauer og geiter gresse. Kun når oliventrærne skal høstes, gir israelerne bøndene adgang til deres egne eiendommer. Palestinerne drives gradvis bort fra jorda, og både livsgrunnlaget og framtida for etterkommerne er truet.
I november 2012 drepte en israelsk pilot en familie på ti i et angrep mot en bolig i Gaza. Sommeren 2014 tok israelerne livet av 200 mennesker i Khan Younis. I løpet av to uker sommeren 2014 hadde 620 palestinere og 31 israelere mistet livet. Før våpenhvilen trådte i kraft, hadde israelerne drept over 2000 palestinere i krigen. Antall drepte israelske soldater var 66.
Da mange på Gaza-stripen samlet seg på 70-årsdagen for dannelsen av Israel og den palestinske katastrofen, drepte israelske snikskyttere 60 mennesker. 2400 ble skadet, blant dem 200 mindreårige og elleve journalister. I de glemte krigene mellom 2006 og 2011 er over 5000 palestinere drept av Israel. Bare i 2004 ble 96 000 hjem totalt ødelagt.
Apartheidpolitikken har blitt stadig tydeligere. Nasjonalstatsloven fra 2018 satte jøder foran kristne og muslimer. Palestinerne skulle ikke ha grunnleggende menneskerettigheter som selvstyre, eller retten til å uttrykke seg offentlig. De skulle heller ikke ha rett til å eie land, men fikk likevel rett til å bo der de bodde. Inntil videre. Tross denne siste forsikringen fortsatte Israel å rive hus og fordrive de palestinske innbyggerne i mange byer og landsbyer.
Kåre Willoch var i mange år en sterk kritiker av israelsk politikk overfor palestinerne. I Erfaringer for fremtiden (2019) peker han på det absurde ved at kritikken av handlingene til den israelske regjeringen tillegges antisemittiske motiver:
Derfor har min kritikk av Israel lagt avgjørende vekt på at den er rettet  mot dem som styrer politikken, ikke mot alle jøder. Det er ikke bare  uberettiget, men skadelig for jødene som folk (…) når det tidligere  Norsk Israelsenter for Israel og mot antisemittisme mener at kritikk av  Israel er ensbetydende med kritikk mot jødefolket.
Autoritære trekk
I 2020 prioriterte statsminister Benjamin Netanyahu og Likuds regjeringspartnere på høyresiden en ekspansiv jødisk kolonisering og fordrivelse av palestinere i Øst-Jerusalem og på Vestbredden, altså en fortsettelse av et politisk prosjekt som gradvis og systematisk har utvidet staten Israel helt siden 1948, for ikke å si siden første verdenskrig. Året i forveien ble Netanyahu tiltalt for korrupsjon, tillitsbrudd og bedrageri og for å ha tatt imot bestikkelser, men godt hjulpet av dyktige advokater og politisk allierte i rettsvesenet har han hittil lyktes med å trenere rettssaken.
Netanyahu har aldri lagt skjul på hva han mener om de hundretusener i bosetningene på Vestbredden. Da han talte for en settlerforsamling i juni 2019, understreket han følgende prinsipper for politikken: Bosetningene skal fortsatt bygges og utvides, ingen settlement skal fjernes på grunn av en politisk avtale, og israelske sikkerhetsstyrker og militære skal fremdeles herske i hele området. Bosetternes mål er å fordrive alle palestinere fra Vestbredden.
Siden begynnelsen av 1970-årene har Israel trosset mer enn 30 resolusjoner fra Sikkerhetsrådet, som har krevd at israelerne må oppheve sin  ulovlige annektering av Øst-Jerusalem, avslutte sine ulovlige bosetninger  i det okkuperte palestinske territoriet og avvikle okkupasjonen (…)
(Tveit, s. 306)
Benjamin Netanyahu, statsministeren med ni liv, har sittet siden desember 2022. Han er landets lengst sittende statsminister, først fra 1996 til 1999, deretter fra 2009 til 2021. Netanyahu tilhører det konservative, sionistiske partiet Likud, og kom nok en gang til makten etter en koalisjon med ekstreme partier på høyresiden.
I 2017 snekret Israel sammen en «terrorliste» som forbyr seks internasjonalt anerkjente organisasjoner: Addameer, som ga fri rettshjelp til palestinere, Al-Haq, en menneskerettsorganisasjon i Genève, Defence for Children Palestine, Union of Agricultural Work Committees, Bisan Center for Research and Development og Union of Palestinian Womens Committees. Etter Israels påstander i 2024 om at UNRWA, hjelpeorganisasjonen for Palestina, hadde ansatte som støttet Hamas, valgte flere vestlige land å fryse finansieringen av organisasjonen på ubestemt tid. Norge var ikke blant dem.81
I 2023 ønsket Netanyahu å gjennomføre en konstitusjonell reform. Et av de mest kontroversielle punktene i denne reformen var at nasjonalforsamlingen Knesset skulle kunne overprøve kjennelser i høyesterett. Dette er et velkjent og skremmende forsøk på å undergrave domstolenes uavhengighet, og et eklatant brudd på rettsstatsprinsipper og tredelingen av makt som alle fungerende demokratier hviler på. Før avstemningen hadde mange tusen demonstranter samlet seg utenfor Knesset i Jerusalem. Demonstrasjonene pågikk i mange uker uten å kunne hindre avdemokratiseringen.
Den nye sikkerhetsministeren Itamar Ben-Gvir, leder av det høyreekstreme partiet Otzma Yehudit, støtter selvsagt bosetningene på Vestbredden og vil annektere hele området. Befolkningen består av 2,5 millioner palestinere, i tillegg til israelere som er bosatt i godt over 100 israelske bosetninger. Alle bosetningene er i strid med folkeretten, ettersom de er opprettet på okkupert territorium.
26,5 prosent av israelske jøder (halvannen million) regnes som ortodokse. De har ofte mange barn, og andelen ortodokse øker stadig. Høyredreiningen i Israel er alarmerende, ikke minst når vi vet at de avanserte overvåkingssystemene blir brukt av den israelske hæren for å holde øye med palestinerne på Vestbredden.
Ultraortodokse jøder isolerer seg fra det øvrige samfunnet. Konflikten mellom ultraortodokse og sekulære jøder går særlig på to forhold: Betaling av skatt og avtjening av verneplikten. Mens Israel har allmenn verneplikt for både menn og kvinner, er de ultraortodokse unntatt denne plikten, og de lever derfor i stor grad på sosialstønad fra israelske myndigheter etter en avtale ultraortodokse ledere og Israels regjering inngikk da staten ble opprettet. Da var det en sentral idé at Israel skulle være en stat for alle jøder, og tillate alle former for jødiske levemåter. På den tiden var de ultraortodokse i Israel få.
Men med årene har gruppenes andel av befolkningen endret seg dramatisk. Mens israelere flest i snitt får 1,8 barn, får ultraortodokse kvinner omkring åtte, og i dag utgjør de knapt 20 prosent av Israels jødiske befolkning.
Flertallet av israelerne er blitt stadig større motstandere av de unntakene og godene som de ultraortodokse får fra regjeringen. Det er den sekulære delen av befolkningen som betaler skatten som de ultraortodokse lever av og som avtjener verneplikten i et land som fremdeles er i krig i Gaza.
Bosetningene på Vestbredden huser i dag rundt 700 000 israelere og er opprettet i strid med den fjerde Genèvekonvensjonen, som i artikkel 49 slår fast at okkupantmakter ikke «skal deportere eller forflytte deler av sin egen sivilbefolkning til territoriene som okkuperes». FNs sikkerhetsråd vedtok 23. desember 2016 nok en resolusjon som slo fast at bosetningene er ulovlige, og at all byggeaktivitet straks må stanse. Norges holdning er at israelsk territorium kun omfatter områder som var underlagt israelsk kontroll før 4. juni 1967. Bosetningen fortsetter likevel i dag, i enda høyere tempo enn før.
Dagens israelske regjering har politiske figurer fra den ekstreme høyresiden i sentrale posisjoner. Den tidligere generalen Yoav Galant har vært både forsvarsminister og utdanningsminister. Galant hadde blant annet kommandoen da israelske styrker bombet Gazastripen i desember 2008, der minst 1383 palestinere ble drept.
Dagens sikkerhetsminister, ortodokse Itamar Ben-Gvir, har bygd karrieren sin på å forsvare jødiske ekstremister på Vestbredden. Ben-Gvir har en fortid som knytter ham til terroriststemplede ytre høyre-aktivister. Han ønsker at Israel skal kvitte seg med store deler av den israelsk-arabiske befolkningen i selve Israel, omkring 20 prosent av innbyggerne i landet.
Ben-Gvir er en kontroversiell skikkelse i israelsk politikk. Han er siktet for ordensforstyrrelse, ulovlige demonstrasjoner og voldsbruk ved over 50 anledninger de siste årene. Han omtaler gjerne palestinere og andre arabere som terrorister, også de som sitter som representanter i den israelske nasjonalforsamlingen Knesset.
I 1994 hyllet han åpent massedrapsmannen Baruch Goldstein, som drepte 29 muslimer i bønn i Ibrahimi-moskeen i Hebron. Goldsteins mål var å fordrive palestinerne fra de okkuperte områdene, og samtidig nekte kristne, som han omtaler som blodtørstige vampyrer, å feire jul i Israel. I 1995 ble Ben-Gvir landskjent da han gikk til angrep på bilen til daværende statsminister Yitzhak Rabin få uker før Rabin ble drept av en jødisk ekstremist fordi han førte fredssamtaler med palestinerne.
Som ung ga Ben-Gvir uttrykk for så ekstreme holdninger at han ble nektet å tjenestegjøre i den israelske hæren. Han var i flere år en ivrig disippel av Meir Kahane, den høyreekstreme rabbineren som grunnla terrororganisasjonen Jewish Defence League (JDL), som han ledet fra grunnleggelsen i 1968 og fram til 1985. Kahane kom til Israel i 1971, der han dannet partiet Kach. Han ble innvalgt i Knesset i 1984, en plass han mistet noen år senere, da partiet som det hittil eneste i Israel ble erklært rasistisk.
Kahane mente at det palestinske folket er en konstruksjon, en blanding av ulike arabiske folkegrupper, og derfor burde deporteres fra Israel og de okkuperte områdene. Rabbinerne skulle gis mer makt, og ortodoks jødisk lovgivning, kjent som halakha, skulle ligge til grunn for lovverket. Av konkrete lovforslag innebar det forbud mot misjonærer fra andre religioner, forbud mot salg av svinekjøtt og seksuell omgang mellom jøder og goyim (ikke-jøder).
Kahane tok også til orde for å etablere et Stor-Israel, noe som ville omfatte deler av både Libanon, Syria, Irak og Jordan. Han ble dømt for terrorisme i Israel, og fikk partiet sitt forbudt. Kahane ble skutt og drept 5. november 1990 på New York Marriott East Side Hotel på Manhattan av El Sayyid Nosair, en egyptiskfødt US-amerikansk statsborger.
I 2021 kastet Ben-Gvir seg for alvor inn i politikken, og i den anledning skal han ha valgt å ta ned bildet av massedrapsmannen Goldstein, som inntil da hadde prydet stueveggen hans. Ben-Gvir leder både titt og ofte an under provoserende demonstrasjoner i palestinske nabolag i okkuperte Øst-Jerusalem. Han dukker opp når bosettere har forsøkt å overta palestinske hjem, og han har oppfordret politiet til å skyte med skarp ammunisjon mot palestinske demonstranter. Ben-Gvir har gjort det helt klart at han vil bruke sin politiske makt til blant annet å kjempe for dødsstraff for «terrorister», straffrihet for israelske soldater som anklages for krigsforbrytelser samt muligheten til å deportere alle som «bidrar til å undergrave» den israelske stat og landets sikkerhetsstyrker.
Egypt er i dag i store trekk en alliert for Israel. I det tynt befolkede Sinai, som Israel ga tilbake til Egypt rundt år 2000, har ulike islamistiske grupper fått fotfeste. Egyptiske og israelske droner har sluppet over 100 bomber over islamistenes skjulesteder. Landene gikk også sammen i en blokade av kyststripen i Gaza, og rammet dermed både persontrafikk og godstransport. Det raserte økonomien i Gaza, der befolkningen lenge har vært avhengig av bistand for å overleve. Under den korte regjeringstiden til Mohamed Morsi fra 2012 til 2013 ønsket Egypt å lette på restriksjonene for handelen med Gaza, samtidig som terrorangrep fra islamistgrupper både mot Egypt og Israel i Sinai økte i omfang.
Etter kuppet i Egypt i 2013 har undertrykkingen i landet stadig blitt verre. Omkring 60 000 sitter fengslet, ofte uten lov og dom, og tortur er utbredt. President Abdel Fattah al-Sisi er en svoren motstander av Hamas, som har røtter i Det muslimske brorskapet i Egypt og som vant det palestinske presidentvalget i 2012. Egypt er heller ikke interessert i å ta imot over en million palestinske flyktninger, som fort kan inkludere mange islamister knyttet til Hamas og Brorskapet. Egypts forhold til USA er tett, og våpenleveransene og den økonomiske støtten er omfattende.
Tostatsløsning?
Situasjonen var annerledes for 20 år siden. På 2010-tallet var konflikten mellom israelere og palestinere dominert av problemstillinger knyttet til gjensidig anerkjennelse, sikkerhet, vanntilgang, kontroll over Jerusalem, israelske bosetninger på okkupert jord i de palestinske områdene på Vestbredden og Gazastripen, og palestinsk bevegelsesfrihet. Mange forsøk har blitt gjort for å megle fram en tostatsløsning, noe som ville bety en uavhengig palestinsk stat sidestilt med en jødisk. Et betydelig flertall av israelske politikere mente før 2007 at en palestinsk stat var mulig, med varierende forbehold. Et flertall av palestinere og israelere mente at Vestbredden og Gaza var en akseptabel plassering av den tenkte palestinske staten i en tostatsløsning.
Konflikten har vært preget av ulike strategier fra begge parters side. Det har blitt brukt både regulær militærmakt og angrep fra paramilitære grupper, terrorgrupper og enkeltpersoner. Tapene av menneskeliv som følge av krigshandlinger, bruk av militærmakt, paramilitær virksomhet og terror har rammet sivilbefolkningen på begge sider, men ti ganger så mange palestinere er drept.
Mange palestinere er overbevist om at den israelske høyreekstreme regjeringen vil fordrive deler av befolkningen og oversvømme Vestbredden med to millioner bosettere. Det er da også målet for flere i den israelske regjeringen. Da Oslo-avtalen ble undertegnet i 1993, bodde det 116 000 settlere på Vestbredden. I dag har tallet tredoblet seg, og det bor nå nesten 700 000 israelere på Vestbredden og i Jerusalem. Selvstyremyndighetene under en autoritær og handlingslammet Mahmoud Abbas er uten reell makt til å begrense de israelske bosettingene.
De palestinske områdene på Vestbredden er fragmenterte og splittet opp i enklaver med israelsk territorium mellom. I en nylig meningsmåling kom det fram at verken israelere eller palestinere ønsker en tostatsløsning. 33 prosent av palestinerne støtter et slikt prosjekt, 39 prosent blant israelerne. En samlet demokratisk stat med like rettigheter for palestinere og israelere støttes av omkring 20 prosent av befolkningen på begge sider. I dag er 75 prosent av Gazas innbyggere under 30 år arbeidsledige. 80 prosent av de 2,2 millioner innbyggerne var avhengig av humanitær hjelp før den siste forverringen og den pågående israelske invasjonen.
«Operasjon Jernsverd» ble satt i gang nesten umiddelbart etter Hamas’ makabre og uventede massakrer i Israel 7. oktober, der over tusen israelere, flesteparten sivile, ble drept. Israels strategi har alltid vært å besvare terrorangrep med flerdoblete anslag mot Palestina. Men i dagens situasjon er dødstallene alene minst 40 ganger høyere på palestinsk side.
I april 2024 ble det kjent at det israelske forsvaret (IDF) har benyttet kunstig intelligens for å identifisere mulige mål på Gazastripen under bombekampanjen. Dette KI-drevne systemet, kalt Lavender, bygger på en liste med 37 000 palestinske menn som er knyttet til Hamas eller PIJ (palestinsk islamsk jihad). IDF skal ha godkjent at et høyt antall palestinske sivile kan drepes i jakten på militante Hamas-krigere. Drap på Hamas-krigerne skjer ofte i familienes hjem, for KI-systemet er designet for å finne dem hjemme. Ifølge offisiell propaganda rammer dronene riktig i 90 prosent av tilfellene. Israel aksepterer inntil 20 sivile drepte for hver «presisjonsbombing» fra droner, og opptil 100 dersom man vil drepe en høytstående Hamas-kriger.
Allerede i løpet av november 2023 var omkring 16 000 palestinere drept av israelske styrker, blant dem over 5000 barn. I midten av mars 2024 var tallet nesten doblet til 31 000, og i april steget til 34 000. Flertallet av de drepte er kvinner og barn. Hundretusenvis av mennesker har flyktet fra nordlige Gaza by i nord, men de blir også beskutt når de er på vei mot den egyptiske grensen.
I Gaza by er minst 60 prosent av alle bosteder ødelagt. 110 000 boliger er sprengt (april 2024) og erstattet av ruiner. Hele nabolag, moskeer, sykehus og boligblokker er jevnet med jorda. 390 palestinske utdanningsinstitusjoner er ødelagt. Infrastruktur, sykehus, kloakk, vannforsyning og matleveranser er nærmest ikke-eksisterende. Israel holder tilbake nødhjelp til innbyggerne, og varslede hjelpesendinger blir med jevne mellomrom angrepet. Mangel på nødhjelp, mat og medisiner krever stadig nye ofre. Sulten er omfattende, og palestinere, også barn, blir drept i matkø hver dag av israelske soldater. Det er akutt fare for omfattende epidemier med høye dødsfall og omfattende hungersnød.
Khan Younis, Gazastripens nest største by i den sørlige delen av området, har vært et mål for intensivert bombardement under hele krigen. Israelske styrker har gått inn i byen som en del av en utvidet bakkeoffensiv i det sørlige Gaza, med mål om å ødelegge Hamas. 1,5 millioner palestinere har dermed ingen steder å flykte til. Det er mangel på alt: medisiner, vann, mat og strøm.
Hva er så den israelske strategien etter at Gaza by er lagt i ruiner og Hamas knust, slik man forestiller seg? Netanyahu uttaler at målet om å «knuse» Hamas fullstendig fremdeles står ved lag. Et ikke offisielt uttalt, men sannsynlig langsiktig mål er at palestinerne både på Vestbredden og i Gaza skal bombes, utsultes og fordrives til Jordan og Egypt.
Daniella Weiss er lederen for jødiske bosettere på Vestbredden. Hun har uttrykt støtte til ideen om et Stor-Israel og har foreslått å fordrive alle palestinere fra Gaza og frata dem all humanitær hjelp for å tvinge dem til å forlate Palestina. Et jødisk rike fra Eufrat til Nilen er forutsatt i Bibelen, og omfatter i så fall også Syria, Libanon, Jordan, Irak og deler av Egypt: «Den dagen sluttet Herren en pakt med Abram og sa: «Din ætt gir jeg dette landet, fra Egypterelven helt til Storelven, Eufrat.» (1. Mosebok 15:18)
Weiss har vært aktiv i etableringen av mange nye bosetninger på Vestbredden siden 1970-tallet. I 2010 grunnla hun bosettingsbevegelsen Nachala. Den har som mål å skape flere jødiske samfunn på Vestbredden bit for bit. Dagens israelske sikkerhetsminister Ben-Gvir og en rekke politikere på den ekstreme høyresiden har tilsvarende visjoner for et Palestina uten palestinere. Dermed må palestinerne fordrives, liksom jødene i århundrer ble i Europa. Under presidentene Reagan, Bush og Trump har evangelikale menigheter med hvite medlemmer knyttet seg stadig tettere til det republikanske partiet og den nasjonalkonservative høyresiden. Et flertall av «vekkelseskristne» i USA støtter ikke bare tradisjonelle familieverdier, men også dødsstraff og friere våpenlover. De er motstandere av fri abort, kvinnefrigjøring, homobevegelsen, klimatiltak, velferdsstaten og statlig styring generelt.
Etter profetier i Johannes’ åpenbaring er Israel som storstat et av mange tegn på at jordas undergang nærmer seg. Israelske ekstreme retninger er opptatt av å etablere et Stor-Israel som omfatter dagens Israel og Palestina, deler av Libanon og Syria samt Sinai.
Grepet med å flytte hovedstaden til Jerusalem var for de mange Israelvennlige kristne enda et tegn på at dommedag nærmer seg, og Trump framstod for dem som Guds tjener. Trumps absurde retorikk støtter seg gjerne, helst med hånden på Bibelen, på en slik endetidsretorikk.
Den ekstreme kristne høyresiden har mektig innflytelse i Kongressen. Det drives for eksempel bibelstudier for de politiske representantene. Gruppen samler hele 50 kongressdeltakere, og under Trump er det ukentlige samlinger i regjeringen. Retorikken er skremmende. De evangelikale støtter den israelske staten aktivt, også bosetningene i okkuperte områder. Jødenes tilbakevending til det hellige land i Midtøsten oppfyller angivelig Bibelens profetier om endetiden, og mange evangelikale kristne vil påskynde Jesu gjenkomst ved å hjelpe Israel. «Antikrist» går til krig mot Israel, for eksempel med raketter fra Hamas, men Kristus vil komme tilbake og redde Israel. Den ekstreme høyresiden i den israelske regjeringen har samme visjon for framtiden.
Israel-lobbyen i USA er en stor gruppe individer og organisasjoner som søker å påvirke den amerikanske regjeringen for å tjene Israels interesser. Den største pro-israelske lobbygruppen i USA er Christians United for Israel med over sju millioner medlemmer. CUFI ble etablert for å støtte Israel politisk og militært, og samarbeider med miljøer som finansierer jødiske nybyggere på Vestbredden. Organisasjonen har en klar agenda om å fremme et ekspansivt Israel. CUFI påvirket nylig USA til å gi en bistand til Israel på 3,3 milliarder dollar.
Israel-lobbyens sterkeste støttegruppe var kristensionistene.  Kristensionistene bruker utvalgte bibelsteder fra Det gamle testamentet eller Johannes’ åpenbaring og knytter disse til det de mener  er Guds endetidsplan. Den går ut på at alle jøder skal komme tilbake  til Jerusalem og landet omkring. Så skal det tredje tempelet bygges og  Messias komme tilbake til jorden.
(Tveit, s. 264)
De amerikanske kristensionistene mener at profetien om Jesu gjenkomst vil gå i oppfyllelse når staten Israel en gang er samlet innen sine gamle grenser og Jerusalem igjen er blitt hovedstad. Når det skjer, skal Jesus komme tilbake igjen. Jødene, iallfall de fleste, vil konvertere til kristendommen, og Jesus skal rykke de frelste opp til evig liv i himmelen.
En storkrig i Midtøsten er derfor en ønsket tilstand, ettersom det er en del av endetidsprofetiene. De evangelikale motsetter seg derfor en fredsprosess som kan ende med at Israel ikke får kontrollen over «det historiske Israel». Evangeliske predikanter kommer gjerne til militærbaser og rekruttskoler i USA. Tilhengerne regner med å kunne påvirke minst halvparten av de nye rekruttene, altså nærmere 200 000. Man praktiserer gjerne voksendåp. Fiendene er enkle å identifisere: homofile, aborttilhengere, LGBT-bevegelsen og feminismen. Amerikansk utenrikspolitikk, ikke minst støtten til Israel, anser man som et verktøy for å oppfylle profetiene i Bibelen. Koronaviruset er det homofile og LGBT-bevegelsen som får skylden for, og det er kun to nasjoner som priser Gud: USA og Israel.
Historisk ironi
Israels forsøk på å stue sammen over en million palestinere lengst sør på Gaza ligner en konsentrasjonsleir. Prosjektet kan dessverre også minne om den jødiske gettoen opprettet av de tyske okkupasjonsstyrkene i Warszawa i 1940, etter den tyske invasjonen av Polen høsten 1939. Denne store bydelen var opprinnelig den største jødiske byen i Europa. I løpet av de tre år gettoen eksisterte, forårsaket sult, sykdommer og deportasjoner til konsentrasjonsleirer at befolkningen der sank fra om lag 450 000 til 37 000. I april 1943 gjorde de gjenværende i gettoen opprør. Dette var det første større væpnede opprøret mot nazistenes jødeutryddelser.
Det forferdelige minnet om de tyske konsentrasjonsleirene under krigen er selvsagt umulig å slette. Offerrollen likeså. Men mennesker som utelukkende ser seg selv som offer, lever i både eksistensiell sorg og raseri. Et sterkt ønske om historisk hevn følger gjerne med, men samtidig er evnen til å se saker fra en annen synsvinkel svekket, tilgivelse en umulighet, og narsissisme kan bli resultatet. Angrepet 7. oktober ble tolket som et tydelig tegn på at jøder fortsatt er historiske syndebukker, og gamle traumer ble aktivert. Men resultatet av Israels krig mot palestinerne er disproporsjonalt når en hel folkegruppe blir gjort kollektivt ansvarlig for angrepet.
Flere enn 230 palestinske journalister og mediefolk er drept i israelske angrep i Gaza siden oktober 2023, viser en rapport fra Cost of War, et prosjekt ved The Watson Institute for International and Public Affairs ved Brown University i USA. Det overgår antall journalister som ble drept i første og andre verdenskrig, Vietnamkrigen, Koreakrigen, krigen i det tidligere Jugoslavia på 1990-tallet og krigen i Afghanistan etter 11. september 2001. I tillegg er mange journalister savnet. FN-organisasjonen UNRWA oppgir at 174 av deres hjelpearbeidere er blitt drept siden oktober 2024.
Mer enn 300 000 bygg i Gaza har blitt skadet, og over 70 000 boenheter er totalt ødelagt. Det er anslått at over 650 000 mennesker ikke vil ha noe hjem å vende tilbake til. Genève-konvensjonene om beskyttelse av sivile i krigstid er uttrykt i artikkel 54 i den første tilleggsprotokollen: utsulting av sivilbefolkningen som et krigføringsmiddel er forbudt. Den internasjonale straffedomstolen har derfor åpnet etterforskning av mulige internasjonale forbrytelser begått i Gaza og på Vestbredden, inkludert Øst-Jerusalem, samt mot palestinske borgere. Det inkluderer hendelser fra 7. oktober 2023.
På en internasjonal konferanse i FNs regi i Roma sommeren 1998 ble 120 land enige om å opprette en permanent straffedomstol som kan stille personer som har stått for alvorlige forbrytelser, til ansvar for handlingene. Etter langvarige og kompliserte forhandlinger ble domstolens statutter vedtatt. Den internasjonale straffedomstolen er verdens første permanente, internasjonale domstol for krigsforbrytelser, forbrytelser mot menneskeheten og folkemord. Den har myndighet til å straffeforfølge enkeltindivider for internasjonale forbrytelser der nasjonale rettssystemer verken er villige eller i stand til selv å gjøre det.
I april 2002 ratifiserte den 60. staten statuttene, og domstolen kunne dermed tre i kraft 1. juli 2002. Forbrytelser som har skjedd etter denne datoen, kan bli prøvet av domstolen. 122 stater hadde ratifisert statuttene i 2019, men ingen av stormaktene USA, Russland og Kina. Domstolen har 18 dommere som oppnevnes for ni år. Sjefsanklager fra 2021 er Karim Ahmad Khan fra Storbritannia. Domstolen har sete i Haag.
Mandag 20. mai 2024 bad ICCs sjefaktor Karim Khan om arrestordre på Israels statsminister Benjamin Netanyahu og forsvarsminister Yoav Gallant, i tillegg til tre Hamas-ledere: politisk leder Ismail Haniyeh, Gaza-leder Yahya Sinwar og Mohammad Diab, som leder bevegelsens militære fløy.
Siden den gang har fokuset skiftet, i det siste ikke minst til forholdet mellom Iran og Israel. I juni 2025 gikk Israel til angrep på Iran med støtte fra USA. Netanyahu har i mange år ønsket å svekke Irans mulighet til å anskaffe atomvåpen. I bunkere dypt under bakken, beskyttet av fjell og forsterket med spesialbetong, ligger fabrikkene som kan anrike uran med en høy nok renhetsgrad til bruk i atombomber. Trump avviklet som kjent Irans avtale med Obamas USA i sin første presidentperiode. Det er høyst diskutabelt hvor reell denne frykten for iransk anrikning er, og etterretningen er usikker. Uansett var 2025 et gunstig tidspunkt i en situasjon der Irans innflytelse i Midtøsten er alvorlig svekket de siste årene.
Tross president Trumps løfte om to ukers pause og fortsatte forhandlinger valgte han å gjennomføre en rekke luftangrep mot Irans viktigste atomanlegg. USAs mest avanserte stealth bombefly B2 Spirit82, det eneste flyet i verden som kan frakte den tolv tonn tunge GBU-57-bomben, har vært en del av arsenalet til det amerikanske flyvåpen siden 2011.
Den enorme størrelsen på bombene krever at B-2 kun frakter en eller to MOP-er per oppdrag, men gir uovertruffen penetrasjonskapasitet i bunkere. Den skal kunne trenge gjennom hele 60 meter tykk herdet betong og er derfor angivelig effektiv mot verdens best beskyttede underjordiske installasjoner. General Michael Flynn, Donald Trumps tidligere nasjonale sikkerhetsrådgiver, har uttalt at det langsiktige målet er å styrte Irans regjering, «svekke Kina» og sikre «amerikansk global dominans». Hvorvidt Irans anlegg er ødelagt, slik Trump hevder, er omstridt. Også amerikanske etterretningskilder tviler på at angrepene ble så ødeleggende som Israel hadde ønsket.
I oktober 2025 det ved hjelp av Donald Trump inngått en våpenhvile og frigiving av de israelske gislene i Gaza, mot at Israel ville løslate omkring 2000 palestinske fanger i Israel. Hamas skal ha sagt seg villig til å avvæpnes og overlate styringen av Gaza til en internasjonal gruppe. Men Israel har fremdeles full kontroll, og skal bare trekke troppene tilbake til en avtalt linje. Israel skulle åpne for uhindret tilgang til mat, medisiner, drivstoff og byggematerialer til hele Gaza, noe som fremdeles ikke har skjedd. Det er svært langt igjen til en endelig fredsavtale, og mange av de viktigste spørsmålene gjenstår, ikke minst om Israel vil avbryte den omfattende nybyggingen på Vestbredden.
Amnesty krever at Israel må åpne for uhindret tilgang til mat, medisiner, drivstoff og byggematerialer til hele Gaza og at apartheidregimet og den ulovlige okkupasjonen må opphøre. Alle internt fordrevne palestinere på Gaza må få vende tilbake uten at Israel bestemmer hvem som kan og ikke kan returnere. En varig våpenhvile må bygge på menneskerettigheter og folkerett, og innebære ansvarlighet for krigsforbrytelser, forbrytelser mot menneskeheten og folkemord. Amnesty minner også om at de som er ansvarlige for overgrepene må stilles til ansvar. Det må gjennomføres rettsoppgjør.
Israel gjennomfører også i dag en rekke angrep på Gaza, i Libanon, og Syria. I Libanon er 600 mennesker drept og en million har flyktet nordover i landet. En selvsikker president Donald Trump erklærte 13. oktober at det nå var slutt på den brutale to-år-lange krigen i Gaza. «Det går veldig bra med Gaza», sa den amerikanske presidenten i et møte med sentralasiatiske ledere 7. november 2025 i Det hvite hus.
Men siden den gang har bomberegnet stadig tiltatt i styrke, og situasjonen for folket på Gaza er mer prekær enn noensinne. Ved utgangen av august 2025 hadde FN registrert over 62 000 drepte palestinere. Zeina Jamaluddine, forsker i epidemologi og internasjonale helse ved Epidemiology and International Health, London School of Hygiene and Tropical, mener at om myndighetene i Gaza rapporterer om 41 prosent for få døde, så kan tallet på drepte nå ha steget til minst 90 000 drepte. Over 158 000 var blitt såret, og omkring 1,9 millioner mennesker – 90 prosent av innbyggerne på Gazastripen – er drevet på flukt.
Et ustabilt Libanon
Libanon ble erklært som republikk i 1926, men var liksom Israel uten definerte grenser. Frankrike beholdt den reelle makten i landet, og opphevet grunnloven i 1932. I 1935 ble det igjen avholdt valg, men under andre verdenskrig hadde både Libanon og Syria sluttet seg til den reaksjonære Vichy-regjeringen. Sommeren 1941 ble begge land okkupert av britiske og frie franske styrker.
Franske tropper arresterte presidenten og en rekke regjeringsmedlemmer, og opphevet grunnloven i november 1943. Det førte til store demonstrasjoner i Libanon, og etter diplomatisk press fra Storbritannia ga Frankrike etter og gjeninnsatte regjeringen. Franskmennene trakk troppene ut i 1946, og landet ble selvstendig samme år.
I løpet av den lange borgerkrigen fra 1975 til 1990 opplevde Libanon en rekke interne væpnede konflikter og en israelsk invasjon. Den kristne høyresiden gikk sammen i Den libanesiske fronten, en samling av flere klaner. Venstresiden, støttet av Den palestinske frigjøringsorganisasjonen (PLO), samlet seg i 1976 i Den libanesiske nasjonalbevegelsen (LNM).
Alt i løpet av første krigssommeren i 1976 ble Beiruts sentrale forretningsdistrikt lagt i ruiner og forlatt. Resten av byen ble delt i to av den såkalte «grønne linjen» mellom et kristent Øst-Beirut og et muslimsk Vest-Beirut kontrollert av LNM. Denne delingen bestod helt fram til borgerkrigen var over i 1990.
Resultatet var ødeleggende. I tillegg til omfattende materielle skader ble en million mennesker internt og eksternt fordrevne, og om lag 150 000 drept. Landet ble i realiteten delt mellom ulike militser som overtok mange av de sentrale myndighetenes funksjoner. De økonomiske konsekvensene var betydelige, ettersom militsene inndrev skatter og toll lokalt, og tok kontroll over havner og andre transportårer.
Fra 1976 ble PLO trukket med etter at falangistene83 beleiret de palestinske flyktningleirene Tel al-Zaatar, Jisr al-Basha og Dbayeh, samt tre slumområder i Beirut. Massakrer ble gjennomført flere steder, blant annet i Tel al-Zaatar og i slumområdet Karantina, mens LNM stod bak overgrep i den kristne byen Damour.
En arabisk sikkerhetsstyrke ble sendt inn i juni 1976. De 30 000 soldatene bestod hovedsakelig av syriske styrker med et formelt mandat fra Den arabiske liga om å representere alle arabiske stater, men mot slutten av 1970-tallet opererte styrken mer som en syrisk okkupasjonshær i skiftende allianser med libanesiske grupper.
I mars 1978 invaderte israelske styrker Sør-Libanon. Den israelske hæren drev PLO nordover. Israel okkuperte Sør-Libanon nord til Litani-elva og beholdt kontrollen gjennom 1980- og 1990-tallet.
Motstanden økte blant sjiagruppene. De mottok penger, våpen og trening fra Iran, som etter 1979 ønsket å eksportere den islamske revolusjonen til andre land i regionen, og dessuten så Libanon som en framskutt post i kampen mot Israel.
President Jimmy Carter reagerte sterkt på Israels invasjon av Sør-Libanon. Han var bekymret for hvilke konsekvenser den kunne få for de pågående fredsforhandlingene mellom Egypt og Israel. USA presset på i Sikkerhetsrådet for å få opprettet en fredsbevarende styrke i Libanon og overvåke israelsk aktivitet i området.
Sikkerhetsrådet i FN vedtok å sette inn en fredsbevarende styrke på 6000 soldater i området, og Israel skulle trekke styrkene tilbake. Norge sendte sine første styrker til UNIFIL i mars–april 1978, og deltok med til sammen rundt 22 000 soldater og offiserer fram til november 1998. Mellom 1978 og 1998 omkom 21 norske soldater i UNIFIL.
Men verken Israel, PLO eller Syria ønsket noen FN-styrke. Det ble derfor heller ingen våpenhvile mellom partene. Området FN-styrken skulle inn i, var en krigssone. Soldatene møtte livsfarlige situasjoner og havnet fort i kryssilden mellom ulike grupper som sloss mot hverandre på bakken i Libanon.
Allerede 6. april samme år ble norske styrker beskutt. Harald Stanghelle, som blant annet dekket Midtøsten for Arbeiderbladet gjennom hele 1980-tallet, var en av de norske soldatene som kom tidlig til Libanon. Han observerte straks mye skyting i byen. Både palestinere og libanesere var rasende og protesterte mot den nye fredsavtalen mellom Israel og Egypt. Allerede tre uker etter at Stanghelle kom ned, var det et israelsk angrep på byen hvor FN-styrken var forlagt. En norsk soldat ble drept og en annen hardt såret.
Forutsetningen for UNIFIL var at Israel skulle trekke seg ut av Libanon og overlate området i Sør-Libanon til den internasjonale styrken. Det skjedde ikke. De etablerte i stedet en enklave i Sør-Libanon der en israelskstøttet libanesisk milits fikk overta kontrollen. Denne enklaven ble ikke anerkjent av noen andre land. Den norske FN-styrken fikk enklaven som nærmeste nabo og som sitt største problem.
Situasjonen i Libanon endret seg til det verre i 1982. Da ble Libanon på nytt invadert av Israel. 6. juni 1982 gikk Israel, under ledelse av daværende forsvarsminister Ariel Sharon, til en ny og større invasjon av Sør-Libanon under den ironiske parolen «Operasjon fred i Galilea». De israelske styrkene rykket inn tvers gjennom FN-styrkens område. Det uttalte målet for invasjonen var å fjerne den palestinske organisasjonen PLO fra landet, og opprette en 40 kilometer bred sikkerhetssone på libanesisk side av grensen for å trygge de nordlige delene av Israel (Galilea). Men Sharons egen ambisjon, som han ikke hadde regjeringens støtte for, var å rykke helt fram til Beirut. Etter bare en uke hadde de israelske styrkene nådd hovedstaden. Hensikten var nå å tvinge PLO til å forlate Libanon.
De israelske styrkene omringet Beirut i to måneder, og den vestlige bydelen ble kontinuerlig bombet fra luften og beskutt av artilleri. I august ble det inngått en avtale mellom USA, Israel, Libanon og PLO om tilbaketrekning av de palestinske styrkene under overvåking av en internasjonal styrke med deltakelse fra USA, Storbritannia, Frankrike og Italia. PLO evakuerte sine styrker fra Beirut i august og fra Tripoli i desember, og flyttet hovedkvarteret sitt til Tunis.
17. september 1982 ble flyktningeleirene Sabra og Shatila angrepet av kristne libanesiske militssoldater. Israels forsvarsminister Ariel Sharon ønsket å «rense Vest-Beirut for palestinske terrorister». Den israelske hæren omringet de palestinske flyktningeleirene mens den libanesiske hæren sammen med den falangistdominerte militsen Lebanese Forces utførte terrorhandlingene. Dagen etter kom reporter Odd Karsten Tveit for å undersøke hva som hadde skjedd, og ble møtt av et grufullt skue med døde menn, kvinner og barn overalt i gatene. Anslaget drepte er mellom 1600 og 3200.
Etter borgerkrigen i Libanon var landet ute av stand til å gjenopprette stabiliteten. Nye interne kriger ble utkjempet mellom ulike politiske grupperinger på 1980-tallet, parallelt med motstandskampen mot den israelske okkupasjonen. Særlig skapte tilstedeværelsen av mange militsgrupper og innblandingen fra Israel, Syria og Iran fortsatt usikkerhet for Libanons framtid. Et viktig skritt mot politisk normalisering ble tatt under forhandlinger i den saudiske byen Taif i september 1989. Da møttes 62 medlemmer av det libanesiske parlamentet, valgt i 1972, for å drøfte styringsstrukturen.
Overenskomsten som ble vedtatt, kjent som Taif-avtalen, ble støttet av både USA og Syria. Dens viktigste punkt var en revidering av maktfordelingen mellom landets religiøse grupper. De kristne og muslimske folkegruppene fikk etter avtalen like stor representasjon i nasjonalforsamlingen, hvilket innebar en noe større innflytelse for muslimene enn før.
Militsene trakk seg ut av Beirut i 1991, og året etter trakk Syria sine soldater ut av hovedstaden.
Syria ble likevel værende i Libanon med amerikansk velsignelse, som takk for syrisk støtte til USA under den andre golfkrigen. Med unntak av Hizbollah, som etter press fra Syria og med støtte fra Iran fikk status som nasjonal frigjøringsbevegelse, ble militsene avvæpnet på 1990-tallet. Palestinske grupper fikk imidlertid beholde sine våpen og soldater inne i flyktningeleirene, hvor de hadde ansvar for sikkerheten der den libanesiske hæren ikke intervenerte.
Den libanesiske staten ble fullstendig underminert i løpet av borgerkrigsperioden og brukte lang tid på å gjenopprette kontroll over landet og stabilisere nasjonal økonomi. Mange av politikerne som ble sittende i maktposisjoner, hadde dessuten vært direkte involvert i konflikten som militære ledere eller politiske hauker.
Syria har hatt betydelig innflytelse over libanesisk politikk ved å støtte Hizbollahs posisjon som væpnet nasjonal frigjøringsbevegelse. I tillegg til den tilspissede fiendtligheten mellom religiøse grupper under borgerkrigen, ble det også en dyp politisk splittelse mellom de som ønsket nære bånd til Syria og de mer pro-vestlige politikerne.
Til tross for at UNIFIL fremdeles er til stede i Sør-Libanon, har det ikke forhindret nye væpnede konflikter med Israel. Det har ført til store materielle ødeleggelser og tap av liv. Selv om den væpnede borgerkrigen tok slutt i 1991, gjorde ikke Taif-avtalen stort for å endre de underliggende strukturelle problemene i Libanon, og en videreføring av borgerkrigens dynamikk har derfor satt tydelig preg på Libanons nyere historie.
Borgerkrigen i Syria
Konflikten i Syria startet som en del av Den arabiske våren, og ble innledet med demonstrasjoner mot et undertrykkende regime. Mens andre opprør i regionen førte til regimeskifte, klarte den syriske regjeringen å beholde makten fram til 2024, mye takket være militær støtte fra land som Iran og Russland.
Konflikten var samtidig en del av konfliktene mellom Iran og Saudi-Arabia. Iran står i en politisk og religiøs-kulturell motsetning til den arabiske sunni-stormakten Saudi-Arabia, og begge landene brukte Syriakrigen i kampen om innflytelse i Persiabukta og Midtøsten generelt. Iran var Bashar al-Assads allierte, og det arabiske sunni-salafistiske Saudi-Arabia var en av det syriske regimets fremste motstandere.
De viktigste rekrutteringsområdene for opposisjonen utenfor Vest-Europa og Midtøsten var landene på Balkan og statene som tidligere tilhørte Sovjetunionen. I begynnelsen av 2015 beregnet Politiets sikkerhetstjeneste (PST) at rundt 70 nordmenn deltok i kamper for IS i Syria og Irak. I 2018 viste PSTs beregninger at totalt 100 norske menn og kvinner hadde reist til Syria og Irak, hvorav 30 av dem var drept, 40 hadde returnert til Norge og 30 fortsatt var der.
I Syria støttet russerne Assad og utførte en rekke «militæroperasjoner» med ufattelige tap av menneskeliv.84 FN rapporterte i 2021 at minst 350 200 mennesker var drept som følge av krigen, men det reelle tallet er trolig mye høyere. Over halvparten av Syrias innbyggere hadde flyktet. Mens andre opprør i regionen førte til regimeskifte, klarte den syriske regjeringen å beholde makten fram til 2024, mye takket være militær støtte fra land som Iran og Russland.
Etter at syriske opprørsgrupper og Den islamske stat (IS) i flere år kontrollerte store deler av Syria, tok regimet i 2019 tilbake kontrollen over størstedelen av landet. IS ble fra 2014 nedkjempet av en flernasjonal koalisjonsstyrke i Operation Inherent Resolve (OIR).
Etter 13 år med borgerkrig ble det forhatte syriske regimet brått, men kanskje ikke helt uventet fjernet ved årsskiftet 2024/2025. USA har i mange år støttet motstandskampen mot Assad med penger og våpen. Det var islamistene i Hayat Tahrir al-Sham (HTS) som ledet den militære offensiven som styrtet Assad. Den tidligere opprørssoldaten Ahmed al-Sharaa, også kjent under dekknavnet Abu Mohammed al-Jolani, har vært Syrias president siden januar 2025. Han har uttalt at han vil respektere de etniske og religiøse minoritetene i landet.
USA 2026
Mediale kontinentalplater
Et vitalt demokrati krever at ulike oppfatninger kan brytes og løsninger på dagens problemer drøftes i en opplyst og åpen offentlig debatt. Helt siden TV ble utbredt i amerikanske hjem, lå USA i forkant med formidlingen av nyheter. Alt på 1950-tallet var det vanlig at US-amerikanerne fikk sin daglige nyhetsdose via TV. Berømte TV-journalister som Walter Cronkite og Edward R. Murrow skrev seg inn i historien som nyhetsleverandører og fikk rykte som blant USAs mest pålitelige nyhetsformidlere i allmennhetens øyne.
I etterkrigstidens USA var det tre store TV-selskaper som dominerte: NBC, ABC og CBS. Det var ikke særlig mange ideologiske skiller mellom disse tre, ettersom idealet var en balansert nyhetsdekning i henhold til den såkalte Fairness Doctrine fra 1949. Lisensierte radio- og fjernsynssendere skulle presentere rettferdig og balansert dekning av kontroversielle saker som var av interesse for borgerne.
Som betingelse for konsesjon måtte TV-kanalene derfor ta opp en viss mengde tema av samfunnsmessig interesse, sikre at ulike synspunkter ble referert og at politiske kandidater til offentlige verv måtte få tilnærmet lik sendetid85. Men under Ronald Reagan i 1987 ble hele doktrinen fjernet etter krav fra høyresiden, ettersom man ikke helt uventet påstod at nyhetsdekningen var venstrevridd.
En dagsaktuell hendelse i 1968 påskyndet utviklingen. Walter Cronkite i CBS ledet en timelang spesialsending om Vietnamkrigen, og avsluttet med at han mente USA snarest burde forhandle fram en fredsløsning. Pentagondokumentene som ble lekket av militæranalytiker Daniel Ellsberg, og avsløringen av Nixons rolle i Watergate, ble også sterkt mislikt av høyresiden. Høyresiden begynte å kalle det MSM – Mainstream Media.
I dag oppfatter ikke TV-selskaper i USA det lenger som sitt samfunnsoppdrag å bringe ulike synspunkter fram i offentligheten. I stedet retter fjernsynsstasjonene seg mot bestemte segmenter av publikum. Nyheter blir silt, og alternative versjoner av hendelsene utestengt eller omskapt slik at de passer med seernes politiske holdninger. Dermed uteblir den politiske debatten. Fundamentet for demokratiet svikter når borgerne ved hjelp av TV-stasjonene beveger seg i retning av forskjellige virkeligheter.
Selv om det i dag finnes et større utbud av sosiale medier og ulike nyhetskilder på nettet, er det for mange både i USA og Russland i hovedsak TV som er kilden til nyheter. Derfor tok da også Vladimir Putin etter hvert kontroll over fjernsynsstasjonene da han ble russisk president. Også russere bruker i dag sosiale medier i stigende grad, men også de er underlagt myndighetenes kontroll.
I dag skjer rapporteringen døgnet rundt i USAs store amerikanske nyhetskanaler. CNN har siden 1980 alltid vært på plass ved store hendelser som katastrofer eller dramatiske politiske begivenheter. Men TV-selskaper i USA, ikke minst Fox, endret etter hvert målgruppe og henvendte seg fortrinnsvis til folk som i utgangspunktet var enige. Det ga et større publikum, og jo mer sensasjonelle nyhetene var, desto flere seere fikk de. Kombinasjonen av algoritmer, politisk krigføring og forretningsinteresser var en sterk blanding. Studiovertens rolle ble ofte enveisangrep på motparten, inkludert personlig mobbing uten mulighet for tilsvar, en ny medierolle den kontroversielle radioverten Rush Limbaugh86 alt hadde dyrket i et drøyt tiår. Den beryktede Newt Gingrich87 ble valgt inn i Representantenes hus i 1978, og ble også lederen av huset etter valget i 1994, der Clinton gjorde det svakt. Republikanerne hadde på det tidspunktet flertall i Representantenes hus. Gingrichs strategi var å skape splid og mistro og spre all verdens løgner, altså samme taktikk som Trump senere benyttet seg av. Han utarbeidet til og med en egen ordliste for meningsmotstandere som skulle demoniseres. Demokratiske politikere burde konsekvent omtales som syke, patetiske, løgnere og korrupte. Senere ble anklager om pedofili populært. Den til tider absurde svekkelsen av demokratiet var altså bevisst taktikk, ledet av toneangivende republikanere.
Kombinasjonen av politisk strategi og kommersiell suksess forsterket utviklingen fram mot Trumps mange tusen løgner. Kommersiell TV er til for annonsører, ikke publikum. Antall seere øker alltid reklameinntektene. Jo høyere seertall, desto flere reklameinntekter. Hatefulle programledere som lager mest mulig bråk og lanserer de skrekkeligste anklager, får derfor også høyest antall seere.
Det er i dag dessverre god forretning å koble seg fri fra fakta og virkelighet, noe president Trump systematisk har gjort i mer enn 20 år. Målet er ikke lenger å vinne saklige politiske debatter, men å ydmyke motparten mest mulig. Når myndighetene ikke lenger kan gi folk det de trenger, som jobb, bolig og et anstendig helsevesen, kan man gi frustrasjonen en passende fiende å rette sinne og raseri mot. Konspirasjonskultur ble et fast innslag i amerikansk debatt, i dag perfeksjonert av presidenten selv.
Fox News gikk på lufta første gang 7. oktober 1996. Da hadde de 17 millioner kabel-tv-abonnenter. Kanalen er i dag tilgjengelig for rundt 85 millioner i USA, samt for seere i en rekke andre land. Veksten i antall seere har vært jevnt sterk. Siden oktober 2006 har kanalen vært ledende på kabelnyhetsmarkedet, med høyere seertall enn konkurrenter som CNN.
Fox News har tette bånd til det republikanske partiet i USA. Kanalen presenterer som oftest gjester fra konservative tankesmier og politiske fraksjoner på høyresiden. Det blir lagt fram tvilsomme fakta uten motforestillinger, og slik uthules journalistikken. Presseetiske prinsipper tas det sjelden hensyn til. Innholdet fra Fox News omfatter blant annet innslag om helbredelse ved bønn, kreasjonisme, Trump, Putin, abortmotstand, klimafornektelse og fantasifulle konspirasjonsteorier.
Den gamle politiske retorikken om å spre demokratiet eller Guds ord, er borte nå. Mange amerikanere stemte på Trump fordi de trodde på hans evner til å skape velstandsutvikling for vanlige folk i USA. Men de økonomiske disposisjonene til den rike arvingen Donald Trump stemmer dårlig med idealiseringen av ham i den årelange populære TV-serien «The Apprentice». Her kvittet det fiktive forretningsgeniet Donald Trump seg med en og en deltaker når de ikke lenge kunne sørge for den nødvendige inntjeningen han krevde. You’re fired!
Totalitær trumpisme
Hva så med idealbildet av forretningsmannen Donald Trump i «The Apprentice»? Brettspillet «Trump: The Game» solgte dårlig, sykkelløpet Tour the Trump i 1989 varte i et år, før Trump gikk konkurs. 1989 dannet han også flyselskapet Trump Shuttle, men også det mislyktes etter få år. Samme vei gikk det med alle hans fire etablissementer Trump Taj Mahal, Trump Plaza Hotel, Trump Casino Resorts og Trump Entertainment Resorts. Tidsskriftet Trump World måtte legges ned etter et halvt år.
Finansieringsselskapet Trump Mortgage holdt i to år, kjøttselskapet Trump Steaks holdt i to måneder. De to ulike parfymene hans og vannflasken Trump Ice gikk også ad undas etter kort tid. Likeså gikk det med møbelsalget av Trump Home. Trump University ble aldri godkjent, og etterfølgeren Trump Institute ble stanset av politiet. I 2005 lanserte han Trump Vodka, som heller ikke ble noen suksess.88
Den russiskfødte amerikanske forfatteren Isaac Asimov (1920– 1994) uttalte en gang at antiintellektualisme har vært den røde tråden i amerikansk politikk og kultur. I kjølvannet av en mangeårig rekke trumpske utfall og ville anklager, blant annet om valgresultatet i 2020, ynglet konspirasjonsteoriene. Alminnelig journalistisk nyhetsformidling og moderne vitenskap ble mistenkeliggjort. Underlige konspirasjonstanker og «alternative fakta» godtas fremdeles av et skremmende høyt mindretall i USA, altså store deler av både den republikanske velgermassen og mange folkevalgte republikanere.
Gjennom et bredt sammensatt utvalg av usannsynlige påstander hevder ulike konspirasjonsteoretikere at verdens problemer er skapt av mektige grupper for å fremme en skjult agenda. Slike teorier kan ha vidtfavnende og skremmende politiske implikasjoner, noe stormingen av Kongressen 6. januar 2021 viste tydelig.
Parallelt med gjentakelsen av Trumps elleville påstander har republikanske politikere i Georgia, Iowa og flere andre delstater begynt å endre valglovene. Endringene legger til rette for at republikanerne lettere kan manipulere valgresultater. Guvernøren i Georgia signerte i 2021 en ny, omstridt valglov som gjør reglene for forhåndsstemming strengere og først og fremst rammer fattige ikke-hvite. Demokratene vant som kjent den gang knappe seire både i senats- og presidentvalget i Georgia, og Trumps forsøk på å omgjøre det knappe resultatet89 var også en del av de rettslige anklagene mot ham.
Det republikanske partiet har beveget seg i autoritær, antidemokratisk retning, hevder statsviter Hilmar Mjelde. Thomas Seltzer gjør det samme i dokumentarserien «UXA», som ble sendt på NRK høsten 2022. Republikanerne har innført nye valglover i en rekke delstater, og forsøker målrettet å gi dem en fordel gjennom endringer i valgkretsene i delstatene.90 Valgkretser blir konstruert og omstrukturert til fordel for ett politisk parti, en metode spesielt brukt av republikanerne i en rekke nylige valg, ikke minst da Donald Trump i 2016 ble valgt til president tross flertall for demokratene i befolkningen.
Det blir vanskeligere å avlegge forhåndsstemmer når ulike delstater innfører strenge ID-krav for å bli registrert som velger, samtidig som en rekke valgkontorer i svarte områder blir lagt ned. Valgdagen er ikke nasjonal fridag, men mange arbeidsgivere i demokratisk styrte delstater gir ansatte fri fra jobben for å stemme. Noen delstatslover forbyr til og med utdeling av vann til folk som står i kø for å stemme. I flere delstater står bevæpnete militsgrupper utenfor stemmelokalene. Enkelte steder er det forbudt å tilby skyss til valglokalene eller å forhåndsstemme på søndager91. Den gamle fredsforskeren og sosiologen Johan Galtungs latterliggjorte spådom om borgerkrig i USA før 2020 og at landet var på vei mot et fascistisk diktatur, er kanskje ikke like latterlig i dag.92
Angrep på institusjonene
Autoritære statsledere søker raskt å skaffe seg kontroll over media og landets utdanning, samt å svekke den dømmende makts uavhengige stilling overfor nasjonalforsamling og regjering. President Trump angriper systematisk rettsvesenet og domstolenes uavhengighet. Han ignorerer gjerne høyesterettsavgjørelser han ikke liker, undergraver systematisk universiteter, andre akademiske institusjoner og den frie forskningen, og skolenes «ikke-patriotiske» undervisning.
Undergraving av frie medier er midler både Viktor Orban og Vladimir Putin har tatt flittig i bruk allerede. I 2025 kastet barnekeiseren Donald Trump raskt fire medier, blant dem New York Times, ut av kontorene de har hatt i Pentagon i årevis. I tillegg må også Politico, National Public Radio og NBC News pakke sammen og flytte ut av kontorene de har hatt i bygningen til USAs forsvarsdepartement.
Det tok ikke Donald Trump og den alt annet enn valgte Elon Musk mange minuttene å høvle den føderale staten ned til et minimum. Tesla-milliardæren ledet Donald Trumps nyopprettede byrå DOGE, og fikk i oppgave å «effektivisere og slanke» statsapparatet. Dette byrået var ikke en formell føderal etat og har helt utenom Kongressen gitt seg selv ekstremt vide fullmakter til å redusere regjeringens utgifter gjennom omfattende dereguleringer og oppsigelser.
Kun lojale Trump-tilhengere skulle besette nøkkelfunksjonene i byråkratiet i Washington. Enhver som hadde vært involvert i etterforskningen av Trump, skulle fjernes, og advokater som hadde anklaget ham for stormingen av Kongressen eller forsøket på å få omgjort valgresultatet fra Georgia i 2020, skulle miste jobben. Det samme gjaldt et hundretall FBI-ansatte. Administrasjonen vil erstatte disse med Trump-lojale folk som skal «finne svindel».
Alt første dag i Det hvite hus i 2025 benådet Trump 1500 personer som ble arrestert etter stormingen av Kongressen 6. januar 2021. Samme dag trakk han USA fra klimaavtalen i Paris og fra Verdens helseorganisasjon, og han endret navnet på Mexicogolfen til Gulf of America. Midlertidig beskyttet status for mer enn 300 000 venezuelanere ble opphevet, og samtlige ble gitt 60 dager til å forlate USA. Forsøket på å fjerne retten til statsborgerskap for barn av ulovlige immigranter ble stanset av domstolene fordi tiltaket var grunnlovsstridig. Tidligere lover som stiller spørsmål ved reguleringer som ikke er autorisert av Kongressen, skal annulleres.
I likhet med mange andre av Trumps forordninger åpner det for en lang rekke rettssaker og motstand fra «etablerte byråkratiske interesser». Etter å ha overtatt som president undertegnet Trump en presidentordre om å fryse all bistand fra USA i tre måneder.
USAID er USAs motstykke til vårt Norad. Det har ansvar for å forvalte bistand og utviklingshjelp til utlandet. USA er verdens desidert største giver av humanitær hjelp, og USAID fordeler milliarder av dollar i nødhjelp, utviklingshjelp og militær bistand i over 100 land, men er ifølge Musk en kriminell organisasjon. På tide at den dør, sa han. Under den kalde krigen brukte USAID store summer på utviklingstiltak i mange land i den tredje verden, samtidig som USA støttet kupp mot demokratisk valgte statsledere. I dag er organisasjonen imidlertid nærmest utradert.
Organisasjonen har blitt drevet av «en gjeng radikale galninger. Vi får dem ut, og så tar vi en avgjørelse», uttalte Trump. Musk karakteriserer USAID som «utrolig politisk partisk», og har uttalt at den har støttet «radikalt venstreorienterte saker over hele verden, inkludert saker som er anti-amerikanske». USAIDs nettsider forsvant brått uten forklaring. Direktoratet er blant de føderale etatene som hittil har fått hardest medfart i Trump-administrasjonens aksjoner mot det føderale statsapparatet. Et titalls toppbyråkrater i USAID er permittert, tilsynelatende fordi de motsatte seg ordre fra Trump.
Men selv president Trump har støttet Black History Month med fokus på å minnes viktige personer fra den afrikanske diasporaen i USA, Canada, Storbritannia og Irland. I Nord-Amerika feires måneden i februar, i Europa er den lagt til oktober. Black History Month feirer bidrag til amerikansk historie fra betydningsfulle fargede personer som dr. Martin Luther King jr., Thurgood Marshall, Mae Jemison og Barack Obama. Begivenheten har røtter så langt tilbake som i 1926 og har vært feiret internasjonalt siden 1979, også i Norge.
Defense Intelligence Agency (DIA) er et føderalt etterretningsorgan i USAs forsvarsdepartement med over 7000 ansatte. De har beordret stans i all offentlig aktivitet i forbindelse med markeringen. DIA ble opprettet i 1961. Oppdraget var å skaffe til veie «objektiv» etterretning for politikere og militære strateger. Etatens direktør er øverste rådgiver for forsvarsministeren i alle spørsmål om militær etterretning.
Utenrikspolitisk har Trump, slik han også gjorde i forrige periode, kommet med trusler mot Grønland og antydet behovet for bedre US-amerikansk kontroll over Panama. Utenrikspolitikk er for presidenten rene transaksjoner med ulike land. Trump har gjort utenrikspolitikken kaotisk og uforutsigbar, og han nyter rollen som verdens mektigste leder som alle andre land må forhandle med. De kaotiske tollsatsene mot store deler av verdens land ble kunngjort 3. april, absurd nok på Liberation Day. Astronomiske tollsatser ble planlagt pålagt varer fra de fleste av verdens land – Sør-Amerika, Kina, EU-landene og Canada. EU skulle få 20 prosent og Kina 34, mens Norge i første omgang slapp unna med 15 prosent.
Det ble annonsert sanksjoner mot Colombia etter at regjeringen der først ikke ville ta imot fly fra USA som deporterte colombianere tilbake til hjemlandet. Men etter trusler om 25 prosent toll på varer fra landet i tillegg til visarestriksjoner på colombianske regjeringsmedlemmer, familier samt tilhengere av Colombias regjering, bøyde regjeringen av.
Endetidsfascisme
Trump følger velkjente autoritære oppskrifter. Etter angrepene på den frie pressen står den frie forskningen for tur. Antisemittisme er påskuddet for å forfølge universitetene. Enhver demonstrasjon eller ytring som støtter palestinernes sak, karakteriseres derfor som jødeforfølgelser.
Administrasjonen angriper høyskoler og universiteter med trusler om å holde tilbake tilskudd til universitetsdrift som fremmer «radikal indoktrinering», en sekkepost som dermed åpner for vilkårlige mottrekk og åpenbar sensur. Undervisningen skal være i samsvar med Project 2025, der man skulle gjennomgå all finansiering av skoler og høyskoler. Skolesystemet i USA er finansiert av en kombinasjon av føderale, statlige og lokale skatter. Det betyr at skolene også får støtte føderalt, så vel som fra private kilder som stiftelser og donasjoner. Harvard University har motsatt seg alle pålegg fra Trump, og en rekke universiteter har dannet en koalisjon mot Trumps angrep på minst 50 universiteter.
Høyere utdanningsinstitusjoner skal forfølge og rapportere aktiviteter fra utenlandske studenter, og all føderal støtte til stipender og lån skal fryses, har Trump uttalt. På ubestemt tid og uten rettslig grunnlag skal terrorfengselet Guantánamo Bay kunne ta imot mennesker uten statsborgerskap for å «skjerme landet for kriminelle utlendinger».
Alle transkjønnede forbys å tjene i det militære. Et bredt direktiv skal derfor eliminere diversitet, likhet og inkluderingsprogrammer. I et intervju med CBS’ «Face the Nation» uttalte J.D. Vance i sitt første intervju etter at Trump kom til makten, at tiltakene ville kunne ha en nedkjølende effekt på illegale immigranter til landet. Han har også uttalt at han vil avvikle FEMA, siden de enkelte delstatene ifølge ham vil kunne «gjøre en bedre jobb».
Trump-administrasjonen har truet titusener av føderale ansatte med alvorlige konsekvenser hvis de unnlater å rapportere kolleger som motsetter seg direktiver om å avstå fra diversitet og forsøk på inkludering. Ansatte fikk ti dager på seg til å rapportere slike programmer. I et intervju med Fox News’ Sean Hannity uttalte Trump at han vil kunne holde tilbake føderal støtte fra byer som ikke samarbeider med hans planer om omfattende deportasjoner av US-amerikanske statsborgere til El Salvadors beryktede fengsler. Trump truer også advokater og advokatfirmaer. Disse pålegges å etterforske og tiltale lokale tjenestemenn som ikke overholder påbud fra Trump.
Angrepene på pressen er også et element i avdemokratiseringen og etableringen av et totalitært system med en president som kanskje ikke lenger behøver å være folkevalgt. Trump har også mer enn antydet at han kan sitte i flere perioder enn konstitusjonen gir adgang til. Man kan også forestille seg en Putin-variant, der Vance blir valgt, men Trump overtar igjen etter kort tid. Det forutsetter at Vance blir valgt. Et annet scenario er «ungarsk gulasj» – en gradvis avvikling av demokratiet slik Orban har gjort det i Ungarn.
Dagens nyfascistiske credo ble formulert av Naomi Klein i The Guardian 13. april 202492. Man har rett til å «fravike alle forpliktelser mot medborgere», og snarere etablere «hyperkapitalistiske demokratifrie havner» under total kontroll av de superrike, tjent av KI-roboter og finansiert av kryptovaluta. Slike high-tech-oaser er designet for de få i en kritisk samtid.
Sammenfallet mellom Silicon Valley-elitene og endetidsvisjoner fra ekstreme kristne miljøer er påfallende. Vi står overfor en endetidsfascisme som bryr seg lite om ekstern ulikhet, uregulert KI og klodens framtid. Trump-administrasjonen morer seg med en uendelig strøm av KI-generert propaganda og ydmykende bilder av immigranter som blir stuet inn i deportasjonsfly, slik tilfellet var for den USA-bosatte palestinske aktivisten Mahmoud Khalil. Han var aktiv under de propalestinske demonstrasjonene ved Columbia University i 2025.93 Dette førte til at han ble arrestert 8. mars og holdt internert uten siktelse, men løslatt i juni.
For ikke lenge siden var det hovedsakelig religiøse fundamentalister som feiret tegnene på dommedag. Kristne sionister ser Israels ekspansjon som et guddommelig tegn på at det territorielt ekspanderende hellige landet også varsler tiden for Jesu gjenkomst; de troende, iallfall de rikeste av dem, skal bli hentet opp til himmelen.
Mike Huckabee, ambassadør til Israel, forsvarsminister Pete Hegseth, sikkerhetsminister Kristi Noem og Russell Vought, arkitekten bak Project 2025 og som nå leder departementet for USAs budsjett – alle omfavner de visjonen om at verden slik vi kjenner den, vil kollapse, men en håndfull overlevende kan finne skjul i ulike slags «arker», bunkere og inngjerdete «frihetsbyer».
Elon Musks DOGE tilbrakte dagene med å bygge ned statsapparatet og velferdsordningene på løpende bånd. Men de styrtrike er ikke tilfreds med framtidsvisjonen alene, de vil også påskynde ødeleggelsen i dag, og høste de profitable fordelene av katastrofer og økonomiske sjokk (jf. sjokkdoktrinen). Steve Bannon har en daglig podcast med ett hovedbudskap: Verden går til helvete og en endelig kamp forestår. Første jobb er å lukke nasjonale grenser og utvise alle fiender, enten de er innenlandske eller utenlandske.
Høyesterett har ellers godkjent at Alien Enemies Act94 tillater å utvise hundrevis av venezuelanske immigranter til Cecot, det beryktede megafengselet i El Salvador der man på ubestemt tid plasseres i celler med opptil 100 mennesker i hver. Direktør Todd Lyons i ICE, etaten med ansvar for immigrasjon, fortalte at han så fram til en mer «businessorientert» tilnærming til disse deportasjonene.
USA krever retten til hvilke som helst globale ressurser de måtte trenge, det være seg Panamakanalen, Grønland, Ukrainas mineraler eller Canadas ferskvann. Den gamle retorikken om å spre demokratiet eller Guds ord er borte nå.
Aldri før har man vært vitne til en så apokalyptisk politisk strømning. DOGE skjuler seg bak banneret om økonomisk effektivitet. Byråkratiet er en fiende, ettersom det preges av fagkunnskap og motstand mot Trumps reformer. Her møtes tech-billionærene og endetidskristendommen i et felles prosjekt. Trumps rasende angrep på enhver struktur som skal beskytte folket mot sykdom og katastrofer, skaper myriader av privatisering og ny profitt for oligarkene. Mark Zuckerberg skal ha skaffet seg undergrunnsbunkere på 500 kvadratmeter som et passende tilfluktssted i tilfelle en eller annen katastrofe. Man kan også kjøpe eiendommer på høytliggende steder. Peter Thiel ville bygge en luksuseiendom i New Zealand som skulle være beskyttet mot katastrofer, men ble stanset av myndighetene i landet.
Transhumanisme er en ideologi der man tenker seg å laste menneskelig intelligens inn i en generell kunstig intelligens. Logikken er at bare deler av menneskeheten er verdt å bevare, resten kan ofres for det påstått gode i helheten. Gammel rasisme gjenoppstår. Mengden av «vestlige» barn – noe Musk også privat har arbeidet for – må derfor økes. Han har i dag 14 barn med fire ulike kvinner.
Endetidsfascismen har apokalyptisk appell. Covid-19 viste det epidemiologiske modeller lenge hadde vist, at det er sannsynlig med en ødeleggende global epidemi om ikke så mange år. Den raske utviklingen av KI bringer med seg skrekkscenarioer om maskiner som tar makten over menneskene – frykt som til og med teknologene advarte mot.
Paranoia er dette dessverre ikke. Vi lever allerede i apokalypsen – dødelige virus, økologisk katastrofe, geopolitisk kaos. Alt i valgkampen i 2023 lovet Trump at han ville opprette ti «frihetsbyer» på føderale landområder. Visjonen er at verden kan deles opp i hyperkapitalistiske, demokratifrie paradiser under kontroll av «de ekstremt rike, beskyttet av private leiesoldater.
Endetidsfascismens forkjempere vet naturligvis også at verden er på vei mot en økologisk katastrofe. Men de er ikke fornøyd med å bare bygge Arken, for å alludere til Bibelen – flommen må helst påskyndes. Styrtrike Marc Andreessen, Trumps kumpan i Mar-aLago, kaller dette «effektiv akselerasjonisme». Trumps økonomiske 2.0-prosjekt er da også et Frankenstein-monster med full gasspedal for alle industrier som driver truslene – fossilt brensel, våpenkappløp hinsides tidligere nivåer, kryptovaluta og KI. Alle disse teknologiene krever mye energi, en rekke kritiske mineraler og altfor mye vann. Googles Eric Schmidt fortalte nylig Kongressen at KIs energibehov vil tredobles i løpet av få år.
Det som holder lederne av disse industriene våkne om natten, er utsikten til et globalt engasjement for å regulere disse sektorene før det er for sent. Det var da også nettopp det Joe Biden planla – nemlig det disse bransjene fryktet mest: regulering. Når profitten er avhengig av planetarisk ødeleggelse, er Silicon Valley ikke en reddende engel, men en fiende. Og hva mener de sentrale maktmenneskene i Trumps vennekrets? Thiels forretningspartner Alex Karp lovpriser ideen om autonome våpensystemer. Musk mener at solidaritet og medfølelse er den fundamentale svakheten ved den vestlige sivilisasjonen. Peter Thiel har dyrket fram en J.D. Vance som er hakket galere enn Trump, noe man knapt kunne tro var mulig.
Det handler om ideologier som har forkastet det liberale demokratiet og ideen om en felles verden. Men målene for folk flest er enkle: mennesket kommer før maskinene, og profitt skal ikke være målet over alt annet. Antidemokraten Thiel har vært mentor for J.D. Vance og advart mot Antikrist – av alle personifisert i Greta Thunberg. Hva ligger bak en slik angst for et ungt menneske? Det handler nok mindre om kristne åpenbaringer enn om milliardærenes apokalyptiske redsel for regulering av superprofitten deres, og truslene fra vitenskapelige miljøer.
Guantanamo er ikke det eneste fengselet der internerte er uten rettslig beskyttelse. Våren 2025 var Trump-administrasjonen i gang med en konsentrasjonsleir i Florida. Navnet «Alligator Alcatraz» er en henvisning til det beryktede Alcatraz-fengselet utenfor San Francisco og til de mange alligatorene og pytonslangene i Floridas sumpområder. Florida-republikanere selger nå T-skjorter, capser og kaffekrus med leirens navn påtrykt. Leiren er plassert på et nedlagt flyplassområde i Everglades-sumpen, og prosjektet ble framskyndet i rekordfart etter at Floridas guvernør Ron DeSantis erklærte unntakstilstand på grunn av det han kaller en innvandringskrise.
Anlegget er sterkt sikret med høye gjerder, overvåkingskameraer og sikkerhetspersonell. Det skal fungere som en innelukket fangeleir. Guvernøren skryter av at teltleiren vil få folk til å «deportere seg selv» fordi de ikke vil havne på et slikt sted. «Når folk først har havnet der, kommer de seg ikke ut med mindre vi vil det», har DeSantis uttalt.
Leiren skal i første omgang huse opptil 1000 migranter, men kan utvides til 5000. Migrantene skal bo i telt med køyesenger og bærbare klimaanlegg. Temperaturen i området kan om sommeren overstige 38 grader. Driften av senteret er beregnet til å koste omkring fem milliarder norske kroner i året ifølge USAs myndigheter.
Prosjektet har møtt kraftig motstand fra miljøvernere, urfolksgrupper og innvandringsaktivister. Miccosukee-stammen anser området som hellig land, og leiren er etter deres mening utformet for å påføre lidelse.
Kongressrepresentanten Maxwell Frost fra demokratene kaller planene «et grusomt skuespill» og «fysisk og psykologisk tortur». Trump har uttalt at målet er å deportere opp mot 20 millioner mennesker fra USA. Florida vil delegere ansvaret for den manglende juridiske behandlingen av de internerte til nasjonalgardens advokater før de sendes ut av landet. De blir imidlertid slett ikke nødvendigvis sendt til land de, foreldrene eller besteforeldrene en gang utvandret fra.
I en kapitalisme uten ansvarlighet bør vi ikke være overrasket over at så mange mennesker ser med skepsis på den voksende konsentrasjonen av rikdom. I vår verden sitter de ekstremt rike med alle verktøyene som skal til for å forme nasjonal og global tenkning. Følelsen av at demokratiet har levert urettferdige resultater har undergravd tilliten til hele systemet.
For 75 år siden lurte mange på om antall demokratier ville vokse raskere enn autoritære regimer. Nå er det omvendt. Den dype polariseringen i USA hindrer demokratiet å fungere. Etter at Trump ble valgt i 2016 med et mindretall bak seg i folket, og i 2024 med et flertall bak seg, har USAs politikk blitt en åpenlys partisk maktkamp. Den ekstreme republikanske siden forholder seg ikke til demokratiske spilleregler. Domstolene er alt annet enn uavhengige, noe som ellers er et krav til demokratiske konstitusjoner. Høyesterett i USA fungerer som en forlengelse av Trumps politikk. Flertallet er som kjent utpekt av barnekeiseren Donald Trump. Tilnavnet har han fått på grunn av de stadige raserianfallene, hans barnslige forfengelighet og hatske hevntrang. Nå mangler bare Nobels fredspris for å gjøre parodien fullkommen.
USA markedsfører seg likevel fremdeles som et demokratisk «fyrtårn», tross omfattende hykleri i et system som på føderalt plan er redusert til et kappløp om pengestøtte fra velstående selskaper. Ronald Reagan knyttet sterke bånd til diktatoren Augusto Pinochet. Ikke engang Joe Biden kunne distansere seg fra Saudi-Arabia, begrense Israels folkemord eller fordømme de anti-muslimske fordommene til den indiske statsministeren Narendra Modis regjering.
Økende økonomisk og politisk ulikhet er fruktbar grunn for autoritære bevegelser, spesielt for den typen høyrepopulisme som Trump representerer, til tross for at slike ledere aldri har svarene som misfornøyde velgere håper på. Tvert imot, politikken de iverksetter når de får makt, gjør bare alt verre.
Å redde den globale politikken i vår tid vil derimot kreve dramatiske økonomiske og politiske reformer. Velværet til borgerne i alle land kan bare forbedres ved at verden legger nyliberal kapitalisme bak seg og fordeler velstanden rettferdig. Verden må kvitte seg med diktatorer og oligarker av ulikt slag. Demokratiene må bli mer inkluderende, mer lydhøre overfor borgerne og mindre ettergivende overfor selskaper og oligarker som for øyeblikket sitter på pengesekken.
Hvorfor velger mennesker å organisere seg frivillig i undertrykkende formasjoner og i ytterste konsekvens støtte fascismen? Dagens senkapitalisme bryter med demokratiske tradisjoner og erstatter dem med kirke, fedreland og gamle idealer, for eksempel både i trumpismen og i Putins verdenshistoriske misjon. I undertrykkende stater er makten ordnet med despoten på toppen og med samfunnet i en hierarkisk struktur av privilegier og korrupsjon, som i Russland, Ungarn, Kina og en lang rekke islamske diktaturer.
Både hos Nietzsche og i Bibelens mange fortellinger kommer profetene ned fra bergene, eller de leder et fortapt folk gjennom ørkener. Til hva? Til kjøpesentrenes salg av ting som ikke gir varig tilfredsstillelse? De som på grunn av manglende kjøpeevne faller helt utenfor og betraktes som verdiløse, kan innrulleres i en hierarkisk struktur under en stor leder, og dernest kanskje bli gitt en gigantisk selvfølelse som agerende mennesker i en verdenshistorisk misjon for å gjenreise gamle verdier – gammel maskulinitet vekket til live, eller heroisk kamp mot tilhengere av fri abort, mot homofile, hedninger, flyktninger, muslimer, venstreorienterte, 68-ere og andre uten «tradisjonelle verdier».
I disse dage viste Napoleon sig yderst sjældent offentligt; han tilbragte  al sin tid i stuehuset, som blev bevogtet ved alle døre af vildt udseende  hunde. Når han endelig bevegede sig ude, var det på en ceremoniel måde  med en eskorte af seks hunde, som holdt sig tæt omkring ham og snerrede, hvis nogen kom for nær.
(George Orwell: Kammerat Napoleon,  s. 66)
Er det urealistisk å gjøre noe med den skrikende urettferdigheten i verden? Eller med antidemokratiet og Donald Trump? Klodens ti rikeste menneskers samlede formue er iallfall større enn den til de fattigste fire milliardene, og når kun pengene snakker, er alle andre dømt til å lytte. «Av den grunn kan et demokratisk samfunn ikke tillate ubegrenset opphopning av eiendom.» (Christopher Lasch: Elitenes opprør). Det motsatte utfallet kan fort bli evighetspolitikkens diktaturer, som vi alt ser i mange land, ikke bare i USA og Russland.
Alle har hørt eller lest historien om Adam og Eva som ble lokket av slangen, åt av kunnskapens eple og ble jaget ut av Paradis. Det advares også mot kunnskap i den greske myten om Pandora, som mottar en eske hun har fått av guden Zevs. Hun er nysgjerrig og åpner esken. Resultatet er at alle verdens plager og sorger slipper ut. Den eneste resten som blir igjen, er det menneskelige håpet.
Det er likevel ingen liten rest. I Håpets filosofi95 understreker filosofen Lars Fr. H. Svendsen at håp er forutsetningen for et liv som er verdt å leve. Selv når livet byr på prøvelser (…) gir håpet blikket  et feste i noe oppnåelig, noe som overskrider den smerten du opplever  her og nå. Håpet har ingen evne til på magisk vis å omforme verden i  tråd med dine ønsker, men det kan bevege deg – og derfor verden – i  riktig retning.
Etterord
Verden er i stadig forandring. Den hyperraske tekniske og utenrikspolitiske utviklingen gjør bøker om dagsaktuelle spørsmål utdatert før manus går i trykken. Ingen framstilling kan bli aktuell nok. Det gjelder ikke minst Midtøsten. Da manus var ferdig og denne boken klar til trykking i begynnelsen av mars 2026, gikk Israel og USA brått til angrep mot Iran uten folkerettslig grunnlag. President Trump er som kjent uforutsigbar. Han følger i sin stormannsgalskap innfallsmetoden uten tanke på menneskelige og sosiale konsekvenser.
Iran har nitti millioner innbyggere, og flere tusenårig og ærerik historie bak seg. På 1900-tallet kom offiseren Reza Pahlavi til makten i 1925 og utropte seg selv i 1926 til sjah av Persia. Han opprettet et militærdiktatur og slo ned alle tendenser til opprør. Den unge sjahen Muhammad Reza Pahlavi arvet tronen i 1941, men måtte gå av i 1951.
Etter andre verdenskrig vokste det fram en nasjonalistisk bevegelse i Iran. Mohammad Mossadegh ble statsminister i 1951 og hadde bred folkelig støtte fra alle samfunnslag. Han nasjonaliserte oljeindustrien, som til da hadde vært et britisk monopol. To år senere ble USA og Storbritannia enige om at statsministeren måtte fjernes. CIA innrømmet senere at kuppet ble gjennomført under ledelse av CIA.
Sjahen innførte et autoritært regime med utbredt fengsling, tortur og henrettelser av opposisjonelle. Han ble også oppmuntret til å utvikle atomvåpen, og amerikanerne bidro til opplæring av iranske ingeniører. En konsekvens av kuppet var at USA fikk 40 prosent av konsesjonene på olje. I år 2000 utgjorde oljeeksport 26 prosent av landets BNP og nær 90 prosent av landets eksportinntekter.
Etter Mossadeghs fall ble oljeproduksjonen og driften av raffineriet i Abadan overlatt til et konsortium ledet av BP. I 1973 overtok den iranske staten oljeproduksjonen mens konsortiet mottok olje til gunstige priser. Landet var i 1978 verdens fjerde største oljeprodusent. Etter revolusjonen i 1979 stoppet produksjonen nesten opp. I 1989 hadde Iran likevel dobbelt så stor oljeproduksjon som Norge, og oljen sto for 95 prosent av eksporten og 80 prosent av statens inntekter.
I 1979 gav et væpnet opprør makten til ayatollah Ruhollah Khomeini. Carter-administrasjonen vurderte et nytt militærkupp, men avviste det til slutt. Iran ble raskt en islamsk stat, styrt av geistlige. Demokratiske bevegelser ble undertrykt. Landet utviklet seg i sterkt autoritær retning. Fiendene var USA, Israel og Saudi-Arabia. På 1980-tallet ble også Irak en viktig fiende etter at landet gikk til krig mot Iran, sterkt oppmuntret og støttet av USA.
Med store oljeinntekter hadde Irak rustet opp på 1970-tallet, i hovedsak med våpen fra Sovjetunionen og Frankrike. Irans militære styrke var svekket som følge av revolusjonen, blant annet fordi mange høyere offiserer var fjernet, men landet hadde fortsatt moderne våpen, vesentlig levert av USA. Det irakiske regimet så med bekymring på innflytelsen den iranske revolusjonen kunne få i Iraks dominerende sjia-befolkning. Irans nye ledere hadde som uttalt mål å spre revolusjonen og bidra til at en islamsk republikk ble opprettet i det sunni-dominerte og sekulære Irak.
Revolusjonen i Iran hadde svekket landets militære kapasitet. Irak hadde også territorielle ambisjoner, og Saddam Hussein så situasjonen som en anledning til å angripe nabolandet. Først og fremst gjaldt dette kontroll over Shatt al-Arab ved utløpet av Eufrat og Tigris og Irans arabisk-dominerte og oljerike provins Khuzistan.
Krigen startet da Irak angrep Iran 22. september 1980 og tok kontroll over territorium sør i landet, før Iran gikk til motangrep. I krigens innledende fase satte Iran mange avsatte offiserer i tjeneste og rekrutterte store antall frivillige i folkemilitser. I september 1980 iverksatte Iran et mislykket angrep på den irakiske atomreaktoren Osirak. Denne ble endelig ødelagt i et israelsk angrep i juni 1981. Frem til en våpenhvile trådte i kraft 20. august 1988 ble det utkjempet en rekke slag, med store tap på begge sider. Storbyer i begge land ble angrepet i luftoperasjoner. Reagan-administrasjonen anklaget Iran for bruk av kjemiske våpen, men det var i realiteten Irak som hadde brukt slike våpen mot kurderne.
Den irakiske framrykkingen ble stanset vinteren 1980–1981, og krigen gikk inn i en fastlåst fase, før Iran gikk til motoffensiv i mars 1982. Iran fortsatte angrepene og iverksatte i juli Operasjon Ramadan inn i Irak, nær Basra i sør. I flere omfattende slag førte dette til store tap, særlig på iransk side. I nye offensiver tok Iran i bruk store antall frivillige, oftest mangelfullt trent og utrustet.
Etter det iranske motangrepet og innmarsjen i Irak var irakerne gjennom resten av krigen i hovedsak på defensiven. Iran iverksatte i alt rundt 70 større offensiver mot Irak, inkludert en storoffensiv mot Basra tidlig i februar 1984 der til sammen rundt 25 000 mennesker ble drept i løpet av få dager.
Fra 1984 konsentrerte den irakiske ledelsen seg om å forhindre videre iransk framrykking og forsøkte å få det iranske regimet til å forhandle. Dette ble søkt oppnådd ved økt militært press mot Iran. Reagan-administrasjonen åpnet for kontakt og eksport som kunne styrke irakisk våpenutvikling for å trene dem i bombeproduksjon. Irak utviklet kapasitet til å produsere og anvende kjemiske våpen og tok i bruk sennepsgass og nervegass i angrep på iranske styrker, noe FN senere kunne dokumentere.
I perioden 1984–1987 var det nærmest en stillingskrig, sammenlignbart med situasjonen under første verdenskrig i Vest-Europa, med vedvarende skyttergravskamper og store tap.
De hardeste kampene fant sted i sør, men krigen ble utkjempet langs hele grensen. Iran bidro til å intensivere krigen i de kurdiske områdene i nord, der de allierte seg med kurdiske motstandsgrupper, særlig mot slutten av krigen.
I 1985 startet Irak en kampanje med luftangrep mot større byer i Iran for å svekke offentlig moral og ødelegge militære mål. Langtrekkende Scud-raketter ble tatt i bruk, og senere også den irakiske varianten al-Hussein-raketter – rettet mot blant annet Teheran, Esfahan og Qom. Iran svarte med Scud-angrep mot irakiske byer, blant dem Bagdad og Basra.
Irak søkte å trekke supermaktene inn for å få slutt på krigen. Internasjonal skipstrafikk ble angrepet i Golfen for at Iran skulle gjengjelde gjennom å stenge Hormuz-stredet. Irak angrep først iranske skip, men erklærte at all skipstrafikk ble ansett som legitime mål. Deretter ble fartøyer fra andre land angrepet, primært tankskip som fraktet olje ut av Iran.
Allerede tidlig i krigen ble størstedelen av Iraks oljeeksport rammet. Irak søkte også å begrense den iranske oljeinfrastrukturen og trappet opp denne krigføringen i 1984, særlig ved å bombe den store oljeterminalen på Kharg-øya.
Irak angrep oljetankere fra flere land med Exocet-missiler skutt fra jagerfly. Iran svarte med å angripe tankskip som fraktet irakisk olje, samt infrastruktur i Kuwait, som håndterte olje fra Irak. Kuwait ba om internasjonal beskyttelse av skipene og fikk løfte om dette både fra Sovjetunionen og USA. Flere land sendte marinefartøyer til Golfen for å beskytte oljefrakten. Til tross for at begge parter hadde akseptert et FN-moratorium i 1984, fortsatte de å angripe oljetankere i 1986–1987.
Begge land, og særlig Irak, lyktes i å skaffe nye våpen i løpet av krigen. Iran skaffet våpen blant annet fra Kina og Libya, mens Sovjetunionen og Frankrike var Iraks viktigste leverandører. USA støttet også Saddam Husseins regime – men solgte i 1985–1986 i hemmelighet våpen til Iran i den beryktede Iran–Contras-affæren. Den tiltagende vestlige og arabiske støtten til Irak, særlig fra 1984, skyldtes mest frykt for konsekvensene etter Irans militære framgang. De sosiale konsekvensene var store på begge sider. Det er usikkert hvor mange som mistet livet i krigen, men et vanlig anslag er cirka én million. Enda flere ble såret og enda flere ble drevet på flukt.
Amerikanske CDC (Centers for Disease Control and Prevention) beskytter folkehelse og sikkerhet gjennom forebygging og overvåkning av smittsomme sykdommer over hele verden, som for eksempel under Covid-epidemien. Men samme organisasjon sendte Saddam Hussein bakterier som kunne forårsake miltbrann, botulisme og andre sykdomsfremkallende stoffer, noe diktatoren senere brukte for å utvikle kjemiske våpen. I 1988 solgte Dow Chemical pesticider for 1,5 millioner dollar til Irak, til tross for at de mistenkte landet for å bruke disse i kjemisk krigføring.
I 1988 drepte Hussein mellom 3 200 og 6 000 personer og skadet mellom 7 000 og 10 000 kurdere i Halabja-massakren. Irak brukte sennepsgass i flere angrep mot iranerne. Kjemiske våpen ble også brukt i Iraks «Anfal»-offensiv, en sju måneder lang brent jord-kampanje der minst 50 000 kurdere ble drept eller forsvant. Tallene kan være langt høyere. Ifølge kurdiske kilder forsvant 182 000 mennesker under offensiven i 1988. Samme år ble 4 000 kurdiske landsbyer jevnet med jorden.
Ingen tårer for ayatollaene
Få vil savne det autoritære redselsregimet i Iran, dersom det skulle falle. Men ingen av statene i regionen har fungerende demokratier, kanskje med unntak av Israel, som har et demokrati med åpenbare mangler.
Saudi-Arabia har lenge søkt å spre ekstremisten wahhabi-salafismens versjon av islam. I Jemen er det saudiarabiske regimet i dag ansvarlig for en av verdens største humanitære katastrofer med massesult, flyktningestrømmer og bombing av sivile mål.
Under den såkalte arabiske våren i 2011 ble forsøkene på å etablere mer demokratiske styreformer slått ned på med hard hånd både i Nord-Afrika og golfstatene. Det eneveldige styret i Bahrain ble truet av demokratiopprøret i 2011, som ble slått ned med voldsmakt, støttet av militær intervensjon fra Golfrådet anført av Saudi-Arabia.
Misnøye med manglende gjennomføring av politisk liberalisering og motsetninger mellom samfunnsgrupper hadde flere ganger ført til opprør i Bahrain, først i 1994–1995, deretter i 2004 og i 2011, da sikkerhetsstyrker åpnet ild mot fredelige demonstranter. Fra å ha vært et av de politisk mest liberale landene i den arabiske verden, ble demokratiske rettigheter innsnevret etter 2011. De fremste opposisjonelle gruppene, som al-Wefaq, er forbudt, og ved valget på ny nasjonalforsamling i 2018 var det ingen reell opposisjon til regimevennlige kandidater.
Bahrain har siden selvstendigheten ført en provestlig utenrikspolitikk med et nært samarbeid, særlig med USA, og med nære forbindelser til Saudi-Arabia. USAs femte flåte har siden Golfkrigen i 1991 hatt sin hovedbase i Bahrain, som spilte en viktig rolle under det amerikanske angrepet på Irak i 2003. Flåten ble reetablert i 1995, og basen har omkring 25 000 militære og sivile amerikanere. Bahrain har deltatt i de flernasjonale, regionale sanksjonene mot Qatar siden 2017 og er del av den saudisk-ledede koalisjonen i krigen i Jemen fra 2015.
Bahrain har siden selvstendigheten hatt nære politiske og økonomiske forbindelser med Vesten, ikke minst USA. Grunnloven fra 2002 innførte allmenn stemmerett. Den tidligere emiren utropte seg da til konge og overhode for det nye, konstitusjonelle monarkiet, men fortsatt ligger den reelle makten hos kongen og kongefamilien. Kvinner var i 2002 for første gang valgbare til nasjonalforsamlingen, og politiske lister ble tillatt selv om partier forble forbudt. Valgene i 2018 og 2022 ble delvis boikottet. Amnesty International mente valgene var preget av politisk undertrykking.
Den arabiske våren fikk ingen stor innvirkning på forholdene i Qatar, men landet har siden 2011 støttet flere revolusjoner og islamistgrupper i regionen. Denne strategien førte til en luft-sjø- og landblokade i 2017, pålagt Qatar av fire arabiske stater: Saudi-Arabia, De forente arabiske emirater, Bahrain og Egypt.
Qatar, med sine tre millioner innbyggere, ble selvstendig i 1971, og har gradvis blitt en betydelig politisk aktør i regionen. I de senere år har det i senere år vært en viss politisk liberalisering, og en ny grunnlov trådte i kraft i 2005. Grunnloven skiller i dag mellom den lovgivende og den utøvende makt. Nasjonalforsamlingen, Majlis al-Shura, består av 45 medlemmer som utpekes av emiren. Selv om Qatar i realiteten har et absolutt monarki, har landet innført visse demokratiske rettigheter, inkludert allmenn stemmerett.
Fortsatt har emiren den utøvende makten, og i praksis styres derfor eneveldig.
Med de store inntektene fra utvinning av olje og gass har Qatar innført en velferdsstat og investert i utlandet. Landet har i nyere tid markert seg med en aktiv utenrikspolitikk, både på det økonomiske og det diplomatiske og det militære området. Qatar har lenge inntatt en meklerrolle i flere konflikter, og har etablert kontakt med både statlige og ikke-statlige aktører, blant annet med Iran og Israel. Qatar har også tillatt USA å opprette militære baser, ikke minst den største regionale flybasen al-Udeid. Qatar spilte en aktiv rolle under Den arabiske våren og deltok i den internasjonale operasjonen mot Libya og i Syria. Samtidig har landet støttet islamistiske grupper i begge disse og andre land.
De forente arabiske emirater (FAE) består av sju sjeikdømmer som styres av emirer med eneveldig makt, forankret i tradisjonelle familie- og klanstrukturer i de respektive emiratene. Emiratene har alle en monarkisk styreform. Emiren utpekes fra den ledende familien, og posisjonen går oftest i arv.
FAE domineres av det største og rikeste emiratet, Abu Dhabi, som har statssjefen, og som med sine oljeinntekter har bidratt til økonomisk utvikling både på statsnivå og i sjeikdømmene som ikke selv har petroleumsforekomster eller andre inntektskilder av betydning. Fra å være fattige områder der perlefiske tidligere var vesentligste næringsgrunnlag, ble enkelte av emiratene på et halvt århundre – takket være utvinning av olje – blant de land i verden med høyest gjennomsnittlig inntekt per innbygger.
Føderasjonens statsoverhode utpekes av det øverste styrende organ, Federal Supreme Council (FSC), hvor de sju emirene møter. I kraft av sin dominerende størrelse og økonomi har Abu Dhabis hersker helt siden selvstendigheten vært FAEs statssjef. Dubais emir er statsminister. FAE har en nasjonalforsamling (Federal National Council, FNC) på 40 medlemmer, men ikke et demokratisk styresett. Partier er forbudt, og bare en del av innbyggerne har stemmerett. FNC er rådgivende og har begrenset innflytelse. Emiratene har ikke lik representasjon og innflytelse i de føderale organene, og Abu Dhabi og Dubai har vetorett i FSC. Det enkelte emirat har utstrakt selvstyre gjennom egne styringssystem, mens særlig utenriksforhold, sikkerhetsspørsmål og økonomisk politikk blir styrt på føderalt nivå.
Bare rundt tolv prosent av de ti millioner innbyggerne i landet er innfødte arabere. Flertallet består av utenlandske borgere, de fleste arbeidsinnvandrere fra andre arabiske land og Sør-Asia. Internasjonale organisasjoner har kritisert De forente arabiske emirater for å behandle disse arbeiderne svært dårlig. 75 prosent av innbyggerne er menn.
En fortrengt og glemt forbrytelse
Fredag 28. september 2018 oppsøker den saudiarabiske Washington Post-journalisten og regimekritikeren Jamal Khashoggi det saudiarabiske konsulatet i Istanbul for å få annullert sitt tidligere ekteskap. Han vil nå gifte seg med sin tyrkiske forlovede Hatice Cengiz. Khashoggi får beskjed om å komme tilbake uken etter. I helgen får han telefon fra konsulatet som ber ham hente dokumentet tirsdag 2. oktober.
Samme dag lander et privatfly med ni saudiarabere på Atatürk-flyplassen i Istanbul. Flyet kommer fra hovedstaden Riyadh i Saudi-Arabia, og noen av passasjerene har diplomatpass. De sjekker inn på et hotell i nærheten av konsulatet etter å ha reservert rom for tre dager, men forlater hotellet senere samme dag, 2. oktober. Klokken 13.14 går Khashoggi inn på konsulatet. Her blir han drept og liket partert etter ordre fra Saudi-Arabias leder Mohammed bin Salman. På forhånd har Khashoggi gitt sine to telefoner til kjæresten og bedt henne skaffe hjelp hvis han ikke kommer tilbake. Hun blir stående utenfor konsulatet til klokken ett om natten, men Khashoggi dukker aldri opp.
Omtrent klokken 16, knapt tre timer etter at Khashoggi hadde gått inn i konsulatet, forlater seks biler med saudiarabiske tjenestemenn bygningen. To andre biler kjører til generalkonsulens residens 200 meter unna, og kjører videre fire timer senere. Konsulatets tyrkiske ansatte blir gitt fri.
Drapet får nesten ingen konsekvenser. Hendelsene nedtones raskt i ledende medier i USA. Selv om Saudi-Arabia er alliert med USA, har landet lenge søkt å spre ekstremisten wahhabi-salafismens versjon av islam. I Jemen er det saudiarabiske regimet ansvarlig for en av verdens største humanitære katastrofer, massesult og bombing av sivile mål.
I angrepet på tvillingtårnene i New York 11. september 2001 var det nitten flykaprere, fem på hvert av flyene, unntatt det som styrtet i Pennsylvania som hadde fire. Femten av kaprerne var fra Saudi-Arabia, to fra Emiratene, en fra Egypt og en fra Libanon. Også arkitekten Osama bin Laden, var fra Saudi-Arabia.
Machiavelli i 2026
Når internasjonale rettsavtaler blir suspendert av mektige stormakter, gjelder bare en rett: den sterkestes rett, som Machiavelli skrev om i verket Fyrsten på begynnelsen av 1500-tallet. I rådene til statsledere den gang forklarer han at løgn er et utmerket virkemiddel for å skaffe folkelig støtte. Verken folkeretten eller FNs mange andre internasjonale avtaler er noe stormakter trenger å forholde seg til. Slik var det også da USA og Israel angrep Iran i slutten av februar 2026.
Iran utvidet sin rolle i regionale konflikter i Midtøsten etter Den arabiske våren, blant annet med støtte til Assad-regimet i Syria og houthiene i Jemen. Men Iran har opplevd dalende innflytelse i Midtøsten de siste årene, særlig etter regimeskiftet i Syria i slutten av 2024.
Landets atomprogram har som kjent lenge ført til konflikter med USA og Israel. I slutten av februar 2026 angrep Israel og USA flere mål i Iran, blant annet landets atomanlegg og marinestyrker, og Iran svarte forsiktig med spredte og varslete motangrep i Israel og mot flere amerikanske baser og mål i regionen. Det offisielle målet for angrepene skulle være Irans anriking av uran. Dersom Iran avviste USAs krav, ville man gå til krig. Senere ble det snakk om å sette en stopper for undertrykkingen av den iranske befolkningen.
Et amerikansk-israelsk angrep hadde ligget i kortene lenge, og nå skjedde det. Lørdag 28. februar 2026 angrep Israel og USA Iran, som svarte med motangrep i en rekke land. Iran svarte med missilangrep mot Israel, samt flere amerikanske militærbaser i Kuwait, De forente arabiske emirater, Qatar og Bahrain. I tiden før angrepene hadde USA og Iran hatt flere forhandlingsrunder om Irans atomprogram.
USA har over tid stilt krav til Iran om å stanse atomprogrammet, rakettutviklingen og støtten til regionale militsgrupper. Iran hevder at atomprogrammet kun er til sivilt bruk, for å få tilgang på energi. Iran var langt unna operative atomvåpen de siste årene, og det fantes ingen indikasjoner på at iranerne var nær ved å utvikle slike våpen. Iran stanset som kjent atomvåpenprogrammet allerede i 2003. I 2015 ble det inngått en avtale med USA og FNs Sikkerhetsråd om å begrense Irans atomprogram. Det internasjonale atomenergibyrået IAEA konkluderte med at det ikke hadde indikasjoner på at landet etter 2009 utviklet atomvåpen. I 2017 bekreftet USA at Iran overholdt avtalen, men året etter trakk Donald Trump USA ut av avtalen.
Vi visste at Israel kom til å gjennomføre en aksjon, vi visste at det ville utløse et angrep mot amerikanske styrker, og vi visste at dersom vi ikke slo til mot dem i forkant ville vi lidd større tap og kanskje flere drepte, uttalte Marco Rubio til pressen. Han hevdet at dersom USA ikke hadde handlet mot Iran med en gang, ville de fått kritikk for ikke å ha tatt grep. Iranske myndigheter varslet en «knusende respons», men skadeomfanget i landet var etter få dager stort. Irans øverste leder Ali Khamenei ble drept i USAs innledende angrep. Flere hundre sivile iranere, deriblant et stort antall barn ved en skole i Minab, døde etter bombing. USA og Israel fortsatte å angripe Iran fra lufta og med missiler, og Iran svarte med flere ballistiske missiler. Abu Dhabi og Dubai i De forente arabiske emirater, Bahrain, Qatar, Kuwait og en britisk base på Kypros ble truffet av iranske angrep.
Skipstrafikken ble rammet, ikke minst oljeleveransene utenfor Irans kyst. Iran hevdet de hadde «full kontroll» over Hormuz-stredet der blant annet en femtedel av verdens olje passerer. Landet la ut mange miner og truet med å sette fyr på alle skip som forsøkte å passere stredet. Flere oljeselskaper og rederier valgte å stanse transporten via stredet. Blokaden rammet verdenshandelen, og oljeprisene økte sterkt.
Et spørsmål var om Iran kunne støtte seg på de få allierte de hadde i regionen, deriblant Houthi-bevegelsen, Hizbollah og proxygruppene i Irak. Houthi-militsen erklærte raskt at de ville gjenoppta angrep mot Israel for å støtte Iran.
De sjiamuslimske militsene i Irak er i dag de viktigste ressursene for Iran. De får mest iransk støtte, og er i tillegg tettest på de amerikanske basene. Donald Trump og Benjamin Netanyahu oppfordret folket i Iran til å ta til gatene for å styrte regimet. Utenriksministeren i Oman, som var forhandlingslandet mellom partene, hadde allerede uttalt at Iran hadde gått med på kravet om å avvikle atomprogrammet. I realiteten var altså en avtale allerede på plass.
Israels mål er neppe et demokratisk styrt Iran, men et svekket og kaotisk Iran. Krigen har rammet befolkningen i Iran svært hardt. Sikkerhetsapparatet i landet var derimot fortsatt sterkt, og ledelsen var foreløpig ikke splittet. Både regimet og støttespillerne er godt organiserte og er sterke etter 46 år ved makten. Regimet hadde delvis støtte i befolkningen, estimert til minst tjue prosent.
Men i begynnelsen av januar 2026 kom det til omfattende demonstrasjoner mot det iranske regimet etter protester som begynte året før. Bakgrunnen var høy inflasjon og påstander om korrupsjon hos statsansatte og framstående familier. Demonstrasjonene ble fulgt av krav om reformer og slutt på prestestyret. Utenlandske journalister hadde problemer med å rapportere, og internett var stengt ned. CBS hadde 13. januar rapporter fra Iran som antydet mellom 12 000 og 20 000 drepte. Human Rights Watch meldte 16. januar om det de mente var massakrer over hele landet. Ifølge opplysninger TIME publiserte 25. januar, som de hadde fra ledende tjenestemenn i helsedepartementet, kan så mye som 30 000 ha blitt drept 8.–10. januar.
USAs og Israels angrep på Iran bryter folkeretten og er snarere en oppskrift på kaos enn på regimeskifte, bedre menneskerettigheter og demokratisering. Under FN-paktens artikkel 51, er bruk av militær makt i selvforsvar lovlig. Angrep mot andre stater kan bare skje etter en resolusjon fra FNs sikkerhetsråd.
15. mars gjennomførte USAs sentralkommando et av de mest kraftfulle bombe-angrepene i Midtøstens historie, og utslettet ifølge amerikanske kilder alle militære mål på Irans kronjuvel, Khargøya, 25 kilometer fra kysten av Iran, nordvest for Hormuz-stredet.
Her finnes tre viktige anleggsområder for Irans energisektor, blant annet Falat Iran Oil Company, som prosesserer 500 000 fat råolje daglig, og regnes som den største av landets fire viktigste oljeraffinerier. Øya er Irans viktigste utskipingshavn for olje, og håndterer opptil 90 prosent av landets oljeeksport. Anleggene her har med andre ord en svært sentral rolle for Irans økonomi og oljeinntekter, og ethvert avbrudd i øyas infrastruktur får umiddelbare konsekvenser for det globale energimarkedet.
Når det er fare for at produksjonen begrenses og eksporten forstyrres, stiger prisen ettersom kjøpere vil sikre seg tilgang i frykt for mangel på energi. Det blir vanskeligere å få ut olje og gass i markedet nettopp fordi denne regionen, der det er mye turbulens, er en av verdens viktigste regioner for olje- og gassproduksjon.
USA sendte krigsskipet USS Tripoli og rundt 2500 marinesoldater til Midtøsten etter at Iran trappet opp angrepene ved Hormuz-stredet. Forsvarsminister Pete Hegseth gav klarsignal til at skipet, som de siste månedene hadde vært basert i Japan, skulle beordres til Midtøsten. Den amerikanske marinen hadde allerede 12 skip, inkludert hangarskipet USS Abraham Lincoln og åtte destroyere, i operasjon i Arabiahavet.
EUs 27 medlemsland oppfordret til «maksimal tilbakeholdenhet» og full respekt for folkeretten i Iran-konflikten og ellers i Midtøsten. Utenriksminister Espen Barth Eide har uttalt at Israel og USA brøt folkeretten med angrepet. Midtøsten-spesialisten Hilde Henriksen Waage hadde i midten av mars 2026 ingen tro på at angrepene ville føre til at regimet falt. Det er aldri i historien noen eksempler på at man kan bombe seg til regimeendring, slo hun fast. I verste fall gav angrepet styrke til farlige krefter i Iran, mener hun.

Noter
1 Også Nelson Mandela ble stemplet som en farlig terrorist. ↩
2 I realiteten var krigen i gang allerede ved Italias okkupasjon av Etiopia i 1936 og Japans angrep på Kina i 1937. ↩
3 Massakren i Katynskogen ble gjennomført av sovjetiske NKVD våren 1940. Sovjetunionen benektet lenge ansvaret, men dette er i dag bredt historisk dokumentert. ↩
4 Waage, s. 319. Tall fra Nawratil, Heinz: Vertreibungs-Verbrechen an Deutschen, München 1987. ↩
5 Etter Naomi Kleins Sjokkdoktrinen. Oktober forlag 2007. ↩
6 Ivar Hippe: «Trumpismen institusjonalisert», Dag og Tid 30. mai 2025. ↩
7 Allerede under andre verdenskrig planla USA for etterkrigstidens teknologi, økonomi og industri. «The Grand Area» omfattet i prinsippet hele den vestlige halvkule, samt det tidligere britiske imperium i andre deler av verden. USA skulle i det store og hele overta Storbritannias globale rolle. (Etter Chomsky på nettstedet Activism, 25. oktober 2016) ↩
8 The Greatest Evil is War. Seven Stories Press, New York 2022, her etter Chomsky 2024 s. 13. Donald Trump uttalte i 2025 at han ikke ville ha sårede med i militærparader, for det ville ikke se bra ut … ↩
9 Chomsky 2024, s. 19. ↩
10 Opprettet i 1981 for å styrke det politiske, økonomiske og militære samarbeidet mellom alle arabiske stater ved Persiabukta, unntatt Irak. ↩
11 Chomsky, 2024 s. 10. Sitat etter Kennan: «Reports by Policy Planning Staff», februar 1948. ↩
12 Kopra er tørket kjøtt fra kokosnøtten. Brukes til produksjon av margarin, kokosolje og såpe, og er en viktig eksportvare for mange land, spesielt i Stillehavsregionen. ↩
13 Kahin, George McT. and Kahin, Audrey R.: Subversion as Foreign Policy: The Secret Eisenhower and Dulles Debacle in Indonesia. New York: The New Press, 1995 ↩
14 Richard Skretteberg i Flyktninghjelpen, Wikipedia, november 2015 ↩
15 Chomsky 2024, s. 28–29 ↩
16 I New York City er ticker-tape-parader reservert for spesielle anledninger. Etter den første paraden i 1886 innså bymyndighetene nytten av slike hendelser og begynte å arrangere dem ved store anledninger. President Theodore Roosevelt ble feiret etter hans afrikanske safari, Gertrude Ederle etter å ha svømt over Den engelske kanal, og Charles Lindbergh etter sin transatlantiske flyvning. ↩
17 Chomsky 2024, s. 68 ↩
18 Omkring 80 prosent av folket var bosatt på landsbygda. ↩
19 Både Johnson og Nixon gjorde unike opptak av fortrolige samtaler i Det hvite hus, blant annet mellom Henry Kissinger og begge presidentene, og disse førstehåndskildene avslører hvilke løgner som ble servert det amerikanske folket. ↩
20 Fløgstad, Kjartan: Trans-Sovjet ekspress. Vigmostad & Bjørke 2017, s. 17 ↩
21 Landet har skiftet navn en rekke ganger: kongedømmet Kambodsja (fram til 1970), Khmer-republikken (under president Lon Nol 1970–1975), Demokratisk Kambodsja (under Røde Khmer 1975–1979). ↩
22 Burma fram til 1989 ↩
23 NTB 21.11 og NRK dokumentar 25.11 2025 ↩
24  Fuglestad, s. 228 ↩
25  Fuglestad og Seyersted: Guatemala. LAG 2024 ↩
26  Store deler av framstillingen etter Gulli og Taubo, LAG 2020, og Chomsky, 2014 ↩
27  En kuriositet: I 1969 brøt den såkalte fotballkrigen mot El Salvador ut. ↩
28  Chomsky, 2017 ↩
29 Fakta hentet fra Elin Cecilie Ranum LAG 2015 og Ekern, Stener; Thuesen, Nils Petter: El Salvador, Store norske leksikon. ↩
30  Etter Chomsky: What Uncle Sam Really Wants, Odonian Press 1991 ↩
31  Den algerisk-palestinske studenten og amerikanske statsborgeren Mahmoud Khalil ble pågrepet i 2025 og fengslet i tre måneder av ICE i Louisiana for å ha støttet Palestina i demonstrasjoner. Han ble løslatt 20. juni. ↩
32  Revolusjonshelten Mella var med på å danne det cubanske kommunistpartiet. Etter å ha blitt utvist fra universitetet i Havanna flyktet han til Mellom-Amerika i 1926, først til Honduras, deretter til Guatemala og Mexico, der han skrev en rekke artikler. Han ble utvist derfra, og myrdet 10. januar 1929, kanskje fordi han var tilhenger av Trotskij. ↩
33  I 1965 forlot han Cuba for å delta i revolusjoner i andre deler av verden. Han reiste først til Kongo-Kinshasa (senere Den demokratiske republikken Kongo), og deretter til Bolivia, der han forsøkte å få i gang en revolusjon. Men her ble han fengslet og myrdet, med støtte fra CIA. ↩
34  Nyere historie særlig etter Nestor Napal, PAG 2017, og Bull: Latin-amerikanske utfordringer, 2. utgave, Cappelen Damm 2015 ↩
35  Mange amerikanere flyr fremdeles likevel inn fra Canada, og omgår reiseforbudet. ↩

